
Lynda La Plante s-a născut la Liverpool. S-a pregătit 
pentru lumea scenei la RADA şi a colaborat cu 
Teatrul Naţional şi cu RDC înainte de a deveni actriță 
de televiziune. Apoi a început să scrie şi a cunoscut 

Travis, Lorraine Page, dar şi a seriei Trial and 
Retribution. Scenariul său original pentru mult- 
aclamatul serial Prime Suspect a câştigat premii din 
partea BAFTA, Emmy, British Broadcasting şi Royal 


Television Society, precum şi Edgar Allan Poe Award 

Lynda este unul dintre cei doar trei scenarişti care 
sunt membri onorifici ai Institutului Britanic de Film 
şi a fost răsplătită cu premiul BAFTA Dennis Potter 

Pentru sora mea, Gilly, cel mai valoros critic al meu, 
cel mai bun director de casting, care mă încurajează şi 
este mereu optimistă, niciodată pesimistă. 


CAPITOLUL 1 


Rezervaţia Naturală Cleveland era un grup de lacuri 
mărginite de Cirencester la nord şi Swindon la sud. 
Rezervaţia reprezenta doar o mică parte a parcului Cotswold 
Water, care avea sute de lacuri cu locuri pentru pescuit şi 
sporturi nautice, întretăiată de cărări pentru ciclism, ferme 
şi poteci pentru drumeţii. Adăpostind mii de specii de plante 


şi animale, nu era mutilată decât de prezența unei zone 
neregulate şi neaşteptate de nisip mişcător - ceea ce 
dovedea că până şi cele mai frumoase lucruri pot avea o 
latură primejdioasă. 

Jamie şi Mark mergeau deseori cu bicicletele pe Spine 
Road care, după cum îi spune şi numele, trecea prin centrul 
acestui grup de lacuri. Se duceau la pescuit, se uitau la 
oamenii de pe ski-jeturi şi cerşeau doze gratuite de suc de la 
cafeneaua Waterside. Însă azi erau fascinaţi de o privelişte 
neobişnuită pe unul dintre lacuri: zeci de ciori pe suprafața 
apei! Cei doi frați, în vârstă de 12 şi 13 ani, nu ştiau prea 
multă biologie, dar ştiau cu siguranță că ciorile nu pot 
ateriza pe apă. De fiecare dată când vântul sufla, stârnind 
mici valuri pe suprafaţa pe care stăteau, păsările se panicau 
preț de o clipă şi formau un nor de aripi negre care fluturau 
în acelaşi ritm. Dar nu zburau; ceva le ţinea acolo, în 
mijlocul lacului, pe acea platformă a lor, stranie şi nelalocul 
ei. 

Douăzeci de minute mai târziu, Jamie şi Mark dădeau 
roată cu bicicletele unei mici bărci cu vâsle pe care o 
ascunseseră cu multe luni în urmă, legată de crengile joase 
şi aplecate ale unui copac bătrân. Au împins-o în apă şi au 
pornit. Mark, mai mare şi mai voinic, era întotdeauna cel 
care vâslea. 

Pe măsură ce se apropiau de stolul de ciori, devenea 
evident că păsările stăteau pe plafonul unei remorci cu care 
se transportau caii. Mare parte din aceasta se afla deasupra 
apei, dar nu mai mult de trei centimetri înălțime. Ciorile au 
început să croncăne şi să-şi fâlfâie aripile într-o 
demonstraţie reunită de forță, în intenţia de a-şi păstra 
comoara - oricare ar fi fost aceasta. Băieţii puteau acum să 
vadă că păsările îşi concentrau atenţia asupra unei spărturi 
în plafonul metalic, cu un diametru de vreo 20 de 
centimetri. 


— Urcă-te acolo, a poruncit Mark. 

Apoi a fluturat una dintre vâsle prin aer, iar ciorile au 
zburat în toate direcţiile, iscând un curent atât de urât 
mirositor, încât băieţii s-au strâmbat şi s-au apucat de nas. 
Lui Jamie i s-a părut că-i vine să vomite şi a declarat că nu 
are chef să se urce pe remorcă. 

— Mi-e teamă să nu se scufunde! 

— Nu fi prost, a zis Mark. Probabil că se reazemă deja pe 
fund, deci nu se poate scufunda şi mai mult. 

Cu reticență, Jamie şi-a scos tricoul, şi l-a legat peste față 
ca pe o mască, apoi a urcat, cu greu, pe plafon. S-a târât 
spre spărtura din remorcă, străduindu-se să-şi mențină 
echilibrul, pentru că plafonul începuse să se clatine, şi s-a 
uitat în jos, în apa neagră precum catranul. 

— Neah, nu-i nimic acolo, a tras iute concluzia Jamie, 
disperat să ajungă înapoi pe uscat, sau cel puţin în bărcuța 
cu vâsle. 

Dar Mark nu era dispus să renunțe atât de repede. 

— Împinge cu piciorul şi măreşte gaura, a zis el. 

Deasupra capetelor lor, ciorile dădeau roată, croncănind 
furioase. 

Jamie şi-a vârât vârful pantofului prin orificiu, căznindu- 
se în van să nu-şi ude tenişii. Încurajat de fratele lui, a 
început să-şi împingă piciorul cât mai adânc prin gaura deja 
existentă în remorca pentru transportat cai. În cele din 
urmă, acesta a cedat alți câțiva centimetri, trimițând o bulă 
de aer stătut direct spre mutra lui Jamie. Duhoarea era atât 
de pătrunzătoare, încât Jamie s-a îndoit imediat de la brâu 
şi a vomitat în lac, în timp ce piciorul i-a alunecat prin 
gaură şi pantoful i s-a umplut cu apă împuțţită. 

Mark a izbucnit în râs, dar Jamie nu vedea deloc partea 
distractivă a lucrurilor. 

— De-abia am primit tenişii ăştia de ziua mea! Mă-ntorc... 
e o tâmpenie! 


— Acum te-ai udat deja, a chicotit Mark. Insistă, măreşte 
gaura cât să vezi ce e înăuntru. Hai, Jamie! Nu fi bebeluş! 

Mark ştia exact ce să spună ca să-l ambiţioneze pe fratele 
lui mai mic. 

Jamie a început să ţopăie nervos pe plafonul remorcii, 
stropindu-l pe Mark cu apă. Acum erau amândoi leoarcă, 
dar nu mai conta - în ciuda mirosului dezgustător, se 
distrau de minune. 

La fiecare săritură, Jamie îşi ducea genunchii la piept, ca 
să câştige cât mai mult în înălțime. Şi, de fiecare dată când 
ateriza, gaura se mai lărgea puțin. Până când, din cauza 
unui salt peste limită, plafonul s-a despicat, în cele din 
urmă, şi a cedat sub greutatea băiatului. 

Spre groaza lui Mark, Jamie a dispărut sub apă în 
remorca scufundată. 

Următoarele cinci secunde au părut o veşnicie. Neştiind 
ce altceva să facă, Mark şi-a ţinut respiraţia, ca şi cum el ar 
fi fost sub apă. Într-un final, Jamie a reapărut la suprafață, 
gâfâind şi lovind suprafaţa apei cu palmele. Îşi agita mâinile 
în aer, străduindu-se să dibuie vâsla fluturată deasupra 
capului său, până când Mark a reuşit s-o ghideze spre 
mâinile lui, trăgându-şi frățiorul pe peretele remorcii. Jamie 
şi-a aruncat braţele peste plafonul remorcii, şi-a şters fața şi 
s-a bucurat treptat de revelaţia faptului că nu avea să 
moară înecat. 

Mark era alb ca hârtia şi nu-i dădea deloc pace gândul la 
ceea ce s-ar fi putut întâmpla. Însă Jamie, conştient că 
acum avea suficiente bile albe care să-i asigure statutul de 
şmecher până la sfârşitul zilelor, a început să râdă, şi acest 
lucru i-a permis lui Mark, în sfârşit, să se relaxeze. Băieţii 
au rânjit unul la celălalt şi au izbucnit în hohote isterice de 
râs - până când expresia lui Mark s-a schimbat brusc la 
vederea unui lucru care ieşise din apă în spatele fratelui 
său. 


La început, Mark nu a văzut exact ce era, dar treptat, pe 
măsură ce se ridica mai mult la suprafață, la câțiva 
centimetri distanță de ceafa lui Jamie, obiectul se sucea şi 
se răsucea în apă până când a devenit, din nefericire, uşor 
de recunoscut. Craniul uman nu mai avea multă carne pe 
el, dar era suficientă pentru a le înnebuni pe ciorile 
amatoare de cadavre care se roteau în văzduh, atât de 
aproape şi totuşi atât de departe de ospățul ispititor. 

— Jamie... 

Glasul serios al lui Mark l-a făcut pe Jamie să se oprească 
din râs şi să fie atent. 

— Prinde-te de vâslă. O să te trag eu într-o parte şi de 
acolo înoți până la barcă. 

Cadavrul vechi şi descompus tot ieşea şi intra la loc sub 
apă, iar Jamie dădea din picioare, tresărind la atingerea 
unui lucru rece şi nămolos care se lipise de el. Simțind căi 
se face din nou rău, şi-a răsucit capul ca să vadă ce e. 

Urletul lui Jamie a răsunat atât de zgomotos încât a 
risipit, în final, stolul de ciori de pe cer. 


După ce rezolvase crima de la Rose Cottage, punând 
astfel capăt investigaţiei celui mai mare jaf feroviar din 
Marea Britanie, reputaţia agentului de poliție Jack Warr, 
care îşi urma cu tenacitate instinctele indiferent de cât de 
ciudat părea altcuiva cursul acțiunilor sale, era bine- 
cunoscută şi respectată în toată Poliția Metropolitană. Era 
detectivul care evalua oamenii rapid şi-i citea cu mare 
acuratețe. Acum putea să pară a fi total neimplicat, iar peste 
un minut să devină agresiv, dar întotdeauna părea că ştie să 
descopere dacă aveai ceva de ascuns. Mai presus de orice, 
se pricepea de minune să prevadă ce anume aveau 


infractorii de gând să facă. Aproape ca şi cum era capabil să 
gândească la fel ca ei. 

Şeful lui, inspectorul Simon Ridley, cunoscut drept unul 
dintre cei mai meticuloşi oameni din poliție, continua să fie 
contragreutatea perfectă a instinctului ce-l călăuzea pe Jack 
şi, împreună, alcătuiau acum o echipă formidabilă. Jack era 
exact genul de polițist intuitiv de care era nevoie în cazul 
Prădătorului de la Wimbledon. Mai mult decât orice, cazul 
avea nevoie de o perspectivă nouă. lar ochii lui Jack erau 
mereu atenți la găsirea detaliilor potrivite la momentul 
potrivit, în cele mai neobişnuite locuri. Prin urmare, agentul 
Jack Warr fusese detaşat la Wimbledon. 

În lunile de vară, Prădătorul mergea pe străzi cu o rachetă 
de tenis în mână, amestecându-se printre miile de 
admiratori sezonieri ai acestui sport. În lunile de iarnă, 
închiria un cărucior motorizat şi se plimba nestingherit prin 
Common, fiind ignorat de toată lumea, pentru că nimeni nu 
voia să fie surprins holbându-se la un invalid. Două 
deghizări care-i permiteau să se ascundă în văzul lumii, 
astfel încât orice cameră de supraveghere care l-ar fi 
surprins să nu poată oferi poliției o descriere exactă a 
individului căutat. Era inteligent, curajos şi arogant. Ştia 
cum se comportă oamenii şi ştia cum să-i manipuleze. 
Aşadar, de cinci ani Prădătorul de la Wimbledon fugea de 
poliţişti, zădărnicind toate strădaniile lor de a-l prinde. 
Cazul se răcise. 

Între 2016 şi 2021, Prădătorul de la Wimbledon terorizase 
sistematic zona din sud-vestul Londrei. Uneori treceau luni 
bune între jafuri, dar agentul Richard Stanford îi recunoştea 
întotdeauna modul de operare la un minut după ce intra în 
orice casă vizată şi putea deosebi furturile lui de ale oricui 
altcuiva. 

— Când intri pe o proprietate jefuită, spunea el, îți dai 
seama destul de repede cine e autorul. Unii intră când 


familia doarme, dorind să demonstreze cât sunt de curajoşi. 
Alții intră atunci când casa este goală. Unii cauzează cât pot 
de multe daune, ca să transforme într-un adevărat coşmar 
colectarea probelor şi amprentelor. Uitaţi-vă în frigider: dacă 
mâncarea a dispărut, ştim că e foarte probabil să fi fost 
Jacko. Tony Uriaşul şterpeleşte jucăriile copiilor, laolaltă cu 
mici obiecte electronice care sunt uşor de vândut cu zece 
lire bucata. Unii hoți caută direct cheile maşinilor. Alţii se 
concentrează asupra bijuteriilor, ceea ce probabil înseamnă 
că au deja o relație cu un magazin care vinde obiecte furate. 
lar dacă interiorul casei nu pare deloc devastat, în afara 
unei ferestre forțate din pod... atunci ştim că e mai mult 
decât probabil să fie vorba despre Prădătorul de la 
Wimbledon. 

Modul de operare al Prădătorului era să vizeze casele cu 
acoperişuri accesibile prin intermediul unei extensii mai 
joase şi ai căror proprietari aveau pisici. Când stăpânii erau 
plecaţi, intra prin fereastra din pod, pentru că acestea erau 
rareori conectate la sistemul de securitate. Toate alarmele 
de la interior erau, în mod normal, oprite, pentru ca pisica 
să se mişte nestingherită prin casă. După ce intra, decupla 
sistemul de securitate şi, în cele din urmă, pleca pe uşa din 
spate. Uneori, fireşte, nu-i ieşea. Câteodată fereastra din 
pod era armată. Alteori pisica era închisă la parter, aşa că 
senzorii de la etaj erau activaţi, dar el descoperea asta în 
decurs de numai câteva secunde şi reuşea să iasă pe 
undeva înainte ca poliția să se apropie. Cea mai mare 
problemă a agentului Stanford era că Prădătorul era un tip 
răbdător. Puteau să treacă luni întregi fără să spargă vreo 
casă. Ceea ce însemna că putea scăpa cu uşurinţă de 
vigilența poliției, iar escapadele sale se adăugau pur şi 
simplu unui teanc din ce în ce mai gros de cazuri 
nerezolvate. 


Primul lucru pe care l-a făcut Jack după ce s-a pus la 
punct cu detaliile dosarului Prădătorului a fost să-l sune pe 
un inspector ieşit la pensie, pe numele său Mike Haskin — 
omul care-şi petrecuse trei săptămâni pe urmele Tâlharului 
de pe Alee, în 1995 - pentru ca acesta să-i spună tot ce-şi 
mai amintea... 


După trei săptămâni petrecute pe acoperişurile cu pietriş şi 
prin tufişuri pline de spini, inspectorul Mike Haskin era 
ostenit, înfrigurat, ofticat la culme şi devenise bătaia de joc a 
secției. Dar oamenii îl urmau indiferent de aceste detalii, 
pentru că erau convinşi că omul avea dreptate. 

Mike revenise la fiecare casă prădată şi discutase el însuşi 
cu proprietarii, aflând de-a lungul timpului că, deşi 12 
proprietăţi fuseseră jefuite, alte 17 scăpaseră neraportate. 
Era rezultatul faptului că această comunitate formată din 
oameni din clasa mijlocie nu credea nicio secundă că poliţiştii 
ar fi capabili să-şi găsească măcar fundul cu ambele mâini, 
darămite un hoț care le scăpa mereu printre degete de câteva 
luni. 

În seara aceea, oamenii din echipa lui Mike mai aveau la 
dispoziţie doar 48 de ore înainte ca investigația să fie sistată 
- lucru pe care nu l-ar fi putut şterge din amintirea oamenilor. 
Tăâlharul de pe Alee era acum la numai două zile distanță de 
a fi liber, iar escapadele sale urmau să se prefacă, din 
adevărate operaţiuni de supraveghere, în nişte amintiri 
îndepărtate. 

Zona vizată era izolată, cu câte un agent sub acoperire la 
fiecare ieşire posibilă. Cunoşteau teritoriul pe care îl ţintea 
individul, dar nu aveau intenția să intre acolo după el — 
porecla de Tâlharul de pe Alee era binemeritată. Întinderea 


vastă de magazine şi proprietăţi rezidențiale îi ofereau 
numeroase rute de evadare neluminate, multe ascunzători şi 
scurtături. 

Era principiul „şobolanului din labirint” — dacă-l urmezi pe 
suspect în labirint, o să te rătăceşti; dacă acoperi strategic 
toate gurile de scăpare, în cele din urmă suspectul trebuie să 
iasă pe undeva. 

Cu punctele de observaţie de pe acoperişuri şi cu oamenii 
de la sol aşteptându-şi momentul de glorie, Mike era 
încrezător c-o să-l prindă pe individ. Trebuia să fie. Nu mai 
avea timp. 

Oamenii din echipa lui Mike foloseau cu toții stații radio 
rudimentare, ceea ce însemna că toate mesajele lor se 
întrepâtrundeau cu mesajele tuturor celorlalți agenţi de 
serviciu în acea noapte, iar deconectarea era imposibilă. Aşa 
că volumul tuturor receptoarelor avea să rămână coborât 
până în clipa începerii urmăririi. Toţi trebuiau să fie invizibili 
şi muţi. 

Posturile de observaţie de pe acoperişuri erau atât de 
departe de zgomotele de fundal, cum ar fi traficul şi sunetele 
paşilor, încât fiecare foşnet al hainelor poliţiştilor se auzea în 
tăcerea din jur. Asta însemna că trebuiau să stea în exact 
aceeaşi poziţie ore întregi la rând, în speranța că, atunci când 
venea momentul, aveau să fie capabili să-şi mişte picioarele 
şi s-o ia la fugă. 

Operaţiunea Miazănoapte a trecut de prima sa săptămână 
şi a intrat în cea de-a doua. Apoi, la ora trei dimineața, în 
ultima noapte a celei mai lungi pânde de care se ocupase 
vreodată Mike, s-a întâmplat. Zgomotul metalic a început să 
răsune pe străzile pustii şi era imposibil de spus de unde 
vine, aşa că echipa a rămas neclintită. Şi a ascultat. 
Imaginaţia poliţiştilor lucra intens, fiecare dintre ei 
străduindu-se să desluşească ce auzeau, de fapt, şi din ce 
direcție venea zgomotul — ideea generală fiind aceea că cineva 


stătea în picioare pe un tomberon de gunoi şi zgâria un 
jgheab. 

Lui Mike îi bătea inima atât de tare că mai avea puțin şi-i 
ieşea din piept. Şi-a întins muşchii de la picioare, reci şi 
amorțiți, pregătindu-se de acțiune. 

— Toate unitățile, atenție, fiți pe fază! Stațiile radio nu 
funcționează. 

A cercetat întunericul din priviri, ascultând, iar creierul lui a 
fitrat în mod automat zgomotele scoase de vulpile care 
mâncau, de şobolanii care scotoceau după hrană şi de 
oamenii străzii care se foiau în sacii lor de dormit, ca să nu 
mai rămână decât sunetele emise de spărgătorul care se 
Jurişa pe străduța lui mult circulată. 

Apoi s-a auzit o izbitură de toată frumuseţea, obligându-l 
pe Mike să le dea ordin oamenilor săi să intre în acţiune. S-au 
aprins  lanternele şi toți au ieşit din ascunzătoare, 
îndreptându-se spre sursa zgomotului. În acest timp, poliţiştii 
îmbrăcaţi complet în negru, semănând cu nişte ninja, s-au 
pus în mişcare pe acoperişuri. 

Sub ei, spărgătorul fugea cât îl ţineau picioarele. Agenţii de 
la punctele de ieşire s-au opus instinctului de a se apropia 
pentru a-şi ajuta colegii; în schimb, au rămas pe poziții şi l-au 
aşteptat pe infractor să vină la ei. Stațiile radio au revenit 
gălăgioase la viață, cu indicaţii nesfârşite de nume de străzi 
şi puncte cardinale. Din când în când, Mike auzea cuvintele 
„l-am pierdut, l-am pierdut”, urmate în foarte scurt timp de 
„în urmărirea suspectului, în urmărirea suspectului” când 
un alt polițist prelua urmărirea. Era palpitant şi chinuitor în 
acelaşi timp. Mike nu se afla în apropierea acțiunii propriu- 
zise; era la una dintre ieşiri, cu câțiva dintre oamenii lui, 
dorindu-şi ca spărgătorul să vină spre el, ca să fie el cel care-l 
prinde. Însă apoi a auzit „suspect reţinut”. Şi totul s-a 
terminat. 


Toţi poliţiştii şi-au abandonat pozițiile şi s-au îndreptat spre 
punctul de întâlnire, dorind să vadă pentru cine-şi 
petrecuseră trei săptămâni şi jumătate într-o vânătoare 
continuă. Pe bancheta unei maşini de patrulă era un bărbat 
mic, ud leoarcă şi murdar, cu mâinile încătuşate la spate. 
Mirosea a bere şi a transpirație şi, când Mike a aprins o 
lanternă, a văzut prin geam că individul plângea. S-a gândit 
că o fi vreun drogat care fura ca să-şi întrețină obiceiurile. 
Viza o zonă cu oamenii din clasa muncitoare pentru că acolo 
nu prea erau sisteme de alarmă pe care să le fenteze. Era un 
sărman a cărui dispariție n-ar fi deplâns-o nimeni. 

Mulţi poliţişti îl consideraseră pe omul acela un peşte mic, 
aproape inofensiv, dar, uitându-se la el, Mike a conştientizat 
adevărul: când un om comite o infracțiune ca să se distreze, 
autoritățile îl pot lăsa în plata Domnului; dar când comite o 
infracțiune pentru că viața lui depinde de asta, se poate 
transforma în criminal cât ai clipi. Dacă nu-l prinzi la timp, 
poate deveni următorul caz despre care citeşti în ziare. 


Ridley luase parte la petrecerea de pensionare a lui Mike 
Haskin, cu câteva luni în urmă, şi vorbise în termeni atât de 
laudativi despre determinarea, perseverența şi neştirbita 
încredere în sine a acestuia, încât Jack îi ținuse minte 
numele. Ridley pomenise cazul Tâlharului de pe Alee, 
explicând că Mike refuzase orice fel de compromis, chiar şi 
atunci când superiorul său ierarhic îşi pierduse încrederea 
în el. Jack învățase două lucruri de la Ridley de-a lungul 
anilor: să respecte talentele altora şi să fie suficient de 
modest încât să se înconjoare de agenți excepţionali care 
străluceau în domenii în care el nu strălucea deloc. Ridley 


nu-l dorise pe Jack în echipa sa din exact acest motiv, iar 
acum Jack îl voia pe Mike în echipa lui. 

Sergentul Richard Stanford le-a mulțumit personal pentru 
ajutorul dat în cadrul dosarului Prădătorului de la 
Wimbledon, dar, spre deosebire de Mike Haskin, el se 
luptase cu batjocura tacită a celor din poliție pentru că nu- 
şi găsise deocamdată omul. Era conştient că n-ar fi trebuit 
să-l intereseze nici cât negru sub unghie, dar, nu se ştie din 
ce motiv, acest lucru îl durea. Cazul Prădătorului de la 
Wimbledon devenise pacostea vieţii lui şi, colac peste 
pupăză, oamenii săi îşi pierduseră entuziasmul. La un 
moment dat, un agent obraznic pe nume Denny McGinty 
simulase un căscat în timpul unui briefing matinal şi 
Stanford o luase razna de nervi şi ruşine. Acela fusese 
momentul în care şeful lui îl sunase pe Ridley, iar Ridley îl 
sunase pe Jack. 

Jack Warr şi Mike Haskin stăteau tăcuţi şi răbdători în 
fața lui Stanford, care le prezenta meticulos toate detaliile 
investigației. Era clar că nu greşise cu nimic până atunci, 
doar îi lipseau imaginația şi abilitatea de a ieşi din limitele 
sterile şi restrictive ale procedurilor polițieneşti pentru a 
călca în lumea mult mai murdară şi haotică a infractorilor 
de carieră. 

— Domnule... l-a întrerupt Jack pe Stanford când acesta 
s-a oprit ca să respire. Mike a trecut prin ce treceţi 
dumneavoastră acum şi şi-a prins muşteriul. Acum o să ne 
ajute să-l prindem şi noi pe al vostru. 

Jack a zâmbit, asigurându-se că entuziasmul îi luminează 
şi ochii căprui închis. 

— Când mersul înainte nu funcționează, trebuie să 
mergem înapoi. 

Pentru prima oară de când sosiseră cei doi, Stanford a 
îndrăznit să se relaxeze şi să ia loc. 


În următoarele două ore, Stanford l-a lăsat pe Mike să 
vorbească, iar acesta a prezentat cazul Tâlharului de pe 
Alee. Stanford şi-a luat notițe consistente, subliniind noile 
abordări posibile ale anchetei. Mike a desenat o hartă care 
arăta unde avuseseră loc acele spargeri şi, când a terminat 
de vorbit, se conturase deja un tipar în formă de peşte. Mike 
a explicat lucrul la care se uitau acum Jack şi Richard. 

— Prima spargere despre care ştim noi nu a fost prima pe 
care a dat-o, cea de-a doua de care ştim nu era cea de-a 
doua şi aşa mai departe. Doar când l-am prins s-a completat 
această formă de peşte. Infractorul nostru locuia într-o casă 
ocupată ilegal din mijlocul cozii peştelui. Prima spargere a 
fost cea mai apropiată de casa lui, spre stânga - în vârful 
înotătoarei dorsale. Cea de-a doua spargere a fost cea mai 
apropiată de casa lui, spre dreapta - în partea de jos a 
înotătoarei. Apoi, pe măsură ce a prins curaj, a avansat din 
ce în ce mai mult în toate direcţiile, până când a desenat un 
peşte în aria pe care a ales-o. Acest tipar ne-a permis să 
prezicem în mare partea unde urma să aibă loc următoarea 
spargere - şi aşa l-am prins asupra faptului. 

Mike citea fascinația pe chipul lui Stanford. 

— Ciudat, nu-i aşa, Rich? Dar genul ăsta de tipar 
subconştient e foarte frecvent, potrivit cercetătorilor de la 
Bramshill. Ei sunt creierele care-şi petrec timpul făcând ca 
lucrurile absurde să capete sens, ca eu să pot părea 
inteligent. După ce l-am prins, tiparul ne-a permis să ne 
întoarcem şi să descoperim fiecare spargere pe care o 
dăduse în zonă. Nici omul vostru nu va face nimic la 
întâmplare, Rich. 

Lui Jack îi plăcea că Mike, ca om revenit de la pensie, îi 
putea spune sergentului Stanford „Rich”. Acest lucru 
aducea un aer de amiciție neprotocolară într-o situație 
tensionată din cauza panicii în care intrase Stanford. Mike 
şi-a încheiat spectacolul de la panoul cu dovezi spunând: 


— Am chef să beau un ceai, Rich, dacă nu-ți e cu 
supărare, colega. 

Energizat de atitudinea neprotocolară a lui Mike şi de 
încrederea dintre ei, Stanford îşi descoperise brusc un nou 
elan. 

— Duceţi-vă la cantină şi aduceți-mi şi mie un ceai, bine? 
a zis el. 

Jack şi Mike şi-au aruncat reciproc un zâmbet scurt. 
Ştiau că, atunci când se vor întoarce, pe panou vor găsi 
schițat un al doilea peşte. 

Cantina era pustie, iar femeia de serviciu profita de faptul 
că majoritatea poliţiştilor se aflau în misiune. Din prag, Jack 
şi Mike au văzut podeaua udă şi lucioasă şi s-au întrebat de 
ce mama naibii începuse să spele pe jos de la intrare, 
terminând în colțul încăperii şi nemaiputând să se întoarcă 
fără să calce pe podeaua imaculată. Au privit în tăcere cum 
femeia merge cu spatele spre tejghea, ştergând larg cu 
mopul de la stânga la dreapta, lăsând linoleumul la fel de 
curat ca în ziua în care fusese lipit acolo. Singurele urme pe 
care nu le putea curăța erau cele ale tocurilor negre de 
cauciuc de la ghetele standard ale poliţiei. 

Apoi, fără să încetinească, s-a aplecat pe sub vitrina cu 
mâncare şi a apărut de partea cealaltă a tejghelei. De-asta 
începuse să spele podeaua de la uşă: pentru că doamna de 
la curățenie era şi doamna care servea mâncarea. 

Mike s-a uitat la Jack. Avea o față serioasă, iar expresia 
lui spunea, fără îndoială: „Oi fi eu polițai de vreo 30 de ani şi 
oi avea eu de-a face cu cei mai şmecheri dintre şmecheri, 
dar n-o să fiu niciodată primul care calcă pe o podea udă”. 

Aşa că Jack şi-a asumat mişcarea şi s-a aventurat. Nu se 
ştie din ce motiv, lui Jack i s-a părut cel mai bine să facă 
nişte paşi uriaşi spre femeia încruntată de la tejghea, lăsând 
în urma sa cât mai puţine urme murdare cu putinţă. 


Cum stăteau acolo, cu două căni de ceai în față şi cu 
două mic-dejunuri englezeşti, discutau ca doi vechi prieteni. 

— O să fii prezent la naştere? a întrebat Mike, sorbind 
ceaiul fierbinte printre buzele țuguiate. Eu am fost la toți 
copiii mei. E de departe cel mai frumos lucru pe care-l poți 
vedea vreodată. 

S-a dovedit că Mike avea şase copii - „doi din fiecare”, a 
glumit el. 

— Două fete, doi băieți şi doi cu sex încă neidentificat. 
Sunt senzaționali. Să faci mai mult de un copil. Ai mei se 
ceartă acum, normal, sunt încă mici, dar e bine să ştii că 
atunci când tu şi doamna nu mai sunteţi se vor avea unul 
pe celălalt. 

— Cred c-ar fi mai bine să vedem cum ne descurcăm cu 
primul, a replicat Jack. 

Apoi, deşi nu-i stătea în fire, Jack s-a trezit vorbind 
despre lucruri foarte personale cu omul acela relativ 
necunoscut: 

— Am cam amânat momentul, a explicat el. Maggie e 
doctoriță şi, cu mine în Poliție, am avut mereu senzația că 
ne îndreptăm către ceva fără să ajungem vreodată acolo. Ne- 
am mutat la Londra, ea a fost promovată, eu am fost 
promovat. Copilul nu a fost deloc planificat, detaliu care, 
dacă e să fiu cinstit, a fost singura cale care putea să-l 
transforme în realitate. 

Jack a zâmbit involuntar când şi-a amintit momentul în 
care Maggie îl anunţase că va fi tată. Erau în avion spre 
Santa Lucia, ca să-şi ia propriul tată dintr-o croazieră şi să-l 
aducă să moară acasă. Nu era o amintire morbidă. Era un 
moment care îi spusese să-şi trăiască viața la maximum, 
pentru că, una peste alta, e foarte, foarte scurtă. 

Când a vorbit din nou, Mike a intrat în detalii despre 
naşterea celui de-al treilea său copil şi Jack s-a văzut nevoit 


să încerce să nu audă părțile cele mai grețoase pentru că 
încă mânca. 

— Era vinețiu la față pentru că avea cordonul ombilical în 
jurul gâtului. Îţi spun eu, Jack, nimic nu e mai 
înspăimântătoare la naşterea copilului tău decât tăcerea. 
Tipă! îmi tot spuneam. Şi a tipat. Iar apoi micul ticălos nu s- 
a mai oprit din urlat în primele şapte luni de viață! 

Jack a dat din cap, ca şi cum ar fi fost atent. 

— Când soţia ta era gravidă, ai... ai... 

Jack a căutat cuvintele potrivite care să nu-l facă să pară 
un nemernic total, dar nu era capabil să le găsească. 

— Ţi-a plăcut cumva să fii mai mult la serviciu decât 
acasă? a zis el, în cele în urmă. 

— Mi-a plăcut la nebunie să mă duc la serviciu, a râs 
Mike, văzând cât de uşurat era Jack să învețe din experiența 
unui om mai înțelept. Le iubim pe femei, Jack, dar, naiba să 
mă ia, sarcina le afectează simțurile. Pe bune! Pot vedea din 
senin fiecare cuţit pe care-l aşezi în locul furculițelor, îți pot 
mirosi frica atunci când pomenesc despre o excursie la 
cumpărături. Secția de poliție a fost refugiul meu. 

După un mic dejun de douăzeci de minute cu Mike, Jack 
a descoperit că vorbise despre naşterea primului său copil 
mai mult decât vorbise în total în cele opt luni şi jumătate 
de până atunci. Însă cu cine putea vorbi? Ridley îi era şef, 
nu prieten; agenta Laura Wade era partenera lui, dar nu 
arătase niciun strop de interes pentru sarcină - probabil 
pentru că aceasta era un obstacol zdravăn în calea fanteziei 
ei de a i-l subtiliza pe Jack lui Maggie; iar agentul Anik 
Joshi... ei bine, Anik devenise un pic cam măgar de când 
Jack primise postul de sergent în locul lui. Singura prietenă 
adevărată a lui Jack era, de fapt, Maggie. Dar nu prea putea 
să-i spună că se simțea ca şi cum ar fi fost în pragul 
înecului. De asta se simţise atât de uşurat când discutase 
cu Mike: era un confident discret, cu care urma să lucreze 


doar o săptămână, sau ceva de genul ăsta, şi pe care apoi 
nu avea să-l mai vadă niciodată. 


Stanford uitase că dorise, aşa că a rămas plăcut 
impresionat când Jack şi Mike s-au întors cu câte unul 
pentru fiecare, pe lângă fursecurile pe care doamna de la 
curățenie /tejghea i le făcuse cadou cu mare drag lui Mike, 
după ce aflase că era tatăl devotat a şase copii. Bineînţeles, 
pe panoul cu probe era şi un al doilea desen în formă de 
peşte. Se întindea în tot Wimbledon Common, dar şi pe 
străzile din apropiere. Zona vizată de Stanford era acum 
uriaşă. 

Sistemul de supraveghere din zona respectivă fusese 
verificat de zeci de ori, spunea Stanford, dornic să bată 
fierul cât era cald şi să obțină cât mai multe de la Mike şi 
Jack cât timp îi avea la îndemână. 

— În nopţile în care au avut loc spargerile n-au apărut 
nici maşini, nici indivizi suspecți; nimeni care să nu fie din 
zonă, adică. Numai rezidenți şi musafiri care au fost 
verificați. 

— Extindeți perimetrul căutărilor? 

Politicos, Mike a formulat sugestia ca pe o întrebare, deşi 
nu era deloc. 

— În Common niciun tipar nu funcţionează pentru că, în 
privința potenţialelor ținte, e o zonă lipsită de orice valoare, 
dar în privința ascunzătorilor e inestimabilă. Aşa că trebuie 
să extindeți perimetrul. Presupun că în Common sistemul 
de camere de supraveghere e o speranță deşartă, corect? 

Stanford a clătinat din cap. 

— Nu există sistem de supraveghere video în mare parte 
din Common. În vara lui 2018 a fost realizat un documentar 


despre faună şi floră, mai ales în preajma iazurilor şi în 
zonele mai adânci din zonele împădurite. Au fost montate 
câteva camere în copaci, în speranţa că o să prindem nişte 
bufnițe pe timp de noapte şi vinderei pe timp de zi. Aveam 
toate acele filmări, dar nu ne-au adus nimic nou. Ne-am 
străduit, Mike, chiar ne-am străduit. Nemernicul ăsta 
viclean mă scoate din minți. 

Mike a zâmbit şi a repetat sfatul de a extinde perimetrul. 
Singura sugestie pe care a adăugat-o a fost ca Stanford să 
treacă din nou în revistă el însuşi filmările de pe camerele 
de supraveghere, pentru că experiența e de neînlocuit; în 
plus, cine are gâtul pe butuc trebuie să depună toate 
eforturile care pot face diferența într-o anchetă. Asta era 
filosofia lui Mike şi îl ajutase întotdeauna de minune. 

Până pe la nouă, Mike şi Stanford arseseră carbohidrații 
de la ospățul cu pizza carnivoră şi încercau să meargă mai 
departe cu ajutorul energiei cu eliberare lentă obținută din 
nuci şi fructe. Dar nu mai avea niciun rost. Erau pe punctul 
de a pune capăt zilei de muncă şi de a se îndrepta spre 
cârciumă, când Mike a întrebat: 

— Cine e tipul din căruciorul motorizat, Rich? E pe-acolo 
în fiecare zi în timpul iernii, dar nu şi vara. O ia pe 
scurtătură prin Common ca să ajungă undeva? Locuieşte 
sau munceşte prin apropiere? 

La ora opt în dimineața următoare, patru agenți în 
uniformă lucrau alături de Jack, Mike şi Stanford 
căutându-l pe bărbatul cu şapcă din micul cărucior roşu cu 
motor şi pe un alt bărbat, îmbrăcat în haine albe de tenis, 
care ducea o husă pentru rachete. Cei doi păreau să aibă 
aceeaşi constituție şi, lucru fundamental, amândoi purtau 
un rucsac identic. Unul dintre aceşti bărbați, s-a dovedit în 
cele din urmă, fusese zărit în cursul zilei fiecărei spargeri — 
dar niciodată amândoi în acelaşi timp. Jack era sigur că era 
vorba despre acelaşi individ, care folosea două deghizări 


diferite pentru a se ascunde în văzul lumii, cercetând casa 
vizată înainte de a reveni şi de a o sparge în aceeaşi noapte. 

Indiferent cum era îmbrăcat, bărbatul se comporta într- 
un mod foarte specific. Dispărea în Common şi apoi apărea 
la o altă ieşire câteva ore mai târziu. Dar, fie că era îmbrăcat 
ca o copie de-a lui Nadal, fie ca un invalid inofensiv, ultima 
oară când apărea o făcea mereu în zona dealului Copse din 
Common, unde îl aştepta un Mercedes de culoare gri- 
deschis. Maşina era parcată de fiecare dată pe o altă stradă, 
cu plăcuța de înmatriculare mereu mascată de o lizieră 
deasă ca să nu fie detectată de camerele de supraveghere. 
Dar acesta, şi-au dat ei seama, era centrul cozii de peşte a 
lui Stanford: Mercedesul. 

Nadal sau Ironside, aşa cum era acum poreclit 
Prădătorul, cu o anumită afecțiune, rămânea în maşină 
până târziu în noapte, când, îmbrăcat în haine închise la 
culoare, se întorcea în Common, la ascunzişurile pe care i le 
oferea zona. De-acolo putea să-şi facă apariţia oriunde. 

Stanford şi-a împărțit echipa în două. Unii agenți au 
primit sarcina de a folosi data şi locul fiecărei spargeri 
pentru a reface traseul suspectului la intrarea şi ieşirea din 
Common: spargere după spargere, lună după lună, an după 
an, de la Mercedes până la casa victimei şi înapoi la maşină. 
Între timp, alți agenţi au fost puşi să utilizeze filmările de pe 
camerele de supraveghere din trecut şi din baza națională 
de date digitale a poliției - dacă exista aşa ceva - pentru a 
urmări intrările şi ieşirile din Londra ale Mercedesului şi 
pentru a încerca să stabilească dacă maşina era prezentă în 
capitală în fiecare noapte când avea loc o spargere. 

Unul dintre agenţii în uniformă care-l ajuta acum pe 
Stanford era McGinty, tipul care simulase căscatul şi pe 
care-l certase cu sârg cu câteva zile mai devreme. Astăzi, 
însă, McGinty era un alt om. Părea că-şi cunoaşte locul şi 
misiunea şi-şi făcea treaba cu entuziasm, fără întrebări sau 


şuşoteli. Mike l-a surprins pe Stanford urmărindu-l din 
priviri. 

— Nu ăsta-i puştiul care a căscat la tine? 

Mutra mai degrabă stânjenită a lui Stanford i-a confirmat 
bănuiala. 

— Transferă-l la tine în echipă, Rich. Cea mai rea 
trăsătură a unui polițist e indiferența. Băiatul ăla o să-ți dea 
bătăi de cap, dar poate fi util. 

Când a plecat din încăpere, McGinty s-a răsucit şi a dat 
insesizabil din cap spre Stanford, apoi a dispărut ca un copil 
entuziasmat care are ca misiune să-şi mulțumească unul 
dintre părinți. 

În vreme ce poliţiştii în uniformă făceau toată această 
muncă obositoare, dar crucială, în fața monitoarelor Jack, 
Mike şi Stanford verificau un local cu peşte şi cartofi prăjiți 
din Manchester. 

Damien Panagos avea 52 de ani şi era un imigrant grec la 
a doua generație, care acum se ocupa de The Codfather, un 
restaurant din Wythenshawe, alături de soția şi de fiul său. 
Era, totodată, proprietarul din acte al Merţanului gri- 
deschis, parcat atât de frecvent în Wimbledon Common, pe 
partea cu dealul Copse. Părinţii lui veniseră în Marea 
Britanie în anii '60, iar tatăl lui lucrase ca electrician, 
învățându-l meserie şi pe tânărul Damien. Jack bănuia că 
de-aici învățase acesta trucul prin care păcălea sistemele 
obişnuite de securitate ale caselor sparte. 

Stanford de-abia aştepta să se îndrepte spre nord şi să-l 
aresteze pe Panagos, dar Jack l-a calmat. 

— Avem destule informaţii despre el şi nu pleacă nicăieri. 
Foloseşte camerele de supraveghere şi adună probe. Dacă în 
timp ce facem asta el vine spre noi, îl prindem asupra 
faptului. Dacă se dă o vreme la fund, îl prindem acasă când 
suntem pregătiţi. Într-un fel sau altul, tot o să îl prindem. 
Iar când o vom face, dosarul trebuie să fie beton. 


Lui Stanford îi fuseseră repartizați patru agenți, astfel 
încât orele de înregistrări de pe camerele de supraveghere 
din 2014 încoace să poată fi vizionate în ture de 24 de ore. 
Între timp, Mike îi invită pe Stanford şi pe Jack la o 
cârciumă. 

— Dacă tot nu putem face altceva decât să aşteptăm, ar fi 
mai bine să o facem cu o halbă de bere în mână. 

— Chestia care... mă scoate din minţi, se bâlbâia Stanford 
trei ore mai târziu, sunt nenorociţii de gică-contra din 
comunitate. Adică, pricep, chiar pricep... Cineva îţi intră în 
casă şi-ţi ia chestiile... e îngrozitor. E ca şi cum ți-ar viola 
cineva casa, exact aşa. Dar, lua-m-ar naiba, Jack, oamenii 
uită foarte repede binele pe care li l-ai făcut, doar pentru că 
l-ai lăsat pe nemernicul ăla de grecotei din nord să-ți scape 
printre degete. 

Mike şi Jack şi-au ascuns zâmbetul în halbe, iar Stanford 
a continuat să vorbească: 

— O să-l prindem pe dobitocul de Panagos şi lumea n-o 
să zică „mulțumesc”, o să spună „era şi timpul!”. Pentru că e 
vorba despre ceva important. Povestea asta afectează 
întreaga comunitate de foarte multă vreme. Sunt speriați, şi 
e vina mea. Adică nu e vina mea, dar e tot vina mea. Vă 
mulțumesc foarte, foarte mult că ați venit aici. 
Amândurora... 

Jack şi-a dat seama că venise momentul să-l ducă pe 
Stanford acasă înainte ca acesta să le spună, lui şi lui Mike, 
că-i iubeşte. 

Stanford a fost primul a doua zi de dimineaţă şi de-abia 
aştepta să pornească la treabă. Arăta ca scos din cutie, 
proaspăt ca o margaretă şi, dacă nu stăteai prea aproape de 
el, era posibil să nu-ți dai seama că încă era prea amețit 
pentru a veni la muncă. Jack şi Stanford au pornit spre 
Manchester, unde, pe la prânz, trebuiau să se întâlnească 
cu inspectorul Leticia Margate. Planul era să meargă cu toţii 


la The Codfather şi să-l aresteze pe Panagos în timp ce 
acesta pregătea mâncarea pentru prânz. Însă, la opt şi 
jumătate, chiar înainte de a intra pe M25, Stanford a primit 
un telefon de la Margate care spunea că Panagos se îndrepta 
spre sud. Bucuria lui Stanford era palpabilă: avea ocazia să- 
şi aresteze duşmanul pe teritoriul propriu. 

Câteva ore mai târziu, întregul Wimbledon Common era 
plin de poliţişti sub acoperire, deghizați în oameni care-şi 
plimbau câinii, alergau, adunau gunoiul, hrăneau rațele sau 
făceau pe îndrăgostiţii... Cu toții băteau aleile, aşteptând să 
treacă pe-acolo căruciorul motorizat. Au comunicat între ei 
ore întregi, cât timp Panagos a hoinărit prin Common, apoi 
pe străzi, apoi din nou prin Common. După patru ore, era 
limpede că Panagos pusese ochii pe o anumită casă din 
Parkside, aflată chiar lângă spitalul privat: pe la începutul 
serii, proprietarii acelei case n-au mai făcut un secret din 
faptul că şi-au umplut BMW-ul cu mici bagaje pentru a 
pleca în weekend. După cum se aştepta toată lumea, 
Panagos s-a întors la Mercedesul lui parcat pe dealul Copse, 
şi-a strâns căruciorul şi l-a pus în portbagaj, apoi s-a suit în 
maşină, a înfulecat mâncarea pe care o avea pusă la pachet 
şi a tras un pui de somn. 

La căderea nopţii, Panagos, îmbrăcat în haine închise la 
culoare şi având un rucsac în spinare, a pornit din nou la 
drum prin Common, îndreptându-se spre Parkside, 
plimbându-se fără niciun zor, ca şi cum n-ar fi avut nicio 
grijă. 

După ce a ajuns la destinaţie, Panagos a forțat chepengul 
de la mansardă şi a coborât la parter. Acolo, de calorifer era 
prins leagănul unei pisici şi când bărbatul a trecut pe lângă 
mâţa tărcată şi a mângâiat-o, aceasta s-a întins şi a început 
să toarcă zgomotos. La lumina lanternei, Panagos a ieşit pe 
coridor şi s-a dus spre uşa de la intrare, unde era amplasată 


alarma. Şi-a scos setul de unelte din buzunar şi... brusc, 
toate luminile din hol s-au aprins. 

Stanford stătea în pragul bucătăriei, cu agentul McGinty 
lângă el. Uşa de la intrare s-a deschis cu o cheie şi Jack şi-a 
făcut apariția pe verandă, însoțit de patru agenţi. Panagos a 
încremenit, mut şi şocat preț de o secundă, apoi, cu un țipăt 
de harpie, şi-a lăsat capul în jos şi l-a atacat pe Jack. 
Panagos l-a lovit cu umărul lui lat în piept, ridicându-l de la 
pământ şi împingându-l în grădina din faţă, doborându-i pe 
cei patru poliţişti ca pe nişte popice. Apoi l-a trântit pe Jack 
pe peluză, lăsându-l întins pe spate şi scoțându-i tot aerul 
din plămâni. Cei patru poliţişti s-au bulucit peste Panagos, 
înşfăcându-l de toate membrele şi trântindu-l la pământ. 
Panagos urla şi se zbătea în timp ce agenţii îl imobilizau, 
nevrând să-l încătuşeze până când nu se calma definitiv. 

Luminile de la etaj ale caselor din jur au început să se 
aprindă şi la ferestre au apărut chipurile vecinilor. Când, în 
cele din urmă, Prădătorul s-a oprit şi s-a prăbuşit în iarbă, 
gâfâind, Jack a ieşit târându-se de sub grămada de trupuri 
asudate. McGinty a venit şi el şi, folosind două perechi de 
cătuşe ca să-i cuprindă mâinile lui Panagos peste spinarea 
lată, l-a arestat în cele din urmă pe individ. 


Stanford a trecut calm pe lângă toată harababura, 
ducându-se spre domnul Liam Newark-Bentley, proprietarul 
casei, care acum stătea în mijlocul străzii. El şi familia lui 
nu mai plecaseră în weekend aşa cum plănuiseră; 
ajunseseră de-abia la capătul străzii lor şi fuseseră opriți de 
Stanford, care le explicase situația. Newark-Bentley fusese 
imediat de acord ca poliția să-i utilizeze casa pe post de 


momeală, atâta vreme cât niciun fir din vreun covor nu 
pleca de la locul lui. 

— Mulţumim foarte mult, domnule, a spus acum 
Stanford, foarte politicos. Vă suntem recunoscători că ne-ați 
permis să vă folosim casa pentru această operaţiune. 
Chepengul va fi reparat chiar acum. Dacă doriți să staţi în 
camera de hotel pe care v-o punem la dispoziție pentru 
noaptea aceasta, veți putea reveni acasă mâine. 

Şi atunci Newark-Bentley a rostit cuvintele pe care 
Stanford le aştepta de cinci ani: 

— Ne bucurăm foarte mult că v-am fost de ajutor, 
domnule sergent Stanford. Şi vă mulțumim pentru că ne 
protejați. Aveţi o misiune foarte dificilă. 

De pe margine, Mike a ieşit dintr-o maşină de patrulă şi a 
venit spre Jack, care încă era aşezat pe peluza din față a 
casei lui Newark-Bentley, încercând să-şi recapete suflul. 

— Bravo, Jack! Mi-a plăcut la nebunie cum l-ai distras ca 
să poată interveni în forță agenții. 

Jack se ţinea de coaste când a reuşit să spună printre 
dinți: 

— Du-te dracului, Mike! 

Apoi Mike i-a întins mâna şi l-a tras pe Jack în picioare. 
Până când acesta s-a ridicat de tot, Stanford li se alăturase. 

— Agent McGinty, citeşte-i drepturile, a ordonat Stanford. 

Entuziasmul de pe chipul lui McGinty l-a făcut pe 
Stanford să se simtă chiar mai mulțumit decât dacă ar fi 
făcut el însuşi onorurile. Mike a zâmbit aprobator şi i-a 
strâns mâna lui Stanford, apoi le-a mulțumit amândurora 
pentru cele câteva zile frumoase şi pentru că îi permiseseră 
să se simtă din nou polițist. 

— Dacă mai aveţi vreodată nevoie de creierul meu bătrân, 
îmi ştiţi numărul de telefon. A fost o plăcere, băieți. 

Apoi Mike s-a întors la maşina de patrulă şi şoferul l-a 
dus acasă. 


Mai târziu în aceeaşi seară, secția zumzăia de 
pălăvrăgeala întretăiată a poliţiştilor entuziasmați care-şi 
retrăiau experiența palpitantă şi-şi comparau zgârieturile şi 
vânătăile. 

— Mulţumesc, Jack, a spus cu sinceritate Stanford. 

Deşi era conştient că Ridley avea datoria de a oferi sprijin 
altor secţii când i se cerea ajutorul, mai ştia şi că experiența 
lui Jack era mai presus de orice se aşteptase. 

— Inspectorul-şef Ridley e norocos să te aibă în echipa 
lui. 

Jack a strâns îndurerat din ochi pentru că valul de 
adrenalină i se retrăgea din organism şi trupul începea să 
protesteze că fusese trântit la pământ, după care patru 
poliţişti săriseră peste el. 

— Bucuraţi-vă de triumful acesta, domnule. E 
binemeritat. 

Jack s-a întors şi, acompaniat de corul ofițerilor care i-au 
urat „Noapte bună, domnule!”, s-a dus acasă să facă o baie 
fierbinte, să bea un pahar de vin şi apoi să se cuibărească 
alături de frumoasa lui logodnică, atât de asemănătoare 
unei balene eşuate. 


CAPITOLUL 2 


Jack a sosit acasă pe la 9. Ajuns în capătul străzii, încă 
îşi imagina cum va arăta acea seară de vis pentru el: Penny 
va fi plecată, Maggie va fi în pijama, sticla de vin va fi 
deschisă şi cina va fi în cuptor, gata să fie servită. Era 


epuizat din cauza filajului efectuat cu Mike Haskin şi 
Richard Stanford, dar şi fericit pentru succesul operaţiunii 
şi arestarea lui Panagos. Stanford avea să se laude cu 
povestea aceea ani de-a rândul. 

Partea aceea din 'Twickenham era absolut încântătoare în 
comparaţie cu zona din Teddington unde se afla fostul lor 
apartament. Cumpăraseră casa cu trei niveluri şi terasă cu 
numai câteva luni înainte. Avusese nevoie de renovări. 
Bucătăria, livingul şi dormitorul principal fuseseră prioritare 
- erau acum zugrăvite în alb şi decorate cu mobilă ieftină şi 
desperecheată, care urma să fie înlocuită atunci când aveau 
timp să se decidă asupra stilului pe care voiau să-l adopte. 
Cel de-al doilea dormitor se transforma încet-încet în 
camera copilului, dar, deocamdată, nu era decât o încăpere 
vopsită în roz. Etajul de sus avea două dormitoare şi o baie — 
acesta era teritoriul mamei lui. Se mutase cu ei în vechiul 
apartament la câteva săptămâni după moartea lui Charlie, 
pentru că şi Jack, şi Maggie insistaseră că nu trebuie să 
locuiască singură. Inițial crezuseră că, indiferent de 
dragostea pe care i-o purtau, Penny va fi - negăsind o 
formulare mai bună - o „povară” suplimentară, dar, în 
realitate, ea era cea care-i unea. 

De când se mutaseră în casa din Twickenham, Penny 
fusese un dar de la Dumnezeu. Intrase în viața lui Maggie 
exact în momentele în care Jack îşi dorea să fie mai mult 
plecat - construirea cuibului, conversațiile despre muşchii 
pelvieni, hemoroizi şi grețuri, despre teama şi entuziasmul 
privind viața de după naşterea bebeluşului. Toate lucrurile 
la care Jack nu s-ar fi priceput deloc şi cu care Penny era în 
elementul ei. lar când venea vorba de lucruri de zi cu zi, 
Penny îi făcea lui Maggie existența mult mai uşoară şi mai 
plăcută decât i-ar fi făcut-o vreodată Jack - iar faptul că era 
în permanenţă ocupată o ajuta pe Penny să treacă peste 
moartea iubitului ei soț mai repede decât dacă şi-ar fi plâns 


de milă într-un cămin plin cu bătrâni cărora le muriseră 
partenerii de viață. Deocamdată avea o nouă generație 
pentru care să trăiască şi avea de gând să-l iubească pe 
copilaş din toată inima ei. Penny asemuia aşteptarea venirii 
pe lume a copilului cu clipele în care așteptase cu sufletul la 
gură, cu atâţia ani înainte, ca Serviciul de Asistenţă Socială 
să i-l predea pe Jack. 

Jack avea mare noroc că Maggie şi Penny se înțelegeau 
atât de bine, însă Penny era şi surprinzător de atentă la 
nevoia de intimitate a celor doi. Se înscrisese la nişte cursuri 
serale şi-şi cumpărase un mic televizor pentru dormitorul ei, 
transformând etajul de sus într-un apartament de bunicuţă 
în toată regula. Era secretoasă în privința cursurilor, lucru 
care a stârnit ceasuri întregi de speculaţii caraghioase, iar 
Jack a tras, în cele din urmă, concluzia că Penny se 
înscrisese la dans la bară şi tâmplărie. 

Lui Jack îi plăcea să se întoarcă seara la casa lui aflată 
veşnic în schimbare. Casa aceasta, sau alta ca ea, fusese 
visul lor încă de când se mutaseră din Totnes. Multă vreme 
fuseseră excluşi de pe piața londoneză, dar după banii picați 
din cer în brațele lui Jack ajunseseră la această proprietate 
oferind cu 15.000 de lire sub prețul cerut, bani gheață. Se 
mutaseră după o săptămână. Câştigul neaşteptat era pus pe 
seama unui bilet la loterie cumpărat dintr-un impuls, lucru 
pe care Maggie nu-l pusese niciodată la îndoială. Jack nu 
ştia dacă ea credea că el minte sau dacă îi era prea frică să 
audă adevărul. Maggie ştia însă cu siguranță că soțul ei se 
schimbase după cazul de la Rose Cottage. Se regăsise. Ştia 
acum unde e locul lui pe lume şi asta, pentru oricine, era un 
detaliu care-i putea schimba viața. 


Penny nu ştia că Jack îşi căutase adevăratul tată, şi cu 
atât mai puţin că acesta descoperise că era fiul lui Harry 
Rawlins, unul dintre cei mai influenți gangsteri din Londra 
anilor '80. Acesta era secretul lui Jack şi al lui Maggie. Dar 
„cadoul” în valoare de 250.000 de lire era doar secretul lui 
desfăşurate în anii '80; ştia că erau imposibil de identificat; 
ştia că hoţii nu mai erau de mult pe fața pământului; ştia că 
dosarul fusese închis. Nimeni nu ştia şi nimănui nu-i păsa 
de aceşti bani, ceea ce îi făcea uşor de păstrat, dar şi de 
cheltuit. 

Între timp, rezerva se împuţinase, dar pensia lui Penny şi 
salariul de sergent al lui Jack îi țineau pe linia de plutire. 
Fiind o familie tânără şi nou formată, erau ferm agățaţi de 
scara socială — şi nu aveau să cadă de-acolo decât dacă Jack 
avea să fie dat afară, dar, pe de altă parte, nici nu aveau 
cum să urce mai mult decât dacă era promovat. Pentru 
prima oară după ani întregi, Jack simțea că viața era aşa 
cum ar trebui să fie. 

Bebeluşul urma să întregească familia, iar Jack şi Maggie 
urmau să se căsătorească după ce ea îşi recăpăta silueta — 
cuvintele ei, nu ale lui; el o plăcea la nebunie cu sânii plini 
şi cu fundul mare... 

Însă visul lui Jack s-a risipit într-o fracțiune de secundă 
când a văzut maşina parcată în locul lui, pe stradă. Aveau 
musafiri. 

Jack a recunoscut râsul profund şi răsunător de îndată 
ce a deschis uşa de la intrare. Regina era infirmieră în 
spitalul în care lucra Maggie şi se apropiaseră pentru că 
amândouă erau însărcinate. Era destul de simpatică, dar 
foarte gălăgioasă. În clipa în care uşa s-a închis, Jack s-a 
trezit cu Maggie țâşnind din bucătărie şi aterizându-i în 
braţe. 

Îmi pare rău, îmi pare rău, îmi pare rău... 


Şi-a subliniat cuvintele printr-un sărut. 

— A avut o zi grea şi voiam s-o încurajez. 

Maggie l-a tras pe Jack în jos, peste burta ei mare de 
gravidă şi l-a cuprins strâns cu brațele pe după gât. Ar fi 
putut să adoarmă chiar acolo, pe umărul ei, în schimb s-a 
lăsat dus în bucătărie, unde urma să-şi petreacă 
următoarele câteva ceasuri prefăcându-se că avea chef de 
prietenii lui Maggie aflați în vizită. 

Regina şi Mario beau amândoi vin fără alcool şi pe masă 
era un adevărat ospăț în stil bufet suedez. Jack a ridicat 
imperceptibil din sprâncenele întunecate, apoi şi-a căscat 
frumoşii ochi căprui înspre Maggie, cu mesajul nerostit: „Nu 
suntem bancă de alimente”. Maggie îi spusese mai demult 
lui Jack că Regina şi Mario treceau printr-o perioadă de 
greutăți financiare înaintea naşterii copilului lor, aşa că el 
ştia de ce Maggie le oferea din când în când câte o masă 
îndestulătoare. Urma să-i oblige să ia mâncare şi la pachet, 
indiferent dacă se simțeau sau nu stânjeniți. 

Regina fusese la ei acasă de nenumărate ori, dar asta era 
prima vizită a lui Mario. Jack ştia că era de datoria lui să 
discute „treburi bărbăteşti” cu străinul acela. În vreme ce-şi 
lua o bere din frigider, Mario declară că el se abţine de la 
alcool din solidaritate cu Regina. Jack se grăbi să 
presupună că seara lui avea să se ducă la vale din acel 
moment. 

De fapt, Mario se dovedi a fi o companie plăcută şi, pe la 
ora zece, trecuse şi el pe bere. Mario era zugrav şi decorator, 
lucrând pe baza recomandărilor din gură-n gură. Era o 
meserie grea, cu ore lungi de lucru şi fără nicio siguranță, 
dar omul avea un fel de-a fi prietenos care-i atrăgea iute pe 
oameni de partea lui. Încet, dar sigur, Jack a început să 
priceapă de ce Maggie le oferea atât de multe celor doi şi era 
fericită, deşi nu primea nimic tangibil la schimb. Chiar 
meritau să fie ajutați. 


La unsprezece şi un sfert, Regina şi Mario şi-au luat la 
revedere, iar Jack le-a confirmat că vor lua legătura ca să 
stabilească ziua şi ora pentru aranjarea camerei copilului. 
Cei doi bărbați şi-au strâns mâinile, femeile s-au îmbrățişat 
şi Jack a rămas, în sfârşit, doar cu soţia lui. 

Maggie i-a adus lui Jack un whisky şi şi-au ocupat 
locurile nou-adoptate de pe canapea. Înainte ca sarcina lui 
Maggie să înainteze prea mult, stăteau unul lângă altul, 
folosind doar jumătate din canapea, dar acum se aşezau la 
cele două capete, pentru ca Maggie să-şi poată ridica 
picioarele şi să le aşeze în poală la Jack. 

—A fost ideea ta ca Mario să amenajeze camera 
copilului? a întrebat ea. 

Micul zâmbet arogant al lui Jack i-a confirmat bănuiala. 

— Te iubesc, Jack Warr. 

— Ştiu. 

De pe locul lui, cu greu îi vedea chipul lui Maggie, din 
cauza burții. A mângâiat-o uşor. 

— Ah! E fotbalistă! 

Jack a închis ochii şi a simțit cum copilaşul lui se 
răsuceşte lent, se întinde şi loveşte. 

— E doar unul, nu-i aşa, Mags? 

Preţ de-o clipă, îngrijorarea de pe mutra lui Jack a părut 
autentică. 

— Regina are burta mult mai mică decât a ta şi sunt sigur 
că simt trei picioruşe. 

— Ea e abia în luna a cincea, nătângule. Eu mai am puţin 
şi nasc. Presupun că al treilea picior era de fapt un braţ. 

Pe la miezul nopţii, Maggie a urcat cu greu treptele, 
ținându-se de balustradă, în timp ce Jack o împingea de la 
spate. Amândoi chicoteau pe înfundate, ca să n-o trezească 
pe Penny. 

— Chestia asta nu mă prea ajută, Jack. 


Ştia. Maggie îi spunea asta în fiecare seară. Dar lui îi 
plăcea s-o facă. 

În vârful scării erau trei colete de la Amazon. Maggie a 
intrat în baie, lăsându-l pe Jack să-şi bage nasul în 
cumpărăturile pe care le făcuseră ea şi Penny. Pentru că nu 
era nicio imagine pe cutiile respective, Jack s-a aşezat în 
patru labe, încercând să descifreze etichetele. N-a putut 
desluşi decât că era vorba despre nişte obiecte pentru 
camera bebeluşului. 

A zâmbit, îngenuncheat pe cea de-a treia treaptă, cu 
coatele rezemate de podeaua palierului. În ultimele câteva 
săptămâni Penny şi Maggie acceleraseră ritmul în care 
construiau cuibul. Îi arătaseră mostre de materiale, de 
culori, camere de copii pe internet şi-i ceruseră părerea, pe 
care de fapt nu o doreau şi de care nu aveau nevoie şi pe 
care nici Jack nu voia să şi-o exprime. Faptul că i se cerea 
părerea îl trimitea într-un teritoriu extrem de primejdios: 
dacă le spunea că totul depinde de ele, aveau să îl certe că 
nu-şi dădea interesul; dacă le spunea o părere care era în 
dezacord cu opinia lor, îl certau fiindcă nu înțelegea nevoile 
copilului încă nenăscut. Jack prefera trucurile psihologice 
folosite de infractori în locul celor practicate de soția şi de 
mama lui: se uneau tot timpul fără milă împotriva lui. Dar, 
într-un fel masochist, adora să fie hărțuit de femeile pe care 
le iubea -— şi era tragic că Charlie nu mai era acolo să 
împartă povara cu el. Ar fi meritat să fie aici. Muncise din 
greu o viață întreagă ca să-l transforme pe Jack într-un om 
de care să fie mândru, iar acum, când acesta ar fi avut 
nevoie ca tatăl său să-i fie alături în războiul împotriva 
„femeilor”, el nu era prin preajmă. 

Gândul la Charlie îl făcu pe Jack să lăcrimeze - durerea 
se unea cu furia şi dădeau naştere unor momente scurte, 
dar intense, de trăiri emoționale accentuate. Jack a depăşit 
senzaţia inspirând profund şi lacrimile au dispărut. 


Apoi, o amintire ciudată i-a revenit în minte şi s-a aşezat 
pe trepte, ca s-o retrăiască. 


Sonograjful s-a trezit la viață şi le-a arătat o imagine 
neclară şi granulată, asemănătoare unei înregistrări de pe o 
casetă VHS vârâtă în apă. În momentul acela de o frumuseţe 
unică, mintea lui Jack a zburat la unul dintre primele sale 
cazuri pentru Poliţia Metropolitană, când a trebuit să se uite 
la nişte casete porno produse în ilegalitate şi găsite în 
rezervorul unei toalete, ca să vadă dacă în vreuna dintre ele 
apărea şi James Daniels, un pervers sexual local, bine 
cunoscut, dar extrem de evaziv. Jack a închis ochii — „Ce 
mama dracului!” şi-a spus, străduindu-se cu disperare să 
scape de acea amintire. Maggie l-a strâns de mână şi Jack a 
revenit în prezent. 

Ea a repetat întrebarea care li se pusese şi pe care el nu o 
auzise: 

— Vrem să aflăm sexul? 

Romanticul din Jack nu voia să-l afle, dar decoratoarea 
pragmatică din Maggie voia, fără-ndoială. Aşa că, de dragul 
culorii potrivite de pe pereţii camerei bebeluşului, amândoi au 
spus da. 

— E fetiţă! 

Lui Jack i s-au umplut ochii de lacrimi. Nu ştia exact de ce 
şi nu putea face nimic ca să le oprească. El şi Maggie s-au 
uitat unul la celălalt prin vălul de lacrimi, apoi au izbucnit în 
hohote de râs de bucurie, de isterie, de anxietate, de 
nerăbdare. 

— E minunată! s-a smiorcăit Maggie, privind imaginea 
cenuşie de pe ecran, cu o bulă neagră în care era copilaşul 
lor. 


Dar Jack nu vedea decât fundul gol al lui James Daniels 
legănându-se în sus şi-n jos... 

Când au ajuns acasă, Penny făcuse spaghete bolognese şi 
deschisese o sticlă de vin fără alcool. Cu numai două locuri la 
masă, şi-au dat seama că mâncarea era doar pentru ei şi că 
Penny se va retrage în apartamentul ei de bunicuţă ca să se 
uite la Lovejoy în reluare. În mijlocul mesei era o cutie albă şi 
mare, legată cu o fundă. 

— Nu trebuie s-o folosiți neapărat, a spus Penny, înainte de 
a urca la etaj şi de a-i lăsa să mănânce. 

În cutie era cea mai frumoasă. rochiță de botez pe care o 
văzuseră vreodată. Pe tivul acesteia de dantelă veche erau 
literele P şi C. 

— O, Doamne! 

Jack a rostit cuvintele expirând prelung. 

— Asta e rochia ei de mireasă. I-a făcut-o mama ei — uite, a 
cusut literele P şi C chiar deasupra tivului. Penny şi Charlie. 
Nimeni nu ştia că literele acelea erau acolo, în afară de ei trei. 
Era pentru clipa asta, Mags, pentru momentul în care trebuia 
să-şi transforme rochia de mireasă în hăinuță de botez pentru 
copilul ei. Iniţialele acelea trebuiau să rămână tot acolo, pe 
tiv. Şi nici măcar nu aveam habar că mama ştie să coasă! 

— Nu ştia, a zâmbit Maggie. Cred că, până la urmă, nu se 
ducea la cursuri de dans la bară. 


Maggie a tras apa la toaletă, a ieşit din baie şi a trecut pe 
lângă Jack, ducându-se în dormitor. În pat, Jack s-a 
cuibărit în spatele ei şi a sărutat-o pe gât. Maggie s-a foit în 
braţele lui, întinzând o mână în spate şi aşezându-şi-o pe 
coapsa lui dezgolită. În câteva minute amândoi au adormit. 


Ridley nu se aşteptase ca Jack să se întoarcă de la 
Wimbledon atât de repede. Richard Stanford îl sunase 
târziu, în cursul serii dinainte, mulțumindu-i că i-a trimis 
un sergent atât de conştiincios şi de perspicace pentru a-l 
prinde pe Prădător. Când Jack a intrat în sala comună, 
Ridley încă încerca să decidă cât să-i transmită din laudele 
primite de la Stanford. 

Ridley i-a făcut semn lui Jack să vină la el în birou. 

— Eşti OK? 

Nu-l întrebase în viața lui pe Jack dacă era OK, nici 
măcar la înmormântarea lui Charlie, când Ridley se oferise 
să poarte sicriul, pentru că marea majoritate a prietenilor 
defunctului erau prea bătrâni. 

— Stanford mi-a spus că ai fost rănit în timpul arestării. 

Jack l-a asigurat pe Ridley că era sută la sută refăcut şi 
apt de muncă, trecând peste faptul că de dimineață 
spinarea îi era țeapănă ca o scândură şi se simțea de parcă 
ar fi jucat 40 de minute împotriva selecționatei All Blacks. 

— Poţi să-ți iei două săptămâni de concediu de 
paternitate, jumătate cu salariu întreg, jumătate pe plată 
legală. Trebuie să le iei repede, altfel le pierzi. 

Pentru că Jack tăcea mâlc, Ridley i-a citit frica din priviri. 

— Copilul vine pe lume, Jack, fie că eşti pregătit, fie că 
nu. 


CAPITOLUL 3 


Trei zile mai târziu, când Maggie a intrat în travaliu, 
decizia lui Jack de a intra sau nu concediu de paternitate s- 
a luat de una singură. Maggie se plimba în sus şi-n jos prin 
bucătărie, oprindu-se din zece în zece minute cu palmele pe 
blatul rece de marmură falsă, sprijinindu-şi fruntea de 
dosul mâinilor. În răstimpul fiecărei pauze, Penny o 
mângâia uşurel şi circular pe abdomen şi ambele femei 
răsuflau zgomotos, aşteptând ca durerea să ajungă în 
punctul maxim şi apoi s-o lase în pace pe Maggie pentru alte 
zece minute. Cele două formau un parteneriat armonios — 
amândouă ştiau exact ce să facă, când şi pentru cât timp. 

Jack a rămas în pragul bucătăriei, cu bagajul pentru 
spital într-o mână şi cu cheile de la maşină în cealaltă, 
aşteptând semnalul. După două ore, Maggie a declarat că 
era gata să meargă la spital. 


În sala de naşteri, Jack ştia că incantaţia asistentei, care 
repeta „respiră, respiră”, nu i se adresa lui, dar îndemnul 
era util, aşa că i-a dat ascultare. Era complet în afara zonei 
sale de confort şi, mai mult decât atât, habar nu avea care 
era rolul lui în această încăpere - voia, simțea nevoia să 
controleze situația, dar era la un miliard de kilometri 
distanță de a reuşi acest lucru. Era supărat pe sine însuşi 
fiindcă era inutil. De-asta bărbaţilor care aşteaptă să devină 
taţi li se spune să stea la capul patului şi s-o țină de mână pe 
mămică: ca să-i dea la o parte din drum! şi-a spus el. 

Maggie, pe de altă parte, era minunată şi puternică. Nu 
părea deloc înfricoşată şi executa cu calm tot ceea ce i se 
spunea, atunci când i se spunea. Jack o privea cum se 
pregăteşte să scoată capul bebeluşului şi mintea lui o luase 
razna. Văzuse mulți agenți alergând direct în ghearele 


primejdiei în numele Poliţiei, dar nu zărise pe nimeni care să 
experimenteze o astfel de durere cu atâta curaj şi fără 
niciun strop de şovăială. Maggie nu avea de ales, desigur, 
Jack ştia asta, însă mândria pe care o simțea în momentul 
acela față de viitoarea sa soție îi umplea pieptul şi se 
transforma în lacrimi. Maggie i-a zărit chipul. 

— Tu de ce mama dracului te plângi?! i-a strigat ea. 

Țipătul ei s-a preschimbat într-un mârâit de durere, apoi 
într-un urlet. Apoi vocii ei i s-a alăturat un alt țipăt, mai 
pițigăiat, ca o cascadă, iar lui Jack i-a luat câteva clipe ca 
să-şi dea seama că bebeluşul venise pe lume. 

Capul fetiţei era acoperit de un strat subțire şi păstos de 
vernix şi fețişoara îi era atât de turtită încât părea o 
mingiuță roşie şi neregulată. Dar, după ce Maggie a luat-o la 
pieptul ei, bebeluşa s-a oprit din plâns şi chipul său a 
început să prindă formă. Era foarte frumoasă, şi-a spus 
Jack, zâmbind printre lacrimi. Şi Maggie era frumoasă. 
Fetița parcă se uita în jurul ei, prin încăpere, mişcându-şi 
ochişorii în orbite ca şi cum nu avea niciun fel de control 
asupra lor, până când a dat de chipul lui Maggie. Câteva 
clipe mai târziu adormise, vegheată de surâsul lui Maggie şi 
de căldura trupului ei. 

Pe coridorul din aripa cu maternitatea, Penny se uita la 
fotografiile de pe mobil. După moartea lui Charlie, Jack 
scanase toate pozele vechi şi granulate din colecția mamei 
sale, cele de când era Jack mic, şi i le încărcase în telefon 
pentru ca ea să-şi poată aminti de trecut ori de câte ori 
simțea nevoia: Charlie învățându-şi băiatul să meargă cu 
bicicleta; Jack, la 10 ani, suflând în lumânările de pe tort; 
Penny plângând la absolvire; Jack, Maggie şi Charlie, cu 
coifuri de hârtie şi pahare cu lichior de ouă în mâini, 
sărbătorind un Crăciun de demult. Penny îşi simțea iubirea 
din inimă tânjind după Charlie - era o senzație fizică, 
asemenea unui nod. Penny era atât de adâncită în amintirile 


ei încât nici n-a observat imediat că Jack se apropia de ea. 
Apoi a văzut un morman de păturici tricotate în braţele lui, 
a oftat, a sărit în picioare şi a fugit spre el. Acolo, între 
pături, doi ochişori umflaţi stăteau strâns închişi. Vernixul 
dispăruse, iar pielea bebeluşului era acum un amestec de 
roz perfect cu un strop mic de galben. 

— Are păr! a țipat Penny, făcând ca fetița să tresară şi să 
deschidă uşor pleoapele. 

Penny şi-a domolit apoi entuziasmul, şoptind: 

— Scuze, iubita mea! Mă bucur atât de mult să te cunosc. 
O, Jack, este... O, Jack! 

— Trebuie s-o duc înapoi, mamă, ca s-o spele cum se 
cuvine, a spus Jack cu blândețe. Du-te în salon. Venim şi 
noi în scurt timp şi atunci ai să poţi s-o iei şi tu în brațe. 

Penny l-a privit pe Jack întorcându-se spre camera de 
naşteri, mişcându-se lent şi cu mare atenţie, de parcă ar fi 
ținut în braţe cea mai prețioasă încărcătură din lume. 

O jumătate de oră mai târziu, Maggie era una dintre cele 
patru proaspete mămici din Aripa B a maternității. Familiile 
se adunau, plângând, râzând, cu baloane, felicitări şi 
hăinuțe pentru bebeluşi. Regula „doar doi vizitatori la fiecare 
pat” era încălcată flagrant - dar nu exista în spital nicio 
asistentă suficient de curajoasă care să le oblige pe rude să 
plece. Penny se aşezase pe un fotoliu cu spătar înalt, cu o 
pernă sub coate şi cu bebeluşul în brațe. 

— E foarte curioasă de lumea din jurul ei şi de tot ce-i 
poate oferi, a şoptit Penny. Toţi ceilalți copilaşi dorm, dar 
uitați-vă la a noastră... parcă ar vrea să ştie ce urmează. 

Jack ştiuse dintotdeauna că Penny nu se va putea abține 
şi-şi va compara nepoata cu toți ceilalți bebeluşi; însă îi 
făcuse deserviciul de a presupune că aceste comparații vor fi 
caraghioase. Acum se pomenea dând din cap aprobator la 
cuvintele ei, simțind adevărul din ele. 

— Ai şi tu un nume? a întrebat Penny. 


Cu câteva luni mai înainte, Jack şi Maggie compuseseră 
fiecare o listă de nume, apoi le comparaseră ca să vadă dacă 
se potriveau la gusturi. Maggie se dovedise oarecum snoabă 
şi pedantă în unele cazuri, cum ar fi Orson şi Agatha, în 
timp ce Jack, dimpotrivă, alesese nume consacrate ca Alfie 
şi Alice. Dar fuseseră şi câteva nume comune - Charlie 
apăruse pe ambele liste, atât dacă ar fi fost fată, cât şi dacă 
ar fi fost băiat. La amândoi mai erau James, Emily, William, 
Hannah, Max - şi, în mod neaşteptat, Elsie. Când Penny i-a 
întrebat dacă se hotărâseră, adevărul era că nu, dar acum 
Jack s-a uitat la Maggie, acordându-i permisiunea definitivă 
de a alege numele fetiţei. 

— I s-ar potrivi Hannah, a spus Maggie. 

Penny şi-a coborât privirea spre micuța ce dormea în 

brațele lui Maggie. 
Bună, Hannah, a şoptit ea. Să ştii că numele tău 
înseamnă „binecuvântare”. Ne-ai binecuvântat cu apariția 
ta, Hannah. Asta înseamnă că ne faci fericiți prin simplul 
fapt că eşti aici. 


În săptămâna următoare, Penny s-a întrecut pe sine 
gătind, făcând curățenie şi spălând, în timp ce singura 
misiune a lui Maggie era fericirea lui Hannah. Treaba lui 
Jack era să deschidă toate cutiile de la Amazon şi să 
asambleze conținutul acestora, iar misiunea lui Mario era să 
proiecteze şi să creeze un peisaj cu o pădure pe toată 
lungimea camerei copilului, folosind abţibildurile alese de 
Maggie şi Penny. Hotărâseră că Hannah ar trebui să 
aprecieze natura de la o vârstă fragedă, decizie care se 
trăgea din amintirile traiului în Totnes. Fuseseră incredibil 
de norocoşi să aibă plajele şi sălbăticia chiar lângă casă. 


Faptul că urma să crească în Londra urma să fie ceva diferit 
pentru Hannah, dar ei tot îşi doreau ca fetița să afle totul 
despre natură şi îşi doreau s-o ducă în Totnes când avea să 
mai crească, încât să ştie exact unde-i sunt rădăcinile. 

După o săptămână petrecută acasă, Jack nu-şi mai 
amintea cum fusese viața lui fără fetiță şi considera că e un 
lucru absolut normal să aibă trei generaţii de femei din 
familie sub acelaşi acoperiş cu el. Se gândea la Charlie în 
fiecare zi, dar adevărul era că dacă acesta ar fi fost încă în 
viață, el şi Penny ar fi locuit la 320 de kilometri distanță, în 
Totnes. Jack a agăţat un mic portret de-al lui Charlie într- 
un colț ascuns al camerei copilului şi a zâmbit. 

— Să veghezi asupra noastră, da, tată? 

În dormitorul mare, Maggie stătea cu Hannah în poală, 
aşezată pe o pernă. Amândouă dormeau. Pe podea era o 
bluză de pijama udă de lapte, împreună cu trei salopete de 
bebeluş murdare şi câteva şervețele de muslin umede. Două 
căni cu ceai se răciseră de mult pe noptieră, alături de o 
banană pe jumătate mâncată, în curs de înnegrire. Sânul 
drept al lui Maggie era la vedere, iar Hannah avea o dâră de 
lapte pe obraz. 

Priveliştea era un amestec straniu de calm binecuvântat 
şi haos deplin, iar Jack s-a simţit sigur că nu se va sătura 
niciodată să fie părinte. 


CAPITOLUL 4 


N-a durat însă mult până când Jack s-a trezit că e 
disperat să se întoarcă la muncă. Nu făcea nici măcar o 
treime din munca de creştere a copilului, pentru că Maggie 
şi Penny ţineau toată situația sub control, dar, chiar şi aşa, 


s-a pomenit în scurt timp tânjind după calmul şi 
normalitatea unei anchete. 

Îi era peste puteri să priceapă cum un copilaş atât de mic 
putea pune la punct trei oameni în toată firea. Era un om 
inteligent. Îi putea manipula pe cei mai vicleni dintre 
infractori, făcându-i să mărturisească, deci cum mama 
dracului nu era în stare să convingă un bebeluş curat, sătul 
şi înfăşat să se ducă naibii la culcare la ora trei dimineața? 

Dar nu lipsa somnului era adevărata problemă - adevărul 
era că toată rutina aceea i se părea extrem de plictisitoare, 
într-un fel care-i amorțea creierul. Jack nu mai fusese luat 
prin surprindere de nimic de nici nu mai ştia când. 

Primise misiunea de a o plimba pe Hannah cu căruciorul 
prin cartier, pentru că Penny insistase că fetița avea nevoie 
„de o doză zilnică de aer curat”. Jack ştia că probabil acesta 
era un pretext de a-l scoate din casă, astfel încât ea să se 
ocupe de toate treburile neplăcute cum ar fi aspiratul, dar 
nu se supăra, pentru că şi pentru el era o ocazie să mai 
răsufle. Se aşeza pe o bancă din parc şi-şi verifica e- 
mailurile, căci, deşi nu era implicat în niciun caz activ, 
colegii îl includeau uneori şi pe el în discuții. Acest lucru îi 
oferea o senzație binevenită: mai exista o lume exterioară, de 
care-i era dor, însă Jack nu îndrăznea să-i spună lui Maggie 
că se plictiseşte, de frică să n-o întristeze. Ar fi fost uimit 
dacă ar fi auzit ce discutau ea şi Penny acasă. 

— Spune-i! a chicotit Penny, în felul ei caracteristic, 
relaxat şi direct. Dacă te împiedici de el, trimite-l înapoi la 
muncă! E plictisit, Maggie. Mie cu Charlie nu mi s-a 
întâmplat asta niciodată pentru că Jack era deja destul de 
mare ca să fie interesant. 

Penny a râs. 

— Bebelugşii nu fac prea multe lucruri şi noutatea dispare 
repede. 


Era ora 21:30 şi Ridley stătea în biroul său, aranjând 
declaraţiile în ordine cronologică, în vederea unei înfățişări 
în instanță ce urma să aibă loc în cursul acelei săptămâni. 
Firea lui obsedată de amănunte îşi intra în drepturi când 
era vorba despre tribunal, iar asta se vedea în performanțele 
sale. Simpla imagine a lui Ridley în boxa martorilor îi făcea 
pe avocaţi să tremure, pentru că ştiau că nu-l pot dărâma 
nicicum, nici pe el, nici mărturiile lui. Era tare ca o stâncă. 

Minunata seară de hârțogărie a lui Ridley a fost însă 
tulburată de un telefon din partea inspectorului Joseph 
Gifford, din Chipping Norton. 

— Simon, a tunat Gifford la telefon. Ai câteva minute 
pentru mine? 

Gifford nu se prezentase, dar nici nu avea nevoie să o 
facă. Glasul lui profund şi răsunător avea un ton specific 
clasei superioare, dar tendința de a lungi ultimul cuvânt al 
fiecărei propoziţii îi trăda originile din Midlands, de care îi 
era clar ruşine. 

— Am un caz încurcat, nu foarte diferit de cel al 
Prădătorului de la Wimbledon, şi aş avea nevoie de un mic 
sfat. 

Ridley a lăsat deoparte pregătirile pentru tribunal şi a 
oftat, ascultându-l pe Gifford. 

— Acum trei ani s-a dat o spargere în Kingham. O casă 
mare, retrasă de la strada principală, fără camere de 
supraveghere. 

Gifford folosea mereu fraze scurte, incomplete, lăsându-şi 
interlocutorul să-i continue ideea. 

— Oamenii ăştia, Simon... prea mult bănet. Nu înseamnă 
nimic pentru ei dacă pierd o bijuterie scumpă. E asigurată 


până la Dumnezeu şi înc-o palmă pe deasupra. Vor pur şi 
simplu să treacă peste, înţelegi tu. Aşa că infractorii ăia 
nenorociți scapă nepedepsiți. Nimeni nu e de partea mea, 
asta e problema. Intimitatea, vezi bine, asta e moneda de 
schimb aici. În jumătate din cazuri victimele nici nu dau 
declaraţii. Casele cu chirie la fel, altă problemă. Vreun 
nenorocit de actor sau mai ştiu eu cine se ascunde într-o 
locuinţă închiriată — top secret, de parcă i-ar păsa cuiva. N-o 
să-mi spună nimic, îşi aduc propria echipă de protecţie, nu 
ne lasă să efectuăm nicio verificare a măsurilor de securitate 
şi apoi, când devin ţinte, e vina mea! 

— Chestia asta încă se întâmplă, deci, nu-i aşa? 

— O dată la câteva luni. lar ăştia sunt doar cei despre 
care aflăm. Ar putea fi mai mulți. E un act de echilibrare 
politică. Pumnul de fier în mânuşa de catifea nu a fost 
niciodată mai potrivit decât acum şi aici. Dar... lucrurile 
deja au devenit mai grave şi trebuie să facem ceva. Repede. 

Ridley a sorbit din ceai, iar Gifford i-a descris priveliştea 
de la ultima casă care fusese spartă. 


Mick Arbrose avea nevoie de numai patru ore de somn pe 
noapte, de la unu la cinci. Era un respectat om de afaceri care 
trăia în satul Churchill şi care, în fiecare dimineață, îşi plimba 
labradorul prin Chipping Norton, timp de douăzeci de minute, 
luându-şi ziarul de cum se deschidea chioşcul de presă, apoi 
se întorcea. O parte a drumului nu era asfaltată, obligându-l 
pe Mick s-o ia pe o stradă îngustă, dar fiind atât de devreme 
se simțea mereu în deplină siguranţă. În acea dimineață, 
totuşi, când Mick a coborât treptele din lemn de stejar, 
bătrânul lui labrador, Jonty, nu era în hol aşteptându-l să-l 
întâmpine. Mick s-a dus direct la bucătărie şi s-a uitat sub 


blat, acolo unde culcuşul de noapte lui Jonty era pustiu. 
Programul lui Jonty era la fel de rigid ca al lui Mick, aşa că 
acesta a început să se îngrijoreze. Singurul loc în care ar mai 
fi putut fi bătrânul labrador era culcuşul de zi, care se afla 
sub pupitrul din biroul lui Mick. 

De îndată ce Mick a intrat în birou, sângele i-a înghețat în 
vine. Seiful din perete era deschis şi fusese golit de 
aproximativ 100.000 de lire, un ceas Hamilton şi cheile 
automobilului Bentley niciodată folosit, care stătea în garaj, 
sub o prelată. Dar Mick nu se uita la seiful deschis. Ochii îi 
erau aţintiți spre lăbuța aurie ce atârna peste marginea 
culcuşului scump, dintr-un material ecosez, pentru căţei. Şi-a 
dat seama că Jonty trebuia să fie mort pentru că se ridica 
întotdeauna să-l întâmpine atunci când Mick intra în vreo 
cameră. Când s-a apropiat temător de pupitrul său, Mick a 
văzut că materialul ecosez, cu nuanţe de roşu şi verde, de pe 
partea din față a culcuşului, nu mai era ecosez, ci doar roşu. 
Mick a început să respire zgomotos, străduindu-se să-şi 
înăbuşe plânsul. A mai făcut câțiva paşi şi a descoperit că 
Jonty fusese înjunghiat în ureche cu cuțitul pentru deschis 
scrisori al lui Mick. Mânerul ornamentat se vedea ieşindu-i 
din craniu. Mick a început să respire întretăiat. Atacul de 
panică l-a făcut să cadă în genunchi. A întins mâna, a aşezat- 
o pe pieptul iubitului său animal de companie şi şi-a trecut 
degetele prin blana galbenă şi rece a acestuia. A rămas acolo, 
îngenuncheat, preț de douăsprezece minute, până la sosirea 
poliției. Şi a rămas tot acolo, în genunchi, alte treizeci şi şapte 
de minute, până când a ajuns şi medicul veterinar al familiei. 
Numai când Jonty s-a aflat în siguranță în grija unui om pe 
care-l cunoştea le-a permis Mick poliţiştilor să-şi înceapă 
căutările. 


— Mick a zis că Jonty probabil i-a întâmpinat pe 
spărgători, a continuat Gifford. Nu a lătrat. Era un tovarăş 
sentimental, nu un câine de pază. Deci n-ar fi avut nevoie 
să-l omoare. L-au ucis pentru că aşa au avut chef. 

— Vrei să vin pe-acolo şi să schimbăm câteva idei? a 
propus Ridley, dar Gifford nu dorea asta. 

— Nu mi-o lua în nume de rău, Simon, dar... Mă rog, n-ai 
decât să mi-o iei în nume de rău, de fapt... dar localnicii te 
vor mirosi de la o poştă. „Poliţia Metropolitană” scrie pe tine. 
Toată lumea va intra în panică. Mă gândeam la băiatul ăsta 
de la tine. Cel pe care l-ai împrumutat şi la Wimbledon. E 
obişnuit cu poliția de la țară, nu-i aşa? 

— Tocmai a devenit tată, Joe. N-o să vrea să fie trimis în 
altă zonă, într-o misiune cel mai probabil de durată. 


Jack s-a cuibărit în spatele lui Maggie şi a sărutat-o pe 
gât. Izul de vomă i-a pătruns în nări, aşa că s-a rostogolit, 
îndepărtându-şi fața de la ea. Maggie îşi schimbase bluza, 
dar mirosul îi rămăsese în păr. Niciodată, în toți anii de 
când erau împreună, Jack nu-şi amintea să fi dormit alături 
de Maggie cu spatele la ea. Era una dintre schimbările 
recente pe care le ura cel mai mult. 

— Ar trebui să te întorci la serviciu, Jack, a şoptit Maggie. 
Suntem OK, eu şi Penny. 

Jack a simțit cum se mişcă patul când Maggie s-a rotit 
spre el şi l-a cuprins cu brațul peste talie. 


— Dacă ne luăm în braţe aşa, nu mai simți mirosul de 
lapte la mâna a doua. 

Jack a şovăit, neştiind dacă Maggie vorbea într-adevăr 
serios. 

— Eşti şi...? 

— Jack, te iubesc, dar dacă nu te întorci la serviciu mai 
repede, Ridley o să mă aresteze pe mine pentru crimă. 


Ridley n-a fost deloc surprins să-l vadă pe Jack intrând în 
sala comună, cu ochii înflăcăraţi, dând din coadă şi 
nerăbdător să se apuce de muncă, însă a fost uimit când 
Jack s-a oferit să plece în misiunea de consultanță de la 
Cotswolds. Jack stătea la biroul lui, ca o piesă de rezervă, 
când l-a auzit pe Ridley informându-l pe Anik în legătură cu 
misiunea. Ridley chiar i-a comunicat lui Anik numele lui 
Mike Haskin şi l-a instruit să ia legătura cu acesta de la 
distanță, întrucât Poliţia Metropolitană nu avea aprobate 
fonduri oficiale pentru sprijin extern. Jack se băgase iute în 
seamă: 

— Pentru Mike n-o să aveţi nevoie de fonduri dacă mă 
trimiteţi pe mine în Cotswolds, domnule. De fapt, n-o să 
aveți nevoie deloc de Mike. 

Mai multe nici nu fusese nevoie să spună: experienţa lui 
cu poliția rurală, laolaltă cu perioada petrecută la 
Wimbledon şi cu informaţiile aflate de la Mike făceau din el 
alegerea perfectă. Ridley l-a trimis pe Anik, nemulțumit, la 
locul lui. 

Anik se plictisise să fie polițist. Privea în permanenţă spre 
viitor în loc să se concentreze asupra cazului pe care-l avea 
în față. Aştepta cu nerăbdare momentul important şi decisiv 
când urma să strălucească şi să primească toată 


recunoaşterea pe care era convins că o merita cu vârf şi 
îndesat. Ambiția lui tinerească nu se domolise odată cu 
experiența ci, pur şi simplu, devenise mai disperată. Anik 
începuse în ultima vreme să facă greşeli, iar acum era la un 
pas de a fi transferat de la cea mai prestigioasă echipă din 
secție. Ridley ştia foarte bine că-l jignise pe Anik, dar nu 
avea chef de crizele de nervi ale acestuia. A închis ferm uşa 
biroului, lăsându-l pe Anik să stea îmbufnat, de unul 
singur. 

— Superiorul tău va fi inspectorul Joseph Gifford, i-a 
spus Ridley lui Jack. De felul lui, lucrează în 
Gloucestershire, dar el şi echipa lui au acum un caz în 
Chipping Norton. De trei ani încoace au avut loc treizeci şi 
patru de spargeri cunoscute; doar în ultimele şase luni s-au 
înregistrat unsprezece. Deci autorii lor fie devin aroganti, fie 
vor să curețe locul înainte să plece mai departe. Iar Gifford 
ştie că aroganțţi nu sunt, aşa că probabil e pe punctul de a-i 
pierde definitiv. 

Jack a luat loc, cu dosarul Cotswolds deschis în poală. 
Era clar că avea deja informaţii valoroase despre caz. 

— Inspectorul Gifford are de-a face cu nişte personaje 
importante pe-aici, a zis el. 

Cum tot felul de foşti prim-miniştri, scriitori celebri, actori 
şi jumătate dintre prezentatorii de la Top Gear aveau case în 
zona vizată, trebuia să acționezi cu mănuşi dacă voiai să 
ajuţi cu adevărat o comunitate care aştepta soluții, dar 
punea în acelaşi timp accent pe ocrotirea intimității. 

— Cea mai mare problemă a lui e supravegherea, a 
presupus Jack. Prădătorul de la Wimbledon folosea 
Common drept ascunzătoare. Clienţii inspectorului Gifford 
au la dispoziție jumătate din Cotswolds să se ascundă. Nu 
există camere de supraveghere, între case sunt distanțe de 
kilometri întregi, au alei care nu se învecinează cu nimic, 
nici pe o parte, nici pe alta, pe distanțe de câte un 


kilometru. Trebuie să gândim ca ei şi să-i atragem în 
capcană. 

— Ce mai face Maggie? 

Întrebarea lui Ridley avea o altă întrebare nerostită în 
coadă. Pe aceasta a auzit-o Jack şi a ales să-i dea 
răspunsul. 

— Se va bucura să scape de mine pentru o vreme, 
domnule. E mai bine să nu-i stau în cale cât timp încearcă 
să o obişnuiască pe Hannah cu o anumită rutină. 

Jack s-a ridicat în picioare. 

— Voi discuta cu Maggie, desigur, dar nu va spune nu. 

Ridley a tăcut în continuare, sesizând că Jack mai avea 
ceva de spus. 

— Hannah nu va fi chiar botezată, pentru că nu suntem 
credincioşi, dar vom avea o ceremonie unde-şi va primi 
numele, ca să-i sărbătorim venirea pe lume... 

Ridley a înțeles greşit, spunând iute: 

— Sunt convins că vei reveni la timp. În ce dată e? 

— Ah, nu am stabilit nimic, domnule. Vă spuneam asta 
pentru că Maggie şi cu mine ne-am dori să fiți tutorele lui 
Hannah. Adică naşul ei. 

Ridley fu în mod vizibil şocat. Nu-şi închipuise niciodată 
că un membru al echipei sale i-ar fi putut cere un lucru atât 
de personal. Cu atât mai puţin se aştepta la aşa ceva din 
partea lui Jack - se contraziseseră de numeroase ori şi se 
aflaseră pe poziții opuse în multe cazuri. Dar relaţia lor 
profesională se  dovedise întotdeauna fructuoasă, deci 
probabil că faptul că fiecare era cel mai mare critic al 
celuilalt crease între ei o apropiere pe care Ridley o trecuse 
cu vederea. A întrebat cu emoție în glas ce însemna, de fapt, 
să fii tutorele cuiva. 

— Adică dacă eu mor la datorie va trebui să-i plătiți taxele 
de şcolarizare, i-a răspuns Jack cu un rânjet. 


Ridley a apreciat sarcasmul din replica lui Jack. 
Dezamorsase gravitatea momentului. 

— Domnule, de fapt, cred că înseamnă că dacă Hannah 
va avea vreodată probleme şi va simți că nu poate veni la 
părinții ei, vom şti că are pe cineva de încredere care s-o 
ajute, urmă Jack, pe un ton serios de astă dată. 

Ridley şi-a dres glasul. 

— Ar fi o onoare pentru mine, Jack. 

Jack plecă spre casă pentru a discuta cu Maggie despre 
misiunea din Cotswolds. După plecarea sa, Ridley şi-a scos 
mobilul şi a deschis galeria foto. Avea în total doar vreo zece 
poze, care nu imortalizau momente intime sau amintiri 
deosebite. Dar ultima fotografie era de la Maggie: o imagine 
cu Hannah, dormind dusă, în ziua în care se născuse. 
Fotografia era însoțită de un text: 


Hannah Penelope Warr. 15 mai 2021. 2 kg 900 g. 


Ridley a zâmbit imperceptibil, cu o mândrie pe care nu o 
mai simțise niciodată. Acest bebeluş prețios îi fusese aşadar 
încredințat, în absența improbabilă a părinților săi. 
Adrenalina a început să-i alerge prin tot trupul, căci 
experimenta o senzație care-i fusese străină ani întregi: avea 
emoții. 


CAPITOLUL 5 


Jack privea din uşa salonului cum Maggie o hrănea la 
sân pe Hannah. Era destul de evident că fetița nu putea 
suge şi respira în acelaşi timp, aşa că trăgea zgomotos aer 
pe nas între înghițituri, în timp ce în gâtul ei mic parcă 
gâlgâia ceva. Lapte să fi fost? Flegmă? Era un sunet 
îngrozitor. 


— E foarte gălăgioasă, a zis el încruntat. 

— E gălăgioasă şi la miezul nopții, şi la 2, şi la 4 
dimineața. Atunci nu pare să te deranjeze prea mult, a 
replicat Maggie. 

O spusese cu blândețe, dar Jack ştia că e epuizată şi nu 
se putuse abţine să sublinieze cât de uşor îi era lui, prin 
comparație. 

Maggie şi-a coborât privirea spre Hannah, ochii li s-au 
întâlnit şi s-au uitat prelung una la cealaltă. Maggie îi 
spusese odinioară lui Jack că un copil nou-născut nu vede 
la o distanță mai mare de 30-40 de centimetri; dincolo de 
asta, totul e într-o ceață. Aceasta e distanța dintre fața 
mamei şi a bebeluşului în timpul alăptării, aşa că natura 
proiectase cu bună ştiinţă vederea celui mic astfel încât să 
perceapă chipul mamei mai limpede decât orice altceva pe 
lume. În timp ce Jack o privea pe Maggie interacționând atât 
de natural cu Hannah, gândurile i-au zburat, fără să vrea, 
la Trudie Nunn. Inadecvata mamă biologică a lui Jack nu 
avusese în mod limpede niciunul dintre instinctele materne 
pe care le vedea el în acţiune aici. Îl abandonase când era 
mic, lăsându-l cu mătuşa Fran care, după câteva luni de 
chin în care avusese grijă de el în paralel cu propria ei 
familie, sfârşise prin a-l preda, în cele din urmă, sistemului 
de asistență socială. Ce uşor renunțaseră amândouă la 
sânge din sângele lor, şi-a spus Jack. Şi cât de minunațţi 
fuseseră Charlie şi Penny Warr, iubind un copilaş care nu 
era al lor! 

— De ce zâmbeşti? 

Întrebarea lui Maggie a întrerupt amintirile lui Jack. 

— Mă gândeam la tata. 

În ochii lui Jack era o expresie atât de blândă şi iubitoare, 
încât Maggie şi-a dat seama că era vorba despre Charlie 
Warr, nicidecum despre Harry Rawlins. Maggie a întins 
mâna şi Jack a venit lângă ea. S-a aplecat şi a sărutat-o pe 


Hannah pe frunte, apoi şi-a rezemat capul de umărul lui 
Maggie. Ochii fetiţei s-au mutat asupra lui Jack şi au 
început să-i exploreze chipul, o privire atât de intensă încât 
lui i s-a părut că-l scrutează până-n fundul sufletului. Jack 
i-a şoptit fiicei sale: 

— O să-ți povestesc despre bunicul tău când vei fi mai 
mare. Sper să fiu măcar pe jumătate la fel de bun ca 
părinte. 

Maggie l-a mângâiat pe Jack pe cap, iar Hannah i-a 
cercetat mai departe fiecare părticică a feţei. Apoi fetița a 
surâs şi Jack s-a mirat: 

— Uite, Mags! Mi-a zâmbit! 

Maggie l-a sărutat cu afecțiune pe Jack pe creştet şi a 
decis să nu-i spună că Hannah tocmai trăsese un pârț la ea 
pe genunchi. 


Inspectorul Joseph Gifford era lângă secția de poliţie, 
aşteptând să sosească taxiul lui Jack. Alături era parcat un 
Vauxhall Corsa albastru, care văzuse şi zile mai bune: 
acesta urma să fie mijlocul de transport al lui Jack pe 
durata şederii sale în Cotswolds. Clădirea secției era mică, 
în comparație chiar şi cu cea mai mică secție din Londra, iar 
locul de parcare al lui Jack îi fusese împrumutat de un 
sergent în uniformă. 

Gifford era un tip mic de statură şi îndesat, cu cel puţin 
cinci centimetri mai scund decât Jack. Glasul profund şi 
silueta plinuţă îi confereau aspectul unui cântăreț de operă. 
L-a întâmpinat pe Jack strângându-i mâna cu toată forța, 
ceea ce sugera o duritate învățată pe stradă, contrazisă însă 
de copilăria relativ fără griji a lui Gifford şi de ascensiunea 
total nespectaculoasă în grad de care avusese parte. 


— Bine ai venit, Jack. Ne bucurăm să te avem alături de 
noi. 


Sediul poliției era într-o clădire cu trei niveluri, nou 
construită şi lipsită de personalitate, care contrasta urât cu 
peisajul spectaculos din Cotswolds. Interiorul era la fel de 
tern ca exteriorul, iar sala de şedinţe arăta ca un birou 
oarecare. Dacă n-ar fi fost panoul cu probe pe care erau 
expuse fotografii de la locul infracțiunilor, ai fi putut cu 
uşurinţă să o confunzi cu o agenție imobiliară. Gifford l-a 
condus pe Jack la un pupitru gol de lângă fereastră, ca să 
poată admira priveliştea în timp ce scotocea prin mormanul 
imens de dosare şi declarații care-şi aşteptau rezolvarea. 

— Biroul meu e acolo, a zis Gifford încruntându-se, 
arătând spre un colț delimitat al încăperii principale, care 
nu era câtuşi de puțin un birou. Oaks! 

Un polițist tânăr şi-a făcut prompt apariția lângă Gifford. 

— Agent William Oaks, acesta e sergentul Jack Warr de la 
Poliția Metropolitană. Oaks o să-ți arate împrejurimile şi o 
să-ți răspundă la întrebări. Oaks s-a ocupat de caz de la 
bun început, aşa că ştie despre ce vorbeşte. 

Apoi Gifford şi-a scos mobilul din buzunar şi s-a dus spre 
biroul lui ca să-şi citească mesajele. 

— Ceva de băut? a întrebat Oaks şi, din numai trei 
cuvinte, Jack şi-a dat seama că Oaks nu-l voia acolo. 

Jack i-a refuzat oferta, în schimb l-a rugat pe Oaks să se 
aşeze şi să-i arate notele despre caz. În câteva minute, Jack 
îl făcuse pe Oaks să se simtă atât de important încât tânărul 
agent era ca o bucată de plastilină în mâinile lui. Puternicele 
rădăcini din Gloucestershire ale lui Oaks îi dăduseră 
acestuia un accent care, din păcate, îl făceau să semene cu 


un țărănoi, dar, în scurt timp, lui Jack i-a fost limpede că 
era isteț foc şi avea calități naturale pentru meseria lui. Şi îi 
păsa cu adevărat de munca pe care o depunea acolo. Se 
arătase inițial ostil față de Jack pentru că-i era jenă că 
ajunseseră într-un punct mort cu cazul respectiv. Jack ştia 
că ar face bine să-l ţină aproape pe Oaks, căci aşa i-ar fi fost 
mai uşor să fie acceptat de proprietarii locali decât din 
postura de străin de oraş. După o oră de studiu, Jack a 
bătut la uşa biroului lui Gifford. 

— Dacă nu aveți nimic împotrivă, domnule, mă duc să mă 
instalez în camera mea, apoi am să dau o raită prin 
împrejurimi. 

Oaks condusese mai puţin de un kilometru pe şosea, însă 
a tras pe stânga într-un refugiu. Îşi ferea privirea de Jack. 

— Domnule... a mormăit el, pe un ton ruşinat. 

Oaks şi-a luat inima în dinți şi s-a uitat la Jack înainte de 
a continua: 

— V-am rezervat o mizerie de cameră. Eu şi colegii ne-am 
gândit că ar fi haios, înțelegeţi... Mă rog, nu haios, doar... 
nu ştiu... Când şeful a zis că vine un sergent de la Poliția 
Metropolitană să ne ajute, noi... Mă rog, am crezut c-o să 
veniți pe aici cu nasul pe sus, o să faceți pe şeful şi o să ne 
trataţi ca şi cum noi n-am şti să ne facem treaba. Aşa că v- 
am rezervat o dărăpănătură. 

Jack fu cât pe ce să râdă cu gura până la urechi de 
sinceritatea naivă a lui Oaks, dar se strădui să rămână 
serios. 

— De ce-mi spui asta? a întrebat el pe cel mai grav ton de 
care era capabil. 

— Per’ că m-am răzgândit. Pensiunea asta la care 
mergem nu e bună pentru dumneavoastră. 

Când Jack a zâmbit, în cele din urmă, tot chipul i s-a 
îndulcit şi ochii i-au scânteiat. Oaks a ştiut imediat că 
fusese iertat. 


— Verişoara mea, Blair, administrează The Fox Hunters, 
în centrul oraşului. Un loc superb. Acolo vă duc. 

Jack a încuviințat, fericit. 

— Hai s-o luăm pe drumul pitoresc, te rog, agent Oaks. 
Vreau să mă obişnuiesc cu zona asta. 

Cotswolds era presărat cu case ca nişte cutii de 
bomboane de ciocolată, amplasate pe terenuri împrejmuite 
cu garduri vii şi populate de o largă varietate de animale. 

— Gardurile ăstea ţin bine oile în spatele lor, aşa-i? 

Era clar, din tonul voios al lui Oaks atunci când pusese 
întrebarea, că gardurile ăstea au un secret. 

— De pe şosea ți se pare că-ţi vin până la brâu, dar pe 
partea dinspre interior majoritatea au un şanţ lat umplut cu 
rugi de mure. Oile n-au cum să scape peste el. A trebuit să 
scot odată câinele unui turist dintr-un şanţ cu rugi. Văzuse 
oile, a sărit gardul şi a aterizat între muri. Ăştia sunt ca 
sârma ghimpată când cazi peste ei. Au trebuit să-l 
eutanasieze pe amărât... Mai bine-l eutanasiau pe stăpân, 
după părerea mea. 

Oriunde s-ar fi uitat Jack erau drumuri şi cârciumi care 
aduceau cu mândrie aminte de vremuri demult apuse: The 
Railway Tavern nu se mai afla în apropierea unei căi ferate 
în construcție, pub-ul The Horse & Groom îşi transformase 
grajdurile într-o parcare ce era plină acum de Land Rover- 
uri, iar Jack era sută la sută sigur că verişoara lui Oaks, 
patroana de la The Fox Hunters, nu vâna vulpi. 

Una peste alta, vechiul şi noul păreau să coexiste paşnic 
în părţile acestea. Chiar şi bătrânele cabine telefonice roşii, 
scoase din funcţiune, fuseseră transformate în puncte de 
prim-ajutor dotate cu defibrilatoare - probabil pentru a 
salva viața excursioniştilor supraponderali de la oraş care 
făceau infarct fiind convinşi că o săptămână de trai sănătos 
la aer curat putea şterge cincizeci şi una de săptămâni de 
viață sedentară. 


Jack a observat că multe dintre sate şi orăşele tindeau să 
fie deservite de o singură şosea principală, asta însemnând 
că exista o singura cale de sosire şi de plecare, aşa că, spre 
deosebire de spărgătorii de la Londra, tâlharii de aici nu 
puteau scăpa făcându-se pierduţi ca şobolanii într-un 
labirint. Ceea ce-l aducea la întrebarea: de ce nu-i 
prinseseră încă Gifford şi echipa lui? 

Cotind pe următoarea stradă, Oaks s-a oprit la semaforul 
intermitent. Din sens opus, trei camioane încărcate cu 
echipamente agricole şi diverse provizii au trecut huruind pe 
lângă ei, urmate de câteva remorci pentru cai şi vreo cinci- 
şase maşini. 

— Ce e cu tot traficul ăsta, unde se duce toată lumea? 
Cum ţineţi evidența acestor vehicule mari? a întrebat Jack. 
Le recunoşti pe toate? 

— Majoritatea da, i-a răspuns Oaks. Şcolile de echitație 
au siglele inscripționate pe remorcile pentru cai, aşa că sunt 
simplu de deosebit. Remorcile neinscripţionate aparțin 
chiriaşilor. N-am cum să ştiu cine le închiriază săptămână 
de săptămână. Concursurile ecvestre aduc pe aici mii de 
oameni din afară, desigur; unii închiriază remorci, alții le 
aduc pe ale lor. lar camioanele... unele transportă 
echipament masiv spre fermele locale sau dinspre acestea; 
altele sunt europene, sunt doar în trecere. Am văzut zeci de 
petiţii locale care ne cer să obligăm camioanele să ocolească 
localitatea, dar nu putem. 

Jack era intrigat de această comunitate derutantă, de 
fapt. Erau foarte mulți oameni care nu aparțineau 
permanent locului. Un necunoscut ar fi fost observat fără 
îndoială, dar în acelaşi timp ignorat, pentru că lumea ar fi 
presupus că e unul dintre numeroşii indivizi care doar 
treceau pe acolo în fiecare săptămână. Într-o singură clipă, 
perspectiva lui Jack asupra investigației se schimbase 
radical. Acum se gândea: Cum mama dracului s-ar putea 


aştepta cineva ca Gifford şi echipa lui să țină evidența 
tuturor? 

— Acum vă înțeleg marea problemă, Oaks, a spus el 
gânditor.  Locuiţi într-o comunitate flexibilă. Chiriaşi 
particulari însoțiți de propriul personal, care vin şi pleacă 
săptămânal, celebrități care iau o pauză de la propriile vieţi, 
excursionişti de weekend, case la țară, turişti, concursuri 
ecvestre... Să-mi fut una... 

Oaks a pufnit zgomotos în râs la înjurătura lui Jack. 

— Spargerile sunt rapide şi discrete, nu-i aşa? a 
continuat Jack când semaforul s-a făcut în sfârşit verde, iar 
Oaks a luat-o din loc. 

— Da, domnule. Aş spune că au fost țintite, dar adevărul 
e că ai putea intra în oricare dintre casele astea retrase şi ai 
putea trage lozul cel mare. E clar că banda de hoți are 
cunoştinţe de electronică, pentru că sistemele de securitate 
şi seifurile nu le ridică nicio problemă. Luna trecută am avut 
un caz — două zile i-a luat individului să îşi dea seama că a 
fost jefuit. I-au luat colecția de ceasuri de pe masa din 
garderobă, ştiţi, iar el nici n-a observat până când n-a 
trebuit să se pregătească pentru nu ştiu ce ceremonie de 
premiere de la golf. A sunat la compania de asigurări înainte 
să se ne sune pe noi. Problema cu jafurile astea, domnule, şi 
unul dintre motivele pentru care şeful meu l-a sunat pe 
şeful dumneavoastră, e că individul cu pricina crede că 
dormea liniştit în patul lui în noaptea în care i-au intrat în 
casă şi l-au jefuit, pentru că era bolnav, avea gripă. Hoţii n- 
aveau de unde să ştie asta şi, din fericire, el a dormit ca un 
copilaş datorită medicamentelor, aşa că nu s-a trezit. Însă e 
doar o chestiune de timp până când vor da nas în nas cu 
vreun proprietar şi cred că n-o să stea pe gânduri dacă să-l 
omoare sau ba. Vreau să spun, dacă-i înfigi lui Jonty în cap 
un cuțit de deschis scrisorile, sigur eşti în stare şi să omori 
un om... 


Oaks a clătinat din cap cu tristeţe. 

— Cum se compară toate astea cu  spargerile 
dumneavoastră din Wimbledon, domnule? 

— Astea sunt mai rele, a spus sumbru Jack. Pentru că, ai 
dreptate, dacă banda o să dea peste proprietarul vreunei 
case, lucrurile ar putea scăpa rapid de sub control. 

Jack s-a uitat spre Oaks şi a observat un nou aer de 
îngrijorare pe chipul acestuia. 

— Dar spărgătorii au întotdeauna tipare 
comportamentale. Trebuie să găsim tiparul pe care îl lasă în 
urmă infractorii noştri. Apoi le putem lua fața. 

The Fox Hunters era o clădire veche de gresie, cu pereți 
strâmbi şi ferestre mici, cu grilaje, montate în rame de 
plumb care nu se mai potriveau în cadrele lor. La recepție, 
zidăria de piatră aparentă şi grinzile de lemn erau 
întreținute cu gust şi decorate minimalist... dar în zona de 
bar omagiul adus trecutului depăşise limitele. Pereţii erau 
acoperiți aproape în întregime cu fotografii în culori sepia, 
harnaşamente şi decoraţiuni pentru cai şi felurite alte 
obiecte vechi din piele pe care Jack nici măcar nu era în 
stare să le identifice. Atmosfera intenționat antică a locului 
era în contrast strident cu actuala sa ocupantă, Blair, în 
vârstă de 20 de ani, plină de tatuaje, care arăta exact ca o 
variantă drăguță şi feminină a agentului William Oaks. 

Jack s-a aşezat pe o bancă îngustă care a scârțâit sub el, 
cu gând s-o sune pe Maggie, în timp ce noul lui prieten se 
ocupa de cazare. Maggie a răspuns repede, i-a zis că e mai 
bine să vorbească pe FaceTime, apoi a închis. 

Feţişoara lui Hannah a umplut tot ecranul. 

— O vezi? 

Maggie vorbea inutil de tare. 

— Salută-l pe tati! 

Jack s-a uitat împrejur. În bar erau câţiva bătrâni care 
trăgeau de halbele de bere şi citeau ziarul în timp ce luau 


prânzul; cu toţii puteau să o audă pe Maggie la fel de clar 
cum o auzea Jack. 

— Hei, tati! Vorbeşte cu ea, Jack. Îţi cunoaşte vocea. 

— Mags, a şoptit Jack, nereuşind să dea volumul 
mobilului mai încet, Mags, nu vorbesc cu copilul. Nu pot... 
Mags, te rog. 

Jack a ridicat privirea şi l-a văzut pe Oaks aplecându-se 
pe sub pragul de sus al uşii şi rânjind spre el fără să se 
ferească. 

— Închid, să ştii, Mags. 


Când au revenit la secție, Jack i-a zis lui Gifford că i-ar 
plăcea s-o ia de la zero şi s-o interogheze din nou pe una 
dintre primele victime, Maisie Fullworth, pentru că aceasta 
era singurul martor ocular a spargerilor. Gifford a clătinat 
din cap. 

— Nu pot. Maisie e o fată delicată şi are o mamă extrem 
de protectoare. În prezent se află cu mătuşa ei în Swindon. 

Pe chipul lui Jack nu prea se citea compasiunea. Putea să 
accepte faptul că Maisie avea doar 15 ani la momentul 
spargerii şi fusese o traumă pentru ea să se trezească din 
somn şi să vadă un individ la ea în dormitor - dar asta se 
întâmplase demult, în 2018. 

— E exemplul perfect al fenomenului cu care ne 
confruntăm, Jack, a explicat Gifford. Doamna Fullworth e 
judecător la Înalta Curte din Oxford. Dacă ea spune că nu o 
putem chestiona pe Maisie, atunci n-o putem chestiona pe 
Maisie. Declaraţia ei e aici şi va trebui să te mulțumeşti cu 
ea. Oaks! 

Oaks a interpretat tonul bubuitor al şefului său drept un 
ordin de a recita declaraţia lui Maisie. 


— Maisie s-a trezit la ora 2 dimineaţa din cauza unui 
sunet despre care a spus că i se părea că vine de la cineva 
stând pe o scândură din parchet care scârțâia, în dreptul 
camerei ei. S-a ridicat în capul oaselor şi, în oglinda de pe 
uşa dulapului, a zărit silueta unui bărbat. Din descrierea ei, 
deloc rea pentru o fetiță speriată, individul avea constituție 
medie şi peste 1,82 înălțime. l-a aproximat înălțimea 
uitându-se la mine. Bărbatul a fugit cu un inel de logodnă 
cu diamant şi cu 500 de lire bani gheaţă. 

Gifford s-a uitat peste umărul lui Jack la mica lui echipă, 
formată din şase bărbați şi femei. Jack i-a urmărit privirea. 

— De ce nu mă prezinți înainte să moară cu toţii de 
curiozitate? 

Au luat cu toţii loc în sala de şedinţe, cu brațele 
împreunate, pregătiți să le spună „tipul de la Met” cum să-şi 
facă treaba. Dar primele cuvinte rostite de Jack i-au luat 
prin surprindere. 

— Mulţumesc că m-aţi primit în secţia voastră. Să nu mă 
înțelegeți greşit, eu sunt responsabil acum şi eu voi conduce 
echipa până când banda asta va ajunge în spatele gratiilor, 
dar trebuie să recunosc că abordez acest caz prin prisma 
excelentelor eforturi depuse de voi până acum. Aşadar, vă 
mulțumesc. 

Apoi a trecut direct la subiect. 

— Această bandă nu va pleca şi nici nu va dispărea 
pentru totdeauna. Nu va recurge la crimă, ceea ce ştiu că e 
preocuparea voastră principală. Îi vom prinde. lar voi veţi 
avea momentul vostru. 

Cineva i-a întins mâna lui Jack. 

— Mulţumim, domnule. Ne bucurăm să vă avem în 
mijlocul nostru. 

Oaks vorbise cu toată maturitatea de care putea da 
dovadă un agent experimentat. Jack i-a strâns mâna şi, cu 


acel gest simplu, a fost acceptat în echipa de la Chipping 
Norton. 


CAPITOLUL 6 


A doua zi de dimineaţă, jumătate din noua echipă a lui 
Jack se afla la birou, scotocind printre dovezi, căutând mai 
ales oamenii sau vehiculele prezente în vecinătatea tuturor 
spargerilor, în timp ce cealaltă jumătate era pe teren, luând 
declarații proaspete şi întrebându-le pe toate victimele 
cunoscute ale jafurilor dacă mai ştiau cine altcineva fusese 
vizat şi nu raportase incidentul. 

Soneria mobilului lui Gifford s-a auzit cu două secunde 
înainte ca el să apară în sala de şedinţe, aducând un 
amestec de gustări calde şi reci pentru toată lumea. A rămas 
absolut uimit când i-a văzut doar pe trei dintre agenții săi la 
mesele de lucru. 

— Ceilalți iau din nou declaraţii, domnule, a explicat 
rapid Jack. 

Ştia că lui Gifford n-o să-i placă faptul că le dăduse 
ordine fără să se consulte mai întâi cu el. 

— Ştim că unele dintre spargeri nu au fost raportate, iar 
asta nu ne ajută cu nimic. Avem nevoie de o imagine 
completă ca să descoperim tiparul — dacă există vreunul. Nu 
vom ajunge nicăieri dacă suntem reactivi; trebuie să fim 
proactivi. Iar orice mişcare pe care o facem şi îi va deranja 
pe marii ştabi va fi dată uitării atunci când vom prinde 
banda. 

Fără a-i răspunde, Gifford le-a întins mâncarea caldă 
poliţiştilor prezenți şi a aşezat gustările reci pe mesele celor 
plecaţi în misiune. Îşi acorda un răgaz pentru a se gândi la 


îndrăzneala lui Jack, care dăduse primul ordin pe ziua 
respectivă. 

— S-au dus în civil, domnule, a adăugat Oaks când 
tăcerea i s-a părut prea greu de suportat. Deci n-ar trebui să 
facă prea multe valuri. 

Gifford nu avea de ales: trebuia să accepte deocamdată 
această decizie. 

— Ei bine... sper să avem ceva de arătat până în 
momentul când biroul inspectorului-şef se va umple de 
reclamaţii. 

— Vom avea. 

Jack a inspirat profund înainte să rostească următoarea 
frază. Reacţia lui Gifford urma să-i spună dacă acest caz 
putea fi câştigat sau nu. 

— Oaks şi cu mine ne vom duce s-o chestionăm din nou 
pe Maisie Fullworth. 

Gifford a trântit tava cu băuturi pe cel mai apropiat birou. 
Jack era pregătit pentru această reacție şi ştia deja ce să-i 
spună. 

— Nu pot să muncesc cu o mână legată la spate, 
domnule. Nu doamna Fullworth ştie ce e mai bine pentru 
această comunitate - noi ştim. Faptul că ea nu pricepe acest 
lucru nu e problema mea. 

Gifford şi-a țuguiat buzele, şi-a scos bărbia înainte şi a 
încuviințat. Apoi şi-a extras mobilul care nu contenea să 
bâzâie din buzunar, s-a dus la el în birou şi a închis uşa. 
Nemulțumit, s-a aşezat pe un scaun ca să-şi citească 
mesajele, iar Jack a desluşit imediat misterul de dincolo de 
fațada brusc transparentă a grăsanului. Gifford nu era un 
lider, ci un subaltern deghizat. Jack urma să se poarte mai 
blând cu el de-aici înainte — nu din milă sau din vinovăţie, ci 
pentru că ştia că nu era nevoie să fie insistent cu un om 
care n-avea să reacționeze în acelaşi fel. 


Doamna Fullworth nu era deloc încântată să-i vadă din 
nou pe poliţişti la uşa ei şi a transmis foarte limpede acest 
lucru de la bun început, neoprindu-se din ceea ce făcea. Se 
învârtea prin bucătărie, măturând în zigzag nişte bucăţi de 
noroi în colțul cel mai apropiat de uşa din spate. 

— Mereu îi spun domnului Fullworth să bată din picioare 
când intră, ca să lase noroiul afară, dar uită de fiecare dată. 

Pe urmă, aproape fără să-şi tragă sufletul, a început să 
recapituleze cât de cooperantă fusese ea până atunci. 

— Aveţi datele de contact ale întregului personal - tipul 
care se ocupa de întreținerea piscinei a murit între timp, aşa 
că-l puteţi şterge de pe listă. Aveţi informațiile privind polița 
de asigurare pentru inelul de 2000 de lire — a durat câteva 
luni ca banii să-mi parvină, asta e o infracțiune pe care ați 
putea s-o investigați. Oricum, inelul nu mai poate fi înlocuit. 
Asta e toată faza cu spargerile, nu-i aşa? Sunt extrem de 
personale. Ah, ce ar mai fi? Banii — în fine, pe ăia n-o să-i 
mai văd niciodată. Nu contează. Erau doar 500 de lire 
pentru întreținerea casei sau ceva de genul ăsta... 

— Doamnă Fullworth, a întrerupt-o Jack. Când se 
întoarce Maisie la dumneavoastră? 

Jack ştia cât era de important pentru el să câştige 
controlul asupra  conversaţiei. Deocamdată, doamna 
Fullworth nu se oprise din vorbit, într-o tentativă de a-şi 
afirma autoritatea, şi, deşi Jack vedea că îi merge cu Oaks, 
cu el n-avea, categoric, cum să-i meargă. 

— Fiica mea... 

Doamna Fullworth apăsa pe cuvinte ca să-i indice faptul 
că Maisie era proprietatea ei. 


— Fiica mea a suferit de anorexie mare parte din 
adolescenţă, dar, de la jaf încoace, lucrurile s-au înrăutățit. 
În prezent se află la mătuşa ei, sora mea, în Swindon. Lisa e 
specialist în terapie prin artă. Maisie trece printr-o perioadă 
dificilă şi o ajută să fie departe de-aici. Departe de aceste 
amintiri traumatizante. 

Jack a întrebat din nou când se va întoarce Maisie, dar i 
s-a spus că nu s-a stabilit cu exactitate. 

— Fiecare se vindecă în ritmul lui. 

— Din păcate, doamnă Fullworth, a replicat Jack cu 
fermitate, şi noi avem ritmul nostru. Aceşti hoți îşi croiesc 
drum prin comunitatea dumneavoastră, printre prietenii 
dumneavoastră. Îşi bat joc de noi. 

Doamna Fullworth şi-a îngustat ochii şi a strâns de coada 
măturii până când i s-au albit buricele degetelor. 

— Ei ştiu că vă prețuiţi intimitatea la fel de mult ca 
bunurile, aşa că vă obligă să alegeți. 

Jack a făcut un pas spre ea, apropiindu-se mai mult 
decât i-ar fi convenit ei, doar ca să constate că femeia nu era 
deloc arogantă. Era speriată. Acum ştia ce să spună. l-a 
promis să-i redea singurul lucru pe care era sigur că 
doamna Fullworth îl pierduse cu adevărat: 

— Intenţia mea e să iau controlul din mâinile lor şi să vi-l 
redau dumneavoastră. Atunci fiica dumneavoastră se va 
putea întoarce acasă fără teamă. Pot să vă spun pe numele 
mic, doamnă Fullworth? 

La câteva clipe după ce roşea ca o şcolăriță şi-l anunța că 
numele ei de botez e Eloise — „dar îmi puteţi spune Elli” —, 
doamna Fullworth le mărturisise că se simțea vinovată 
pentru că în momentul jafului era plecată la partida ei 
săptămânală de bridge. Ea şi câteva prietene se întâlneau în 
fiecare marți şi, în seara aceea, Maisie se afla acasă pentru 
că era vacanța de la mijlocul semestrului. Elli totuşi ieşise, 
pentru că era singura ei seară liberă şi muncise din greu 


toată săptămâna. Aşa că Maisie rămăsese singură acasă şi 
dăduse nas în nas cu individul din dormitorul ei. Eli 
aproape că izbucnise în plâns gândindu-se ce i s-ar fi putut 
întâmpla fetiţei ei în noaptea aceea oribilă şi înfricoşătoare. 
Ca familie, se bucura că scăpaseră atât de ieftin. 

Când s-au întors la maşină, Oaks nu se putea opri din 
zâmbit. 

— Domnuleeee! a râs el, cu huruitul specific celor din 
vest. E absolut senzațional! 

Jack s-a sprijinit de portiera pasagerului şi a privit spre 
tabla de şah infinită a terenurilor din jur. Oaks, fără să 
observe, a intrat în maşină şi a pornit motorul. Apoi l-a oprit 
şi a ieşit din nou, nesigur de motivul pentru care se oprise 
Jack. 

— Să nu încetezi niciodată să priveşti aceste câmpuri, i-a 
zis Jack, privind spre orizont. Am crescut într-un loc 
asemănător cu acesta, dar fiica mea va creşte la Londra. E 
un oraş uluitor, dar, la naiba... 

Şi-a desfăcut brațele. 

— Uită-te la asta! 

Oaks s-a încruntat, străduindu-se cu disperare să vadă 
ce vedea Jack. 

— Trebuie să-i înţelegi valorile doamnei Fullworth ca s-o 
convingi să facă tot ce vrei tu. 

— Deci o manipulăm? 

— Normal. Cât timp e pentru o cauză bună, e-n regulă. 
Asta... 

Jack s-a uitat din nou spre orizont. 

— De aici vin furia şi teama lui Elli. Nu vrea să piardă 
asta. S-o piardă în fața unor gunoaie. Locul ăsta de la țară e 
al lui Maisie. Cum de îndrăzneşte cineva să-i fure asta? 
Maisie e în nenorocitul de Swindon. Ai fost vreodată în 
Swindon? 


Încruntarea de pe fața lui Oaks a dispărut şi ochii i s-au 
lărgit. Pricepuse. Apoi i-a sunat mobilul şi s-a îndepărtat ca 
să răspundă. 

Lui Jack i-a luat un moment să facă o poză şi să i-o 
trimită lui Maggie. Aceasta i-a răspuns imediat. 


Mi-aş dori să fim acolo cu tine xxx. 


— Domnule, a intervenit Oaks, Charlotte Miles are o seră 
şi o firmă de grădinărit chiar lângă Churchill. E pe domeniul 
unei mici gospodării — porci, pui, rațe şi capre, ceva de genul 
ăsta. Are două vehicule: o dubă cu care livrează legume şi 
răsaduri şi o furgonetă veche pentru partea cu întreținerea 
grădinilor. Între două slujbe, lucrează pentru majoritatea 
celor de-aici. Ori duba, ori furgoneta au fost la fiecare dintre 
proprietăți, cu două seri înainte de a fi jefuite. 

Deşi Oaks îi spunea lui Jack că găsiseră un numitor 
comun, nu era convins că Charlotte era numitorul comun 
pe care-l căutau ei. Oaks i-a explicat că femeia fusese deja 
interogată şi exclusă de pe lista suspecților pentru că avea 
un alibi solid pentru fiecare spargere. 

— Şi, în plus, Charlotte nu e un tip de un metru optzeci 
înălțime, a adăugat Oaks. 

Jack a subliniat că, deşi era de acord că Charlotte n-avea 
cum să fie implicată în jafuri în mod direct, ar fi putut fi un 
fel de spion - putea fi trimisă în recunoaştere la acele 
proprietăţi înainte de spargeri. Oaks avea îndoieli. 

— Păi, da, e posibil. Dar la fel putea şi John, poştaşul 
nostru. La fel şi June, tipa care ne distribuie ziarele, care 
are pe la 50 şi ceva de ani. Şi la fel şi... 

Jack s-a îndepărtat. Nu avea chef să-l asculte pe Oaks 
înşirându-i o listă a oamenilor care vizitau casele din zonă 
săptămânal, dacă nu chiar zilnic. 


Ridley stătea drept şi neclintit în boxa martorilor, cu 
mâinile la spate. Sacoul îi cădea perfect pe umeri şi nu prea 
puteai să observi când respiră. Arbora o expresie 
indescifrabilă în timp ce asculta fiecare silabă din fiecare 
cuvânt din fiecare întrebare pe care o punea avocatul 
apărării. Şi, în vreme ce Ridley se gândea cum să răspundă, 
ochii nu i se mişcau deloc, ca să nu sugereze vreo amintire 
incompletă sau vreo speculație. Era impunător. Sergentul 
Laura Wade nu-şi putea lua ochii de la el. 

După ce şi-a dat seama că se zgâieşte la el, a început să 
roşească. lisuse Hristoase! şi-a spus ea. Ridley e sexy ca 
naiba acolo sus! 

Ridley nu era deloc genul Laurei. Jack era genul ei. Ea şi 
Jack fuseseră parteneri preț de un an şi ceva, iar ea şi-l 
imaginase în fiecare secundă din perioada aceea fără 
pantaloni pe el - aspectul lui misterios, boem şi aspru, 
obținut fără efort, îi făcea inima să-i bată mai repede ori de 
câte ori dădea ochii cu el. Laura sperase că această senzație 
se va disipa atunci când Maggie rămăsese însărcinată, dar 
nu se întâmplase aşa; doar că acum se pricepea mai bine s- 
o ascundă. 

Ridley, spre deosebire de Jack, era slăbănog şi plictisitor. 
Dar, când îl vedea atât de sigur pe el şi de convingător în 
boxa martorilor, îşi dădea seama cât era de inteligent. 
Înainte de asta, Laurei nu i se părea că inteligența e 
atrăgătoare, dar poate că se maturiza, şi-a zis ea. 

S-a trezit apărându-l pe Ridley de propriile ei prejudecăţi: 
în minte, a înlocuit „slăbănog” cu „atletic”, „plictisitor” cu” 
inteligent” şi, brusc... Ridley devenise o partidă excelentă! 


Judecătorul a lovit cu ciocănelul şi visul Laurei s-a 
destrămat. Ridley a coborât din boxa martorilor şi Laura a 
ieşit după el pe coridorul tribunalului, unde el a sunat pe 
cineva de pe mobil. I-a zâmbit Laurei, transmițându-i că 
avea să i se alăture în câteva secunde. 

— Crede-mă, a spus Ridley la telefon, sergentul Warr nu 
exclude vreodată pe cineva decât dacă e sută la sută sigur 
că nu e implicat. Lasă-l să mai cerceteze totul o dată. Lasă-l 
să verifice din nou. Ascultă-l, Joe, sau vei regreta. 

După ce a închis, Ridley s-a îndreptat spre Laura, care 
stătea de una singură pe banca de pe coridor. 

— Pari emoţionată, Laura. N-ai de ce. Fii concisă, ai 
încredere în tine. Suntem stăpâni pe situație. 

Laura şi-a adus aminte de ceva — o conversație mai veche 
pe care ea şi Jack o purtaseră cu câteva luni în urmă, în 
care făceau mişto de faptul că Ridley îşi pregătea fiecare caz 
şi fiecare razie foarte încet, apoi ducea totul la bun sfârşit 
foarte repede. Atunci, Laura făcuse un comentariu frivol: 

— Crezi că aşa e şi în dormitor? Se pregăteşte cu viteza 
țestoasei şi termină cu viteza unui tren? 

Acum gluma se preschimbase într-o imagine excitantă pe 
care Laura nu şi-o putea scoate din cap. Grefierul i-a strigat 
numele - era rândul ei să depună mărturie. Ridley i-a 
aruncat un zâmbet încurajator. 

— Doar concentrează-te. Nu te lăsa distrasă de nimic. 

Da, sigur! şi-a spus ea. 


Proprietatea lui Charlotte Miles era exact aşa cum şi-o 
închipuise Jack. Gardul care delimita zona era înalt şi solid, 
ca să protejeze oile, rațele şi găinile care umblau libere, dar 
gardurile interioare erau nişte improvizații. Cocina porcilor 


era o combinație de grilaje de lemn şi metal reciclate din alte 
zone ale fermei, prinse laolaltă cu sârmă; găzduia trei porci 
foarte mari. Şi câmpurile întinse cu legume şi fructe erau 
protejate de o plasă metalică şi de „şoricei” de plastic. În 
ceea ce fusese odinioară grădina din spate, serele erau acum 
pline cu plante care creşteau prin micile spaţii dintre geam 
şi rama acestuia şi, dincolo de asta, era o livadă uimitoare 
cu lămâi, meri şi peri. 

Pe dinafară, casa era dărăpănată şi bătută de intemperii, 
cu ferestre atât de murdare încât era imposibil să distingi 
ceva prin ele. Oaks a ciocănit în uşa la fel de murdară. 

A deschis o femeie pe la 30 şi ceva de ani. Era subțirică şi 
drăguță, avea părul lung şi ciufulit legat într-o coadă care-i 
cădea printre omoplaţi. Purta un maieu şi o salopetă 
decupată în laterale, care-i lăsa la vedere partea de sus a 
şoldurilor. În picioare avea nişte şosete verzi tricotate, făcute 
să încapă perfect în cizmele de cauciuc marca Hunter din 
spatele uşii. 

— Bună, Annie. Ea e Annie Summers, a prezentat-o 
Oaks. Annie, acesta e sergentul Jack Warr, de la Poliţia 
Metropolitană din Londra. 

Când Annie a zâmbit şi s-a dat la o parte ca să le facă loc 
înăuntru, Oaks a adăugat cu glas jos: 

— Scoateţi-vă pantofii, domnule. 

De-abia atunci Jack a zărit pantofii scoțieni odinioară 
negri, plini acum de ceea ce spera să fie doar noroi. Oaks, pe 
de altă parte, purta bocanci maronii cu tălpi atât de groase 
încât partea din piele nu era murdară aproape deloc. 

În afara verandei pline de noroi, ferma, pe dinafară 
murdară, era de fapt imaculată. Grinzile din tavan, din lemn 
de culoare închisă, împărțeau camera mare de primire într- 
un salon, sufragerie şi bucătărie. Salonul era primitor, cu 
covoare pufoase şi mobilier modern complet, cu numeroase 
pisici răspândite peste tot, în vreme ce sufrageria şi 


bucătăria aparțineau mai degrabă unei ferme tipice, cu un 
cuptor Aga, oale suspendate şi plăci masive de gresie pe jos. 

Oaks i-a zis lui Annie că veniseră s-o vadă pe Charlotte, 
încercaseră s-o sune înainte, dar nu răspunsese nimeni. 

— Lotte n-are nicio treabă cu telefonul mobil, a zis ea 
zâmbind. E la cai, aşa că mobilul zace prin vreo căpiță de 
fân. Cred că nici nu ştie că nu-l are în buzunar. 

În timp ce vorbea, Annie tastă un mesaj, care a fost urmat 
rapid de un fluierat electronic din apropierea pervazului de 
la bucătărie. Annie s-a dus spre ghiveciul de lângă chiuvetă 
- acolo era mobilul lui Charlotte. 

— Vedeţi? Nici măcar nu l-a scos din casă. Vrei să vă 
conduc eu, Will, sau vă descurcați singuri? 

Oaks a asigurat-o pe Annie că era capabil să-l ducă pe 
Jack la grajduri, nu era nicio problemă. 

După ce s-au încălțat la loc, Jack l-a întrebat pe Oaks cât 
de bine le cunoştea pe cele două femei, dat fiind că Annie îi 
spusese pe numele mic. Oaks i-a repetat ceea ce Jack ştia 
deja, că pe-acolo toți se cunoşteau între ei şi că lucrurile 
puteau deveni incredibil de încurcate dacă se descoperea că 
vreunul de-al lor era amestecat cu spărgătorii. 

În spatele casei, imposibil de văzut din drum, erau două 
grajduri, fiecare având destul spațiu pentru patru cai. Unul 
dintre grajduri era plin, celălalt era gol şi folosit ca depozit 
pentru nutreţ şi pentru echipamentul pe care Charlotte îl 
folosea pentru firma ei de grădinărit. Când Jack şi Oaks se 
apropiau, Charlotte tocmai ducea cei patru cai pe un câmp 
din apropiere. Caii au ieşit entuziasmați în spaţiul deschis şi 
verde unde au sărit şi au dat din picioare, apoi au început 
să pască iarba proaspătă. 

Charlotte era o femeie mai solidă decât Annie, dar nu 
grasă, ci puternică şi atletică, pentru că muncea pământul 
şi îngrijea animalele. Avea părul des, castaniu şi ondulat, 
prins la spate cu o fundă galbenă, purta o salopetă şi cizme 


de cauciuc ca ale lui Annie şi un tricou mai lung care-i 
ascundea talia. O cămaşă roşie în carouri îi completa ținuta, 
iar Jack ar fi presupus, după dimensiunea acesteia, că 
aparținea bărbatului casei, dacă nu i s-ar fi spus deja că 
Annie şi Charlotte alcătuiau un cuplu. După ce caii au ieşit 
pe câmp şi poarta a fost închisă la loc, Charlotte a început 
să se caute prin buzunare după ceva ce evident nu era 
acolo. 

— E în bucătărie, Charlotte! a strigat Oaks, aşa că femeia 
s-a întors cu fața spre ei. 

Charlotte avea ochii de un albastru foarte deschis, cu 
gene lungi şi negre. Nasul micuț şi buzele mari erau 
trăsăturile care-i făceau chipul să fie drăguţ fără prea mare 
efort, deşi nu frumos în adevăratul sens al cuvântului. Era 
fascinantă când o priveai. Oaks i l-a prezentat pe Jack, iar 
Charlotte i-a rugat să nu se supere dacă munceşte în timp 
ce vorbeşte cu ei. Acest simplu gest de curtoazie a delimitat- 
o imediat de oamenii ca doamna Fullworth - Charlotte era 
încrezătoare într-un mod firesc şi putea fi politicoasă fără 
teama de a părea umilă. Nu trebuia să-şi afirme poziţia în 
fața nimănui. Charlotte a dispărut într-unul dintre grajduri 
şi a s-a întors cu o pereche de cizme de cauciuc în mână. | 
le-a întins lui Jack. 

— Odinioară au fost ale tatălui meu. 

Acum Jack aflase cine era proprietarul cămăşii 
supradimensionate. 

Jack s-a sprijinit de un cauciuc de tractor, schimbându-şi 
pantofii distruşi cu cizmele unui mort, şi a privit-o pe 
Charlotte umblând în sus şi-n jos, punându-le nutreţ cailor 
pentru când aveau să revină în grajd, deloc deranjată de cei 
doi poliţişti din curtea ei. A luat două hamuri şi s-a 
îndreptat spre câmp, unde cei patru cai cărora tocmai le 
dăduse drumul se bucurau de libertate pe terenul deschis. 

— Fiţi atenţi! 


Zâmbind cu mândrie, a ridicat mâna şi a fluierat încet. O 
iapă masivă şi sură şi-a ciulit urechile mari şi a luat-o la 
galop înspre ei. S-a oprit exact în fața lui Charlotte şi şi-a 
coborât capul, lăsând-o să-i pună hamul. 

— Ţi-a fost dor de mine, Florrie? E o dulceaţă. E perfectă 
pentru copii. Mai târziu o să meargă câteva ore la o şcoală 
de echitație, pentru că unul dintre caii lor a luat-o razna. 

Jack s-a trezit captivat de relația pe care Charlotte o avea 
cu Florrie, văzând cum acest animal, mai înalt decât femeia, 
făcea ce i se spunea din alte motive decât supunerea sau 
datoria. I se părea că iapa o respectă şi are încredere în 
Charlotte, ba chiar o iubeşte. Pe Jack imaginea îl inspira. 
Apoi a luat cel de-al doilea ham, a sărit poarta şi s-a dus pe 
câmp. În capătul îndepărtat al acestuia, un cal roib, cu 
aspect fioros, păştea singuratic. Charlotte a ridicat brațul 
cât mai sus şi l-a ţinut aşa până când i-a atras atenţia. 
După ce calul a zărit-o, femeia i-a făcut un semn discret să 
vină la ea. Roibul s-a dat în spate preț de o clipă, ca un cal 
sălbatic, apoi a pornit în galop spre Charlotte cu o viteză 
înfricoşătoare. 

Deşi se afla în siguranță, dincolo de poartă, Jack simțea 
pământul cutremurându-se sub copitele lui. Charlotte i-a 
aruncat lui Jack o privire peste umăr. 

— Se dă în spectacol. 

Roibul a trecut pe lângă ea, a dat un ocol şi, în cele din 
urmă, s-a oprit lângă umărul femeii, cu capul sus. 

— E un mustang. L-au salvat de la un cretin din State 
care l-a adus aici şi a descoperit că nu-l poate dresa. L-au 
castrat, dar nu i-a ajutat cu nimic. Au considerat că nu mai 
poate fi util pentru nimeni, aşa că l-au neglijat. L-am văzut 
într-o zi pe pajiştea lor când treceam pe-acolo şi - Doamne 
Dumnezeule! — era minunat. Subponderal şi neîngrijit, dar 
tot minunat. Vezi cum nu vrea să-şi lase capul spre mine? 


Mustangul era mult mai înalt şi mai semet decât iapa 
sură, dominând-o pe Charlotte. Apoi a întors capul, iar ochii 
lui negri şi temători s-au ațintit asupra lui Jack. A scos un 
abur fierbinte pe nări, făcând ca părul de pe fruntea lui 
Charlotte să fluture. Ea a ridicat privirea şi a şoptit: 

— Iuda... 

Mustangul şi-a lăsat capul în jos şi a lăsat-o să-i pună 
hamul. De atât a fost nevoie. Cuvântul potrivit la momentul 
potrivit. 

— Ştii ce e un cal de bătaie, zis şi Iuda? a întrebat 
Charlotte, prinzând cataramele hamului. Când caii sălbatici 
aleargă în libertate, prinzi unul şi-l dresezi. Poate dura 
câteva săptămâni, poate chiar câteva luni, dar, când e gata, 
îl poţi elibera şi el va aduce toată turma în țarc, ca un Iuda 
care-şi trădează frații. 

Charlotte l-a privit îndelung pe Iuda. 

— Aşteptăm veterinarul, să-i facă un control medical de 
rutină. Încă nu e puternic aşa cum ar trebui. Dar e pe 
drumul cel bun. Vreţi să bem un ceai? Annie sigur a pus 
deja ceainicul pe foc. 

În bucătărie, Annie pusese, într-adevăr, de ceai. Nişte felii 
zdravene de pâine fuseseră tăiate şi aşteptau să fie unse cu 
gem de casă sau cu miere. Jack a refuzat, dar Oaks s-a 
înfruptat. 

— Annie face cea mai gustoasă pâine, a zis el umplându- 
şi gura cu mâncare. 

După ce amabilităţile au luat sfârşit, Jack a întrebat-o pe 
Charlotte despre Eloise Fullworth. 

— Doamna Fullworth e unul dintre clienții mei. 

Charlotte povestea cu sinceritate despre relația cu familia 
respectivă. Răspundea repede, fără pauze, ceea ce sugera că 
nu stătea să se gândească la ce ar fi fost mai bine să spună. 
Asta i-a transmis lui Jack că, foarte probabil, femeia nu 
avea nimic de ascuns. 


— Mă ocup de grădina ei. O îngrijesc, cam asta fac. 
Schimb plantele care cred că trebuie schimbate, tai tot ce 
cred că trebuie tăiat — îmi dă mână liberă. Muncesc la ea o 
după-amiază pe săptămână. De obicei marțea, dar se mai 
schimbă ziua, depinde dacă Maisie e acasă. Când Maisie e 
acolo, e doar timpul lor împreună. Doamna Fullworth e 
foarte protectoare. 

Când Jack a întrebat-o cum era Maisie, Charlotte i-a dat 
de înțeles că fata era, probabil, mai puternică decât îşi 
închipuia mama ei. Jack a continuat, punându-i lui 
Charlotte întrebări mai generice despre clienţii săi. 

— M-am întâlnit cu personalul de la proprietățile 
rezidențiale, a explicat ea. Dar chiriaşii tind să-şi aducă 
propriii oameni cu ei şi nu prea apelează la mine, pentru că 
nu rămân prea mult prin zonă. Angajaţii permanenți sunt 
de cele mai multe ori est-europeni ceea ce e minunat. Mă 
rog, îmi place de ei. Nu că aş fi capabilă să-mi dau seama 
dacă vreunul dintre ei e răufăcător nici dacă ar sta sub 
nasul meu, cred. Observ un cal rău de la o poştă, dar 
oamenii... Îmi pare rău că nu-ţi prea pot fi de folos, sergent 
Warr. 


În sala de şedinţe din Chipping Norton, toţi cei şase 
poliţişti ai lui Gifford erau acum la birourile lor, mâncându- 
şi micul dejun rece care le fusese adus cu câteva ore mai 
devreme. Unul dintre bărbaţii care plecaseră să interogheze 
din nou victimele jafurilor adusese o caserolă de plastic 
plină cu fursecuri de la domnul şi doamna Gaddas, nişte 
bătrânei. Primise, de asemenea, un borcan de gem şi nişte 
smântână. Doamna Gaddas nu mai putea pleca de acasă, 


fiind bolnavă, dar încă se putea mişca prin casă şi adora să 
facă prăjituri pentru musafiri. 

Jack a intrat respectuos în biroul lui Gifford ca să-l pună 
la curent cu noutăţile înainte să informeze restul echipei, 
dar Gifford nu avea chef de drăgălăşenii. 

— Am vorbit cu inspectorul-şef Ridley, a zis Gifford ca şi 
cum asta ar fi trebuit să-l prindă pe Jack pe picior greşit. 

Jack intuia că Gifford s-a plâns de el pentru că-i luase 
toată munca la puricat, dar ştia că Ridley îl pusese la punct 
politicos, dar ferm. 

— Sper că n-o laşi moale tocmai acum, când ai început să 
rostogoleşti bulgărele ăsta nasol de zăpadă, a continuat 
Gifford. Ține mine ce ţi-am spus - obține răspunsuri înainte 
ca lumea să umple de reclamaţii biroul inspectorului-şef. 

— Elli - doamna Fullworth - nu va depune reclamaţie, 
domnule. Vă pot asigura de asta. 

Jack a încheiat aici şi s-a dus la echipa sa. Folosise „din 
greşeală” prenumele doamnei Fullworth pentru ca Gifford să 
fie conştient de relaţia pe care Jack o stabilise în timpul 
unei singure vizite de zece minute. 

În sala de şedinţe, Jack l-a rugat pe fiecare agent în parte 
să se prezinte, apoi au discutat cele mai relevante 
descoperiri. În acest timp, Jack s-a aşezat la biroul lui, a 
scos o pereche de bocanci maronii nou-nouţți, exact ca ai lui 
Oaks, şi i-a încălțat în locul pantofilor plini de noroi pe care- 
i purta şi care au ajuns la gunoi. 

Echipa sclipea de un entuziasm cu totul nou, izvorât din 
numai câteva informații suplimentare. Pe măsură ce 
oamenii vorbeau, Oaks nota totul pe tabla cu probe: alte 
patru spargeri fuseseră acum raportate neoficial, pentru că 
nimeni nu voia ca proprietatea sa să fie considerată loc al 
infracțiunii după atâta timp. Trecuseră peste incidentul 
respectiv şi nu voiau să privească îndărăt. Dar datele, orele, 


metodele de intrare şi obiectele furate erau nişte informații 
noi şi probabil foarte importante. 

Majoritatea victimelor acelor spargeri lăsaseră 
întâmplările traumatizante în urmă, sporiseră măsurile de 
securitate, recuperaseră banii pierduţi din asigurare şi-şi 
continuaseră viețile. Deşi acest lucru nu prea avea logică 
pentru el, Jack înțelegea că totul era relativ - a pierde 
50.000 de lire dintr-o proprietate asigurată însemna pentru 
oamenii de-aici cam ce ar fi însemnat pentru el să-i fie 
furată bicicleta. 

În decurs de o oră, tabla se umpluse, iar poliţiştii 
împrumutaseră încă una de la un alt departament. Acum 
aveau o listă completă cu toate proprietăţile care aveau 
sisteme de securitate actualizate, sisteme de supraveghere 
video, câini de pază şi, în unele cazuri, chiar paznici. 

Oaks s-a îndepărtat cu spatele de tablele cu probe până 
când a ajuns în poziția lui proaspăt adoptată, chiar lângă 
Jack. Acesta a observat imediat că era cu vreo 2-3 
centimetri mai înalt acum, cu noii lui bocanci, un sentiment 
care-i plăcea la nebunie. De dimineață, Oaks fusese puţintel 
mai înalt decât el — acum erau amândoi de aceeaşi înălțime. 
Jack nu măsura prea mult, cam 1 metru şi 77 de 
centimetri, dar ştia că în branşă era considerat scund. 

Încă nu aveau amprente, nici daune de dragul daunelor şi 
nici sisteme de alarmă decuplate. Aveau însă un câine mort 
şi un bătrân bolnav care se aflase în pat în timpul spargerii. 

— Convingerea mea, a început Jack, este că banda asta 
primeşte informaţii din interior, de la o persoană pe care o 
ştim cu toţii şi care a fost, probabil, deja interogată. Vreau 
pe tablă un calendar al tuturor evenimentelor sociale care 
urmează - turnee de golf, festivaluri ale recoltei, piese de 
teatru şcolare, excursii, grupuri de teatru, seri de bridge. Să 
vedem dacă putem anticipa unde va fi următoarea lovitură. 


Oaks a luat imediat markerul şi a trecut la treabă şi, în 
scurt timp, toată lumea şi-a adus contribuţia. S-a dovedit că 
agenda socială a locuitorilor din Chipping Norton şi din 
împrejurimi era destul de încărcată. Majoritatea localnicilor 
erau mai mult plecaţi decât acasă, ceea ce era o 
binecuvântare pentru hoți. 

Dar cea mai mare problemă a lui Jack venea dinspre 
proprietarii care nu dezvăluiau numele celebrilor lor chiriaşi 
care se aflaseră în casă în timpul spargerilor. Asta însemna 
că, în afara ghinionistei Maisie, nu mai existau alți martori. 

În timp ce Oaks umplea tabla, un singur lucru devenea 
cât se poate de limpede: banda de hoți avea tupeu, pentru 
că membrii ei veneau cu mijloace de transport suficient de 
mari încât să care mobilier vechi şi tablouri. Nu se limitau la 
obiecte uşoare şi mici, cum ar fi fost banii sau bijuteriile. În 
peste trei ani de activitate nu fuseseră prinşi, ceea ce 
însemna că fiecare dintre ei era profesionist. În afară, poate, 
de cel surprins strecurându-se pe scările lui Maisie. Această 
discrepanță nu-i dădea pace lui Jack. 

Oamenii care înfigeau cuțitul în urechea unui câine erau 
aceiaşi care fugeau când îi vedea o adolescentă în oglinda 
uşii de la şifonier? Poate chiar mai ciudat, oamenii care nu 
apăruseră niciodată pe vreo filmare a unei camere de 
supraveghere şi care nu lăsaseră în urma lor nicio amprentă 
erau oare aceiaşi care-i permiseseră lui Maisie să-i observe 
cu atâta uşurinţă? Jack începea să creadă că hoțul lui 
Maisie fusese cu totul şi cu totul altă persoană. 


CAPITOLUL 7 


Echipa lui Gifford era plăcut surprinsă să-l vadă pe Jack 
luând parte la laborioasele cercetări de fond legate de caz. 


— Nimic nu e lipsit de relevanţă, le spusese Jack. Dacă se 
află în camera asta, înseamnă că avem nevoie de lucrul 
respectiv. Poate că încă nu ştim la ce ne va folosi, dar avem 
nevoie de el. 

La cantină, Barbara primise ordine de la Gifford să aibă 
grijă de echipa sa şi de oaspetele lui, aşa că, o dată la câteva 
ore, poliţiştii primeau produse de patiserie şi băuturi calde. 
La câteva zile după sosirea aici, Jack îşi putea da seama 
deja dacă Barbara avea sau nu o zi liniştită după varietatea 
de biscuiţi şi pateuri făcute în casă. Uneori lui Jack i se 
părea că arată ca o vrăjitoare bătrână şi urâtă, dar 
prăjiturile ei erau minunate, iar ceaiul era mortal. În plus, 
era un adevărat izvor de informații. 

Barbara a intrat în sala de şedinţe exact când Jack şi 
Oaks discutau despre situaţia financiară a lui Charlotte şi a 
lui Annie. Cele două femei prezentau încă interes pentru că 
Charlotte era angajata tuturor victimelor jafurilor — dar era o 
legătură slabă, în cel mai bun caz, pentru că femeia lucra 
pentru jumătate din oraş. Majoritatea clienţilor ei nu 
fuseseră jefuiți, deci părea mai degrabă o simplă statistică, 
fără niciun rezultat clar. 

Cu patru ani înainte, tatăl lui Annie murise şi-i lăsase 
200.000 de lire. Mica lor fermă fusese ipotecată până la 
refuz, aşa că banii le salvaseră chiar la momentul potrivit. 
Plătiseră ipoteca şi acum duceau o viață mult mai bună. 
Veniturile lui Charlotte ajungeau undeva la 30.000 de lire pe 
an. Cea mai mare parte din bani proveneau din grădinărit, 
încă puţin din vânzarea fructelor şi legumelor, însă nimic 
spectaculos. Charlotte vindea produse proaspete direct 
clienţilor ei, iar Annie vindea restul într-o piață în fiecare 
sâmbătă dimineață. Ambele lucrau cu jumătate de normă şi 
la Ferma Soho, un hotel de lux aflat în partea rustică din 
Oxfordshire. 


Soldul lor bancar oscila în fiecare anotimp, ceea ce lui 
Jack i se părea logic, iar în prezent nu era prea mare - dar o 
sumă de aproape 2000 de lire dispăruse cu doar trei 
săptămâni mai devreme, lucru care era o anomalie. Jack 
tocmai îi ordonase lui Oaks să afle unde se duseseră banii 
când Barbara s-a băgat în vorbă: 

— E noua maşină de tuns iarba. Chestia aia mare şi 
verde. Gălăgioasă ca naiba. A luat-o la mâna a doua cu 
1800 de lire de la James Somerset. Ea se alege cu un 
chilipir şi el se alege cu iarba tăiată pe gratis pentru tot 
restul vieții. Nu c-ar mai avea mult. Are cancer la 
pancreas... 

Jack încetase să mai asculte după ce Barbara spusese că 
Charlotte îşi cumpărase o maşină de tuns iarba cu 1800 de 
lire. Era un lucru bun, pentru că îi plăcuseră fetele astea şi 
nu voia să le treacă pe lista suspecțţilor. 

Pe înserat, Oaks şi Jack erau singurii rămaşi la secţie. 
Oaks privea silueta lui Jack care se plimba în sus şi-n jos pe 
lângă ferestre, dincolo de care dealurile vălurite se înroşeau 
în asfințitul soarelui. 

— Jaful de la Maisie ne derutează, a zis Jack în cele din 
urmă. Nu e la fel ca restul. E ceva stângaci, de amator. 
Cunosc infractori adevăraţi, dar omul care s-a lăsat 
surprins de o adolescentă nu era un infractor adevărat. 

Oaks a ascultat cu mare atenţie. Învăţase deja de la Jack 
să citească oamenii şi evenimentele aşa cum trebuie. 

— Oaks, află dacă Maisie se poate întoarce. Dacă nu... 
mergem noi la Swindon şi vorbim cu ea acolo. Mâine mă duc 
până la Londra, dar poimâine mă întorc. 

Apoi Jack i-a urat noapte bună şi s-a dus la pensiunea 
lui. 


Jack s-a întors la Londra cu o valiză goală şi cu o listă de 
obiecte pe care trebuia să le ia cu el — în capul căreia se 
aflau cizmele de cauciuc. A sunat-o pe Maggie de pe M40 ca 
s-o întrebe dacă era nevoie de ceva la ceai — dar, de fapt, 
voia să verifice dacă nu cumva soția sa invitase acasă la ei şi 
alte cupluri rătăcite care aşteptau un copil, ca să-i mănânce 
lui mâncarea şi să-i bea berea. Maggie a confirmat nu doar 
faptul că seara nu avea să le fie întreruptă de vreun prieten 
de-al ei, ci şi că Penny era plecată în oraş cu o prietenă pe 
care o cunoscuse la cursurile de croitorie. Jack a încheiat 
apelul spunând că va aduce acasă mâncare la pachet şi o 
sticlă de vin - aşa că Maggie trebuia să producă suficient 
lapte cât s-o țină pe Hannah toată noaptea, pentru că-n 
seara aceea avea să reînvețe să bea. Jack urma să ajungă 
acasă pe la şapte. 

Jack ar fi putut ajunge acasă mai devreme, dar mai întâi 
voia să treacă pe la secție ca să stea de vorbă cu Ridley. 

— Cum merg treburile pe-acolo? l-a întrebat Ridley când 
Jack a intrat la el în birou, deşi ştia deja răspunsul. 

Gifford îl sunase în clipa în care Jack plecase spre Londra 
şi-i împuiase capul - din nou - cu pericolul de a agita 
oamenii sensibili. 

— Intervalele de timp dintre jafuri sunt interesante, 
domnule. 

În timp ce Jack vorbea, Ridley l-a invitat să ia loc şi s-a 
apucat să pregătească două căni de ceai. 

— Oamenii ăştia nu s-au grăbit deloc, au dat în medie 
una sau două spargeri la două luni. Apoi, deodată, au 
început să dea câte una la două săptămâni. Gifford nu 
ajungea la niciun rezultat pentru că nu există un tipar sau 


un mod de operare şi îi lipsesc resursele necesare. Dar cred 
că are dreptate atunci când presupune că banda aceasta 
vrea să dea o lovitură însemnată înainte să dispară pentru 
totdeauna. 

Din sala de şedinţe, cu bărbia sprijinită în palmă, Laura 
se prefăcea că se uită la ecranul computerului ei, dar era 
clar cu ochii pe Ridley. Anik se simțea cuprins de gelozie — 
pieptul i se îngreunase şi fața îi luase foc. De fapt, nu era 
gelozie pură, pentru că nu-i plăcea Laura; sentimentul 
izvora din faptul că, de obicei, lumea îl trecea cu vederea. 
Anik şi-a împins scaunul până la Laura şi s-a oprit lângă ea, 
făcând-o să tresară. Apoi i-a şoptit veninos: 

— Nu trebuie să-ți placă întotdeauna de cineva din sala 
asta de şedinţe, să ştii. 

Laura l-a privit inexpresiv şi i-a spus să se ducă dracului. 
Ceea ce el a şi făcut. 

Douăzeci de minute mai târziu, Anik l-a văzut pe Jack 
ridicându-se, strângându-i mâna lui Ridley şi îndreptându- 
se spre uşa biroului. Jack a făcut o pauză când Ridley i-a 
spus ceva, amândoi au zâmbit, ca la o glumă numai de ei 
înțeleasă, iar Jack a plecat, fluturând din mână spre toată 
lumea şi urându-le tuturor „noapte bună”. 

— Ce dobitoc, a mormăit Anik pentru sine. 


Jack a ajuns acasă fix la şapte, aşa cum promisese. 
Platourile erau în cuptor, paharele de vin erau scoase şi 
două biberoane de lapte matern aşteptau pe uşa 
frigiderului. Maggie stătea turceşte pe jos în salon, 
înconjurată de lucruşoarele pentru botez — deşi nu avea să 
fie un botez propriu-zis. Pe măsuţa de cafea era un iPad pe 


ecranul căruia se zărea Hannah, pe camera de supraveghere 
din camera ei, dormind în pătuț. 

Jack s-a aşezat lângă Maggie şi a pus mâncarea pe 
măsuță, pentru ca soția lui să se servească. Maggie 
începuse să mănânce pe apucate de când venise Hannah pe 
lume - învățase să mănânce din mers, ciugulind de ici, de 
colo, în timp ce fugea de la maşina de spălat rufe la cea de 
spălat vase şi apoi la sterilizator. Jack comandase acelaşi 
pui Madras cu orez la abur ca de obicei, iar Maggie alesese 
mai multe aperitive din care să ciugulească. 

Maggie a dat la o parte lista de oaspeţi, lista de maşini, 
confirmările de rezervare şi de mâncare şi bonurile de 
cadouri, ca să nu se păteze nimic cu sos curry, iar Jack s-a 
holbat la toate astea cu teamă. Deşi nu avea să fie un botez 
tradițional, trebuiau făcute, totuşi, al naibii de multe 
pregătiri. 

Printre gustoasele bhaji de ceapă, samosa cu miel şi 
kebab kakori, Maggie nu s-a oprit deloc din vorbit. Nu-i era 
deloc caracteristic un astfel de entuziasm şi Jack s-a 
întrebat dacă nu cumva lipsa somnului o înnebunea puțin. 
Apoi a observat că Maggie bea în ritmul dinaintea sarcinii, 
ceea ce, după nouă luni de abstinență, probabil că nu era o 
idee prea bună. 

O asculta pe frumoasa, epuizata şi amețţita lui soție şi 
încerca să nu izbucnească în râs. 

— Am rezervat hotelul din Richmond, ne-au făcut o 
reducere, aşa că e la acelaşi preț ca sala de evenimente de la 
noi pe de stradă. Au spus că nu există un motiv anume, e 
doar o chestie publicitară. În orice caz, am rezolvat. Vom 
avea patru bebeluşi şi trei copii mai mari acolo, aşa că le-am 
cumpărat tuturor nişte cadouri. Ceva simbolic. Penny vine 
cu maşina lui Mario. Singurul lucru pe care-l mai doresc 
sunt câteva camere din acelea de unică folosință, pentru ca 
invitaţii să-şi poată face poze. 


Jack nu şi-a exprimat curiozitatea în privința prețului, 
zâmbind, în schimb, la entuziasmul nestăvilit al lui Maggie. 

Când Maggie l-a întrebat de ce zâmbeşte, cuvintele au 
țâşnit din el fără să se gândească deloc la ele: 

— Sunt fericit, asta-i tot. 

Lacrimile au izvorât imediat din ochii lui Maggie. Jack şi-a 
lăsat mâncarea deoparte şi s-a târât pe covor până la ea. A 
cuprins-o în brațe şi i-a lipit capul de pieptul său. Ea l-a 
cuprins de mijloc şi s-a agăţat de cămaşa lui, strângând-o 
cu putere în pumn. 

— Eşti OK? a şoptit Jack. 

Maggie şi-a strecurat un picior peste coapsele lui şi i s-a 
aşezat în poală. Zâmbetul ei îi spunea că nu era nimic în 
neregulă şi că erau nişte lacrimi de bucurie. Când l-a 
sărutat, nu a făcut-o cu pasiune, ci lent, cu multă duioşie. 
Mâinile ei au început să-l pipăie, ca şi cum ar fi dorit să 
redescopere fiecare rotunjime. Jack nu a atins-o pe Maggie, 
ci pur şi simplu a savurat atingerile ei. Trecuse atât de mult 
timp... 

În timp ce ea îl mângâia, în jos, pe trunchi şi începuse să- 
i desfacă nasturii pantalonilor, Hannah s-a foit. Amândoi au 
încremenit şi au privit spre iPad, ținându-şi respirația. A 
mai durat o secundă până când copilaşul a început să 
plângă. 

Jack a sărutat-o pe Maggie şi i-a spus să „nu uite unde a 
rămas”. A scos un biberon cu lapte din frigider, l-a încălzit 
în cuptorul cu microunde şi a urcat la etaj. 

Maggie s-a aşezat pe o parte, cu capul rezemat de 
canapea, şi a privit pe ecranul granulat, în alb şi negru, cum 
Jack o hrăneşte pe Hannah. În mai puţin de trei minute, 
Hannah dormea în brațele lui. Maggie l-a privit cum aşază 
biberonul jos, cum îşi trece degetul peste contururile feței 
fiicei sale, în jos pe năsuc, peste bărbie şi, uşor, peste ochii 
ei închişi. Şi-a lăsat degetul în mâna ei şi fetița a strâns 


pumnulețul. Jack a rămas cu Hannah încă zece minute, 
uitându-se pur şi simplu la chipul ei şi ascultându-i 
respirația. 

Când a coborât din nou, îşi închipuia c-o va găsi pe 
Maggie sforăind pe canapea. În schimb, ea era în continuare 
pe jos, cu capul sprijinit de perne. Dormea buştean. Jack s- 
a aşezat la loc pe podea şi şi-a terminat puiul Madras, care 
de-acum se răcise. 


În Cotswolds, casa lui George şi Sally Barrowman era 
cufundată în beznă, în afara luminii din hol, ceea ce sugera 
un cămin pustiu care se prefăcea a fi locuit. Luminile 
sistemului de securitate se tot aprindeau şi se stingeau, 
pentru că vulpile se plimbau în voie pe terenul întins. 
Grădina avea un aer rustic şi haotic prin comparaţie cu ale 
vecinilor, dar aşa le plăcea soților Barrowman - ideea de a 
împărți locul cu animalele sălbatice era importantă pentru 
fiul lor, Mathew, aşa că o rugaseră pe Charlotte să 
folosească plante care creşteau natural, se ofileau sezonier 
şi care aveau nevoie de foarte puţine intervenţii. Grădina de 
16.000 de metri pătraţi servea drept adăpost pentru şoareci, 
vulpi, arici şi pentru un număr necunoscut de specii de 
păsări. Era un loc de-a dreptul minunat. 

În spatele casei se aflau o piscină adăpostită de o seră de 
sticlă şi o zonă pentru jocuri în aer liber, cum ar fi fotbal, 
baschet şi golf. Când George nivelase şi pusese gazon în 
această parte a grădinii, intenţia lui fusese de a face sport 
alături de fiul său, dar acest lucru nu se îndeplinise 
niciodată. Autismul lui Mathew făcuse ca, deşi în copilărie 
fotbalul îi ocupase fiecare clipă, de la 8 sau 9 ani obsesia 
băiatului să devină şahul. Când ajunsese spre sfârşitul 


adolescenţei, preferințele i se schimbaseră din nou, spre 
cărțile de fantezie şi SF. De atunci, Mathew îşi concentrase 
atenția asupra serialelor ca Dr Who şi, mai recent, Urzeala 
tronurilor. 

Vecina familiei Barrowman, Essie Blaketon, îşi plimba cei 
patru câini Jack Russell pe lângă casa acestora, când i-a 
atras atenţia faptul că poarta activată electronic de pe alee 
era larg deschisă şi, mai tulburător, prin vegetaţia crescută 
din grădină se vedeau mişcări - ştia că nu erau vulpile, 
pentru că acestea îi făceau câinii să latre ca nebunii până 
când treceau de proprietatea familiei Barrowman. De data 
asta, câinii nu lătrau deloc. Essie s-a oprit şi a trebuit să-şi 
lase ochii să se obişnuiască preț de câteva secunde cu 
întunericul, departe de felinarele stradale - după care a 
văzut ce se întâmpla. În tufişurile din grădina familiei 
Barrowman era un bărbat. Essie şi-a scos mobilul şi era cât 
pe-aci să sune la 999 când silueta a ieşit dintre boscheți şi a 
luat-o la fugă spre ea. După ce bărbatul a ajuns la lumină, 
şi-a dat imediat seama că era Mathew - înălțimea şi silueta 
îi erau inconfundabile şi, când se mişca repede, jumătatea 
de sus a trupului părea că o ia înaintea jumătăţii de jos. Pe 
vremea când juca fotbal zi şi noapte, alerga de parcă s-ar fi 
împiedicat de ceva şi era gata să cadă în nas. Mathew s-a 
oprit, s-a întors şi a schimbat direcția, de parcă nu se putea 
hotări încotro s-o apuce. Plângea, în mod evident tulburat şi 
confuz. Essie i-a scris imediat lui Sally. 

George şi Sally se aflau la mai puțin de 15 kilometri 
distanță, la clubul local de golf, unde organizau licitația 
caritabilă anuală, la care strângeau fonduri pentru St. 
Barnabas, şcoala specială din Gloucester la care mersese 
fiul lor până să împlinească 16 ani. George era pe scenă, 
prezentând o colecţie vintage de ceramică SylvaC, când s-a 
întâmplat să-i arunce o privire soţiei sale, aflată la marginea 
scenei şi supervizând celelalte obiecte. Chipul îi era luminat 


de ecranul mobilului şi astfel el i-a observat culoarea 
pământie. În câteva minute, George şi Sally se întorceau 
spre casă. 

— N-ar fi trebuit să-l lăsăm singur! a zis Sally printre 
lacrimi. 

— Ce altceva puteam face, Sal? a ripostat soţul ei. 

— N-a vrut să vină cu noi şi, când e aşa, n-ai cum să-l 
suceşti. În seara asta a fost evenimentul nostru anual. O 
dată pe an, ce mama naibii! Îşi alege bine momentele, n-am 
ce zice. 

Mobilul lui Sally a bâzâit din nou. Încă un mesaj de la 
Essie: Mathew dădea în continuare ocol grădinii şi era teribil 
de tulburat de ceva. George şi Sally ştiau că Essie nu se va 
apropia de Mathew; nici în cele mai bune momente nu avea 
prea mare încredere în el. Dar nici nu voia să-l lase singur. 
Mathew devenea rareori agresiv, dar când se întâmpla era 
îngrozitor. lar un bărbat de 26 de ani şi 115 kilograme era 
greu de stăpânit. Încă un mesaj: 


Mathew a ieşit pe stradă şi cineva a chemat poliția! 


Au trecut alte şapte minute de îngrijorare până când 
George şi Sally au oprit lângă o maşină de poliție care 
blocase ambele sensuri ale străzii înguste pe care se afla 
casa lor. Sergentul Fiona McDermott a ridicat mâna şi le-a 
făcut semn să întoarcă şi să plece pe drumul pe care 
veniseră. George şi Sally au ieşit din maşină şi au fugit spre 
blocadă. 

— Ah, dumneavoastră erați, domnule Barrowman. Slavă 
Cerului! De ani întregi nu l-am văzut aşa pe Mathew. 

Ceva mai departe, George a văzut o a doua maşină de 
poliție care bloca drumul la celălalt capăt şi, fix în mijlocul 
străzii, Mathew se plimba în sus şi-n jos, desculț, cu mâinile 
lipite strâns de urechi. 


— Nu-l pot face să plece de pe stradă. 

Tonul lui McDermott era îngrijorat, dar amabil. 

— Dacă-l puteţi face să intre la loc în grădină, ar fi 
perfect. Apoi o să vă rog să vorbiţi cu el. 

George l-a strigat pe Mathew apropiindu-se de el şi 
băiatul a încetat imediat să se plimbe agitat şi a lăsat 
mâinile în jos. 

— Haide, băiete, a zis George. Hai să mergem acasă. 

Lui Mathew îi tremura glasul. 

— Nu, mulțumesc, tată. Nu, mulțumesc. Nu merg acasă. 
Poliția poate să plece. Sunt OK aici. 

— Poliţiştii sunt aici pentru că tu erai în mijlocul străzii. 
Dacă vrei să plece, trebuie să vii acasă cu mama şi cu mine. 
Nu poţi rămâne pe stradă, Mathew. E periculos. 

Mathew s-a îndreptat spre porțile deschise, şovăind când 
s-a apropiat de ele, apoi a intrat în grădină. George şi Sally 
l-au urmat şi, după ei, au venit trei poliţişti. George a apăsat 
pe butonul cheii de la maşină şi poarta a început să se 
închidă. În acelaşi timp, din bezna de pe drum, s-a auzit 
cum maşinile de poliție eliberau strada şi traficul s-a reluat. 

Mathew s-a răsucit la auzul porților ce se închideau şi, 
dintr-un motiv pe care numai el îl cunoştea, anxietatea i-a 
sporit. S-a întors iute la loc spre stradă, alergând să mai 
prindă poarta deschisă. 

— Matty, ce-ai păţit? a strigat Sally. Linişteşte-te, dragule, 
linişteşte-te! O să-ţi fac o ciocolată fierbinte. 

Dar nici măcar promisiunea că va primi băutura preferată 
nu l-a oprit din tentativa de evadare. McDermott a ridicat 
mâna spre Mathew şi a strigat „Stop!”, dar băiatul nu 
asculta. Mânat de o teamă inexplicabilă, Mathew s-a repezit 
pe lângă ea, doborând-o. George gonea după el, îngrijorat de 
faptul că acum fiul său atacase, practic, un polițist şi acum 
vor încerca să-l aresteze. 


— Nu puneţi mâna pe el! O să facă şi mai rău! E doar 
speriat! Vă rog, nu puneţi mâna pe el! 

Maşinile treceau de-acum în viteză pe strada lungă, 
îngustă şi neluminată, dincolo de poarta care încă se 
închidea. Mathew fugea cu capul în jos şi cu trupul aplecat 
în față. Nu înțelegea ce pericol îl aşteaptă, George era prea 
departe ca să-l poată ajuta şi poliţiştii nu mai aveau ce face. 
Stăteau cu armele scoase, strigând după Mathew să se 
oprească, dar el nu-i auzea din cauza propriilor țipete 
prelungi şi pițigăiate. Apoi, deodată, Mathew s-a trezit 
trântit pe burtă de un polițist care i-a imobilizat brațele. 
Tânărul urla din toți rărunchii, absolut îngrozit. Sally a 
căzut în genunchi lângă capul lui Mathew şi l-a mângâiat. 
Țipetele acestuia s-au transformat în suspine. 

— E-n regulă, dragule. E-n regulă. S-a terminat. 

Sally a ridicat privirea şi a văzut că acum poarta enervant 
de lentă se închisese, într-un final. 

— O să-ți dea drumul acum, dragule. O să intri în casă cu 
mine. S-a terminat şi nu ai păţit nimic. N-o să te părăsesc. 
Promit. N-o să te mai părăsesc niciodată. 

Odată ajunşi în casă, Mathew a ajutat-o pe Sally să facă 
ciocolată caldă, în timp ce George încerca să-i împace pe 
poliţişti în salon. Erau cât se putea de înțelegători, mai ales 
pentru că McDermott, femeia pe care Mathew o pusese la 
pământ, îl cunoştea de la clubul de şah pe care îl 
frecventaseră amândoi în copilărie. McDermott a subliniat 
că nu va face plângere împotriva unui om care acționase, în 
mod evident, fără rele intenții, şi a spus că avea să dea o 
declaraţie scrisă în care va explica întreaga situație. 

— Îmi cer sincer scuze pentru purtarea lui, a zis George 
recunoscător. 

— Nu face asta, George, l-a întrerupt Sally din prag. Nu-ţi 
cere scuze pentru el. 

A privit petele de iarbă de pe toate uniformele poliţiştilor. 


— A fost teribil, desigur, şi îmi pare rău că s-a întâmplat 
aşa, dar Mathew nu e un băiat violent. Nu a încercat să facă 
rău cuiva în mod intenționat. 

— Draga mea, mi-au spus deja că nu vor lua alte măsuri, 
a zis George oftând. Sergentul McDermott îl cunoaşte pe 
Mathew. Înţelege. 

Lui Sally i-a luat o vreme să-şi controleze emoţiile. 

— O, Doamne, Fiona! 

Sally a izbucnit în lacrimi de uşurare. 

— Nu te-am recunoscut. Mulţumesc, mulțumesc mult. Îţi 
duc cu plăcere uniforma la curățătorie. 

McDermott i-a spus că nu era nevoie, apoi poliţiştii au 
plecat. George a umplut două pahare mari cu whisky, i-a 
întins unul lui Sally şi apoi s-a postat țeapăn în fața 
şemineului, ca şi cum ar fi luat poziția de drepți în pluton. A 
luat câteva înghițituri de whisky înainte să vorbească din 
nou. 

— Mă îngrijorează, Sal. Nu mai e copil. Crizele de nervi 
din partea unui copil sunt foarte diferite de cele ale unui 
tânăr în toată puterea. Într-o bună zi o să intre în bucluc, şi 
atunci ce-o să ne facem? Ar trebui să fim foarte 
recunoscători că persoana pe care a trântit-o pe peluză era o 
veche prietenă de-a lui! 

Dar Sally se gândea la altceva. 

— Mă-ntreb de ce n-a vrut să intre înapoi în casă. 

George a clătinat din cap şi a pornit spre biroul său. 

— Du-te la culcare. Eu mai am de lucru câteva ore. 

Când a intrat la el în birou, George a simțit un iz de sulf, 
ca şi cum ar fi ars ceva. Singurul lucru nelalocul lui era o 
oglindă ornamentală aflată acum pe jos, sprijinită de birou, 
nu de peretele din spatele acestuia. Seiful din spatele 
oglinzii avea uşa deschisă şi lângă cadran era o gaură 
negricioasă, făcută de un laser de mare putere. 


George s-a dus în grabă la seif, răsturnând paharul cu 
whisky peste birou. Toate lucrurile de valoare dispăruseră: 
trei lingouri de aur, trei bijuterii scumpe şi nouă fişicuri de 
bancnote de 50 de lire, în valoare totală de 9000 de lire. 

Sally s-a aşezat lângă Mathew în dormitorul acestuia. 
Băiatul avea căştile pe cap şi urmărea un episod din Urzeala 
tronurilor pe computer. Volumul era atât de ridicat încât 
femeia auzea ce spuneau personajele. Mathew clipea încet, 
pe măsură ce se calma. 

— Nu ai de ce să te temi, dragule, a şoptit ea. Nu ai de ce 
să te temi. 


Jack stătea întins în pat, cu mâinile sub cap, holbându- 
se la o pată mică şi gri din colțul tavanului. 

— Cred că lui Penny îi curge duşul, a bălmăjit Maggie. 

Jack s-a uitat la ea. Maggie stătea rezemată pe câteva 
perne, ţinând pe ea o alta în formă de V pe care Hannah 
dormea în linişte. Jack a promis că-l va ruga pe Mario să-i 
recomande un instalator, apoi s-a ridicat şi a pus ceainicul 
la fiert. 

În bucătărie, Penny se uita la pozele de familie scanate pe 
telefon, sorbind dintr-o ceaşcă proaspătă de ceai şi ronțăind 
o samosa rece. Jack a apăsat pe un buton de pe mobilul lui 
aflat la încărcat. Era patru şi douăzeci dimineața. 

Bucătăria lor era un „haos plăcut”, după cum spunea 
Penny. Dacă ar fi fost scena unei infracțiuni, şi-a zis Jack, 
ar fi fost în stare să spună totul despre proprietari: 
flacoanele de pastile sugerau „femeie bătrână”; salopetele 
murdare de pe podea sugerau „nou-născut”; cele două 
pahare de vin folosite sugerau prezența unui „cuplu”; vasele 
murdare din chiuvetă sugerau că oamenii de aici erau „prea 


obosiţi ca să le mai pese”; uşa frigiderului plină de foi 
volante despre interacțiunea mamă-copil, meniurile de 
mâncare la pachet, broşurile despre cursuri serale, 
diagramele cu vopsele, un calendar ultraaglomerat şi un 
carnețel cu numeroase mesaje între membrii familiei, toate 
acestea sugerau că aici locuiau nişte oameni care încercau 
să facă prea multe lucruri în acelaşi timp. Dar în această 
încăpere era şi un munte de dragoste: fotografiile de pe 
frigider arătau o familie unită, ai cărei membri se adorau 
reciproc. 

În timp ce apa din ceainic fierbea, Jack s-a aplecat peste 
spătarul scaunului lui Penny şi s-a uitat la poze. Femeia s-a 
oprit la o fotografie cu Charlie, pe la 60 de ani, puternic ca 
un taur. 

— A fost cel mai arătos bărbat pe care l-am văzut în viața 
mea. 

Penny a întins mana şi l-a mângâiat pe Jack pe obraz. 

— Al doilea cel mai arătos, s-a corectat ea. Mi se pare că îl 
aud noaptea. Stau întinsă în pat şi-l aud respirând în 
întunericul din jurul meu. Deşi era un bărbat zdravăn, 
respira atât de încet -— ai fi crezut că sforăie ca un buldozer, 
dar nu era aşa. 

Exact în timpul acestui moment intim, lui Jack i-a bâzâit 
mobilul. Fără să-şi abată atenţia de la Penny, a citit mesajul 
primit de la Oaks: 


A mai avut loc unul. 


CAPITOLUL 8 


Jack şi Gifford păstrau tăcerea, privind cum George 
Barrowman se plimbă mânios dintr-o parte într-alta, cu o 
expresie neîmpăcată pe chip. 

— Trei ani, Joe! a tunat el. Trei ani nenorociți de când se 
tot întâmplă spargerile astea şi voi ce-ați făcut? Hemoroizi! 
De la atâta stat în fund! Asta aţi făcut! 

— Domnule... a dat să zică Jack. 

— Şi vreau să aud de la voi, l-a întrerupt Barrowman, 
fluturând un deget spre Jack, doar atât: „l-am arestat pe 
nemernici şi v-am recuperat bunurile, domnule 
Barrowman.” Altceva nu mă interesează! Lucrez în domeniul 
aurului la Londra aşa că-i cunosc pe oamenii din Poliţia 
Metropolitană, dar tu habar nu am cine dracu” eşti. Notează 
asta: trei lingouri de aur, un colier de smarald, unul de 
perle, o diademă cu diamante şi nouă mii de lire în hârtii de 
50! 

George şi-a îndreptat apoi atenţia spre Gifford. 

— Ai o săptămână la dispoziţie, Joe. Apoi o să-mi aduc 
propriii detectivi ca să-ţi facă treaba şi o să-ţi trimit ţie nota 
de plată. 

Fără vreun alt cuvânt, Jack ieşi. Nu avea să obțină nimic 
util de la George Barrowman câtă vreme acesta se afla într-o 
dispoziție furioasă, aşa că preferă să pornească în căutarea 
soției acestuia. La bucătărie, femeia pregătea un mic dejun 
imens, dar foarte sănătos. Era o blondă cu înfăţişare foarte 
sofisticată, îmbrăcată în haine de firmă. Părea să aibă vreo 
45 de ani, dar probabilitatea de a fi făcut operaţii estetice îl 
lăsa nesigur în privința asta. Era subțire, tonifiată şi 
desculță, având unghiile de la picioare colorate într-un roşu 
aprins. Jack a rămas surprins să vadă că femeia purta un 
inel de picior şi o brățară la gleznă. În mod evident, Sally 
Barrowman fusese, la vremea ei, un spirit liber. 

A observat că Jack se uita la ea. 


— Pe lângă autism, Mathew are sindromul Prader-Willi, a 
explicat ea. Nu are niciun mecanism care să-i spună: „Sunt 
sătul. Ar trebui să mă opresc din mâncat.” Pur şi simplu 
mănâncă mai departe. E mai complicat de-atât, desigur, dar 
asta e ideea. Îl face să-şi muşte interiorul gurii până când 
sângerează şi-şi roade pielea din jurul unghiilor. 

Jack a dat empatic din cap şi a aruncat o privire prin 
bucătăria imensă. Toate erau la locul lor şi suprafeţele 
străluceau ca noi. Unele dulapuri aveau lacăte, la fel şi 
frigiderul. Încăperea nu avea nimic primitor; era rece, ca un 
laborator. În timp ce Sally cântărea nişte terci de ovăz, Jack 
îi mulțumea lui Dumnezeu pentru micul lui „haos plăcut” 
din bucătărie. Era gata să-i adreseze o întrebare lui Sally, 
când auzi glasul furios al lui George Barrowman. 

— Tocmai mi-ai întors spatele şi ai plecat? 

Jack s-a uitat peste umăr, intenționat nesinchisindu-se 
să se întoarcă în întregime cu fața spre George. 

— Da, domnule, aşa am făcut. Mi-am dat seama că nu 
putem purta o discuție productivă, aşa că am venit să văd 
dacă pot conversa cu soția dumneavoastră. 

George s-a apropiat de Jack şi s-a proțăpit în faţa lui. 

— Cum îndrăzneşti să faci ceva în casa mea fără 
permisiunea mea expresă? 

— Domnule Barrowman, a răspuns Jack cu calm, dacă ar 
fi să vă cer permisiunea înainte de a face vreo mişcare, m-aş 
întoarce la Londra chiar acum. 

Sally a încremenit, cu gura căscată şi cu o lingură plină 
cu ovăz rămasă în aer. Jack a continuat să vorbească, 
beneficiind de întreaga atenție a lui George. 

— Vă voi respecta statutul, casa şi familia, domnule, dar 
nu mă voi lăsa încetinit de nişte formalități inutile. 

Şocat de reacția fermă a lui Jack, George a recurs atunci 
la cel mai vechi clişeu din manual: 

— Vreau să ştiu cum îl cheamă pe superiorul tău! 


— În sens strict, inspectorul-şef Simon Ridley de la Poliţia 
Metropolitană nu e superiorul meu, dar dacă doriți să 
vorbiți cu el, puteţi folosi telefonul meu mobil. În agendă e 
numărul lui direct. 

George şi-a ajustat postura, trăgând umerii în spate, 
împingând pieptul în față, ridicând bărbia, încercând să 
devină cât mai amenințător cu putință. Jack şi-a mutat din 
nou privirea la Sally preţ de o clipă şi a zâmbit, de parcă ar 
fi vrut să spună: „Scuzaţi-mă o clipă, vreau să-l punct la 
locul lui pe boul dumneavoastră de soț.” 

Jack mai văzuse genul ăsta de bravadă inutilă de mii de 
ori. Barrowman era un om obişnuit să-şi intimideze semenii 
şi, pentru că manevrele sale funcționau cu Gifford, bănuise 
că vor funcționa şi în cazul lui Jack. 

— Habar nu ai cine sunt, a spus el chiar sub nasul lui 
Jack, dar, jur pe Dumnezeu, eşti pe cale să afli. 

Jack a tăcut o clipă, apoi a zis: 

— George Barrowman, 56 de ani, fost caporal în 
Coldstream Guards, consilier financiar al unor oameni 
extrem de bogați. Sunteţi specialist în piața globală de aur. 
Averea netă, inclusiv bunurile mobile şi imobile, se apropie 
de 15 milioane de lire. În 2007 aţi fost investigat pentru 
fraudă fiscală, dar nu au fost suficiente probe pentru o 
condamnare. 

Pe măsură ce Jack vorbea, umerii lui George se pleoşteau, 
pieptul i se dezumfla şi bărbia îi cobora fără ca el să-şi dea 
seama de toate astea. 

— Domnule, pot să-mi irosesc vremea explicându-vă de ce 
averea dumneavoastră nu vă conferă niciun privilegiu în 
timpul acestei investigații sau pot discuta cu soția 
dumneavoastră, înainte ca detaliile de aseară să i se şteargă 
din memorie. Cum preferaţi să procedez? 


Au trecut câteva clipe în care George a încercat să-şi dea 
seama cum ar trebui să reacționeze. Apoi s-a răsucit şi a 
ieşit din bucătărie cu paşi apăsați. 

Jack şi Sally s-au aşezat la masa greoaie din lemn de nuc, 
despărțiți de un ceainic şi o farfurie cu biscuiţi asortați. De 
aproape, vedea că femeia are trăsături delicate care-l făceau 
să se gândească la Felicity Kendal din The Good Life, un 
serial la care se uita pe vremuri cu părinţii lui. În timp ce 
femeia îi descria confruntarea dintre Mathew şi poliţişti din 
mijlocul drumului, Jack începu să priceapă ce era cu 
George. Era evident că femeii îi plăcea să aibă grijă de 
oameni - de soțul ei, de fiul ei —, iar George, în ciuda 
imaginii de om de afaceri competent, probabil că habar nu 
avea cum să pornească un prăjitor de pâine. Păreau să se 
potrivească perfect. 

Sally i-a explicat mai departe ce bijuterii lipseau din seif. 

— O diademă cu diamante pe care o cumpărasem pentru 
nunta nepoatei mele, câteva lingouri de aur -— trei, cred —, 
bani — va trebui să vă spună George suma exactă - şi un 
colier de smaralde care a aparținut odinioară celebrei 
Barbara Hutton, sărmana fetiță bogată care a avut totul, 
numai fericire nu. A fost măritată de şapte ori, ca să ştiţi. 
Când a murit de inimă rea, bijuteriile ei au fost scoase la 
licitație la Sotheby şi... eu am primit colierul când am 
împlinit 40 de ani. Se vorbeşte mult despre el pe la petreceri, 
dar nu l-am purtat, de fapt, niciodată în afara casei. E mult 
prea valoros. 

Din vorbele lui Sally răzbătea un fel de tristețe. Jack 
credea că femeia nu-şi dorea cu adevărat aceste simboluri 
ale bogăției. Avea un suflet mult mai simplu decât cel al 
soțului său. 

— Ah! şi-a revenit Sally brusc la viață scoțând din 
buzunar o foaie de hârtie şi întinzându-i-o lui Jack. George 
a zis că o să aveți nevoie de o listă cu personalul. 


Jack a citit lista pe diagonală: o menajeră, un tip care se 
ocupa de piscine, trei cameriste, un profesor pentru 
Mathew, un grădinar cu normă întreagă şi aparent 
omniprezenta Charlotte Miles, care trecea pe-acolo trei 
după-amieze pe săptămână ca să aducă fructe şi legume 
proaspete pentru dieta strictă a băiatului. 

Jack i-a mulțumit şi a întrebat dacă Mathew rămânea de 
obicei singur acasă. 

— Rareori, a răspuns Sally. Trebuia să meargă cu noi la 
licitaţia caritabilă, dar apoi s-a uitat la episodul în care Ned 
Stark e decapitat. Întotdeauna se uită de două ori la 
episoadele cu „moarte”, asta însemnând că a rămas cu o oră 
în urma noastră, şi, ei bine, nu am putut să-l aşteptăm, 
pentru că eram amfitrionii evenimentului. Am început să țin 
socoteala episoadelor în care moare cineva, ca să ne putem 
face planurile în funcţie de ele, dar sunt atât de multe! V-aţi 
uitat la Urzeala tronurilor? 

— Oamenii vorbesc atât de mult despre acest serial încât 
uneori mi se pare că l-am văzut! a glumit Jack. Dar nu, nu 
l-am urmărit. 

— Mathew e... 

Sally s-a împotmolit. La început, Jack a presupus că îi va 
mărturisi cât de grea e viața din cauza fiului ei, dar ea a 
făcut exact invers. 

— E minunat. Lumea are impresia că e demn de milă 
pentru că e bolnav, dar Mathew e pur şi simplu el însuşi şi 
aşa va fi pentru tot restul vieții lui şi a mea. Îl iubesc fără 
rețineri, domnule sergent Warr, aşa cum vă iubiți şi 
dumneavoastră copiii, dacă aveţi. Da, există reguli, program 
fix, liste cu ce avem voie şi nu avem voie să facem, grafice 
comportamentale şi tehnici de conduită pe care alți părinți 
nu trebuie să le ia în considerare, dar... fiecare om îşi duce 
crucea cum poate. 


Jack a lăsat-o pe Sally să-i povestească în continuare 
despre Mathew, nu pentru că detaliile ar fi fost importante, 
ci pentru că era important să coopereze. Voia s-o facă să-l 
placă, aşa cum îl plăcuse şi Eloise Fullworth, astfel încât, 
din acel moment, să fie aliați în cadrul investigației. Sally i-a 
spus că Mathew nu avea voie să folosească un card bancar, 
pentru că dorința lui de satisfacție instantanee era prea 
puternică pentru a o putea controla. Şi, cu toate că avea 
schimbări frecvente şi haotice de dispoziţie, rareori fusese 
violent fizic. Medicamentele îl ajutau mult să nu o ia razna. 

— Nu ştie să meargă pe bicicletă sau să înoate şi urăşte 
aproape toate sporturile. Desigur, asta s-ar putea schimba, 
depinde de ce pasiune urmează să aibă. Însă adoră 
plimbările şi poate sta pe-afară ore întregi cu Nathaniel, 
privind pur şi simplu lumea din jurul lui. Natura îl 
fascinează. Nathaniel e profesorul lui; o să vi-l prezint în 
scurt timp. În clipa asta obsesiile lui sunt Urzeala tronurilor 
şi natura. Şi când zic obsesii, vorbesc foarte serios. 

Sally şi-a coborât privirea spre ceaşca ei de porțelan, 
răsucind-o uşor pe farfurioară. 

— N-am fost capabilă să-l conving să vină cu noi aseară, 
domnule sergent Warr. Aşa că l-am lăsat aici... singur- 
singurel. 

Sally s-a ridicat în picioare şi şi-a clătit ceaşca la robinet, 
ca să nu fie nevoită să vadă dezamăgirea de pe chipul lui 
Jack. Însă el era plin de admiraţie față de abilităţile ei 
părinteşti. 

— Mathew a fost diagnosticat de-abia la şapte ani, a spus 
ea, dar eu am ştiut dintotdeauna. George credea pur şi 
simplu că fiul lui e genul de copil cuminte şi lipsit de 
afecțiune, dar, în adâncul sufletului, şi el ştia. În fiecare 
seară mă duc la culcare la o oră după Mathew şi, când 
doarme ajutat de medicamentele lui, mă furişez la el în 


cameră. Îl îmbrăţişez şi-l sărut. Nu vrea să fac asta când e 
treaz. Aveţi copii, domnule sergent Warr? 

— O fetiță. Are doar câteva săptămâni, a zâmbit Jack. 

— Ah, ce frumos! a spus Sally, cu căldură în glas. S-o 
sufocați cu dragoste... fie că vrea, fie că nu! 

Jack s-a pomenit implorându-l pe Dumnezeu ca fetița lui 
să rămână sănătoasă şi să nu aibă o viață atât de 
complicată şi deconcertantă ca a lui Mathew. 

— Ce părere ați avea... dacă aş discuta cu Mathew? a 
întrebat şovăitor Jack. 

Sally n-a părut deranjată de cererea lui. 

— E mult mai prietenos după ce mănâncă, a explicat ea. 
Puteţi vorbi şi acum cu el, doar că nu ştiu ce ați obține. 
Adică, puteţi încerca, dacă nu aveți mult timp la dispoziţie 
sau... 

— Doamnă Barrowman, mă voi adapta programului lui 
Mathew. Nu e nicio problemă, a asigurat-o Jack şi a văzut 
cum chipul femeii se luminează, bucurându-se că polițistul 
înțelegea situația. 


Mai târziu în cursul acelei dimineți, George era singur în 
seră. Era ora 10 şi jumătate şi el deja bea un pahar de 
whisky. Jack a intrat, purtându-se ca şi cum nu ar fi avut 
niciodată vreun conflict verbal. 

— Domnule Barrowman, m-ați putea însoţi în jurul 
proprietății dumneavoastră? 

Toate camerele de supraveghere din exteriorul clădirii 
erau situate imediat sub ferestrele de la primul etaj şi tot nu 
funcționau, pentru că fuseseră mânjite cu vopsea dintr-un 
pulverizator - lucru care era o realizare în sine. Jack nu ştia 


exact cum de hoţii reuşiseră să ajungă la ele, în afara 
supoziției că unul dintre ei făcea alpinism. 

Şi sistemul sofisticat de alarmă de pe veranda de la 
intrare fusese oprit. În partea dreaptă a casei era un garaj 
cu trei locuri, ocupat de un Ferrari roşu şi un Range Rover 
negru. Uşile garajului erau deschise, dar ambele vehicule 
păreau neatinse. Maşina cu care George fusese la licitația 
caritabilă, un BMW de culoare verde închis, era pe aleea cu 
pietriş. Jack a observat că toate cele trei maşini aveau 
geamuri fumurii. 

— Geamurile fumurii înseamnă că e posibil ca spărgătorii 
să nu fi văzut că Mathew nu se afla în maşină cu 
dumneavoastră. Au crezut, probabil, că întreaga casă e 
pustie, a spus Jack. 

— Mathew se uită la televizor cu lumina stinsă, cu uşa 
închisă şi cu căştile pe urechi. Cred că... 

George a sorbit din paharul cu whisky, pe care-l luase cu 
el, înainte de a continua: 

— Cred că s-a speriat de moarte când i-a văzut, altfel de 
ce să se agite în aşa hal în mijlocul drumului, descult? 

Vocea lui George s-a transformat într-un mârâit profund. 

— Cum  de-ndrăznesc? Cum mama dracului de 
îndrăznesc? 

A dat paharul peste cap şi, fără să gândească, s-a 
îndreptat spre uşă. Un agent tânăr şi conştiincios i-a blocat 
drumul. Dincolo de banda de delimitare de la uşă, George 
vedea zeci de agenți cu măşti şi salopete de hârtie întinzând 
peste tot praf pentru recoltarea amprentelor. Părea şi se 
simțea neputincios - nu mai era stăpân peste regatul său. 

— Domnule, a spus Jack pe un ton respectuos, haideţi 
înapoi pe unde am venit. 

Întorcându-se spre seră, Jack l-a rugat pe George să-i 
repete lista cu obiecte furate. 


— Lista scrisă pe care mi-a dat-o soția dumneavoastră, 
domnule, nu conţine şiragul de perle. 

— Ah, greşeala mea, a spus Barrowman. Lista ei e cea 
corectă. 

Nici n-a clipit, nici n-a zâmbit. Jack şi-a dat imediat 
seama că omul avea ceva de ascuns. 


Agenta Cariad Bevan se uita în monitorul computerului 
ei, urmărind înregistrările de pe camerele de supraveghere 
şi, în acelaşi timp, scria un raport în care includea tot ce 
vedea pe ecran. După ce-l lăsase pe explozivul Barrowman 
în mâinile lui Jack, Gifford se întorsese la secție şi-i 
încredințase imediat sarcina de a examina înregistrările, 
pentru că era cunoscută pentru talentul ei de a îndeplini 
cele mai plicticoase misiuni cu entuziasmul unui pui de 
labrador proaspăt adoptat. Era unul dintre agenţii care se 
bucura din tot sufletul numai pentru că făcea parte din 
poveste. 

De-a lungul aleii de jumătate de kilometru care ducea la 
casa familiei Barrowman nu erau camere, nici de-a lungul 
primilor 16 kilometri din drum. Camerele erau montate de- 
abia la cinci kilometri distanță de Chipping Norton, iar până 
acolo existau mai multe drumuri lăturalnice, aşa că 
spărgătorii ar fi putut trece netulburaţi de Chipping Norton. 

Totuşi, pe sistemele de supraveghere din satele 
învecinate, Bevan reuşise să surprindă o filmare cu o 
remorcă pentru trei cai nemarcată care trecuse de câteva ori 
prin fața unei singure camere. Ceea ce-i sărise cu adevărat 
în ochi era plăcuța de înmatriculare acoperită de noroi. În 
sine nu era un lucru neobişnuit, deoarece caii erau în 
permanență murdari de noroi şi praf din grajduri. Însă ştia 


că, dacă remorca aceea fusese într-un grajd, ar fi trebuit să 
fie murdară de noroi peste tot - dar nu era murdară 
deasupra roților, pe aripi şi portiera rampei din spate. Doar 
pe plăcuța de înmatriculare. 

Bevan i-a arătat filmarea şi lui Gifford şi acesta a fost de 
acord că putea fi un mijloc de transport ideal pentru o 
bandă de spărgători şi pentru lucrurile furate. Apoi Gifford a 
început să facă legături. 

— Exact! Îţi aminteşti de motociclistul pe care l-am 
observat de câteva ori în nopţile în care s-au întâmplat 
jafurile? Am crezut că e un turist. Nu l-am băgat în seamă 
pentru că noi căutam un vehicul mare. 

Gifford a atins ecranul lui Bevan, lăsând o amprentă 
unsuroasă ca un fluture, de la unul dintre pateurile 
Barbarei de la cantină. 

— Pariez că motorul încape în remorca aia. Poate fi un 
spion de-al lor. Venit în recunoaştere. 

Gifford a zâmbit larg. Nu le nimerea el prea des, dar îşi 
dădea seama şi când avea o idee bună. Surâsul lui Bevan s- 
a evaporat încet şi femeia s-a încruntat în timp ce din 
adâncurile minții îi era adus la suprafață un gând. Gifford a 
dat să plece exact când lui Bevan gândul i s-a format în 
totalitate. 

— Domnule... verişoara lui Oaks, Blair... V-am spus 
vreodată ce mi-a povestit despre puştii vecinilor mamei ei, 
care chipurile au găsit o remorcă pentru cai într-un lac? 

Gifford s-a întors spre ea cu o mutră inexpresivă. 

— Scuze, domnule, încerc să-mi aduc aminte toate 
detaliile. Acum vreo opt luni, doi copii au găsit o remorcă 
scufundată într-un lac de pe drumul către Cirencester. Au 
vâslit până la ea şi au descoperit un cadavru înăuntru. Mă 
rog, mai degrabă un schelet. Mama lui Blair a presupus că 
remorca fusese abandonată, pur şi simplu - se mai întâmplă 
prin partea locului. E posibil să fi fost scufundată în 


totalitate până când nivelul apei a scăzut dintr-un motiv sau 
altul şi plafonul a ajuns la suprafață. După ce ciorile au 
prins mirosul cadavrului, s-au aşezat pe plafon în stol 
complet. Ca în filmele lui Hitchcock, aşa a spus! În orice caz, 
Blair zice că mama ei i-a spus că era vorba despre un 
vagabond care s-ar fi strecurat în remorcă vrând să se 
încălzească şi apoi a murit. Pe urmă, habar n-am, poate 
nişte copii au împins-o în apă neştiind că omul se afla acolo. 
Dar dacă nu era un vagabond? 

Gifford s-a oprit preț de o clipă, apoi a dat din cap. 

— Ia legătura cu colegii din Wiltshire şi vezi ce poţi afla. 


Imediat după prânz, lui George i s-a permis să intre din 
nou la el în birou şi să-şi ia computerul şi hârtiile de care 
avea nevoie. Apoi le-a dus pe toate în bucătărie, ca să 
lucreze. Sally trebăluia, pregătind atât de multe sandvişuri 
încât ar fi putut hrăni cu ele o armată întreagă. 

Jack stătea fix în mijlocul coridorului lat şi se răsucea pe 
loc, cercetând fiecare amănunt. Tot mobilierul din casă era 
imaculat, dar nicio piesă nu părea, de fapt, folosită. Cu 
siguranță nu era un loc ospitalier. Chiar şi portretele de 
familie păreau agățate acolo doar pentru impresia artistică. 
Jack a mai observat cât de multe obiecte de artă rămăseseră 
atârnate de pereți şi s-a întrebat de ce hoţii nu le luaseră, 
aşa cum făcuseră în cazul altor proprietăți. Poate că 
prezența neaşteptată a lui Mathew îi obligase să se 
mulțumească cu mai puțin. Sau poate că obiectele de artă 
ale lui George Barrowman erau la fel de false ca el. 

Sally s-a oprit în uşa bucătăriei şi a strigat: 

— Cui îi e foame? 


Diverse capete mascate şi-au făcut apariția de pe sub 
birouri şi pervazuri şi de după uşi. Sally s-a dus apoi la etaj, 
trecând pe lângă Jack şi spunând: 

— Cred că Mathew a ieşit deja din duş. Mă duc să văd de 
ce întârzie. 

În bucătărie, George nu se putea concentra la ceea ce 
lucra din cauza şirului nesfârşit de criminalişti şi agenți 
care intrau să ia sandvişuri şi apoi se întorceau la munca 
lor. Observând că prezența masivă a poliţiei îl deranja deja 
pe George, Jack s-a hotărât să încerce să şi-l apropie 
întrebându-l câte ceva despre piața de aur. 

În următoarele zece minute, Jack l-a ascultat pe George 
explicându-i cum variază prețul aurului în diverse țări din 
lume. Lui Jack îi era clar că George era foarte bun la ceea ce 
făcea. Nu se putea altfel. Lucra într-un domeniu cu miză 
mare, unde o singură mişcare greşită putea distruge o avere 
întreagă. Jack şi-a dat seama de ce George avea o şansă să-l 
intimideze pe Gifford - Gifford nu se pricepea la meseria sa 
aşa cum se pricepea George la a lui. Prin urmare, Jack şi-a 
dat seama că singurul lucru care-l va determina pe George 
să coopereze era ca propria lui prestație să se ridice la 
standardele acestuia. 

Deodată Mathew a dat buzna în bucătărie, foarte agitat, 
cu brațele în sus, țipând: 

— Oameni mascaţi! Oameni mascaţi! 

Flutura din mâini deasupra umerilor, strâmbându-se ca 
şi cum l-ar fi durut ceva şi, printre cuvinte, scotea un sunet 
la el. Cum Mathew avea peste un metru optzeci şi doi, 
instinctul lui Jack a fost să ridice mâinile ca să se apere de 
un posibil atac - dar în vreme ce băiatul străbătea 
bucătăria, George se postase deja între ei. 

— Calm, a spus George pe un ton lent şi liniştit. Calm. 
Care-i problema? 


— Oameni mascaţi! Oameni mascaţi! a repetat Mathew. 

Deşi era un om în toată firea, acum Mathew semăna cu 
un băiețel care avea nevoie de consolarea tatălui său. 
George l-a prins pe Mathew de încheieturi şi i-a explicat că 
„oamenii mascaţi” sunt poliţişti şi că nu are de ce să-i fie 
frică. Mathew şi-a pus greoi mâinile pe umerii lui George, 
strângându-l cu o mişcare pulsatilă, apăsată. Jack observa 
cum contactul fizic îl liniştea şi cum, dincolo de disconfortul 
creat, George gestiona momentul. 

La câteva clipe după ce Mathew a intrat în bucătărie, l-au 
urmat Sally şi un tânăr de culoare, foarte arătos. Era înalt şi 
musculos, cu umeri laţi, de culturist. 

— Acesta e Nathaniel Jones, a zis George. E profesorul- 
îngrijitorul-garda de corp a lui Mathew, şi tot ce mai are el 
nevoie. Acesta e sergentul Jack Warr de la Met. 

Nathaniel a dat scurt din cap spre Jack, apoi s-a 
concentrat să-l liniştească pe Mathew. Şi-a pus mâinile cu 
fermitate pe umerii lui şi a strâns cu putere, exact aşa cum 
Mathew îi făcuse lui George. 

— Haide, Matty. La duş. 

Nathaniel i-a aruncat o privire lui Jack. 

— Vă anunț când terminăm. Scuze că durează mai mult 
decât de obicei. 

În birou, Oaks era îmbrăcat în salopeta de hârtie, cu 
masca îndesată sub bărbie. Stătea în mijlocul încăperii, pe o 
tavă de metal cu diametrul de vreo 30 de centimetri, ca să 
nu lase urme pe covorul gros. Patru criminalişti îşi croiau 
meticulos calea dinspre uşa biroului către seiful deschis. 
Pentru că soarele pătrundea prin ferestrele înalte, lumina se 
reflecta într-un mic petic de material strălucitor din vârful 
scaunului din piele cafenie al lui George. Pata lucioasă 
corespundea oarecum cu zona pe care o atinge capul unei 
persoane atunci când se lasă pe spate, sau cu locul de unde 
apuci scaunul atunci când te afli în spatele acestuia. 


— Ce-i asta? a întrebat Oaks, pe nimeni în particular. 

Cea mai apropiată criminalistă i-a urmărit degetul care 
arăta spre scaun. Apoi şi-au coborât capetele şi s-au mutat 
dintr-o parte în cealaltă, până când soarele s-a oprit asupra 
zonei lucioase şi au văzut ceea ce vedea Oaks. Au fost de 
acord că părea o substanță uleioasă, care nu-şi avea locul 
într-un astfel de birou impecabil. 

— la o probă, te rog, a cerut Oaks. 

Criminalista care a recoltat proba de pe scaunul de la 
birou s-a tras de un zuluf imaginar de păr, spunând: 

— Sigur, Willy. Imediat, Willy. 

Oaks a roşit, a zâmbit şi s-a întors spre uşa prin care 
Jack se uita la el de pe coridor. Oaks a călcat pe planşele de 
metal ca să ajungă la Jack şi s-a aplecat pe sub banda de 
delimitare. 

— E mătuşica mea, Helen. Mă rog, de fapt, e verişoara 
mea, dar e cu vreo douăzeci de ani mai mare decât mine. 
Mereu i-am spus mătuşică. 

Jack a izbucnit în râs. 

— Toţi se cunosc între ei. Am priceput. Te descurci de 
minune, Oaks. Fii atent, când te întorci la secție, vreau să 
mă ajuţi cu ceva. Obține un mandat de verificare a 
conturilor lui George Barrowman. Ne interesează 
achiziționarea unei bijuterii - un şirag de perle. 

Oaks s-a foit stânjenit, spunând că trebuia să-i ceară 
inspectorului Gifford să autorizeze solicitarea şi era destul 
de sigur că acesta nu o va autoriza. 

— Nicio grijă, a zis Jack. Nu voiam să te bag la înaintare. 
Mă descurc eu singur. 

Oaks a ridicat ochii şi a privit undeva dincolo de umărul 
lui Jack. Acesta s-a răsucit şi l-a văzut pe Nathaniel în 
spatele lui, cu o mutră absolut furioasă. A întins telefonul 
mobil şi Jack a zărit o fotografie de-a lui Mathew, fără tricou 
pe el, cu prosopul legat în jurul taliei, cu mâna sub jetul 


apei de la duş, ca şi cum ar fi voit să verifice temperatura. 
Pe spinare avea patru vânătăi de un roşu vinețiu, fiecare de 
aproximativ 20-25 de centimetri lungime. 

— Astea nu erau acolo ieri, a zis Nathaniel. Face duş în 
fiecare seară, aşa că ştiu că nu le avea. Şi, înainte să mă- 
ntrebi, domnul şi doamna Barrowman nu l-au lovit 
niciodată. Nici eu, de altfel. 

Jack şi Oaks s-au îngrijorat brusc. De asta dăduse buzna 
Mathew în mijlocul drumului urlând? Fusese atacat cu 
brutalitate de spărgători? 

— Trebuie să discut cu el, a spus Jack. 

Nathaniel l-a privit drept în ochi. 

— Nu. Matty va putea să-şi amintească evenimentele de 
aseară la nesfârşit, aşa că nu e nevoie să vă faceţi griji în 
privința asta. Dar acum o să-i anunț părinţii şi o să-l ducem 
la spital, întoarceți-vă mâine. 

Jack era gata să protesteze, dar Nathaniel a continuat să 
vorbească: 

— Am grijă de Matty de şapte ani. După atâta timp 
suntem prieteni şi are încredere în mine. Înţeleg că trebuie 
să vă faceți meseria, dar la fel şi eu. Credeţi-mă, aveți o 
singură şansă cu el, domnule sergent Warr. Dacă hotărăşte 
că nu te simpatizează, eşti mâncat. Vreau să vorbesc cu el şi 
să vă pot oferi toate detaliile de care aveţi nevoie ca să-i 
prindeți pe nenorociţii care l-au rănit. De asta vă spun că 
trebuie să aşteptaţi. 

Nathaniel nu i-a dat lui Jack ocazia să răspundă. Şi-a 
luat mobilul înapoi şi s-a dus la etaj. Jack s-a răsucit către 
Oaks. 

— Cheamă pe toată lumea aici, la parter. Spune-le că 
suntem în căutarea unei arme care se potriveşte cu 
lungimea şi lățimea vânătăilor de pe spinarea lui Mathew. O 
bâtă de baseball, poate? O greblă sau o cazma din grădină? 
Du-te cu el la spital în caz că spune ceva. Am încredere în 


Nathaniel, dar dacă Mathew povesteşte ceva, trebuie să-l 
auzi cu urechile tale. 

Pe măsură ce se gândea la chinul prin care trecuse 
Mathew în mâinile unor necunoscuți, Jack s-a încruntat şi 
ochii i s-au întunecat. Oaks s-a dat înapoi imperceptibil, 
pentru că a zărit în privirea lui Jack ceva ce nu mai văzuse 
până atunci. Oaks şi-a imaginat că, dacă hoţii ar fi intrat în 
cameră în clipa aceea, n-ar mai fi ieşit vii de-acolo. 


CAPITOLUL 9 


În drum spre spital, Oaks a primit un telefon la care a 
răspuns Jack întrucât el conducea. Jack a pus telefonul pe 
difuzor şi, înainte să spună ceva, s-a auzit vocea agentului 
Ronnie Davidson: 

— Auzi, Will, am un mesaj de la noua ta iubită. Elli a 
sunat şi a spus... 

Davidson a început să imite glasul lui Eloise Fullworth: 

— „Hei, Jack, Jack de la Met, sunt Elli. Maisie e acasă, 
dacă vrei să vii să vorbeşti cu ea. Şi când isprăveşti cu fiica 
mea, poate tu şi cu mine...” 

Jack l-a întrerupt pe Davidson înainte ca acesta să 
încalce granița dintre batjocură şi insubordonare: 

— Mulţumesc, agent Davidson. O să discut cu Maisie 
când mă-ntorc la secție. Oaks se duce la spital cu Mathew. 
Iar tu, Davidson, când revine restul echipei, obține mandat 
pentru a merge acasă la Barrowman şi căutați arma crimei. 
O să rămâi acolo şi o să  definitivezi calendarul 
evenimentelor sociale. 

Davidson se chinuia să vină cu o replică, aşa că Jack a 
continuat: 


— Nu am foarte multe reguli, dar categoric una dintre ele 
e să nu ne batem joc de victime. Dacă vrei să-ți aperi cauza 
când ajung la secție, m-aş bucura să te ascult. 

Jack a încheiat convorbirea şi a pus mobilul lui Oaks la 
loc în spațiul pentru mărunțiş dintre locurile din față. S-a 
uitat la fața lui Oaks, care încremenise într-o strâmbătură 
stânjenită. 

— Uite ce e, Oaks, vino s-o interogăm pe Maisie 
împreună. Oricum nu ţi se va permite accesul în cabinetele 
unde va fi examinat Mathew, şi tu ai fost ofițerul care i-a 
luat inițial declaraţiile, nu? O să-ți dai seama dacă povestea 
ei s-a schimbat în vreun fel. 


Maisie era o fată frumoasă şi zveltă, cu un păr superb, 
ondulat şi negru ca pana corbului. Părea că nu-şi dă niciun 
interes pentru felul în care arată, pentru că purta un 
trening care-i era prea mare. Jack cunoştea bine genul: 
Maisie era neglijentă în privința aspectului — îşi propunea 
standarde atât de joase încât atunci când cineva îi spunea 
cât de îngrozitor arată ea să poată răspunde: 

„— Da, ştiu.” 

În perioada în care lucrase ca agent, Jack întâlnise multe 
femei cu probleme legate de propria imagine şi, ştiind deja 
că Maisie se luptase în trecut cu anorexia, înfăţişarea ei nu-l 
surprindea câtuşi de puţin. Doamna Fullworth găsea 
aspectul lui Maisie absolut jenant. 

— Maisie nu se simte grozav, a explicat ea. Aşa că azi are 
parte de ceva răsfăț în casă, nu-i aşa, scumpo? Nu iese 
nicăieri, ca să nu fie obligată să facă efort. 

Maisie s-a uitat în altă parte şi nu a zis nimic. Jack a 
ignorat cuvintele mamei. 


— Maisie, mi-ai putea arăta dormitorul tău? 

Doamna Fullworth a intervenit: 

— Maisie nu mai poate intra în camera aceea. Aşa că vin 
şi eu, în caz că se necăjeşte prea tare. 

Jack a rămas atent la Maisie. 

— Vrei să te însoțească un adult, Maisie? Nu e nevoie, dar 
evident că mama ta poate veni cu noi, dacă vrei. E numai şi 
numai alegerea ta. 

În ochii lui Maisie s-a văzut o sclipire, apoi fata s-a dus la 
etaj. Jack s-a răsucit spre doamna Fullworth. 

— Agentul Oaks îți va ține companie aici, la parter. 

Când Jack a ajuns sus, Maisie stătea pe vechiul ei pat, 
aşteptând cuminte. Camera era copilărească, ca şi cum ar fi 
rămas blocată în timp. Singurele obiecte care semnalau 
prezența unui om în toată firea erau câteva pagini rupte 
dintr-un bloc de desen şi lipite cu scoci. Pentru Jack, total 
profan în ale artei, desenele păreau făcute de o mână extrem 
de pricepută. 

— Mama spune că în treningul ăsta arăt de parcă aş fi de 
la şcoala de corecție, a zis Maisie. 

Jack a pufnit în râs, lucru care a făcut-o imediat pe 
Maisie să se relaxeze. 

— Nu-mi aduc aminte prea multe din noaptea aceea. 

Jack a dat din cap. 

— Eu voi încerca să te ajut, dar dacă nu-ți aminteşti nu e 
nicio problemă. 

Nu voia ca Maisie să-şi strice şi mai mult impresia despre 
sine, şi aşa proastă. 

Poţi să te aşezi unde stăteai când l-ai văzut pe intrus, 
te rog? 

Maisie s-a cățărat în pat, ajungând în vârful pernelor. 
Apoi Jack s-a dus spre şifonierul fetei şi a deschis uşa, 
astfel încât oglinda să reflecte scările de lângă dormitorul lui 
Maisie. Era o oglindă mai scurtă decât s-ar fi aşteptat, nu 


acoperea uşa de sus până jos. Ca să încapă cu totul în ea, o 
persoană ar fi trebuit să stea la o distanță considerabilă. 

Jack a întrebat-o pe Maisie unde se afla spărgătorul când 
l-a observat, iar fata i-a arătat cea de-a două treaptă de sus 
în jos. Chestia asta nu-l ajuta deloc: trebuia să vadă ceea ce 
vedea Maisie. Jack a strigat la Oaks să li se alăture, apoi i-a 
spus să se posteze pe treapta cu pricina în timp ce el s-a 
dus spre marginea patului. După care a zis: 

— Îmi dai voie? 

Maisie s-a dat jos din pat, lăsându-l să stea în locul ei. 

— l-ai spus agentului meu - chiar lui, agentului Oaks — 
că ţi s-a părut că spărgătorul avea peste unu optzeci şi doi 
înălțime. Ai spus asta pentru că agentul Oaks ţi-a zis că el 
are unu optzeci şi te-ai gândit că hoțul părea cu câțiva 
centimetri mai înalt decât el. E corect? 

Maisie a dat din cap. Jack s-a uitat la Oaks în oglindă. 
Avea capul plecat de ruşine pentru că îşi dăduse seama de 
greşeala de începător pe care o făcuse în timpul interogării 
inițiale. 

— Dar acum, Maisie? 

Jack s-a ridicat în picioare şi Maisie s-a aşezat din nou pe 
pat. 

— Uită-te la agentul Oaks în oglindă - capul sus, Will — şi 
spune-mi cât de multă diferă înălțimea lui de a 
spărgătorului. 

Maisie s-a luptat cu amintirea acelei nopți şi, pe măsură 
ce se întorcea în timp, respirația îi devenea din ce în ce mai 
rapidă. 

— Nu e nicio diferență. Nu-i văd părul. Partea de sus a 
capului agentului Oaks nu se vede în oglindă, aşa cum s-a 
întâmplat şi cu spărgătorul. Aş spune că agentul Oaks e 
puțin mai înalt decât bărbatul pe care l-am văzut eu. 


Apoi Jack a întrebat despre dimensiuni şi constituție şi 
Maisie a confirmat că Oaks şi hoțul neidentificat aveau 
aceeaşi conformațţie. 

Când au revenit în bucătărie, Oaks a tăcut mâlc, 
pregătindu-se pentru o mugştruluială binemeritată în drum 
spre spital. Jack i-a mulțumit lui Maisie pentru ajutor şi 
apoi, din senin, a întrebat-o ce voia să devină când o să fie 
mare. Maisie i-a aruncat mamei sale o privire piezişă şi a 
spus că probabil ceva în domeniul legal, ca ambii părinți. 
Jack nu s-a lăsat păcălit de răspunsul ei lipsit de 
entuziasm. 

— Mama ta ne-a spus că mătuşa Lisa e specialist în 
terapie prin artă. Desenele din dormitor sunt ale tale? 

Fata a dat din cap, zâmbind vag. Jack ştia prea bine că ea 
era autoarea şi mai ştia şi că doamnei Fullworth nu-i va 
plăcea ce urma el să spună. 

— Eşti foarte talentată. Mătuşa Lisa ce părere are? 

Maisie i-a confirmat lui Jack bănuiala că nicio persoană 
din afara casei nu-i văzuse vreodată operele. 

— Ar trebui să i le arăţi. Eu nu i-am moştenit pe părinții 
mei, ci pe unchiul meu, Simon. Mi-a luat ceva timp până 
mi-am descoperit chemarea, dar, când am făcut-o, Maisie... 
m-am simțit eliberat. Să ai mare grijă de tine. 

Jack i-a făcut cu ochiul, iar Maisie a zâmbit cu gura până 
la urechi. 

— Să zâmbeşti mai des, Maisie Fullworth. Îţi stă bine. 

În drum spre spital, Jack nu avea timp de scuzele lui 
Oaks în privința erorii comise când o interogase pe Maisie. 

— Acum ştim că persoana care a intrat prin efracție în 
casa lui Maisie avea constituția mea, dar era probabil mai 
scundă. Îmi pare tare rău, domnule. Am fost pe pista greşită 
luni întregi. 


— Revino-ţi, a zis tăios Jack. O să faci greşeli mai mari 
decât asta. Oricum, nu mie mi-ai irosit vremea, ci pe a 
inspectorului Gifford. 

A căzut câteva clipe pe gânduri. 

— Maisie ar fi putut vedea inclusiv o femeie, nu crezi? 

Oaks a oprit lângă secția de Urgenţe a spitalului 
Cheltenham General. 

— Ai mare grijă cu Nathaniel, l-a avertizat Jack când au 
ieşit din maşină. E foarte protector cu Mathew, aşa că va 
avea grijă să-ți dea de înțeles că el e şeful. Şi e-n regulă. 
Prezenţa ta are rolul de a-l face pe Nathaniel să priceapă că, 
în clipa în care Mathew va fi gata să vorbească, noi suntem 
gata să-l ascultăm. Ignoră-l pe George Barrowman - el fără 
îndoială te va ignora. Nu pe el trebuie să-l avem de partea 
noastră, ci pe Sally. 

Apoi Jack a trecut la volan şi Oaks s-a îndreptat spre 
intrarea în spital. Demarând, Jack i-a mai dat o ultimă 
instrucțiune: 

— Dă-mi mesaj din oră-n oră. Indiferent dacă ai sau nu 
ceva de spus. 


La secție, calendarul evenimentelor sociale pentru 
următoarele 12 luni era scris în detaliu pe una dintre table — 
o harababură de suprapuneri haotice, un adevărat coşmar 
pentru poliție. Cea mai evidentă problemă era concursul 
hipic anual, care dura o săptămână întreagă şi la care 
participa toată lumea din zonă. 

Gifford stătea în fața tablelor alături de agenta Bevan, 
admirându-şi munca. Davidson evita privirile lui Jack 
vârându-şi capul în ecranul computerului. Celelalte birouri 
erau goale pentru că restul agenților erau acasă la familia 


Barrowman, percheziționând proprietatea în căutarea armei 
folosite împotriva lui Mathew. Gifford părea să fi prins aripi 
în după-amiaza lui cea productivă aşa că, deocamdată, Jack 
nu-i pomeni nimic despre revelaţia lui Maisie în privința 
înălțimii spărgătorului şi îi dădu voie să vorbească primul. 

Bevan a început să explice cum ea şi Gifford 
descoperiseră două noi dovezi: o remorcă nemarcată, 
imposibil de identificat, cu plăcuţe de înmatriculare 
murdare, şi o motocicletă din afara oraşului, cu plăcuţe de 
înmatriculare false. 

— Ambele vehicule pot fi observate circulând într-un sens 
şi-n celălalt al străzii pe care e situată casa familiei 
Barrowman. Aşa că am revăzut filmările camerelor de 
supraveghere de la celelalte jafuri şi amândouă apar pe 
lângă fiecare casă vizată, într-una sau în toate cele trei zile 
dinaintea fiecărei spargeri. 

Jack aştepta răbdător. Era clar că Bevan pregătea terenul 
pentru marea sa descoperire. 

— Dacă admitem că banda foloseşte remorci de cai 
închiriate pe post de maşini cu care evadează... 

Femeia a făcut o pauză şi s-a uitat la notițele sale. 

— Acum opt luni a fost găsit un cadavru într-o remorcă 
scufundată la sud de Cirencester. Potrivit autopsiei, e vorba 
despre un bărbat alb, pe la 35 de ani, de origine sud- 
americană. Fără acte de identitate. Fără cazier. Mort de 
aproximativ trei ani. Osul hioid a fost rupt, indicând 
strangularea manuală, probabil pe la spate. În buzunarul 
pantalonilor avea o pereche de butoni ovali de aur alb de 18 
carate, cu diamante, în valoare de vreo 2000 de lire. Aceşti 
butoni se aflau pe lista despăgubirilor înaintată firmei de 
asigurări de domnul Bright-Cullingwood încă din 2018. 
Acesta e scriitor de cărți pentru copii şi locuieşte în 
Kingham. El a fost prima victimă a spargerilor despre care 
am aflat. 


Bevan nu se putea abţine şi ridica privirea ca să vadă 
cum reacționau oamenii — toți ochii erau ațintiți asupra ei. 
Însă acum făcuse o pauză prea lungă... 

— Vrei aplauze, fato? 

Replica lui Gifford a trezit-o din nou la realitate. 

— Ăă, nu, domnule. Scuze. 

Bevan şi-a reluat notițele. 

— Cred - o să verific - că remorca a fost furată de la un 
grajd din Cirencester, poate că de asta n-am aflat niciodată 
despre ea. Nu avem dovezi criminalistice. Cazul de omor 
rămâne deschis. 

Bevan şi-a pus notițele deoparte. 

— Domnilor, am discutat la telefon cu domnul Bright- 
Cullingwood acum vreo oră şi a zis că a doua zi după jaf şi-a 
încuiat biroul, situat în fundul grădinii sale, întrucât acel 
loc „contaminat” nu mai era o inspiraţie pentru scrierile 
sale. Nu a mai intrat niciodată acolo de-atunci. Aşa că mă 
gândeam... Poate ar merita să trimitem acolo o echipă de 
criminalişti. 

S-a uitat spre Jack căutând aprobare, dar acesta tăcea, 
căzut pe gânduri. Când a vorbit, a spus ceva tulburător: 

— Se pare că Mathew a scăpat uşor, nu-i aşa? 

Jack s-a dus spre şirul de ferestre ce dădeau spre 
priveliştea idilică. Şi-a reamintit unul dintre primele lucruri 
pe care le transmisese echipei sale din Chipping Norton: 

„— Această bandă nu va pleca şi nici nu va dispărea 
pentru totdeauna. Nu va recurge la crimă, ceea ce ştiu că e 
preocuparea voastră principală. Îi vom prinde. lar voi veţi 
avea momentul vostru.” 

Acum însă adevărul părea a fi altul: membrii bandei erau 
deja criminali. 

— Aşadar... 

Jack s-a răsucit şi s-a adresat celor prezenţi. Toţi erau 
fascinați de incursiunea conştiincioasă a lui Bevan într-un 


caz de omor vechi de opt luni, aşa că Jack trebuia să-i bage 
la loc în priză. 

— Nimic nu s-a schimbat fundamental în privința 
anchetei. Acum sunt mai multe lucruri în joc, înțeleg asta, 
dar nu putem devia de la drumul pe care ne aflăm. Bevan... 

Aceasta l-a privit nerăbdătoare, ca un copil care fusese 
ignorat de părinți. 

— Bravo! 

Tensiunea a dispărut instantaneu de pe chipul lui Bevan. 

— Ar trebui să te duci cu criminaliştii şi să-i 
supraveghezi. După ce terminăm informarea şi după ce-mi 
faci un serviciu - îți spun imediat despre ce este vorba... 
Spune mai departe. Remorci pentru cai şi motociclete. 

— Ah, bine, domnule. Da, deci... 

Bevan a inspirat profund şi a început din nou să 
vorbească: 

— Marea problemă e că peste două weekenduri vom fi 
inundați de remorci pentru cai şi motociclete pentru că va 
avea loc evenimentul hipic. Zeci de mii de oameni vor sosi în 
Cotswolds. 

Jack a ridicat o mână. 

— Ce relevanță are motociclistul? De ce ne interesează 
dintr-odată atât de mult? 

— Păi, domnule... s-a bâlbâit Bevan. 

Era intimidant să fie nevoită să justifice un nou unghi de 
abordare a anchetei cuiva de la Poliția Metropolitană. S-a 
uitat la Gifford pentru sprijin, dar nu a obţinut nimic. 
Tăcerea lui a fost prima dovadă de leadership direct pe care 
o observase Jack. Gifford ştia că Bevan se descurca foarte 
bine şi fără el, aşa că dorea ca Bevan să fie cea care 
răspunde întrebării lui Jack. Femeia a luat-o de la capăt: 

— E posibil ca motociclistul să fi jucat rol de iscoadă. Să 
cerceteze domeniile, să adune informaţii despre programul 


proprietarilor şi aşa mai departe. Putea încăpea cu uşurinţă 
în remorcă. 

Jack a dat din cap. 

— Bună idee. 

Apoi Jack a schimbat subiectul, vorbind despre Mathew. 
Aceasta era cealaltă misiune pentru care avea nevoie de 
Bevan. Era important să ştie cu siguranţă că spărgătorii pe 
care-i urmăreau erau capabili de un atac atât de brutal. 
Voia să excludă orice altă posibilitate înainte de a conchide, 
sută la sută, că această bandă îl atacase pe băiat. 

— Am nevoie de toate bodycam-urile tuturor agenților 
care au fost acasă la familia Barrowman ieri dimineață 
devreme. Trebuie să aflu... 

— Sunt toate pregătite la computerul de pe biroul 
dumneavoastră, domnule! 

Bevan era acum de neoprit. 

— Am descărcat filmările de pe toate cele trei camere în 
acelaşi fişier şi le-am editat, ca să aveți doar incidentul de la 
familia Barrowman. Însă nu e nimic pe ele, domnule. 
Traficul era obstrucționat de maşinile poliției, aşa că nu se 
vede nimic prea clar. 

— Nu mă uit după vehicule, Bevan. Mă uit să văd dacă 
vreunul dintre poliţişti a scos bastonul şi l-a folosit în scop 
de autoapărare. 

Acest detaliu i-a atras atenţia lui Gifford şi a găsit 
oportun să intervină: 

— Staţi puţin! Dacă a existat vreo reclamaţie... 

Ca să-l oprească pe Gifford, Jack nu a avut altceva de 
făcut decât să ridice telefonul şi să-i arate pozele cu 
spinarea lui Mathew, pe care i le trimisese Nathaniel. Gifford 
a tresărit vizibil când a văzut vânătăile de pe trupul lui 
Mathew. Jack i-a asigurat că nimeni nu depusese nicio 
reclamaţie şi că nu se îndoia nici măcar o secundă de 


poliţişti, dar că trebuiau să fie siguri, pentru liniştea lor 
interioară. 

Filmările reunite de la camerele corporale arătau toate 
acelaşi lucru: Mathew o trântise pe sergenta McDermott pe 
spate, apoi o luase la goană spre strada plină de maşini. 
Când ceilalți poliţişti îl somaseră să se oprească şi el 
refuzase, oamenii legii hotărâseră să-l pună la pământ şi să- 
l imobilizeze pentru propria lui siguranță. Nimeni nu 
scosese bastonul. Jack a vizionat filmarea de pe camera lui 
McDermott: după ce Mathew a fost doborât, ea s-a târât de- 
a lungul peluzei şi i-a vorbit calm, asigurându-l că nu 
intrase în niciun fel de bucluc. În tot acest timp se vedea şi 
Sally, care-l mângâia pe Mathew pe păr şi îi spunea să stea 
cuminte. 

Gifford răsuflă uşurat. 

— Când am primit camerele, credeam că vor fi o pierdere 
de vreme, dar au meritat fiecare bănuț cheltuit din buget. 

Jack a rugat-o pe Bevan s-o contacteze pe McDermott. 

— Tocmai am văzut-o la cantină, domnule. Mă duc s-o 
chem. 

Bevan a ieşit val-vârtej din sala de şedinţe. Jack şi Gifford 
au privit imaginea statică a lui Mathew, imobilizat pe peluza 
casei sale, plângând încremenit de frică. 

— Pe băiat nu-l cunosc prea bine, Jack, dar îi cunosc 
părinții. Da, George poate fi un ticălos îngâmfat, dar e un 
tată bun. În ultimii doisprezece ani, la fiecare dintre 
evaluările anuale ale lui Mathew, autoritățile au sugerat că 
„purtarea sa dificilă” e greu de gestionat la domiciliu. Dar 
George şi Sally au refuzat să-l interneze pe Mathew într-o 
instituție. Ar face orice pentru el. Deci cred că povestea asta 
îi ucide. Pe mine m-ar ucide. Uită-te la el, Jack... Uită-te ce 
face când e speriat. Nu se luptă, ci fuge. Nenorociţii care i- 
au făcut aşa ceva lui Mathew nu gândesc ca nişte ființe 
umane normale. 


Jack nu-l auzise niciodată pe Gifford spunând atât de 
multe. Asta îi reamintea că oricine te poate lua prin 
surprindere în împrejurările potrivite. Gifford era familist 
convins, şi-a dat seama Jack, de asta o lăsase pe Bevan să 
se evidenţieze în fața lui Jack. Poate că Gifford nu mai putea 
să învețe nimic, aşa cum sugerase Ridley, dar avea în 
continuare multe lucruri de predat altora. 

— Domnule... 

Jack trebuia să-l roage pe Gifford să autorizeze mandatul 
de percheziție în privința conturilor lui Barrowman şi nu 
ştia cum. 

— Credeţi că Barrowman era vinovat de evaziune fiscală 
atunci, în 2007? 

— Ce legătură are asta cu ce se întâmplă acum? a 
ripostat Gifford. 

— Nimic. Vreau să aflu dacă credeți că Barrowman e un 
om cinstit. Poate fi generos şi iubitor cu familia sa şi în 
acelaşi timp poate încălca legea. 

Gifford începea să se familiarizeze cu metodele lui Jack. 

— Ce vrei să întrebi, de fapt? 

— Lista cu obiecte furate întocmită de el diferă de a soției. 
El a inclus un şirag de perle, ea nu. În plus, ea nu ştia câte 
lingouri de aur erau în seif sau câți bani gheaţă, aşa că tind 
să cred că lista lui e mult mai exactă. Dar când l-am 
întrebat din nou, a dat-o la întors şi a spus că nu era nicio 
perlă. 

Gifford şi-a vârât mâinile în buzunare. 

— Doar nu crezi că el e spionul din interior. El a fost cel 
vizat! 

Jack a ridicat din umeri. 

— Banda asta e capabilă de orice. Poate că era un 
avertisment. Sau poate că nu era niciun şirag de perle şi 
Barrowman s-a înşelat. Nu ştiu, domnule. Şi nu-mi place 
deloc să nu ştiu. 


Bevan s-a întors în sala de şedinţe cu sergentul 
McDermott după ea. Aceasta avea jumătate de sandviş într- 
o mână şi un pahar cu ceai în cealaltă, deci Bevan o 
adusese direct de la cantină. 

— Sergentul Warr de la Poliţia Metropolitană vrea să 
discute cu tine despre Mathew Barrowman. 

Jack nu şi-a putut ascunde un zâmbet. De când sosise în 
Cotswolds, fusese botezat „Warr-de-la-Met”. Bevan a ieşit 
din nou din încăpere, ca să plece cu echipa de criminalişti 
spre biroul izolat al domnului Bright-Cullingwood. 

Zece minute mai târziu, McDermott stătea de vorbă cu 
Jack şi Gifford, în timp ce Davidson strângea toate 
declarațiile luate angajaţilor familiei Barrowman. 

Jack tocmai o rugase pe McDermott să le povestească 
despre Mathew şi despre timpul petrecut împreună la clubul 
de şah. 

— Era un club pentru copii între 10 şi 16 ani şi cursurile 
aveau loc după şcoală. Însă Matty cred că a rămas acolo 
până la 18 ani. A venit când avea 12 ani, aşa că am stat în 
preajma lui vreo patru ani. Nu eram prieteni, doar jucam 
şah împreună. Aşa merg lucrurile cu Matty. Îi trebuie un 
motiv să stea cu tine, ca să ştiţi. Dacă are acest motiv, se va 
întoarce. Până când se plictiseşte. 

McDermott a zâmbit cu afecțiune. 

— Nu e nimic personal. 

Jack s-a simţit încurajat la gândul că el şi Mathew aveau 
acelaşi talent - jocul de şah. Aceasta putea fi portița sa de 
intrare în lumea lui Mathew. Dar McDermott l-a readus iute 
cu picioarele pe pământ. 

— Nu, i-a trecut faza. Ştii ceva despre Urzeala tronurilor? 

După mutra inexpresivă a lui Jack, McDermott şi-a dat 
seama că nu ştia nimic. 

— Ah, eu sunt mare fană, a continuat ea. Eu şi Mathew 
suntem suflete pereche când vine vorba despre hobby-uri. 


Durează ceva până îl câştigi de partea ta, dar, după ce se 
întâmplă, nu te va uita niciodată. 

Jack i-a mulțumit foarte mult, apoi a lăsat-o să plece ca 
să-şi poată termina sandvişul. Apoi s-a uitat spre Gifford, 
gata să revină la subiectul Barrowman, dar acesta i-a luat 
vorba din gură. 

— O să fac eu însumi verificarea. Dar numai ca să-ți 
dovedesc să te înşeli. 


Annie făcea curăţenie în cocină. L-a zărit pe Jack venind 
spre ea şi şi-a îndreptat iute ochii spre încălțările lui. A 
zâmbit când i-a văzut bocancii noi. Jack însă nu-i desluşea 
chipul, pentru că era înfăşurat într-o eşarfă ca să nu inspire 
duhoarea care se ridica de fiecare dată când cazmaua ei 
spărgea crusta excrementelor de porc vechi de-o zi. 

— Nu mă pot obişnui cu putoarea asta! a strigat Annie. 
De obicei nu mă ocup de porci, dar avem nevoie de bani şi 
trebuie să alegem unul dintre ei pentru sacrificare, iar 
Charlotte nu vrea să aleagă. 

Pe măsură ce Jack s-a apropiat, mirosul l-a lovit şi pe el. 

— Rămâi acolo. Vin eu la tine. 

Annie şi-a proptit cazmaua de gard şi s-a dus la grajduri, 
spălându-şi cizmele la robinetul de-afară. Mizeria diluată de 
la porci curgea spre Jack, care s-a urnit din loc, ferindu-se 
de pericol până venea Annie. 

— Charlotte livrează plante chiar acum. Pe ea ai venit s-o 
vezi? Eu trebuie să muncesc mai departe, dacă nu te superi. 
Trebuie să-l izolez pe Alec înainte să se întoarcă ea. 

Apoi a adăugat, în şoaptă: 

— Pe el l-am ales. 


Jack nu avea nimic împotrivă să discute cu Annie în timp 
ce ea muncea. 

— Poţi să-mi spui unde ai fost aseară? întreb pe toată 
lumea. 

Întrebarea i-a trezit interesul lui Annie. 

— A mai avut loc un jaf? 

Jack a tăcut mâlc şi femeia şi-a dat imediat seama că 
intuise corect. 

— De multe ori mă uit cu invidie la casele mari, să ştii. 
Mi-ar plăcea şi mie o piscină; ăsta ar fi moftul meu dacă aş 
avea bani. Dar din când în când ni se reaminteşte că bogăția 
vine la pachet cu problemele ei. Invidia e foarte dăunătoare. 
Să furi în loc să-ți câştigi în mod cinstit... Ei bine, pur şi 
simplu nu înțeleg asta. 

Annie a continuat, scoțând cu un gest firesc un blister din 
buzunar şi înghițind o pastilă: 

— Am fost amândouă la ferma Soho de la şapte până spre 
miezul nopții. Eu sunt chelneriță şi Charlotte e ajutor de 
bucătar. De obicei nu muncim până atât de târziu, dar a 
fost un eveniment privat pentru un grup de londonezi care 
tocmai îşi cumpăraseră un cal de curse. E la fel în fiecare an 
când se apropie concursul hipic şi va fi la fel de aglomerat şi 
în următoarele câteva săptămâni. Sertralină. 

Annie îi spunea lui Jack cum se numea pastila pe care o 
luase, deşi el nu o întrebase. 

— Uneori devin agitată. Am diabet insulino-dependent. 
Acum boala e sub control, dar când a izbucnit nu m-am 
adaptat prea bine la noul regim. Şi ce mai regim! Charlotte 
mă ține pe drumul cel bun. Dar mă stresează. „Agitată”, aşa 
îmi spune ea! 

Jack i-a mulțumit lui Annie pentru sinceritate şi apoi a 
întrebat-o ce au făcut după miezul nopţii, când au terminat 
de muncit. 


— Am stat vreo oră şi ceva şi am ajutat la curățenie, apoi 
am venit acasă cu maşina. De fapt, nu, ne-a mai luat 
jumătate de oră să scoatem maşina din parcare pentru că 
unul dintre oaspeți, care nu-şi rezervase cameră peste 
noapte, voia să se întoarcă la volan în Chipping Norton ca 
să-şi găsească o pensiune şi managerul i-a luat cheile de la 
maşină. A fost un mic scandal şi a trebuit să cheme poliția. 
Ronnie Davidson a răspuns la apel. Charlotte şi cu mine am 
vorbit puţin cu el, deci va putea să confirme toate astea. 

Jack şi-a dat ochii peste cap. Davidson ar fi putut să-i 
spună naibii de la bun început că făcea parte din alibiul lui 
Charlotte, dar nu, era prea ocupat să dea bir cu fugiţii. Jack 
şi-a reprimat nervii. 

— Mulţumesc, Annie. Te las să te întorci la Alec. 

Apoi curiozitatea l-a învins. 

— Pe ceilalți trei cum îi cheamă? 

Annie a spus că Charlotte îi botezase pe porci Alec, Billy, 
Daniel şi Stephen, pentru că era o mare admiratoare a 
fraților Baldwin. Stephen plecase la Ceruri cu un an în 
urmă, ceea ce fusese atât de traumatizant încât juraseră că 
nu vor mai sacrifica vreodată un porc din familia Baldwin. 
Dar nevoile erau nevoi... 


Revenit la secție, Jack s-a dus direct la agentul Ronnie 
Davidson. 

— Ai citit toate declarațiile martorilor? 

Muţenia lui Davidson i-a transmis lui Jack nu numai că 
acesta nu citise toate declaraţiile, dar că nici măcar nu ştia 
de ce Jack îl întreba asta. 


— Citeşte-le. Apoi vino şi spune-mi de ce e esenţial ca 
fiecare agent să fie pus la curent cu fiecare aspect al 
anchetei mele. 

Bevan aştepta răbdătoare lângă biroul lui Jack. Când 
acesta s-a întors spre ea, Ronnie i-a făcut pe la spate 
semnul de „labagiu”, dar ea nu l-a băgat în seamă. Se 
bucura prea mult de investigație ca să intre în jocul 
neprofesionist al băşcăliei şi, în plus, deja toată secția ştia 
că Davidson fusese prins bătându-şi joc de faptul că 
doamna „Spune-mi Elli” Fullworth îl simpatiza pe Jack. 
Singurul mod în care Davidson putea să salveze aparențele 
era să pretindă că nu-i păsa. 

— Domnule, a zis Bevan, Elaine Thorburn, menajera 
familiei Barrowman, vrea să discute cu cineva despre caz. A 
spus că e ceva important. Ştiam că vă întoarceţi, aşa că am 
trimis-o la cantină şi i-am zis că vă întâlniți cu ea cât se 
poate de repede. 

Jack a întrebat ce se întâmplase acasă la domnul Bright- 
Cullingwood. 

— Criminaliştii sunt încă acolo. L-am interogat oficial, dar 
n-a spus nimic interesant. 

A adăugat că lăsase acolo câțiva agenți experimentați ca 
să continue activitatea de supraveghere, dar se gândise că 
ea putea fi de mai mult ajutor în sala de şedinţe. 

— Bravo, a fost Jack de acord. Imediat, Elaine Thorburn. 
Haide, Bevan. Tu eşti şefa. 


Elaine era o femeie scundă şi îndesată, cu umeri laţi şi 
brațe musculoase. Era evident genul de menajeră care 
conducea prin puterea exemplului. Cei doi s-au aşezat vizavi 
de ea şi Bevan l-a aşteptat pe Jack să înceapă chestionarea. 


Aşa că Jack le-a întrebat ce vor să bea şi le-a lăsat singure. 
A lăsat comanda în seama minunatei Barbara şi, când s-a 
întors, Elaine tocmai explica de ce se hotărâse să vină la 
secția de poliție. Avea un glas domol şi blând, ce contrasta 
flagrant cu înfăţişarea sa robustă. 

— Colegii voştri mi-au spus că nu am voie să fac nimic şi 
nici să ating nimic, aşa cum e normal, dar cât aşteptam să 
mi se spună când pot să mă întorc la treburile mele am 
urmărit fascinată activitatea criminaliştilor. Ah, a fost foarte 
interesant. Oricum, una dintre fete, săraca de ea, se uita 
prin coşul de gunoi şi atunci am văzut cutia de pizza 
aplatizată. Cu siguranță nu era acolo cu o seară înainte, 
pentru că eu golesc coşurile de gunoi în fiecare seară când 
plec, aşa că trebuie să fi fost livrată în noaptea jafului. 

— Lui Mathew i s-a livrat pizza în seara spargerii? 

Bevan nu pricepea deocamdată cât de important era acel 
detaliu. 

— Nu ştiu dacă le-ai văzut bucătăria, a continuat Elaine, 
dar toate dulapurile cu mâncare şi frigiderul au lacăte pe 
ele. Mathew e în permanenţă la regim, înțelegeţi voi, din 
cauza afecțiunii sale. Mâncarea la pachet e categoric 
interzisă. Dar, mă rog, fie vorba între noi, a rămâne singur 
acasă înseamnă de multe ori o tentaţie prea puternică. 
Mathew poate fi din cale-afară de independent. Ştiu că are 
autism şi unii cred că e cam simpluț la minte, dar e un băiat 
inteligent, cu maniere impecabile. L-am luat cu mine la 
cumpărături la Banbury şi oamenii n-au văzut decât că 
dădea din mâini şi scotea zgomote ciudate. Apoi, când ne- 
am aşezat să bem o ciocolată caldă - nu-i spuneți maică-sii 
- şi am vorbit despre Urzeala tronurilor, oamenii au rămas 
surprinşi că poate susține o conversaţie. E foarte inteligent; 
e doar selectiv în ceea ce învaţă... 

Elaine îşi pierduse şirul gândurilor, aşa că Bevan a 
readus-o la realitate. 


— Ne spuneațţi despre cutia de pizza de la tomberon. 

— A, da! Păi... Da, mă rog, asta s-a întâmplat. Şi-a 
comandat pizza. Probabil i-a livrat-o Idris Jackson... E un 
mic ticălos, dacă vă interesează. Dar poate a văzut ceva 
folositor. Asta am venit să vă spun. 


Când s-a întors în sala de şedinţe cu Bevan, pe Jack îl 
aştepta Davidson. Ținea în mână toate declarațiile 
martorilor şi avea un aer ruşinat. Jack a repetat întrebarea 
pe care o pusese şi cu jumătate de oră mai devreme: 

— De ce e esenţial ca toți agenţii să fie la curent cu toate 
aspectele anchetei mele? 

Davidson ştia acum că, dacă ar fi citit declaraţia lui 
Charlotte, în care spusese că în timpul spargerii de la casa 
familiei Barrowman se afla la ferma Soho, i-ar fi putut 
verifica alibiul şi l-ar fi scutit pe Jack de un drum la mica 
lor gospodărie. 

— Exact, a răspuns Jack. Comunicaţii între voi. Tot 
timpul. Bine, agent Davidson, du-te acum şi adu-l, te rog, pe 
Idris Jackson. I-a livrat o pizza lui Mathew în seara jafului. 
Vreau să-l interoghezi aici. 

Davidson era uluit că o zi care începuse cu un dublu duş 
cu apă rece era pe cale să se încheie cu primul său 
interogatoriu. 

— Trebuie să începi de undeva, Ronnie, a spus relaxat 
Jack. Bevan tocmai a condus primul ei interogatoriu, acum 
e rândul tău. Când îl aduci aici, dă-i ceva de băut. Lasă-l pe 
el să vorbească mai mult. Nu te speria de momentele de 
tăcere; sunt utile, pentru că le va umple instinctiv. Avem 
nevoie să ne descrie fiecare clipă care ne interesează - din 
momentul în care a intrat pe străduța îngustă şi neluminată 


pe care se află casa familiei Barrowman până în momentul 
în care a plecat. Nu-l lăsa să omită niciun detaliu. Nu e 
suspect de nimic, aşa că o să te descurci de minune. Îl 
interoghezi aici doar pentru că eu sunt aici. Dacă ai nevoie 
de mine, mă chemi. 

Apoi Jack s-a întors cu spatele la Davidson şi s-a aşezat, 
înainte ca sărmanul băiat să se îndoiască şi mai mult de el 
însuşi. 


La Urgenţe, Mathew se afla într-o rezervă foarte bine 
dotată, deşi starea lui nu era deloc gravă. Încăperea era 
departe de haosul sălii de aşteptare şi a zonei cabinetelor 
deschise, aşa că era perfectă pentru a-i insufla lui Mathew o 
stare de relaxare. Când ajunseseră aici şi merseseră printre 
oamenii beți care sângerau, înjurau şi vomitau, Mathew îşi 
păstrase calmul repetând: 

— Nu-ţi face griji, Nate, oamenii ăştia nu se simt grozav 
acum, dar o să fie OK. Şi ei o să fie OK, şi eu o să fiu OK. 

George Barrowman mersese în frunte, urmat de Nathaniel 
şi de Mathew şi, la sfârşit, de Oaks. Acesta recunoscuse 
dintotdeauna „atracția socială a lui Barrowman, dar se 
mirase că acesta reuşise să treacă peste enorma coadă şi să 
obțină o rezervă privată şi retrasă. Era, la urma urmelor, un 
spital de stat, nu unul privat. Dar apoi, câteva secunde mai 
târziu, chiar lângă încăperea excelent dotată, Oaks a 
descoperit răspunsul: un indicator pe care scria „Rezerva 
Barrowman - dedicată domnului George Barrowman în 
semn de recunoştinţă pentru generosul sprijin față de 
comunitatea bolnavilor de autism”. 

— E o cameră pentru socializare, a explicat Nathaniel, 
când l-a surprins pe Oaks citind semnul. Jucării, jocuri, o 


masă de biliard, bibliotecă, chestii senzoriale, jocuri pe 
computer. Are chiar şi un minicinematograf. Mathew a tot 
fost internat prin spitale de când era mititel şi avea nevoie 
de un spaţiu sigur în care să se joace. 

Oaks era şocat - habar nu avea că Barrowman poseda o 
latură generoasă. 

Barrowman stătea acum în colțul rezervei, la o parte din 
calea doctorilor, lăsându-l pe Mathew în mâinile extrem de 
capabile ale lui Nathaniel. Oaks era pe hol, privind printr-o 
fantă orizontală transparentă a ferestrei în rest opace. 
Nathaniel l-a ajutat pe Mathew să-şi scoată tricoul pentru 
ca medicii să-i examineze rănile. Una dintre dârele de pe 
spinarea lui îi despicase pielea şi, chiar aproape de ceafă, 
avea o mică rană deschisă. Au trecut două-trei minute de 
discuţii peste discuţii, apoi Barrowman a scos capul pe uşă. 

— O să facă o radiografie ca măsură de precauţie, dar 
doctorii cred că o să iasă bine. Poţi să ne aduci ceva cald de 
băut cât aşteptăm? Eu vreau o cafea, fără frişcă, fără zahăr. 
Pentru Nathaniel un ceai neîndulcit. Lui Mathew o ciocolată 
fierbinte. Ah, şi nu de la aparat. Du-te la cantină. 

Oaks i-a scris lui Jack ca să-l pună la curent cu ce se 
întâmpla şi s-a dus la cantină. Apoi nu şi-a putut abţine un 
zâmbet, în timp ce a murmurat aproape în sinea lui: 

— Ţi-am aflat secretul, Barrowman. Eşti un tip de treabă, 
dincolo de aparente. 


Davidson îi reda lui Jack interogatoriul lui Idris. Îi urmase 
cu mare seriozitate instrucțiunile de a nu lăsa deoparte 
niciun amănunt. 

— Pizza a ajuns pe la nouă fără un sfert. Era o pizza 
mare, cu pui şi bacon, cu extra brânză şi ciuperci. Idris a 


sunat la poartă şi Mathew i-a dat drumul înăuntru. Porțile 
s-au deschis, iar el s-a dus cu scuterul până la uşa de la 
bucătărie, unde Mathew l-a plătit, şi apoi a plecat. 

Jack i-a adresat câteva întrebări suplimentare foarte 
importante lui Ronnie: de ce a folosit Idris uşa bucătăriei? 
Unde anume se afla în casă interfonul pentru poartă? Idris a 
văzut porţile închizându-se în urma sa când a plecat? Însă 
Ronnie avea toate răspunsurile. 

— Idris îi mai dusese pizza lui Mathew şi înainte, aşa că 
ştia că trebuie să folosească uşa bucătăriei. Acolo e chestia 
pentru poartă... lângă uşa de la bucătărie. Şi Idris nu a 
văzut porțile închizându-se când a plecat, dar le-a auzit. 

Jack s-a ridicat în picioare şi s-a dus la biroul lui Bevan, 
unde ea căuta printre sutele de remorci pentru cai înscrise 
la evenimentul hipic anual - toate aveau nevoie de loc de 
parcare, pentru ca veterinarul să le poată găsi rapid, la 
nevoie, şi crea fişe care conţineau o fotografie, datele 
proprietarului şi numărul de înregistrare pentru fiecare 
dintre ele. Bevan se ocupa cu entuziasm de chestiile 
plictisitoare ce ţineau de hârțogăraie, dar acum Jack voia ca 
agenta să treacă la altă sarcină. 

— Bevan, porneşte înregistrarea de pe camera de 
supraveghere a familiei Barrowman de la ora 8, din seara 
spargerii. 

Jack s-a uitat în spate, aşteptându-se ca Davidson să fie 
lângă el, dar acesta se întorsese la birou, crezând că nu mai 
e nevoie de el. 

— Ronnie! s-a răstit Jack. Nu aştepta invitație specială, e 
şi investigația ta! Vino-ncoace. 

Davidson s-a ridicat şi a venit lângă Jack înainte ca 
acesta să termine de vorbit. 

— Vreau ecranul împărțit în patru, cu cele două camere 
exterioare de la poartă şi cu cele două camere interioare de 
la poartă mergând simultan. 


Lui Bevan i-a luat câteva secunde să pregătească ecranul 
aşa cum îi ceruse Jack. Pe măsură ce filmarea se derula, 
inițial nearătând altceva decât o vulpe ciudată, Jack a 
început sesiunea de brainstorming. 

— Ronnie, dacă banda asta foloseşte iscoade şi dacă 
Mathew şi-a comandat singur pizza... 

Jack şi-a lăsat fraza neterminată şi s-a uitat fix la 
Davidson, forțându-l să gândească pe cont propriu. 

— Ăăă, mmm... 

Aşteptarea era de-a dreptul dureroasă, dar Jack ştia că 
pentru un polițist era cea mai bună cale de a învăța. 

— Ah! Dacă iscoada l-ar fi văzut pe Idris sosind, membrii 
bandei ar fi ştiut că Mathew era acasă. Şi, totuşi, au intrat? 
N-au mai făcut asta niciodată, nu-i aşa, domnule? N-au mai 
intrat într-o casă în care ştiau că e cineva. 

Jack s-a întors la biroul său, lăsându-i pe Davidson şi 
Bevan să urmărească ecranele şi să noteze toate detaliile din 
fiecare secundă dintre ora 8 seara până în momentul în care 
Mathew a ieşit urlând din casă. 


Lui Maggie i-a luat atât de mult timp să ajungă la uşa din 
față, încât avea senzaţia că oricine ar fi fost acolo cu 
siguranță plecase deja. Ţinea biberonul sub bărbie, pentru 
ca el să rămână în gurița lui Hannah; avea o suzetă 
atârnată de gât, o cârpă de muselină pe umăr, pregătită 
pentru momentul în care fetița urma să regurgiteze. Partea 
de jos a rochiţei lui Hannah era desfăcută, gata pentru un 
schimb rapid de scutece înainte de ora de somn. Fetița îşi 
mişca picioruşele goale şi dolofane de colo-colo şi, din când 
în când, o lovea pe Maggie în bărbie. 


A reuşit cumva să deschidă uşa şi Ridley i-a zâmbit peste 
vârful celui mai mare buchet de flori pe care-l văzuse Maggie 
vreodată. Apoi i-a întins o sticlă de vin roşu, cu eticheta în 
față, pentru ca Maggie să-şi dea acordul. Châteauneuf du 
Pape! Maggie nu ştia prea multe despre vin, dar despre 
acesta o auzise vorbind la televizor pe Nigella Lawson, deci 
n-avea cum să nu fie bun. 

Maggie s-a aşezat pe canapea, cu capul bebeluşului în 
palmă, mângâind-o şi bătând-o uşurel pe spate. Hannah se 
uita fix la Ridley, încruntată pe sub sprâncenele ei 
întunecate - îl măsura din cap până-n picioare, ca şi cum s- 
ar fi chinuit să-şi dea seama cine naiba era ăsta şi ce căuta 
aici. 

Rahat, şi-a zis Ridley. Se uită la mine exact ca Jack! Apoi 
fetița a râgâit şi a zâmbit, făcându-l pe Ridley să surâdă 
larg. 

Hannah a închis ochii şi s-a arcuit, întinzându-şi 
trupuşorul. Maggie a prins-o cu dexteritate, apoi a aşezat-o 
pe canapea ca să poată bea alături de Ridley un binemeritat 
pahar cu vin. Acum, că Hannah adormise, Ridley nu mai 
ştia ce să spună. 

Nu se pricepea foarte bine la conversaţie. În cele din urmă 
a zis: 

— Voiam să-ți mulțumesc. Pentru onoarea de a-mi cere să 
fiu tutorele lui Hannah. 

Maggie a zâmbit. 

— Sincer, Simon, nici că puteam să ne gândim la cineva 
mai potrivit. Nu-ţi face griji, asta nu înseamnă că Hannah 
trebuie să se mute la tine dacă noi crăpăm amândoi. 
Înseamnă doar că avem încredere că vei lua deciziile corecte 
pentru ea. Că-i vei fi alături. 

Ridley a dat din cap. 

— Asta pot să fac. 


Maggie s-a uitat la el şi a clătinat uşor din cap, ca şi cum 
nu i-ar fi venit să creadă. 

— Doamne, Simon, de ce nu eşti însurat? 

Ridley a râs ca să-şi mascheze stânjeneala. 

— Nu te-am auzit spunând multe, dacă e să fiu cinstită, 
dar tot ce spui sună întotdeauna adorabil. Eşti foarte 
amabil. 

Ridley nu avea idee cum să reacționeze, aşa că a preferat 
să ia o înghițitură de vin. Maggie a remarcat că-l prinsese 
nepregătit. Modestia lui era încântătoare. Maggie l-a privit şi 
şi-a dat seama că, de fapt, habar nu are dacă Ridley e 
însurat sau nu. Putea să fie şi gay, din câte ştia ea, deşi 
dădea mai degrabă senzaţia că e celibatar. Dar, oricare ar fi 
fost adevărul, era ceva despre care el nu dorea să discute. 

Au mai vorbit preţ de douăzeci de minute, Ridley 
întrebând-o dacă a fi mamă era aşa cum îşi închipuise ea. 
Apoi s-a scuzat şi s-a ridicat în picioare ca să plece, 
spunând că Maggie ar trebui să profite de faptul că Hannah 
adormise. Părea atât de obosită, încât Ridley a bănuit că va 
adormi şi ea în câteva secunde. 


— Şefu”! a strigat tare Davidson prin toată sala de şedinţe, 
făcându-l pe Gifford să iasă din birou. 

Jack s-a dus lângă Davidson şi, pentru câteva secunde, s- 
au uitat amândoi cum Bevan aduce înregistrarea la codul 
temporal corect. Apoi Davidson a început să povestească, în 
timp ce acțiunea li se derula prin fața ochilor. 

— Idris soseşte la fix 8:45, exact aşa cum a spus. Apasă 
pe sonerie şi poarta începe să se deschidă destul de repede, 
deci probabil că Mathew aştepta la bucătărie. Durează 20 de 
secunde ca poarta să se deschidă complet, apoi rămâne 


deschisă cam un minut înainte ca Idris să se îndrepte spre 
ieşire. Dar priviți, domnule... 

Davidson a arătat spre tufişurile aflate chiar lângă 
proprietatea familiei Barrowman. În minutul când porțile 
rămăseseră deschise şi nesupravegheate, din tufişuri s-a ivit 
o siluetă îmbrăcată în costum de motociclist, din piele 
neagră, cu o cagulă tot neagră şi ținând un obiect ce 
semăna cu o lanternă, a intrat în curte şi s-a ascuns în 
tufişurile dinăuntru. Apoi Idris a ieşit pe scuter şi porțile s- 
au închis în urma lui în alte 20 de secunde. 

Bevan a dat toate înregistrările cu 37 de secunde înainte 
şi a apăsat play. Motociclistul a ieşit din ascunzătoarea lui 
şi şi-a scos telefonul mobil. În timp ce vorbea, individul se 
plimba prin fața camerei, netulburat câtuşi de puţin de 
faptul că era înregistrat. Apoi şi-a băgat mobilul în buzunar 
şi a pornit spre casă. Bevan a mai dat înainte un minut şi 
26 de secunde. Porţile s-au deschis. Doi tipi mascaţi au 
escaladat pereţii de piatră şi au dat cu spray peste 
obiectivele camerelor de supraveghere, exact aşa cum 
bănuise Jack. Cei doi mascaţi au dezactivat camerele în 
acelaşi mod. Apoi, chiar înainte ca ultimul obiectiv să fie 
acoperit cu vopsea, prin fundal a trecut un al patrulea 
mascat. În mână ducea cu tupeu o rangă. În urma lui era o 
maşină care trăgea o remorcă pentru cai. Bevan a oprit 
imaginea de pe toate cele patru ecrane. 

Jack şi-a pus rotiţele în funcţiune. Îl auzise pe Mathew 
spunând ceva ce avea, în sfârşit, sens. 

— Oameni mascaţi, a zis el în şoaptă. 

Apoi a închis ochii şi şi-a plecat capul, aproape ruşinat. 
Lui Bevan şi lui Davidson nu le venea să-i întrerupă 
momentul în care-şi reproşa sieşi. Apoi el s-a îndreptat 
repede şi a început să se plimbe în sus şi-n jos prin 
încăpere. S-a oprit, şi-a pus mâinile în şold, uitându-se la 
Gifford, care acum se sprijinea de cadrul uşii biroului său. 


— Domnule, când am fost la el acasă, Mathew s-a repezit 
în bucătărie, înspăimântat, urlând ceva despre nişte 
„oameni mascaţi”. Pentru că atunci locul era plin de 
criminalişti, toată lumea a bănuit că despre ei vorbea, dar 
de fapt se referea la spărgători. Spărgătorii mascaţi. 

Jack şi-a reluat marşul prin sală, încercând să pună 
evenimentele cap la cap. 

— Iscoada le-a deschis porțile. Au adus arme, ceea ce 
înseamnă că au fost dintotdeauna pregătiți de confruntare. 
Ce-ar mai fi? Ce-ar mai fi? Mai trebuie să-mi amintesc 
ceva... Haide, Jack... Da! Pata uleioasă. Bevan, du-te la 
criminalistică şi ia rezultatele de la analiza petei de pe 
spătarul scaunului din biroul lui Barrowman. Ronnie, avem 
nevoie de cutia aceea de pizza... 

— Sun eu la criminalistică. Se vor mişca mai repede dacă- 
mi aud vocea. 

Gifford a pus mâna pe mobil înainte ca Jack să aibă timp 
să-i mulțumească. 

— Ce credem că se va dovedi a fi pata uleioasă? 

— Dacă nemernicii ăia aroganți au intrat în casă la câteva 
secunde după ce a plecat Idris... Dacă l-au luat pe Mathew 
prin surprindere şi l-au scos iute din ecuaţie, ce au făcut 
după aceea? 

Davidson a răspuns instinctiv: 

— Eu i-aş fi mâncat pizza. 

Jack a pocnit din degete spre Davidson. 

— Şi eu la fel. Aveau tot timpul din lume. Casa era goală 
pentru câteva ore bune, Mathew era sub control. Bandiţii 
ăştia umblă echipați cu unelte şi arme, pregătiți de orice, 
dar e pentru prima oară când sunt nevoiți să se lupte - şi 
asta e de-a dreptul palpitant. I-a luat valul adrenalinei. Cred 
că s-au simțit invincibili. Asta produce violența în oamenii 
de genul ăsta. Vestea bună e că adrenalina ne poate 
determina să facem şi lucruri tâmpite, cum ar fi să furăm 


pizza lui Mathew şi, ce noroc, să lăsăm o mare urmă de ADN 
pe scaunul din piele de la birou. 

Chiar atunci, Gifford a primit un apel de la criminalişti, 
care confirmau că pata uleioasă de pe spătarul scaunului 
din birou era, întră-adevăr, topping de brânză de pe o pizza. 
Aparent aceşti spărgători abili şi experimentați, care nu 
făcuseră nicio mişcare greşită de trei ani încoace, îşi 
scoseseră mănuşile ca să fure şi să devoreze cina cumpărată 
pe şest de un om cu autism. 


Mathew l-a plătit pe Idris pentru pizza cu trei bancnote de 
5 lire şi i-a dat alte 5 lire în monede. Acesta era obiceiul lor. 
Aranjamentul lor. 15 lire pentru pizza şi 5 pentru ca Idris să 
nu-l dea de gol. Şi, pentru Mathew, merita fiecare bănuț. 
Viața avea multe aspecte pe care Mathew nu le înțelegea, dar 
înțelegea ideea de mită: dacă el e cuminte, primeşte 
înghețată; dacă Idris îşi ține gura, primeşte 5 lire. Idris şi-a 
luat la revedere, s-a suit pe şaua scuterului şi a pornit pe 
aleea cu pietriş. Mathew a apăsat butonul interfonului, ştiind 
că acele 20 de secunde în care se închidea poarta erau mai 
mult decât suficiente pentru ca Idris să iasă din curte. 

Mathew s-a îndreptat spre scări, cu pizza în mână, scoțând 
un sunet înfundat şi involuntar, ca un bâzâit; aşa îşi controla 
el entuziasmul şi dorința de a mânca toată pizza în drum spre 
dormitorul său. Doamne, ce bine mirosea! Sunetul pe care-l 
scotea nu era foarte puternic, dar suficient cât să acopere 
zgomotul bocancilor de motociclist care veneau spre el pe 
gresia din bucătărie. 

Mai întâi Mathew a fost lovit cu lanterna greoaie peste 
omoplaţi, ceea ce l-a făcut să cadă în genunchi şi apoi în 
patru labe. Cutia cu pizza a căzut pe gresia alunecoasă, 


departe de el. A doua lovitură a venit din partea bărbatului cu 
ranga. Aceasta l-a izbit pe Mathew peste coaste şi l-a făcut să 
cadă într-o parte, ghemuit în poziţie fetală. 

În timp ce încasa loviturile, Mathew nu a scos niciun sunet. 
Şocul îl făcuse să amuţțească. De unde zăcea întins pe-o 
parte, Mathew a ridicat privirea şi a văzut ce urma. Patru 
mascaţi l-au înconjurat. Cel mai apropiat era cel cu ranga în 
mâini, cel de-al doilea răsucea o ditamai lanterna, iar ultimii 
doi erau neînarmați, dar aveau pumnii înmănuşați atât de 
puternic strânşi încât Mathew le ghicea conturul falangelor. 
Se străduia cu disperare să priceapă ce se petrece, de ce 
păreau să fie atât de furioşi pe el, dar nimic nu avea vreo 
logică. Nu greşise cu nimic, în afara faptului că-şi comandase 
o pizza fără ştirea părinţilor, dar era convins că asta nu avea 
nimic de-a face cu indivizii care se aflau în casa lui. 

Când şi-a dus mâna la coastele care-l dureau înfiorător, un 
bocanc l-a lovit pentru a treia oară în spinare. Bărbaţii au râs, 
lucru pe care, din nou, Mathew nu l-a înțeles. Atât a spus: 

— Nu e amuzant! 

Hlizeala a încetat şi a început bătaia. Loviturile de bocanci 
şi de arme s-au abătut asupra băiatului, care în tot acel timp 
a strigat: 

— Îmi pare rău! Puteţi să râdeţi! Îmi pare rău, îmi pare rău! 
Puteți să râdeți dacă vreţi! 

Bărbatul cu ranga s-a dat apoi în spate şi a privit cum 
ceilalți continuau să-l bată. Când acest bărbat a păşit, în cele 
din urmă, spre Mathew, toți ceilalți au încetat imediat 
loviturile, iar Mathew i-a fost recunoscător. Acesta era şeful, 
îşi dădea şi el seama. 

— Mulţumesc, a scâncit Mathew şi un firicel de sânge i s-a 
prelins din gură. 

Bărbatul a înclinat capul într-o parte, rânjind cu gura 
întredeschisă, şi a ridicat ranga. Mathew a urlat de durere, a 
închis ochii strâns şi şi-a acoperit capul cu mâinile, aşteptând 


următoarea lovitură. Nimic. A deschis ochii ca să vadă ce 
făcea şeful. Acesta stătea în picioare, cu brațul ridicat, cu 
ranga pregătită. 

— Promit să te mai lovesc o singură dată, a şoptit bărbatul. 
Dar unde? Unde să te lovesc? 

A schimbat poziția răngii, ca şi cum ar fi avut de gând să-l 
pocnească pe Mathew peste picioare. Când Mathew şi-a lăsat 
brațele în jos, individul a părut că se răzgândeşte şi s-a 
prefăcut că-i ținteşte capul, apoi pieptul, apoi din nou 
picioarele. Şi tot aşa, individul se prefăcea c-o să-l lovească 
pe Mathew, iar el încerca disperat să-i urmărească mişcările 
şi să se apere de o ultimă lovitură care nu mai venea. În 
vreme ce se zbătea ca un peşte pe uscat, membrii bandei 
râdeau de el şi-i aruncau cele mai îngrozitoare jigniri. În cele 
din urmă, când bărbatul s-a plictisit de joc, s-a prefăcut că-l 
pocneşte pe Mathew peste picioare, însă apoi a schimbat 
direcția şi l-a lovit în moalele capului. Mathew nu s-a mai 
mişcat - avea ochii deschişi, dar lipsiți de orice expresie. Se 
instalase şocul. Creierul lui refuza să recunoască această 
durere şi îl forța să facă pe mortul, ca să-şi dea seama cum 
trebuia să procedeze mai departe. 

Mathew şi-a concentrat privirea împâienjenită asupra cutiei 
cu pizza, care se afla la vreun metru şi jumătate în fața lui. Îl 
făcea să se simtă fericit. Nu-şi putea lua ochii de la ea. Nici 
măcar preţ de o clipă. Însă atunci bărbatul care-l lovise cu 
atâta sălbăticie s-a aplecat şi a luat-o de pe jos. Mathew şi-a 
ațintit privirea asupra locului rămas gol şi şi-a imaginat pizza 
aceea. 


În răstimp de o oră, toți membrii echipei lui Gifford 
reveniseră în sala de şedinţe, după ce căutaseră în zadar 


arma sau armele folosite în atacul asupra lui Mathew. 
Atmosfera era de-a dreptul electrică. Gifford stătea în pragul 
biroului său, lăsându-l pe Jack să conducă întrunirea, aşa 
cum era deja obiceiul. Se simțea invidios, fără să vrea: nu-şi 
văzuse niciodată echipa atât de unită şi de motivată. Jack 
îşi dădea seama de asta. Era aceeaşi privire pe care o zărise 
şi la Ridley mai demult, aşa că s-a dus şi s-a postat ferm 
lângă Gifford înainte de a se adresa celor prezenți: 

— Sunt cel puţin cinci indivizi în această bandă şi există 
şi un om din interior. Au ajuns acasă la familia Barrowman 
crezând că locul e pustiu, asta însemnând că au în 
rândurile lor un expert în electronică, pentru că se aşteptau 
să poată dezactiva sistemul performant de securitate. 
Folosesc o iscoadă pe motocicletă ca să se asigure că nu le 
stă nimic în cale şi o remorcă pentru cai pentru a fura 
obiectele de mari dimensiuni. N-aveau de unde să ştie că 
obiectele de artă şi de mobilier nu valorează mare lucru 
până când nu au intrat, deci hai să presupunem că au venit 
pregătiți cu o remorcă. 

Gifford a intervenit: 

— Vedem pe camerele de supraveghere motocicleta şi 
remorca, dar deocamdată nu avem nimic util. 

— Ba avem, l-a contrazis Jack. Avem tipare. Drumurile 
din zonă sunt lungi şi drepte. Nu există alei lăturalnice şi 
există prea puţine scurtături. Oamenii ăştia trebuie să stea 
undeva. Trebuie să aibă o bază. Există un tipar geografic pe 
care motociclistul şi remorca pentru cai le desenează în 
împrejurimi. Trebuie doar să-l găsim. 

Amândoi s-au uitat la Bevan. 

— Îl găsesc eu, domnilor, a zis ea zâmbind. 

Apoi s-a întors spre computer şi a început să tasteze cu 
sârg. 


În următoarele treizeci de minute, Jack şi Gifford au 
colaborat de minune, alocând misiunea potrivită fiecărui 
agent în parte. Unuia i-a fost încredințată sarcina de a mări 
imaginile de pe camerele de supraveghere cu bărbaţii care 
intraseră pe proprietatea familiei Barrowman pentru a 
stabili înălțimea şi constituţia fizică a infractorilor. Altul 
trebuia să încerce să depisteze remorca pentru cai. Alţi doi 
au fost trimişi acasă la păgubiţi pentru a-i ajuta pe 
criminalişti să izoleze zonele cu tufişuri aflate de o parte şi 
de alta a aleii, astfel încât să poată căuta urme de încălțări 
la prima oră a dimineţii. Singura problemă era raportul 
criminalistic privind biroul domnului Bright-Cullingwood, în 
care apărea un set de amprente neidentificate care nu 
aparțineau niciunei persoane înregistrate în baza de date 
CRIMINT. 

Jack a primit un mesaj de la Oaks: 


Mathew a primit OK-ul. Vor pleca spre casă într-o oră. 


— Bevan, a spus Jack. Găseşte-mi-o pe McDermott, te 
rog. 

Era ora 19 şi Jack voia să fie acasă la familia Barrowman 
a doua zi de dimineață, la ora 8, pentru a-l interoga pe 
Mathew. 

— Are douăsprezece ore să mă învețe tot ce ştie despre 
Urzeala tronurilor. 


CAPITOLUL 10 


La secție, şeful era Gifford. Acasă la familia Barrowman, 
însă, Jack era cel care conducea ancheta. lar Oaks se 
remarcase şi preluase controlul investigației de pe străzi. 

În Newbury, la o oră şi douăzeci de minute distanță de 
Chipping Norton, agenţii William Oaks şi Ronnie Davidson 
ajungeau la grajdurile pentru cai de curse deținute de un tip 
numit pe bună dreptate Steven Goodwin!. O examinare mai 
atentă a înregistrărilor de pe camera de supraveghere de 
acasă de la George Barrowman scosese la iveală că pe 
spatele remorcii exista un semn de avertisment cu un cod pe 
el care indica unde şi când i se făcuse revizia anuală. Oaks 
vorbise deja la telefon cu Goodwin şi acesta confirmase că, 
trei zile mai înainte, îi închiriase o remorcă pentru trei cai 
unui anume domn Smart. Remorca se întorsese la primele 
ore ale dimineții respective şi acum era parcată în spatele 
grajdului, aşteptând să fie examinată de Oaks şi Davidson. 

Oaks a urcat pe rampa remorcii suspecte. 

— Simți mirosul ăsta? Dezinfectant, în pizda mă-sii. 
Doamne, Ronnie, podeaua asta are mai puţine urme pe ea 
decât toaleta mea de-acasă. 

În curtea principală erau alte patru remorci identice şi 
toate îi fuseseră închiriate domnului Smart în diverse ocazii, 
în ultimii trei ani. Plătea întotdeauna cu bani gheaţă şi 
cheile erau lăsate la contraaripă, pentru că tipul mereu lua 
şi aducea remorca dimineața foarte devreme. 

În timp ce Goodwin se apropia, Oaks se străduia să-şi 
ascundă dezamăgirea. Nu voia ca Goodwin să creadă că 
greşise în vreun fel curățând remorca cu atâta 
meticulozitate, dar acesta şi-a dat seama de greşeala 
comisă. 


1 Nume care se poate traduce aproximativ prin Victoriosul (n. trad.). 


— Îmi pare rău, a spus Goodwin, dacă aş fi ştiut, aş fi 
lăsat-o aşa cum era. Dar e din nou rezervată din după- 
amiaza aceasta, aşa că... am curăţat-o cu vreo oră înainte să 
sunați dumneavoastră. 

Apoi a adăugat iute că, desigur, anulase rezervarea de 
după-amiază şi că remorca rămânea pe loc până când Oaks 
îşi termina treaba cu ea. 

— Mirosea a benzină, a zis Goodwin, disperat să-şi ia 
revanşa pentru că le distrusese toate probele. Şi înăuntru 
erau nişte urme noroioase de cauciucuri. 

Oaks i-a împărtăşit suspiciunile conform cărora un 
membru al bandei mergea pe motocicletă. 

— Da, puteau fi roți de motocicletă, a căzut de acord 
Goodwin. Dar erau şi nişte urme duble. Ca de ATV. 

Davidson era în curtea lui Goodwin. Şi-a îndepărtat 
telefonul de la ureche. 

— Un nenorocit de ATV! 

Accentul de Midlands al lui Gifford ieşea la suprafață 
când se enerva. 

— Asta înseamnă că au avut două vehicule de 
recunoaştere, dintre care unul se poate apropia de orice 
proprietate, pe orice fel de teren! 

Goodwin ţinea evidența detaliată a tuturor celor care 
închiriaseră remorcile de la el, aşa că a putut pune la 
dispoziția poliției permisul de conducere şi numărul de 
telefon al domnului Smart. Oaks ştia că amândouă se vor 
dovedi a fi false, dar măcar urmau să constituie un punct de 
plecare pentru două noi direcţii ale anchetei. 

— Deci aţi lăsat cheile la contraaripă, cum vi s-a cerut, iar 
de dimineață remorca pentru cai dispăruse? a întrebat 
Oaks. 

Goodwin a confirmat că domnul Smart plătea totul în 
avans, aşa că îi convenea să îndeplinească solicitările 
acestuia. Nu era ceva neobişnuit ca oamenii să ridice 


vehiculele închiriate pe timp de noapte, căci pentru cai era 
mai bine să meargă pe drumuri neaglomerate şi multe 
dintre evenimentele şi competițiile locale începeau devreme. 
Remorca fusese returnată cam în acelaşi fel: în inima nopții, 
fără martori. 

— l-am văzut. 

Oaks s-a răsucit şi a dat cu ochii de un tinerel cu o 
mătură în mână. Era micuț de statură şi purta haine 
strâmte, care-i scoteau în evidență trupul subțire. Oaks a 
presupus că individul avea cel mult nouăsprezece ani şi că 
se pregătea să devină jocheu. 

— Nu i-am văzut când au adus remorca înapoi, dar i-am 
văzut când au luat-o. 

Pe grăjdar îl chema Justin Estrada. S-a dovedit că era de 
origine guatemaleză, născut în Gloucester. Dintotdeauna 
visase să devină jocheu. Avea constituția fizică perfectă şi 
temperamentul perfect. Plutea când mergea, aproape zbura, 
iar caii îl adorau. A explicat că se trezise pe la ora două 
noaptea din cauza zgomotului făcut de motocicletă. Se 
ridicase în picioare şi se uitase pe fereastră, îngrijorat că 
gălăgia ar putea deranja caii. Privind în curte, zărise o 
siluetă coborând de pe motor şi îndreptându-se spre cheile 
de sub contraaripă. Până ce individul apucase să ridice 
cheile, o maşină întorsese deja cu spatele la remorcă. Cinci 
minute le luase să cupleze remorca, apoi plecaseră. 

Oaks l-a întrebat pe Justin dacă l-ar putea descrie pe 
vreunul dintre bărbaţii pe care-i văzuse, dar acesta a 
clătinat din cap. 

— N-am văzut prea multe. Tipul care s-a dat jos de pe 
motor nu avea nimic deosebit. Era de înălțime medie şi nu 
şi-a scos deloc casca de pe cap. Tipul de la volanul maşinii 
avea un hanorac închis la culoare şi blugii la fel. Nu i-am 
zărit deloc figura, dar era zdravăn, înțelegeți. Hanoracul îi 
stătea mulat pe bicepşi şi piept. Ah, şi purta nişte încălțări 


Adidas NMD negre. Cu talpă roşie. Modelul R2, cred. Ar fi 
putut fi şi R1, dar cred că erau R2. 

Oaks s-a holbat la Justin cu gura căscată. Pugştiul 
afirmase că nu văzuse prea multe, apoi numise modelul 
exact al încălțărilor sport ale suspectului. Justin a zâmbit, 
ştiind că se descurcase foarte bine. 

— Vând pantofi sport de colecție online, ca să ştiţi. R2 nu 
e încă de colecție, e prea nou, dar va deveni. 

Oaks voia să se asigure că Justin era convins de ceea ce 
văzuse. 

— Becul de veghe s-a aprins când motocicleta a intrat în 
curte. Erau clar Adidas NMD. 

Oaks i-a strâns mâna băiatului şi i-a urat tot norocul din 
lume în eforturile lui de a deveni jocheu. 


Ridley a sunat când Jack o aştepta în bucătărie pe Sally 
Barrowman. Jack a preferat să-i întoarcă apelul după ce 
discuta cu Mathew. Spera să aibă mai multe de transmis 
atunci. Doamna Thorburn, menajera, l-a servit pe Jack cu 
un platou cu biscuiţi şi un ceai şi apoi a început să scoată 
farfuriile din maşina de spălat vase. Era clar că femeia nu 
avea deloc o dispoziţie veselă şi, când Jack a întrebat-o ce se 
întâmplase, ea a spus că domnul Barrowman îi dăduse un 
avertisment verbal pentru că ţinuse secret de ani întregi 
obiceiul lui Mathew de a-şi comanda mâncare. După ce 
dăduse declarația la poliție, fusese nevoită să recunoască 
faptul că găsise de multe ori recipiente de mâncare 
comandată în tomberoanele de gunoi. Nu-şi făcea griji 
pentru avertisment în sine, îşi făcea griji mai degrabă că de- 
acum înainte trebuia să-l pârască pe Mathew, şi era 


conştientă că asta avea să le distrugă relația dincolo de orice 
posibilitate de împăcare. 

Când Sally Barrowman li s-a alăturat, doamna Thorburn 
şi-a ținut capul plecat. Cele două femei se purtau ca şi cum 
nici nu s-ar fi observat reciproc. 

— Mathew e pregătit. 

Jack simțea neliniştea din glasul lui Sally. 

— Doamnă Barrowman, nu voi face nimic din ce aş şti că 
l-ar tulbura pe Mathew. Dar nu putem trece cu vederea 
faptul că fiul dumneavoastră e singura persoană care a avut 
contact direct cu... 

— Contact? aproape că a ţipat ea. Aşa îi spuneți 
dumneavoastră? A fost atacat! E traumatizat! E extrem de 
vulnerabil şi în secunda în care voi considera că s-a săturat 
de dumneavoastră, veți pleca din camera lui. Dacă nu-mi 
puteți promite asta chiar acum, domnule Warr, atunci vă 
rog să ieşiţi din casa mea imediat! 

Gospodina amabilă şi docilă dispăruse şi în locul ei 
apăruse o mamă fioroasă, extrem de protectoare. Jack s-a 
întrebat dacă nu cumva Sally, nu George Barrowman, era 
adevăratul cap al acelei familii. 

Sally i-a explicat că, la spital, deşi fusese condus direct în 
rezerva sa izolată, Mathew tot se speriase de atâția oameni 
şi de aparatele zgomotoase la care asistentele tot încercau 
să-l conecteze. Le-a luat două ore să-l examineze aşa cum se 
cuvine şi, când a venit vorba să-l convingă să meargă la 
radiografie, a fost o sarcină aproape imposibilă. 

— A trăit atâtea experiențe negative cu spitalele şi cu 
doctorii... Nu-şi mai poate controla reacțiile. La fel e şi cu 
poliția. De-a lungul vremii, Matty a fost tratat îngrozitor de 
poliţişti, care considerau că e necuviincios, nicidecum că are 
o problemă de sănătate. 

Jack respecta temerile părinteşti ale lui Sally, dar nu avea 
de gând să cedeze complet. 


— Sunt la dumneavoastră în casă, doamnă Barrowman, 
cu rugămintea de a-mi permite să-l interoghez pe 
vulnerabilul dumneavoastră fiu. Prin urmare, 
dumneavoastră sunteți cea care stabiliți regulile aici. Creați 
un mediu care să fie pe placul lui Mathew, apoi spuneți-mi 
cum trebuie să mă comport şi aşa voi face. Nu voi acționa 
împotriva sfaturilor dumneavoastră. Dar nici nu voi pleca 
de-aici fără să fi vorbit cu el. 

Când Jack sfârşi de vorbit, Sally avea lacrimi în ochi şi nu 
ştia exact de ce. 

— Eu voi rămâne aici. 

Glasul ei ajunsese o şoaptă. Jack s-a simţit obligat s-o 
întrebe dacă se simțea bine. 

— Mathew a spus că nu vrea să vin cu el la spital, aşa că 
nu i-am văzut rănile, iar George nu vrea să-mi spună nimic. 
Sunt grave? Credeţi că a fost speriat mult timp? 

Sally îl implora din priviri pe Jack să-i spună ceva 
liniştitor. 

— Cred că totul s-a terminat repede. Cred că nu a 
ripostat şi nu le-a dat niciun motiv să-i facă rău în 
continuare. Bandele profesioniste de genul ăsta vor să intre 
şi să iasă din casă cât mai repede cu putință. Voiau ca 
Mathew să se sperie şi să nu facă gălăgie. Ceea ce s-a şi 
întâmplat. 

Jack spera ca ea să-l creadă. De fapt, el bănuia că 
membrii bandei savuraseră bătaia pe care i-o aplicaseră lui 
Mathew şi faptul că-i furaseră pizza. Iar după cât de grave îi 
erau rănile, avea toate motivele să creadă că, după ce 
Mathew căzuse la pământ, infractorii continuaseră să-l 
bată. Sally a clătinat din cap cu tristeţe. 

— Mi-aş dori să nu mă fi dus în veci la nenorocita aia de 
licitație caritabilă, a oftat ea. Nathaniel e deja sus. Bateţi la 
uşă şi o să vă deschidă. 


Jack a urcat scara în spirală, oprindu-se să se uite la 
fotografiile de familie care decorau pereţii placați cu lemn. 
Mathew apărea în majoritatea, dar chipul lui privea rareori 
spre cameră şi nu zâmbea aproape niciodată. Dar nu părea 
nici trist; era ca şi cum ar fi fost în permanenţă căzut pe 
gânduri. Una dintre fotografii, aşezată la loc de cinste în 
vârful treptelor, cu Sally, George şi Mathew pe la vreo opt 
ani, alergând prin grădină şi jucând probabil leapşa, era 
deosebită de celelalte. Bucuria de pe fața lui Mathew era 
atât de evidentă şi de descătuşată încât Jack nu-şi putea 
lua ochii de pe imagine. Era puțin înceţoşată şi încadrarea 
era îngrozitoare, dar fotografia era clar poziționată încât să 
fie prima pe care membrii familiei o vedeau dimineaţa şi 
ultima pe care o vedeau seara, la culcare. 

Jack a simţit că inima i se umple de o înțelegere profund 
paternă şi a mulțumit din nou stelei sale norocoase că fiica 
lui era, din câte ştia până acum, o fetiță sănătoasă care 
urma să ducă o viață normală. 

— I-a luat două ore să priceapă asta, aparent. 

Jack s-a întors şi l-a văzut pe Nathaniel în pragul camerei 
lui Mathew. 

— I-a luat ceva lui Matty să înţeleagă de ce ar vrea să fugă 
de părinţi, dar, odată ce a înţeles că e distractiv să te fereşti 
din calea mamei sau a tatei, n-a mai existat nicio cale de a-l 
opri. Matty e binedispus şi aşteaptă cu nerăbdare discuția 
voastră. Totuşi, nu-l presați şi vă rog să nu-i atingeți 
lucrurile. 

Dormitorul lui Mathew era luminos şi neaglomerat. De 
fapt, era o mare cutie albă: o pânză pe care-şi putea expune 
obsesia față de Urzeala tronurilor, cu mii de postere, figurine 
şi alte obiecte promoţionale, dar şi DVD-uri, cărți uzate de 
atâta citit şi tricouri. Mathew stătea la el la birou, jucând 
Game of Thrones Ascent, care apărea simultan pe două 
monitoare Mac mari, conectate la sistemul de sunet 


surround, deşi în acel moment sunetul nu era altceva decât 
un bâzâit monoton care ieşea din căştile atârnate de 
spătarul scaunului lui Mathew. 

Mathew şi-a oprit jocul şi s-a răsucit cu scaunul de 
gaming lat, greoi, din piele, ca să-l privească pe Jack. 

— Ia te uită! 

Glasul profund şi răsunător al lui Mathew era în contrast 
surprinzător cu urletele pițigăiate pe care le auzise Jack pe 
înregistrările de pe camerele de corp ale poliţiştilor. 

— Iată-l pe piticul sergent Warr. 

Nathaniel s-a aplecat spre Jack şi i-a explicat că Mathew 
avea o fixație cu înălțimea: orice persoană sub 1,77 metri 
era perceput drept „pitic şi oricine peste 1,95 era 
„Hodorian”, după personajul Hodor din Urzeala tronurilor. 
Oricine măsura oricât între cele două limite nu-l interesa 
deloc pe Mathew. Tânărul s-a ridicat în picioare, a venit spre 
Jack şi, fără să-l privească în ochi, i-a întins mâna. 
Strângerea de mână a lui Mathew era neplăcut de fermă şi 
însoțită de o singură mişcare violentă în sus şi-n jos. Apoi i- 
a dat drumul şi s-a întors pe scaun. 

— Despre ce vrei să discutăm? a întrebat el. 

Jack s-a uitat la Nathaniel să vadă dacă acesta îi face 
vreun semn să nu înceapă interogatoriul, dar Nathaniel avea 
mâinile în buzunare şi zâmbea, aşa că Jack a inspirat 
profund şi a început: 

— Mulţumesc că ai fost de acord să ne întâlnim, Mathew. 
Îmi plac lucrurile tale cu Urzeala tronurilor. Ai jucat The 
Sword of Darkness? 

Nathaniel şi-a şters zâmbetul de pe buze şi a mârâit 
zgomotos. 

Mathew a început să vorbească însuflețit despre The 
Sword of Darkness. Se tot legăna în față şi în spate cu 
scaunul şi schimba diverse voci, amintindu-şi întreaga 
poveste a jocului. Din când în când, Mathew chiar se ridica 


în picioare şi interpreta unele dintre cele mai palpitante 
scene de luptă. Jack vedea că băiatul uitase de sine - la fel 
ca băiatul din fotografia din capul scărilor, care juca leapşa 
în grădină cu părinții lui. Peste exact treizeci şi două de 
minute, Mathew s-a oprit din vorbit la fel de brusc precum 
începuse. Apoi a rămas perfect neclintit, ca o jucărie căreia i 
se terminaseră în cele din urmă bateriile. 

Nathaniel a răsuflat uşurat şi i-a aruncat lui Jack o 
privire amenințătoare care spunea cât se poate de clar: 

„Nu-l mai întreba nimic despre nenorocita aia de Urzeala 
tronurilor!.” 

— Mathew, a început Jack, vrei să-mi povesteşti despre 
seara în care bărbaţii aceia au intrat în casa ta? 

Mathew şi-a înlănțuit degetele, s-a mutat pe marginea 
scaunului şi şi-a plecat capul. Ochii i-au rămas deschişi şi 
părea să se concentreze, aşteptând să i se pună o întrebare. 

— Îți aminteşti câți erau? 

Mathew a ridicat scurt cinci degete. 

— Erau pitici sau Hodorieni — sau nici una, nici alta? 

Mathew s-a gândit preț de o clipă, apoi a spus că trei erau 
pitici şi doi nu erau nici aşa, nici aşa. 

— Toţi erau mascaţi? 

Mathew a dat din cap. 

— OK, Mathew, atunci... 

— Oberyn Martell, a spus Mathew repede. 

Jack s-a oprit şi l-a lăsat să continue. 

— Oberyn Martell şi-a scos masca. 

Jack s-a uitat pe pereţii dormitorului, încercând cu 
disperare să-şi amintească dracului cum arăta Oberyn 
Martell, despre care ştia că e un personaj din Urzeala 
tronurilor. Ochii i s-au oprit asupra unui poster cu arborele 
genealogic al Casei Martell: Oberyn era un tânăr arătos, cu 
aspect mediteranean, cu barbă şi mustață îngrijite la 
perfecțţie. 


— Nu putea să-mi mănânce pizza prin gaura din mască, 
aşa că şi-a ridicat-o. 

Mathew şi-a lipit palmele de ochi şi a spus brusc cu glas 
pițigăiat: 

— Dacă voia pizza de la mine, trebuia să-mi ceară! 

Nathaniel i-a făcut semn din cap lui Jack, indicând că 
Mathew era OK: era supărat, dar se descurca. 

Glasul lacrimogen şi din ce în ce mai agitat al lui Mathew 
se auzea, iritat, printre degete: 

— M-au lovit şi m-au lovit la nesfârşit. Şi apoi Oberyn 
Martell a promis c-o să mă mai lovească o singură dată, dar 
a fost o minciună. 

Mathew şi-a lăsat mâinile în jos şi a sărit în picioare, cu 
fața udă de lacrimi. S-a uitat spre Jack, dar nu direct, şi s-a 
apropiat de acesta țopăind de pe un picior pe altul. 

— Am rămas nemişcat, domnule Warr, neclintit ca un leu 
adormit. Multă vreme. Cât timp ei mi-au mâncat pizza, nu 
m-am mişcat din loc. 

Lui Jack i se spusese să nu invadeze spaţiul personal al 
lui Mathew, dar acum Mathew i-l invada pe al lui. Ce 
trebuia să facă? Nathaniel a dat din nou din cap, liniştindu- 
l, aşa că Jack a rămas pe loc. Mathew a continuat, începând 
să suspine zgomotos şi plin de durere: 

— Şi când au plecat, au luat cutia de pizza cu ei şi eu am 
strigat: „Vă rog, puneţi-o pe fundul tomberonului!” pentru 
că mama nu mă lasă să mănânc pizza. Dar Oberyn Martell 
m-a lovit din nou, cu putere, în spate, şi a urlat: „Eu sunt 
şeful!” şi m-a mai lovit o dată, înainte să iasă în fugă din 
casă ca să-i prindă din urmă pe prietenii lui. M-am ridicat în 
picioare şi am alergat după el. „Vă rog, dați-mi cutia!”, am 
zis. „Mama va fi teribil de supărată!” Ştiţi ce a făcut atunci 
Oberyn Martell, domnule Warr? 


Mathew era acum atât de aproape de fața lui Jack, încât 
acesta nici nu-i putea vedea clar chipul. Jack a clătinat din 
cap. 

— Oberyn Martell a pus cutia de pizza la gunoi în locul 
meu. Chiar la fund, să n-o găsească mama. A fost frumos 
din partea lui. 

Mathew s-a întors la scaunul lui, şi-a pus căştile şi şi-a 
continuat jocul. 


CAPITOLUL 11 


Ridley era blocat în trafic din cauza unui accident între o 
bicicletă şi o maşină, lângă Vauxhall, şi nu se mişcase din 
loc de peste jumătate de oră. În jurul său, şoferii nervoşi 
țipau la cei aflaţi în vehiculele lor, în telefoanele mobile sau 
chiar la nepoliticosul de biciclist mort care zăcea întins sub 
un cearşaf alb pe carosabilul din fața lor. În comparaţie cu 
ei, Ridley era senin: lucra pe mobil, înşirând liste şi făcând 
planul pentru ziua în curs. 

Când a fost apelat de pe un număr ascuns, se aştepta să 
poarte o conversaţie scurtă cu cineva care încerca să-i 
vândă ceva. În schimb, s-a pomenit vorbind cu inspectorul- 
şef Louisa Hearst din Gloucester. Se părea că reclamaţiile 
despre care Gifford prezisese că vor ajunge pe biroul 
inspectorului-şef începuseră să-şi facă apariţia şi, atunci 
când sosise reclamația lui George Barrowman, Hearst nu 
avusese de ales decât să pună mâna pe telefon. Ridley nu o 
întâlnise niciodată pe Louisa Hearst, dar auzise de reputația 
ei de jigodie care mânca bărbați pe pâine. 

— Omul tău ne face probleme, i-a spus ea ferm. Aici trăim 
într-un microcosmos, Simon. Toţi ştiu ce face toată lumea, 


aşa că diplomația e esențială. lar omul tău nu e deloc 
diplomat. 

Ridley ştia că atunci când spunea „omul tău” Hearst se 
referea la Jack, ca să-l facă să simtă povara responsabilității 
pentru acțiunile lui Jack, dar el nu simțea nimic de felul 
acesta. 

— Unul dintre cei mai de seamă locuitori din zona 
noastră, George Barrowman, a continuat ea, a depus o 
plângere oficială împotriva detectivului Warr şi va trebui să 
mă ocup de asta şi să soluționez reclamaţia. Barrowman e 
vecin cu fostul premier Cameron, aşa că, pe de o parte, are o 
percepție exagerată asupra propriei importanțe şi, pe de altă 
parte, e posibil să aibă dreptate. Spune că omul tău i-a 
interogat fiul cu nevoi speciale fără permisiunea lui. Se 
întâmplă să ştiu cu siguranță că mama a fost prezentă, dar 
pentru un tip ca Barrowman e ca şi cum ai spune că pisica 
a fost prezentă. Cere să-l înlocuieşti pe Warr cu un polițist 
mai experimentat. Şi să ştii că această cerere nu a ajuns la 
mine pe birou, ci pe biroul şefului meu. Aşadar, ce-mi 
sugerezi să fac? 

— Ţie ce ti-ar plăcea să faci, Louisa? 

Ridley avea tot timpul din lume acum, aşa că era pregătit 
pentru o ceartă, dacă asta era soarta acestei conversații. 

— Mi-ar plăcea să-l scot pe Seb din grajd şi să mă duc 
călare până în Bledington ca să mă întâlnesc cu un domn 
nefericit în căsnicie, dar mă îndoiesc că se va întâmpla 
weekendul ăsta. Aşa că, deocamdată, vreau asigurările tale 
că detectivul Warr ştie ce face. 

— Mi-aş lăsa viața în mâinile lui, a răspuns Ridley pe un 
ton egal. 

— Dar eşti sigur că ţi-ai lăsa reputaţia în mâinile lui, 
Simon? a întrebat ea tăios. 


— Absolut. Jack va obține rezultate. Dar mi-e teamă că 
nu va suporta proştii în drumul său. Barrowman e vreun 
prost? 

— Când e amenințat, da. Ceea ce cred că s-a întâmplat şi 
aici. Nu-i cunosc reputația lui Jack Warr, dar cunosc 
reputația lui Simon Ridley de la un prieten comun. Aşa că 
sunt tentată să te cred pe tine. 

— În cazul ăsta, se pare că-i datorez o bere lui Joe 
Gifford. Ce mai face? 

— Face treabă de mântuială, asta face. 

În următoarea oră, Ridley a ascultat-o pe Hearst 
împărtăşindu-şi părerile jignitoare despre toate cunoştinţele 
lor comune. S-a dovedit că tipa avea un umor demențţial. 
Şoferii din jur, care deveneau din ce în ce mai nervoşi, îi 
aruncau priviri criminale lui Ridley, care stătea cu 
geamurile închise, prăpădindu-se de râs. Era una dintre 
cele mai savuroase conversații pe care le purtase vreodată 
Ridley cu o femeie. 


În Chipping Norton, sala de şedinţe zbârnâia de activitate 
şi Jack era în mijlocul evenimentelor, mâzgălind cu elan pe 
table. A notat că înălțimea spărgătorului de acasă de la 
Maisie era mai probabil să se învârtă acum în jurul valorii 
de un metru şaptezeci şi opt şi că unul dintre bărbaţii care 
intraseră în casa lui Mathew avea aspect mediteranean. 
Gifford se îndoia că Mathew putea fi un martor de încredere, 
însă Jack avea încredere absolută în el. 

— Mathew e atent la anumite detalii. În cazul de față, 
unul dintre spărgători şi-a ridicat masca şi a fost descris ca 
semănând cu Oberyn Martell. 


— Nu-mi spune nimic numele, a spus Gifford 
încruntându-se. Are cazier? 

— E un personaj din Urzeala tronurilor, domnule, a 
explicat Jack, ignorând mutra încurcată a lui Gifford. 
Mathew e specialist în subiect. Dacă el spune că individul 
semăna cu Oberyn Martell, atunci aşa e. Şi mai ştim că 
unul dintre ei e masiv şi purta o pereche de pantofi Adidas 
NMD, probabil R2 datorită tălpilor roşii, şi că banda 
foloseşte şi un ATV pe lângă motocicletă. Domnule, orice caz 
devine mai încâlcit înainte de a se dezlega. Dar totul va 
căpăta curând o logică. 

Apoi Jack şi-a îndreptat atenția spre Bevan şi a întrebat-o 
dacă înregistrase vreun progres în privința identificării 
remorcii scufundate şi a proprietarului butonilor. Aceasta i- 
a transmis, dezamăgită, că butonii se dovediseră o 
fundătură, pentru că nu-i revendicase nicio victimă a 
vreunei intrări prin efracție. Remorca scufundată în care se 
afla un om mort de opt luni era, cel mai probabil, dar nu cu 
certitudine, închiriată de la un mic grajd de lângă 
Aldsworth. Ajunsese la această din urmă concluzie pentru 
că, în urmă cu trei ani, proprietarul grajdului decedase şi 
copiii lui vânduseră proprietatea aproape imediat. Acum, 
aceasta fusese transformată într-o pensiune şi toate dovezile 
vechii activități dispăruseră fără urmă. Era singurul loc pe 
care-l găsise Bevan de unde se putea închiria o remorcă 
pentru cai şi care nu ţinuse cont de faptul că aceasta nu 
mai fusese nicicând returnată. 

— Te-ai descurcat de minune, Bevan. 

Reacţia voioasă a lui Jack era o surpriză pentru ea, căci, 
după părerea ei, nu adusese nicio informație de valoare. 

— Informaţiile incomplete ne dau bătăi de cap. Aşa că îţi 
mulțumesc că le-ai lămurit. 

Mobilul lui Gifford bâzâi. 


— Încă o informaţie incompletă care s-a rezolvat, a zis el 
citind mesajul, apoi făcându-i semn lui Jack să-l urmeze 
într-un colț mai discret al încăperii. Am primit extrasul de 
cont al lui Barrowman: un şirag de perle, 900 de lire 
sterline. Cumpărat acum câteva săptămâni. Următoarea 
achiziție e o masă pentru două persoane la The Ivy, 
miercurea trecută, şi apoi un neglijeu de satin roşu. 

I-a aruncat lui Jack un zâmbet trist. 

— Mă tem că nu e vreo răsplată pentru nişte informații 
din interior de la o bandă de infractori. E o surpriză de ziua 
de naştere a secretarei sale de la Londra. Se pare că o 
cheamă Sherry şi a împlinit 27 de ani miercurea trecută. 


Exact în acel moment Ridley a intrat în sala de şedinţe. 

Niciunul dintre membrii echipei lui Gifford nu ştia cine 
era, dar îşi dădeau cu toţii seama că e polițist, şi încă unul 
de seamă. Ridley s-a uitat sever către Jack. 

Acesta, intrigat de prezența lui Ridley, a băgat viteză. 

— În plus față de ceea ce am discutat deja, trebuie să 
găsim obiectele de lux, mai ales colierul „Barbara Hutton” al 
familiei Barrowman, cel cu smaralde. N-o să-l poată vinde 
aici, aşa că va ajunge la Londra. Ştim că membrii bandei 
sunt din alte părți, aşa că are sens să vină aici, să rămână 
suficient cât să comită spargerile, apoi să dispară din nou. 
Acest lucru vine în sprijinul teoriei că, nefiind de-ai locului, 
au nevoie de informaţii de pe plan local ca să-i ajute să-şi 
aleagă țintele. 

Apoi Jack s-a răsucit spre Ridley. 

— Doriţi să vorbiți cu mine, domnule? 

Ridley a dat din cap tăcut, cu o expresie severă, sugerând 
că era posibil ca Jack să fi intrat în bucluc. De când sosise 


în Chipping Norton, Jack se aşteptase la ciocniri cu Gifford, 
Oaks, Barrowman şi doamna Fullworth, dar niciunul dintre 
ei nu conta foarte mult pentru el. Pe de altă parte, Ridley 
conta enorm. 

În timp ce Ridley a închis uşa biroului lui Gifford, acesta 
s-a făcut comod la pupitrul lui Jack, cu peisajul de afară în 
stânga şi având în fața ochilor propriul său birou cu pereți 
de sticlă. Poate că nu avea să audă papara pe care Jack era 
pe cale s-o încaseze, dar cu siguranță avea s-o savureze 
măcar la nivel vizual. Ridley a trecut direct la fapte: 

— Şefa lui Joe, inspectorul-şef Hearst, m-a sunat azi. 

Jack a deschis gura să spună ceva în apărarea sa, dar 
Ridley a ridicat mâna, întrerupându-l. 

— Şeful ei, superintendentul-şef Lindgarden, a primit 
diverse reclamaţii. Hearst trebuie să fie văzută că-şi face 
treaba, la fel şi eu. Aşa că stai aici, taci şi ascultă. Gifford e 
un moş cretin şi laş care ar fi trebuit să iasă la pensie cu 
mulți ani în urmă. După ziua de azi, va putea să le spună, 
în mod îndreptăţit, unor oameni ca domnul Barrowman că 
ai fost admonestat. Ştiu că asta nu te va deranja. Dar să nu 
schimbi nimic, Jack. Faci o treabă excelentă. Ce face ăla 
acum? 

Jack a aruncat o privire spre Gifford preț de o fracțiune 
de secundă, apoi s-a uitat din nou spre Ridley. 

— Rânjeşte. 

Ridley s-a încruntat. 

— Ce bou! Banda ta o cam ia razna, nu-i aşa? 

— Au bătut rău de tot un tânăr cu autism şi au omorât 
un câine. Mai mult ca sigur, au legătură cu o crimă comisă 
acum vreo opt luni. Victima e probabil unul dintre ei. Ştiu 
că nu pare mare lucru față de ce vedem noi zi de zi la 
Londra, dar motivul pentru care atacurile asupra victimelor 
nevinovate este atât de îngrijorător e că niciunul dintre ele 
nu era necesar. Hoţii se aflau în avantaj în ambele situații. 


Au recurs la violență pentru că aşa au vrut. În privința 
mortului din remorca pentru cai nu ştiu ce să spun. Poate 
că el a sustras butonii şi a fost pedepsit în consecinţă. 

Ridley împărtăşea îngrijorarea lui Jack. 

— Mi se pare că a început să le placă. Ca un psihopat 
care trece de la a ucide animale la a ucide oameni. 

Ridley şi-a strecurat mâinile în buzunare şi a reflectat o 
clipă înainte de a continua: 

— Lindgarden vrea să trimită doi inspectori de la Jafuri 
din Oxford să te ajute. 

Jack s-a încordat şi muşchii feței i s-au crispat. 

— S-a întâmplat ceva acolo, ceva care-i leagă de cazul 
tău, aşa că vor veni, indiferent dacă-ţi convine sau nu. 
Foloseşte-te de prezența lor, Jack. Asta e lumea lor. Însă 
anunță-mă dacă te încurcă. 

Exact când Ridley a ieşit din biroul lui Gifford, Hearst a 
intrat în sala de şedinţe însoțită de doi bărbați. Văzând-o, 
Gifford şi membrii echipei sale s-au ridicat cu toţii în 
picioare. Jack a oftat. Să țină un ofițer superior la distanță 
urma să-i mănânce foarte mult timp - trei ofițeri aveau să-l 
încetinească teribil. 

Ridley şi Hearst şi-au strâns mâna ca nişte vechi prieteni, 
chiar dacă era pentru prima oară când se întâlneau faţă în 
față. Discuţia lor de un ceas, din trafic, fusese o experiență 
care-i apropiase. Era minionă, cu umeri lați ca de înotătoare 
şi cu o talie impresionant de subțire. Costumul era subtil 
croit ca să-i scoată în evidenţă silueta atletică. După ce l-a 
salutat pe Gifford, i-a prezentat pe cei doi însoțitori ai săi: 
băieţii de la Oxford, secția Jafuri. 

Inspectorul Eamonn Lee era un bărbat cu păr nisipiu, cu 
barbă tunsă scurt şi cu gene şi sprâncene atât de deschise 
la culoare încât părea spân. Acest lucru îi scotea în evidență 
ochii de un albastru pătrunzător. Inspectorul Colin Mason 


părea o versiune mai masivă a preşedintelui Obama, dar cu 
un puternic accent galez. 

Mason s-a prezentat fără fasoane, dar Lee a recitat practic 
tot CV-ul său de la Jafuri, ca şi cum ar fi voit să se înțeleagă 
foarte limpede că era cel mai experimentat din încăpere. 
Asta îi spunea lui Jack multe despre amândoi: încrederea 
şopteşte, nesiguranța urlă. 

— Domnilor, mă bucur că voi lucra cu dumneavoastră. 
Experiența voastră îmi va fi de mare ajutor, a spus el 
politicos. 

— Mulţumim, Jack, a răspuns Lee cu glas mai profund 
decât se aştepta. O să conducem noi ancheta, aşa că nu-ți 
face griji c-o să le faci tu pe toate. Tot ce te rugăm e să ţii 
pasul cu noi. 

Ultima frază a fost rostită cu un rânjet larg. Jack a surâs 
şi el. Situaţia i se părea amuzantă. Spera că Lee era pur şi 
simplu emoționat că se afla pe teritoriu străin şi că, în cele 
din urmă, prezența sa avea să se dovedească a fi un atu în 
anchetă. 

Gifford, slugarnic cum se aştepta toată lumea, a 
recunoscut în tăcere autoritatea băieților de la Oxford fără 
cel mai mic semn de independență. A invitat pe toată lumea 
la el în birou şi apoi i-a trimis un mesaj Barbarei de la 
cantină, rugând-o să aducă nelipsitele pateuri şi ceai. 

Ridley vedea că Jack e dezamăgit de Gifford, suficient cât 
să-i fie ruşine să-l considere coleg de breaslă. Într-un 
moment în care au rămas singuri, Ridley i-a explicat câteva 
adevăruri neplăcute: 

— Ai auzit cum lui Gifford îi bâzâie non-stop telefonul? 

Ridley vorbea încet, ca să-l audă doar Jack. 

— Sunt rezultatele de la curse. Pe vremuri era un polițist 
destul de bun, dar a rămas în urmă. Acum e parior. Acesta 
va fi ultimul lui caz, Jack. Ajută-l să treacă prin el, ca să se 
poată pensiona cu capul sus şi buzunarele neatinse. 


Jack se simțea presat, pentru că se afla într-o situație din 
care nu putea ieşi triumfător şi, în acel moment, îşi dorea să 
nu se fi oferit voluntar pentru nenorocitul de caz din 
Cotswolds. Se simțea captiv între inutilul Gifford şi cei doi 
tipi de la Oxford, secția Jafuri, de care nu avea nevoie. 

— Suntem cu toţii în aceeaşi tabără, l-a consolat Ridley. 
Poartă-te frumos, măcar pe față - te pricepi la asta. 

Ridley i-a aruncat lui Jack un zâmbet atotcunoscător. 

— Du-te şi discută cu ei. Împărtăşeşte-le informațiile. 
Apoi lasă-i să facă toate verificările şi eu te voi duce la 
Londra ca să-ţi încarci bateriile peste weekend. 

— N-o să plec acum, domnule, acesta e cazul meu! Mă 
trageţi pe linie moartă? a întrebat repede Jack. 

Lui Ridley nu-i venea să creadă că trebuia să rostească 
următoarea replică: 

— Nu, Jack, nu te trag pe linie moartă. Mâine e 
ceremonia numelui pentru primul tău copil. 


CAPITOLUL 12 


Jack cunoştea maximum şapte oameni din mulțimea de 
vreo cincizeci care mişunau prin sală şi prin curtea 
alăturată, dând pe gât lichiorul Pimm's pe care-l plătise 
chiar el. Încăperea era decorată cu draperii luxoase şi 
baloane argintii. Doar proiectorul înfipt sub o masă dintr-un 
colţ îi dădea de gol menirea inițială, de sală de conferinţe. În 
timp ce-şi umplea paharul cu suc de portocale, Jack şi-a 
imaginat că, a doua zi la aceeaşi oră, încăperea avea să fie 
plină de imbecili ca Barrowman care discutau chestii 
simandicoase, cum ar fi prețul unui lingou de aur. 

Jack a ieşit în curte şi s-a îndepărtat de grupul de 
fumători, admirând peisajul uluitor alcătuit de terenul 


hotelului Richmond de cinci stele. Avusese dreptate Maggie 
când rezervase aici. S-a întors şi a văzut-o vorbind cu un 
grup de oameni pe care el nu-i cunoştea, probabil nişte 
colegi de la spital. Penny era lângă masa cu cadouri, 
trăgând cu ochiul printr-un orificiu din ambalajul unuia 
dintre daruri ca să vadă ce era înăuntru. lar Ridley... Ridley 
era înconjurat de multe femei înduioşate, dându-i-se să bea 
cu forța Pimm's în timp ce o legăna pe Hannah care dormea 
dusă. 

O oră mai târziu, inspectorul Simon Ridley, cel mai rigid 
bărbat din Poliție, încerca să-i fredoneze un cântec de 
leagăn ale cărui versuri le ştia doar pe jumătate. Hannah 
era fascinată de interpretarea afonă a lui Ridley. Cu toate că 
acesta era asaltat de doamne, nu avea ochi decât pentru 
micuța domnişoară din brațele lui. 

Într-un colț îndepărtat al încăperii, departe de privirile lui 
Jack, Laura era victima unui doctor care-i povestea chestii 
de genul „i-am ținut inima în mână la modul cel mai 
propriu”. Dar, deşi zâmbea exact când era cazul, nu asculta 
nicio vorbuliță. Îl asculta, în schimb, pe Ridley cântând. 

Laura, ca mulți alţii care munceau enorm pentru 
serviciile de urgenţă, era singură de mult timp. Toţi poliţiştii 
căsătoriți pe care-i cunoştea, bărbaţi sau femei, erau tot cu 
cineva din branşă. Nu era deloc surprinzător, pentru că nu 
aveau timp să cunoască pe cineva din afara domeniului. Şi 
ea ieşea la băut doar cu colegii de serviciu, deci cum mama 
naibii putea să cunoască vreodată pe cineva? 

Viața îi era plină şi palpitantă, dar şi foarte repetitivă. 
leşise în oraş cu paramedici, pompieri, poliţişti... Poate că 
următorul avea să fie acest medic arătos, dar plictisitor? 
Fusese o vreme când Laura ar fi început o relaţie cu un tip 
la fel de atrăgător ca ăsta într-o suflare, dar azi îi venea să 
fugă şi să se ascundă. 


S-a răsucit şi chiar în spatele ei era Ridley. Acesta i-a 
pus-o pe Hannah cea adormită în brațe şi a spus: 

— Trebuie să beau şi eu ceva. 

I-a mulțumit zâmbindu-i, şi-a pus mâna pe cotul Laurei, 
şi, când s-a îndepărtat, degetele i-au alunecat de-a lungul 
brațul ei dezgolit, atingându-i vârful degetelor. Pe Laura au 
cuprins-o fiori în tot trupul şi a simțit cum roşeşte şi cum 
inima începe să-i palpite. 

Din păcate, ştia că Ridley nu avusese aceeaşi reacție la 
atingerea ei. Laura s-a uitat în jos, la Hannah, şi a profitat 
de faptul că era perfect acceptabil ca o femeie să aibă lacrimi 
în ochi dacă ținea un bebeluş superb în brațe. 

În curtea interioară, Penny i se alăturase lui Jack. 

— Hannah a primit patru păturici şi trei telefoane mobile. 
Te-ai gândi că oamenii mai discută între ei... 

— De ce i-ai dărui un mobil unui bebeluş? a întrebat 
Jack. 

— Nu un mobil adevărat, scumpule. Un mobil de jucărie, 
de agăţat deasupra pătuțului. 

Penny l-a cuprins pe după talie şi, împreună, au privit 
încăperea. Erau uimiți de numărul mare de oameni care 
voiau s-o salute pe micuța lor Hannah. Penny şi-a amintit 
de cei care veniseră să-şi ia la revedere de la Charlie. 

— O înmormântare, un botez şi o nuntă, toate în răstimp 
de un an, a zis ea, gândind cu voce tare. 

Jack a strâns-o uşor pe Penny de umăr, iar ea şi-a lipit 
capul de pieptul fiului ei. 

— Cred că nunta va fi la anul, mamă. Mi-ar plăcea s-o 
duc pe Maggie în Santa Lucia în luna de miere şi, ştii şi tu, 
nu e ieftin. Plus că Maggie vrea să slăbească. 

— Ah, poate slăbi în câteva luni dacă se ambiționează. 

— Deocamdată e o femeie asaltată de hormoni, cu o poftă 
enormă de mâncare chinezească şi vin roşu. Nu vrei tu să-i 
spui să se „ambiționeze”? Eu sigur n-o să-i spun! 


Deşi dormise bună parte din ziua ei cea mare, Hannah a 
adormit de îndată ce au ajuns acasă. La fel şi Penny. 

Jack nu băuse niciun strop de alcool la ceremonie pentru 
că trebuia să conducă. Dar, odată ajuns acasă, s-a aşezat 
pe canapea lângă Maggie şi şi-a turnat un pahar mare cu 
brandy. Maggie s-a aventurat şi l-a întrebat cum mergea 
ancheta din Cotswolds, iar el i-a spus că se simțea păcălit: 

— Mai întâi mă solicită pe mine personal datorită 
experienței mele în cazuri asemănătoare, apoi sunt depăşit 
în grad de doi tipi de la Jafuri, din Oxford. lar Ridley joacă 
în ambele echipe! Mi-a făcut scandal aşa, de dragul 
spectacolului, ca oamenii de la Chipping Norton să creadă 
că mă poate controla, dar apoi mi-a spus să trec peste cei 
de-acolo şi să-i raportez lui direct. 

— Şi în sistemul de sănătate ai avea parte de acelaşi gen 
de jocuri politice, a spus Maggie, ridicând din umeri. Nu 
înseamnă că Ridley nu are încredere în tine. 

— Ştiu asta, a spus Jack, dar uneori ar trebui să-şi 
exprime părerile în mod deschis. 

Maggie s-a apropiat de Jack şi şi-a înlănțuit, cu blândețe, 
degetele cu ale lui. 

— Nu ştiu, Mags. E un moment prost, cred. Echipa de- 
acolo de-abia începuse să-mi arate respect... 

Maggie s-a înclinat şi l-a sărutat. 

— Asta înseamnă că ar trebui să tac? a întrebat el, 
râzând. 

Ea l-a sărutat din nou. Jack a profitat de acest rar 
moment de intimitate. A luat-o pe Maggie în braţe, scoțând 
un mic „uf' când ea i s-a aşezat în poală şi şi-a prins 
gleznele la spatele lui. După trei trepte, Jack a păşit pe un 


morman de haine călcate ale bebeluşului, lucru care l-a 
făcut să cadă în față sprijinindu-se în mâna stângă. Mâna 
dreaptă însă i-a rămas fermă în jurul taliei lui Maggie, ca să 
n-o scape. Au chicotit pe înfundate, încercând să nu piardă 
momentul. 

Jack s-a ridicat în picioare, lăsând-o pe Maggie să stea în 
fund pe scări. 

— Adu-mi un brandy, a poruncit ea. După aia mişcă-te 
sus, până nu adorm. 

Nu era nevoie să-l roage de două ori. Jack a alergat spre 
bucătărie. 

Era pentru prima oară de când se născuse Hannah când 
Jack şi Maggie făceau dragoste - şi în mare viteză. După 
aceea au rămas întinşi unul în brațele celuilalt şi au simţit 
că începe un nou şi palpitant capitol din viaţa lor. Maggie i-a 
spus că niciodată nu s-a simțit mai fericită decât atunci. lar 
o parte din fericirea ei venea din faptul că Jack îşi găsise, în 
cele din urmă, locul în această lume. 

— Întoarce-te în Cotswolds cu capul sus, Jack. Au mare 
noroc cu tine, fie că ştiu asta, fie că nu. 

Maggie era evident într-o dispoziție melodramatică, dar 
cuvintele ei erau sincere şi-l făceau pe Jack să se simtă mai 
bine în situația stânjenitoare în care se afla. Maggie s-a 
ridicat, rezemându-se de pieptul lui Jack, ca să-l poată privi 
în ochi. 

— Eşti un polițai special, ştii asta, nu? Ai mintea lui 
Harry Rawlins şi inima lui Charlie Warr. 

Jack era surprins că Maggie rostise numele lui Harry. 
Crezuse că Maggie îl scosese din vieţile lor, pentru că era o 
influență malefică şi, în plus, era mort de multă vreme. Dar 
se pare că Harry Rawlins îi venea în minte din când în când, 
aşa cum îi venea în minte şi lui Jack. 

— Ei te-au făcut cine eşti. Gândeşte ca Harry, acționează 
ca Charlie şi vei fi invincibil. Ai luat tot ce e mai bun de la 


aceşti bărbaţi puternici şi memorabili. Eşti o forță a naturii, 
Jack Warr. 


CAPITOLUL 13 


În cele 48 de ore în care Jack fusese la Londra, cele două 
echipe - cea de la Oxford şi cea de la Chipping Norton — 
împărtăşiseră toate informaţiile din ultimii trei ani şi acum 
erau la curent cu întreaga situație. 

Înainte de a pleca la ceremonia fiicei sale, Jack 
contribuise cu o instrucțiune de importanţă vitală: să 
păstreze  discreţia. Localnicii deja aveau prea puțină 
încredere - sau deloc — în capacitatea poliției de a prinde 
banda. Dacă aflau că pericolele la care erau expuşi 
proprietarii crescuseră, se puteau răzvrăti. Jack îi sfătuise 
ca, deşi spargerea de la casa familiei Barrowman urma să 
ajungă, inevitabil, la urechile publicului, „atacul asupra lui 
Mathew să rămână secret”. 

— Şi, mai important... 

Lee îl întrerupsese ca să anunţe că se va duce el personal 
la domnul Barrowman ca să-i explice. 

— Barrowman o să se calmeze când o să vadă că ați adus 
nişte şmecheri să lucreze la acest caz. Şi am să dau o 
declaraţie jurnaliştilor, ca să scăpăm de ei. 

Jack l-a aşteptat să termine ce avea de spus. 

— Voiam să zic că încă nu ştim cine e omul din interior 
sau dacă sunt mai mulți. Orice bârfă auzită pe străzi ne 
poate fi fatală. 


Când Jack s-a întors la Chipping Norton, inspectorii Lee 
şi Mason erau bine înfipți în anchetă şi era rândul lui să 
vină tare din urmă. 

Lee şi Mason stăteau față în față cu Gifford în biroul 
acestuia. Oaks era cocoțat pe pervaz, iar lui Jack îi 
dăduseră un scăunel de birou. A preferat să ignore 
simbolismul evident şi a rămas în picioare ca să-şi afirma 
autoritatea, indiferent dacă o mai avea sau nu. 

A început Lee: 

— În Oxford e un grajd care închiriază remorci pentru cai, 
rulote, tractoare şi echipament pentru ferme. Proprietarul, 
Jacob Mulhern, ştie că, în negura trecutului, i-a închiriat o 
remorcă pentru trei cai unui anume domn Smart. Presupun 
că ați mai auzit acest nume. E acelaşi mod de operare - acte 
false, plata cu bani gheaţă, remorca luată şi adusă la loc în 
inima nopții. 

— Scuze dacă s-a discutat deja despre asta în absența 
mea, dar cum se face că nu ați semnalat acest lucru când 
inspectorul Gifford v-a dezvăluit numele domnului Smart? 

De îndată ce a rostit această întrebare, Jack a ştiut şi 
răspunsul. Gifford nu le spusese niciodată acest nume 
tipilor de la Jafuri Oxford. Toată lumea din încăpere a 
ignorat în tăcere întrebarea lui Jack. Nu avea niciun sens să 
despice în patru vechile greşeli; important era să meargă 
înainte împreună. Lee a continuat: 

— Când ne-am dat seama că banda voastră a închiriat 
rulote din Oxford, l-am interogat pe Mulhern. Am avut două 
spargeri, ambele acum vreun an şi jumătate. Au fost 
preluate de poliție şi, pentru că păgubiţii voiau doar să 
încaseze asigurarea şi să uite de toată povestea, cazurile nu 
au ajuns la noi. În sine, chestia asta nu e ceva deosebit — 
dacă victima nu depune plângere, nici noi nu continuăm 
cazul. În orice caz, numele Smart apărea în dosar, aşa că 
iată-ne aici. 


Oaks a intervenit, dorind să se implice activ în punerea la 
curent a lui Jack. 

— Datorită priceperii lui Bevan în gestionarea dovezilor, a 
fost rapid şi uşor să comparăm datele jafurilor de la Oxford 
cu datele jafurilor din Chipping Norton şi să vedem că 
banda aceasta nu a stat niciodată cu mâinile în sân, aşa 
cum am crezut noi inițial. Când nu erau într-un loc, erau 
într-altul. Nu s-au oprit niciodată. 

— Minunat. 

Jack avea senzaţia ciudată că altcineva îi explica propria 
investigaţie. 

— Prin urmare, acum avem toate informaţiile despre cele 
două vechi spargeri şi despre închirierea remorcilor, nu-i 
aşa? 

— V-am adus mult mai mult de-atât, domnule sergent 
Warr. 

Tonul arogant al lui Lee l-a făcut pe Jack să se încline 
înainte nerăbdător; urma să primească o informaţie foarte 
valoroasă. 

— Domnul Smart tocmai a închiriat o altă remorcă de la 
Mulhern. 

Jack a făcut ochii mari, iar Oaks s-a ridicat în picioare, 
absolut încântat. 

— Înseamnă că vor da o nouă spargere! 

Şi-a dat seama că, pentru prima oară în ultimii trei ani, 
erau cu un pas înaintea spărgătorilor. Mason a vorbit şi el, 
cu accentul lui moale, galez: 

— Ne-am ocupat de asta. Supraveghem cele mai probabile 
ținte, bazându-ne pe informațiile geografice ale primelor 
două incidente cunoscute. 

Jack şi-a schimbat imediat starea de spirit, de la 
încredere deplină la îngrijorare. 

— Domnule, două incidente nu vă pot oferi niciun fel de 
tipar, e imposibil din punct de vedere statistic, deci nu aveți 


de unde să ştiţi dacă protejaţi casele cu adevărat vizate. 
Trebuie să supravegheați grajdurile. 

Mason s-a încruntat şi a vorbit cu un glas mult mai 
profund: 

— Te asigurăm că ştim să ne facem meseria. 

Dar Jack a rămas neclintit. 

— Măsurile polițieneşti la întâmplare nu vor funcţiona cu 
banda asta. Sunt prea organizați. Trebuie să acționați 
precis, iar singurul detaliu de care sunteți absolut siguri e 
grajdul. 

Mason a clătinat din cap. 

— Asta ar însemna să lăsăm ca spargerea să aibă, de 
fapt, loc. 

E singurul lucru pe care-l puteți face. 

Jack s-a uitat spre Gifford aşteptând un sprijin şi, când a 
văzut că nu-l primeşte, s-a răstit la bietul polițist care habar 
nu avea de capul lui: 

— Spuneţi-mi că mă înşel dacă aşa credeţi, domnule! Sau 
spuneţi-le lor că se înşală! 

Apoi a încercat să se calmeze. 

— Domnule inspector Mason, dacă-i urmăriți pe străzi 
lăturalnice, vă veți rătăci. Trebuie să-i aşteptaţi să iasă 
singuri. La grajduri. 

Un gând nu-i dădea pace, aşa că Jack s-a încruntat. 

— De unde a ştiut Mulhern să vă sune şi să vă spună 
despre domnul Smart? Mulhern ştie că numele lui Smart e 
legat direct de aceste spargeri? Pentru că, dacă i-ați spus 
asta, atunci el e cel pe care ar trebui să-l protejați! 

Înainte ca Jack să-şi termine fraza, Lee se ridicase deja în 
picioare. 

— Domnule sergent Warr, e suficient! Tocmai v-am 
furnizat cea mai bună pistă pe care ați avut-o de trei ani 
încoace. Intenționăm să ne întoarcem la Oxford şi să-l 
interogăm pe Mulhern. Dacă vreţi să mai faceți parte din 


această investigație acum, când îl vom încolţi în sfârşit pe 
domnul Smart, vă sugerez să vă conformați. 

Jack a strâns din dinți şi şi-a umflat nările, dar n-a scos o 
vorbă. În clipa aceea, şi-ar fi dorit mai degrabă să-l 
pocnească pe Lee decât să-l aresteze pe domnul Smart. 


CAPITOLUL 14 


Când Mason a parcat pe aleea denivelată, grajdul din 
Oxford era cufundat încă în beznă. Lee se întorsese la secția 
de poliție din Thames Valley de pe Abingdon Road ca să le 
raporteze inspectorului-şef şi consilierilor locali, lucru care-i 
spunea lui Jack tot ce trebuia să ştie despre priorităţile lui 
Lee — era mai important să împace elitele din zonă decât să 
se asigure că Mulhern era în siguranță şi apoi să întindă o 
capcană membrilor bandei atunci când aceştia urmau să 
returneze remorca pentru cai, în miez de noapte. 

Cele cincizeci de minute petrecute pe drum până în 
Abingdon, în Oxfordshire, fuseseră îngrozitor de tăcute. 
Jack şi Lee nu porniseră deloc cu dreptul, ceea ce-l irita pe 
Mason, căruia îi displăcea orice tensiune în cadrul echipei 
sale. Se hotărâse că aceasta era cea mai bună cale de a 
gestiona atmosfera încordată - să nu spună nimic. 

Mason tocmai primise un apel de la Lee, care spusese că 
o maşină a poliției trecuse pe la grajdurile lui Mulhern cu 
mai puţin de o oră în urmă şi că nu răspunsese nimeni. Dar 
era linişte şi casa era în regulă, aşa că probabil Mulhern nu 
era acasă. Deşi Lee sugera că probabil veniseră degeaba, 
asta nu-i estompase cu nimic temerile lui Jack cum că 
lucrurile puteau merge foarte prost. 

Mason a bătut tare la uşa lui Mulhern pentru a treia oară. 


— Se pare că au avut dreptate colegii, a spus Mason 
ridicând din umeri. E plecat şi gata. Totul e în regulă. 

Jack a tras cu ochiul pe fereastra salonului ca să vadă 
dacă e cineva înăuntru, iar Mason a traversat curtea, 
îndreptându-se spre grajd. Jack şi-a făcut mâna streaşină la 
ochi ca să se ferească de becul de veghe. 

— Lângă uşa de la intrare sunt nişte haine şi nişte cizme. 

Jack şi-a schimbat poziția, ca să se uite spre celălalt 
capăt al salonului. 

— Pe o farfurie lăsată pe brațul canapelei e un sandviş pe 
jumătate mâncat. Şi pe podea e o cană cu ceai. Neatinsă, 
din câte se pare. 

Pe masa din bucătărie era o plasă de cumpărături, rulată 
cât să se vadă că înăuntru era o plantă într-un ghiveci. Deşi 
era oarecum întuneric, Jack distingea o parte a siglei de pe 
plasă: cuvântul „Miles” şi un desen cu frunze. Din nou, 
Charlotte Miles. 

Jack s-a răsucit să-şi anunţe descoperirea, însă Mason 
rămăsese încremenit, holbându-se printr-o deschizătură din 
partea de sus a uşii grajdului. Jack i s-a alăturat iute. 

Trupul lui Mulhern era întins pe jos. Avea căluş la gură şi 
brațele îi erau legate la spate cu frânghie. Zăcea în mijlocul 
unei căpițe mari de fân, înecată în sânge. Un armăsar mare 
şi sur se afla la câţiva centimetri de capul lui, mâncând 
netulburat de la locul crimei. Jack a trecut repede pe lângă 
Mason, care părea că intrase în stare catatonică, a deschis 
şi jumătatea de jos a uşii şi a luat calul de lângă cadavru. 
După ce a închis calul, Jack s-a întors spre Mason vrând 
să-l sfâşie, aşa inspector cum era el, dar văzându-i expresia 
în timp ce se holba la cadavrul bărbatului pe care ar fi 
trebuit să-l protejeze, Jack şi-a dat seama că nu mai era 
nevoie să urle la el. Mason ştia deja că era vina lui. 

— Anunţă la secție, domnule inspector Mason! l-a instruit 
Jack. Anunţă la secţie! 


Mason şi-a revenit din transă şi şi-a scos telefonul mobil. 

Mulhern zăcea pe partea dreaptă, cu brațul răsucit atât 
de mult la spate încât ieşise din articulaţie. Tibia dreaptă 
era atât de zdrobită încât aproape că era toată pe ciment, iar 
urmele însângerate de copite de pe cracul pantalonului său 
sugerau că armăsarul fusese încurajat să calce în picioare 
iar şi iar această parte a trupului lui Mulhern. 

Tortură. O tortură brutală, chinuitoare. Jack s-a ghemuit, 
având grijă să nu atingă nimic, şi a examinat mai atent 
cadavrul. Cineva îi făcuse lui Mulhern găuri în antebrațe şi 
îi smulsese mici bucățele de piele. În cele din urmă, 
infractorii îi puseseră capăt suferinței crăpându-i capul, cel 
mai probabil cu aceeaşi rangă pe care o folosiseră şi în cazul 
lui Mathew. Capul zdrobit şi diform al lui Mulhern zăcea 
acum într-o baltă de sânge roşu întunecat. Doar părul blond 
şi des şi un amestec coagulat de fân, sânge şi materie 
cerebrală mai ţineau craniul la un loc. 

Jack a auzit câteva gâfâieli lângă umărul lui stâng - 
Mason încerca să se calmeze. 

— Vine... ambulanta, a reuşit el să spună printre gâfâieli. 
Şi Lee... La naiba... Mulhern nu ştia nimic. Probabil că şi-au 
dat seama de asta în câteva secunde, deci... De ce aşa ceva? 
Rahat! 

Jack s-a răsucit şi l-a privit pe Mason în ochii înnebuniți 
de panică. Apoi Mason a rostit cele mai nepotrivite cuvinte: 

— Bine... deci... trebuie să avem grijă să povestim 
amândoi acelaşi lucru, domnul sergent Warr. 

Dacă Mason ar fi arătat vreun semn de regret în locul 
dorinței de a-şi salva pielea, lucrurile poate că ar fi mers 
altcumva. 

Jack l-a pocnit în stomac cu pumnul, făcându-l să cadă 
în genunchi, apoi l-a prins de gât pe la spate, obligându-l să 
ridice capul şi să se uite direct spre cadavrul zdrobit din fața 
lui. Mason încerca disperat să-şi vâre degetele în spaţiul 


dintre antebraţul lui Jack şi propria trahee, ca să poată 
respira. Jack a spus, scrâşnind din dinţi: 

— Aţi trimis toate resursele ca să protejaţi cele mai 
importante case din zonă! Cele mai stridente, nu-i aşa, 
Colin? Pe la nemernici ca Barrowman, omul care vă plăteşte 
salariile. Să ştii că şi Jacob Mulhern vă plătea salariile! Şi 
acum uită-te la el... Uită-te la el! 

Mason stătea cu ochii bulbucaţi şi se înroşea la față, pe 
măsură ce oxigenul îi abandona creierul panicat, dar Jack a 
continuat, calm şi înspăimântător: 

— Te gândeşti cum să scapi din porcăria asta? Îți spun eu 
cum vei scăpa. Cu ajutorul meu! În clipa asta sunt singurul 
care te poate ajuta. 

Jack l-a aruncat pe Mason, care a căzut în patru labe. 
Acolo a simţit că-i vine să vomite şi a încercat să respire, în 
timp ce în depărtare se auzeau sirenele. Jack a vorbit cu 
mult calm: 

— Banda asta a depăşit o limită, pentru că, după ce au 
omorât un om nevinovat, ştiu şi ei că trebuie să dispară 
repede şi cu suficienți bani ca să se ascundă. Aşa că vor lovi 
la evenimentul hipic anual din Chipping Norton, iar lovitura 
va fi una dură. Cunosc banda asta şi ştiu cum să dau de 
urma spărgătorilor. Mă voi lupta cu oameni de calibrul lui 
Barrowman ca să-mi fac treaba, dar nu mă voi lupta cu tine. 
Din clipa asta, ori eşti de partea mea, domnule, ori am să te 
distrug fără niciun regret. 

Jack s-a răsucit, a închis partea de jos a uşii grajdului în 
urma sa şi s-a îndreptat spre maşina lui Lee, care era 
însoțită de două vehicule de patrulare şi de o dubă a 
criminaliştilor. 

Pe Mason, aflat încă în patru labe, nu-l vedea nimeni din 
afara grajdului. S-a târât până la perete, s-a ridicat cu greu 
în picioare şi şi-a curățat fânul de pe pantaloni. A inspirat 
profund de câteva ori, şi-a desfăcut cravata şi şi-a descheiat 


primul nasture al cămăşii. l-a auzit pe Lee şi pe Jack 
discutând în timp ce se apropiau de el. A reuşit, în cele din 
urmă, să se adune şi a răsărit de după uşă ca şi cum nimic 
nu s-ar fi întâmplat. 

Lee a fost realmente şocat de priveliştea din fața ochilor 
lui, dar era un tip mai calm şi mai rece decât Mason, aşa că 
şi-a revenit repede. La fel de repede a început să latre ordine 
spre poliţişti şi spre membrii echipei de criminalistică. Dar 
Mason nu auzea nimic din toate astea. Era prea ocupat să 
se holbeze la Jack, ai cărui ochi întunecaţi erau adăpostiți 
acum sub sprâncenele dese şi despărțiți de o încruntătură 
profundă. Uitându-se la el, Mason şi-a dat seama că toate 
amenințările rostite de Jack mai devreme fuseseră 
autentice. Mai mult de atât, Mason era conştient că toate 
acuzațiile pe care i le adusese Jack erau justificate. 


Privită de afară, secţia de poliție St. Aldates din Oxford 
putea fi uşor confundată cu o bibliotecă sau cu o baie 
comunală. Era o clădire veche şi frumoasă, cu sute de ani 
de viață a oraşului înscrişi în pereţii săi de gresie. Doar 
numeroasele sale camere de supraveghere şi ferestrele 
moderne o făceau să pară că aparține secolului XXI. 
Înăuntru, însă, era o secție tipică de poliție; aveau 
tehnologie superioară față de colegii din Chipping Norton şi 
mult mai mult personal, dar tot o secţie de poliţie era. 

Gifford, Oaks şi Davidson veniseră din Chipping Norton şi 
acum aşteptau să fie puşi la curent cu noile evenimente. 
Fiecare ținea în mână un pahar de carton cu o băutură 
caldă înăuntru, dar niciunul nu bea din el. Barbara de la 
cantină îi răsfățase cu toate bunătățile lumii şi nu mai 
aveau cum să aprecieze lucrurile banale. 


În timp ce inspectorul Lee vorbea, Mason era la laptopul 
său, afişând toate fotografiile de la locul crimei pe tabla 
interactivă care acoperea un perete întreg. După ce 
imaginile s-au încărcat, Lee a putut să le mute de colo-colo, 
să le mărească şi să le micşoreze atunci când vorbea despre 
fiecare dintre ele. Pentru Davidson era prima crimă. Natura 
oribilă a imaginilor nu-l tulbura, pentru că văzuse 
numeroase accidente petrecute la ferme. Însă brutalitatea 
intenționată a unui om care luase o viață cu atâta cruzime 
era şocantă pentru toată lumea. 

A fost impresionant modul succint şi lipsit de vreo emoție 
în care Lee a prezentat moartea lui Mulhern. 

— ...Prin urmare, a încheiat el, jafurile şi crima sunt 
legate intrinsec. Deoarece locul crimei e foarte întins şi 
acoperă ambele jurisdicții, trebuie să colaborăm foarte 
strâns şi să împărtăşim în permanenţă informaţiile pe care 
le avem. Propun ca inspectorul Mason şi cu mine să 
investisăm crima de la Oxford, iar inspectorul Gifford să 
continue ancheta în cazul spargerilor de la Chipping Norton. 

Jack ştia că Lee voia să păstreze pentru sine ancheta 
mult mai atrăgătoare a crimei, lucru care-i convenea de 
minune. Jack voia doar să se asigure că nu va mai muri 
nimeni. 

— Domnule, evident că inspectorul Gifford şi 
dumneavoastră ar trebui să conduceţi dubla anchetă, dar 
poate că ar trebui să amestecăm echipele ca să folosim cât 
mai bine informațiile acumulate. 

Cu coada ochiului, Jack îl vedea pe Davidson foindu-se şi 
fremătând ca un copil disperat să fie ales primul în echipa 
de fotbal pe maidan. 

— Agentul Ronnie Davidson v-ar fi de mare folos, 
domnule. 

Jack s-a uitat scurt la Mason. 


— lar inspectorul Mason ar fi de neprețuit pentru noi. 
Dacă sunteți amabil, domnule Mason? 

Mason ştia că nu are de ales şi că trebuia să susțină 
ideea lui Jack, confirmând că ar fi bucuros să se alăture 
echipei din Chipping Norton. 


Mason şi Jack s-au întors în Chipping Norton împreună, 
cu maşina. 

— Când am spus că eşti de neprețuit pentru această 
parte a investigației, nu mâncam rahat. Nu prea ştiu ce fel 
de polițist eşti, dar ştiu ce fel de om eşti. Tu l-ai găsit pe 
Mulhern şi... în fine, păstrează sentimentul de vinovăţie şi 
groază, o să-ţi fie util ca să-i prindem pe membrii acestei 
bande. În meseria asta trebuie să simţi, Mason. Lee nu 
simte, dar tu da. Vină. Groază. Orice. Dacă nu simți, nu te 
motivează nimic. Nimic care să merite, adică. 

Pe la ora opt, Jack şi Mason se aflau la Fox Hunters, 
sorbind din prima bere a serii respective. 

— Deci, cine e omul din interior despre care vorbeai? 

— E o femeie, a zis Jack cu un zâmbet, deschizând o 
pungă de chipsuri. Charlotte Miles are o fermă şi două 
afaceri, una de grădinărit şi de amenajări horticole şi alta de 
livrare a fructelor şi legumelor. Numele ei apare la fiecare 
spargere, deşi, ca să fiu sincer, o mulțime de nume sunt 
legate de ele. Din punctul ăsta de vedere e o comunitate 
mică şi încurcată. Dar... pe masa din bucătăria lui Mulhern 
era una dintre plasele cu care face ea livrările, avea 
înăuntru o plantă în ghiveci. E implicată. Sunt convins de 
asta. 


Lui Mason, copleşit de propria dorință de mântuire, îi 
venea să se ducă acasă la Charlotte chiar atunci şi s-o 
aresteze, dar Jack l-a asigurat că femeia nu pleca nicăieri. 

Oaks li s-a alăturat cu o halbă de cidru tulbure şi şi-a 
tras un scaun de la bar, ca şi cum ar fi fost singurul loc 
neocupat din cârciumă. Oaks le-a transmis toate 
informațiile pe care tocmai le primise. 

— Jacob Mulhern: văduv, două fiice, trei nepoți. Nimic pe 
camerele lui de supraveghere. Fuseseră deconectate, dar nu 
de vreun spărgător. Se pare că le deconectase Mulhern 
însuşi. Din registrul apelurilor reiese că era în căutarea 
unor oferte de preţ ca să-şi înlocuiască tot sistemul de 
securitate... 

Jack s-a  încruntat. De ce voia Mulhern să-şi 
îmbunătățească sistemul de securitate? 

Oaks era prea concentrat să citească din telefon ca să-i 
observe preocuparea. 

— Autopsia va fi efectuată mâine la prima oră, dar 
observaţiile inițiale spun că fractura craniană a dus la o 
hemoragie puternică şi la exsanguinare. 

Oaks a luat o înghițitură din paharul cu cidru, apoi şi-a 
îndepărtat un rest de măr de pe limbă. 

— E cam dură toată faza. Însă merită efortul. I-ai văzut 
mutra lui Ronnie când i-ai spus că poate rămâne acolo? Nici 
n-o să iasă din secția aia! O să fie lipit de monitor verificând 
imagini de pe camerele de supraveghere şi extrase de cont. 
O să urască la culme faza asta! 

Apoi Oaks s-a scuzat şi s-a dus la toaletă, dar nu înainte 
de a pune câteva întrebări cheie care să dea tuturor de 
gândit. 

— Mă întreb de ce l-au torturat? Ce-şi închipuiau că ştie? 

— Tu ce crezi, Mason? 

Întrebarea lui Jack avea o nuanță acuzatoare şi Mason 
ştia asta. 


— De asta era important ca lumea să afle doar strictul 
necesar. 

Jack n-a mai aşteptat ca Mason să nege încă o eroare. 

— Cineva de la voi i-a spus mult prea multe. Ştia că 
„domnul Smart” era legat mai mult decât întâmplător cu 
câteva spargeri mai vechi din Oxford. Era speriat. De asta 
voia să-şi ia nişte precauții în plus. 

Jack a clătinat din cap în semn de refuz. 

— Era suficient să se uite la fața lui Mulhern şi să-şi dea 
seama că poliţiştii îl luaseră la întrebări. De asta l-au 
torturat. Ca să afle cât de multe ştia. Iar Mulhern le-a spus 
totul înainte să-l lovească a doua oară... Restul a fost 
sadism pur. 

Mason a pus degetele pe gura halbei. Ar fi făcut orice ca 
să-i dispară senzația de vinovăţie. Dar Jack a continuat: 

— Să-l taie în halul ăla... Apoi i-au pus calul să-i 
zdrobească oasele sub copite. 

Mason a închis ochii strâns. 

— Gata! Ai dreptate, asta vrei să spun?! E vina noastră. A 
mea, OK? Dumnezeule mare, trebuie să fi fost îngrozit! 

Acum că îl ațâțase, Jack a venit cu soluția: 

— OK. Mâine ţintim veriga cea mai slabă. Charlotte Miles. 
Şi o facem să ne spună tot. 


CAPITOLUL 15 


Jack stătea de vreo oră pe aleea fermei lui Charlotte şi 
Annie, în Vauxhall-ul Corsa albastru pe care-l închiriase. 
Maşina fusese o altă „glumă” pusă la cale de Oaks pentru ca 
Jack să se simtă nedorit acolo, la fel cum fusese şi faza de la 


început, cu pensiunea. Însă, deşi îi putuse schimba locul de 

cazare, de la „dărăpănătură” la pensiunea verişoarei sale, 
Oaks nu mai reuşise să-i schimbe maşina închiriată. 

Mason, trântit pe locul din stânga, părea că nu dormise 
deloc. Se uita pe geam, dar nu părea capabil să se 
concentreze la nimic. Era undeva departe, gândindu-se încă 
la Mulhern. 

Maşina de tuns iarba pe care, potrivit spuselor Barbarei 
de la cantină, Charlotte o cumpărase de la James Somerset 
cu 1800 de lire, era parcată sub fereastra bucătăriei. 
Fondurile cunoscute ale micii întreprinderi i se roteau lui 
Jack prin minte: tatăl lui Annie murise, lăsându-le 200.000 
de lire prin care izbutiseră să-şi plătească ipoteca şi să 
păstreze casa - dar la limită. Charlotte câştiga, în medie, 
30.000 de lire pe an, iar salariile sporadice ale lui Annie 
păreau să provină din cele două ture săptămânale la Ferma 
Soho. Avea oare dreptate în privința lui Charlotte? Sau era 
pe cale să acuze o femeie complet nevinovată de un lucru 
despre care ea nu avea habar? 

Jack zâmbi mai mult pentru sine. Până acum le 
subestimase pe aceste femei, care munceau din greu şi 
câştigau puțin. Acum nu mai era dispus să se lase dus de 
nas. 

Jack parcase în aşa fel încât să vadă bine cocina porcilor. 
Ştia că Annie îl trimisese deja la abator pe Alec, aşa că 
presupunea că Charlotte avea cu atât mai multă grijă de cei 
rămaşi. Avea dreptate. După zece minute de la sosirea 
poliţiştilor, Charlotte a ieşit din casă şi s-a îndreptat spre 
porci, ținând capul plecat şi mergând târşâit. 

— Ea e? a întrebat nerăbdător Mason. 

— Să nu cumva să ieşi din maşină cu ideea fixă că ea e 
complicele şi că ne va duce direct la ucigsaşul lui Mulhern. 
Dacă într-adevăr ea e numitorul comun al tuturor 
spargerilor, mă îndoiesc că îşi dă seama cât e de importantă. 
Nu suntem aici ca s-o speriem. OK? 


În timp ce Jack şi Mason se apropiau, Charlotte stătea 
aplecată, cu spatele la ei, strângând zoaiele într-un colț cu 
grebla, în timp ce porcii rămaşi i se vârau întruna în drum. 
Charlotte şi-a pus mâna pe spinarea celui mai mare porc şi 
s-a sprijinit greoi pe el. Porcul stătea pur şi simplu, ca şi 
cum ar fi ştiu că femeia are nevoie de ajutor. Apoi Charlotte 
a pus mătura la subraț, şi-a dus mâna la față şi a izbucnit 
în suspine. Jack şi Mason s-au oprit derutați. 

Jack s-a uitat în altă parte, încercând să-i ofere un 
moment intim de tristețe. Pe de altă parte, Mason habar nu 
avea de ce plângea Charlotte. 

— Ce-a pățit, Jack? 

Jack privea de-a lungul potecii care trecea pe lângă fermă. 
A pornit într-acolo şi Mason l-a urmat. Poteca mergea de-a 
lungul casei, apoi dispărea în câmpul din spate. Lui Jack îi 
atrăseseră atenția nişte urme paralele de cauciucuri, prea 
late ca să aparțină unei maşini, prea înguste ca să aparțină 
unui aparat de tuns iarba. Erau nişte urme de ATV. Când el 
s-a apropiat de clădire, Charlotte l-a zărit cu coada ochiului. 

— L-a ales pe Alec! 

Charlotte îşi dorea cu atâta disperare să stea de vorbă cu 
cineva - cu oricine - în afara criminalei de Annie încât nici 
măcar nu spusese „bună ziua”. Nu părea deloc ruşinată că- 
şi arătase emoţiile, deşi încă plângea încetişor. 

— L-am îngrijit pe Alec din ziua în care s-a născut. Era 
cel mai mic, aşa că a fost singurul cu care am avut de-a 
face. Porcii sunt nişte animale foarte inteligente, domnule 
sergent Warr. Şi se leagă de noi, oamenii. Cum fac şi câinii. 

Mason a clătinat capul nevenindu-i să creadă: femeia asta 
avea inima frântă şi plângea din cauza unui porc! Jack 
auzea cum Mason inspira prelung şi profund ca să nu 
izbucnească în râs. 


— Acesta este inspectorul Mason, a zis Jack. De la 
Oxford. Ancheta lui s-a întrepătruns cu a noastră, aşa că 
deocamdată e aici, ca să ne ajute. 

Mason a încercat să se reabiliteze zâmbind cu empatie. 

Înainte ca femeia să apuce să răspundă, Annie şi-a făcut 
apariția, însoţită de un fierar venit să-i potcovească pe 
Florrie şi pe Judas, care urmau să participe la evenimentul 
hipic anual. Dacă privirile ar fi putut ucide, Annie ar fi căzut 
trăsnită chiar acolo, în zoaiele porcilor. 

— Te conduc eu, James! a lătrat Charlotte la potcovar. 

Era clar că nu avea chef de Annie nici măcar o clipă în 
plus. 

— Pot să te ajut cu ceva? a îndrăznit ea. 

Jack nu era sigur ce anume ştia Annie sau dacă ştia ceva, 
aşa că a propus să meargă cu toţii în casă şi s-o aştepte pe 
Charlotte acolo. Mason l-a apucat pe Jack de braț. 

— Dacă refuză să discute cu noi, chiar acum, ar trebui s- 
o arestăm pentru obstrucționarea anchetei. 

Jack a clătinat din cap. 

— Ba n-o să facem asta, pentru că, dacă e persoana care 
cred eu că e, îşi doreşte cu disperare să-i arate cineva că are 
o cale de scăpare din situaţia încurcată în care a intrat. 
Cum mama dracului o grădinăreasă din Chipping Norton 
ajunge să se încurce cu o bandă de spărgători? Nu e legată 
de ei nici emoțional, nici profesional, aşa că mi-e limpede că 
ne scapă ceva. Când vom afla ce anume, o vom prinde. Uite 
ce e, Mason, dacă vrei să duci maşina înapoi la secție, n-ai 
decât. Mă întorc singur după ce vorbesc cu Charlotte. 

Instinctul îi spunea lui Mason să plece. De când 
descoperise cadavrul lui Mulhern, se simțea de parcă ar fi 
fost sclavul lui Jack şi ura chestia asta. Ezită, pentru că 
nodul din gât îi amintea permanent de violentul avertisment 
al lui Jack: „Din clipa asta, ori eşti de partea mea, domnule, 
ori te voi distruge fără niciun regret!”. 


Mason i-a urmat în casă pe Annie şi pe Jack. 

În bucătărie, Annie a făcut ceai, apoi a acoperit vasul cu o 
husă de lână în forma unei găini şi a pus biscuiţi de mai 
multe feluri pe un platou mare, rugându-i să se servească, 
pentru că ea trebuia să continue curăţenia. 

Jack savura momentele de tăcere în timp ce explora din 
priviri bucătăria şi evalua intuitiv locuința femeii, încercând 
să găsească nişte indicii psihologice care să-i ajute la 
interogatoriu. 

Gândurile lui Jack au fost întrerupte de telefonul mobil şi 
a văzut iute că-l suna Maggie. Faptul că-l suna în loc să-i 
dea mesaj când ştia că e la muncă l-a făcut imediat să se 
îngrijoreze. S-a scuzati şi a ieşit din casă. Primele cuvinte 
rostite de Maggie au fost: 

— Suntem bine cu toții. 

Apoi a tăcut şi respirația ei întretăiată îi spunea lui Jack 
că plângea. 

— Nu te grăbi, i-a spus el cu blândețe. Sunt aici. 

După o tăcere prelungă, Maggie a zis, în cele din urmă: 

— Regina a fost dusă la spital. Bebeluşul ei vine cu trei 
luni mai devreme. 

Jack n-a spus nimic, pentru că nu prea era nimic de 
spus. 

— Mă duc să fiu alături de ea, iar Penny va rămâne să 
aibă grijă de Hannah. Voiam doar să-ți aud vocea... Mi-e dor 
de tine. 

— Şi mie mi-e dor de tine, a zis el. Dar nu plângi pentru 
că ţi-e dor de mine. 

— Suntem atât de norocoşi, Jack! Ieri, Hannah stătea pe 
burtică şi s-a împins singură în brațe şi eu... eu i-am spus 
că e o fetiță extraordinar de deşteaptă şi am bătut din 
palme. Etapele astea... poate că Regina nu va ajunge 
niciodată să le străbată, iar eu... 


— Mags, Mags, Mags... Se gândeşte şi ea la scenariile cele 
mai dezastruoase. Tu trebuie să-i aminteşti de posibilitățile 
cele mai fericite. 

— Dar dacă nu pot? Dacă îşi dă seama că eu cunosc 
statisticile şi problemele şi... 

— Du-te şi stai cu ea. O să te descurci, Maggie. Nu eşti 
medicul ei, eşti prietena ei. E femeia pe care ai hrănit-o fără 
prea mari subtilități când nu avea bani să se hrănească 
singură. O iubeşti, aşa că e simplu, Mags. Eşti exact omul 
de care are nevoie. Şi, înainte să mă-ntrebi de unde ştiu, o 
să-ți spun chiar eu: pentru că asta eşti tu în viața tuturor. 

Maggie a râs, trăgându-şi nasul. Jack a auzit cum soția 
lui lasă telefonul jos şi cum îşi suflă nasul departe de 
receptor. 

Cât timp a aşteptat ca Maggie să revină, Jack a văzut-o pe 
Charlotte venind spre casă, încă furioasă. Jack a zâmbit, 
gândindu-se că Mason avea să fie nevoit să le arbitreze pe 
cele două femei arțăgoase care se certau din cauza recentei 
ucideri a porcului Alec. 

Apoi a auzit cum Maggie ducea din nou telefonul la 
ureche. 

— E-n regulă, a spus ea cu aplomb. O să fiu la spital tot 
restul zilei, dar o să-ți scriu mai târziu şi o să-ți spun ce se 
mai întâmplă. 

Jack a zis că aşteaptă cu nerăbdare noutăţile, lucru 
despre care Maggie ştia că e o minciună gogonată, dar îi era 
recunoscătoare. 

Când s-a apropiat din nou de casă, Jack se aştepta să 
găsească o scenă haotică. De fapt, Annie părăsise încăperea, 
Charlotte se spăla pe mâini cu îndârjire, iar Mason îşi bea 
ceaiul pe care era clar că nu-l voia, dar era un bun pretext 
ca să evite să deschidă discuţia. 

Înainte ca Jack să apuce să scoată vreun cuvânt, 
Charlotte s-a întors spre el cu o expresie furioasă. Era 


evident pregătită de ceartă şi, cum Annie n-avea de gând să- 
i facă pe plac, s-a înfipt în Jack: 

— Nu vorbesc azi cu dumneavoastră, domnule sergent 
Warr. Ştiţi deja că lucrez pentru toate victimele spargerilor, 
la fel ca majoritatea furnizorilor locali. Nu ştiu ce mai vreți 
să mă întrebaţi. Dacă vreţi să discutați cu mine, poate data 
viitoare îmi veți da un telefon înainte. Am două afaceri de 
condus, iar Annie m-a lăsat de una singură pentru tot restul 
zilei, din câte se pare. 

Jack o asculta cu mare atenție. Nu numai cuvintele pe 
care le rostea Charlotte, ci şi tremurul evident din glasul ei. 
Era tulburată, iar el voia să ştie de ce, aşa că azi era cea mai 
potrivită zi să stea de vorbă cu ea. 

— Charlotte, nu am nimic împotrivă să vorbim aici, dacă- 
ți convine, dar vom vorbi azi. Pentru că ştiu că ne putem 
ajuta reciproc. 

În ochii lui Charlotte s-a văzut o sclipire de teamă. S-a 
răsucit iute, dar ştia că Jack observase. A început să 
vorbească aiureli despre noile potcoave ale lui Judas, iar 
Jack şi-a dat seama că femeia era speriată şi că habar nu 
avea cum să se pună la adăpost. Era la ananghie şi avea 
nevoie de ajutor şi, deşi ei i se părea că nu o poate ajuta 
deloc, Jack a făcut singurul lucru posibil în circumstanțele 
date: 

— Charlotte Miles, eşti arestată pentru obstrucționarea 
unei anchete a poliției. 

În timp ce Jack îi citea drepturile, Charlotte tremura şi 
suspina. 


Jack nu i-a pus cătuşele. S-a aşezat în maşină lângă ea, 
pe banchetă, iar la secţie a condus-o la celula cu gratii, 


intenționat înfricoşătoare, care ducea spre zona de evaluare. 
Au fost întâmpinați de Bevan, care a primit instrucțiuni 
clare să nu o lase nicio secundă singură pe Charlotte. Jack 
voia ca Charlotte să experimenteze înspăimântătoarea 
realitate de a fi arestată şi voia ca ea să caute consolare la el 
şi la Bevan. Jack voia ca Charlotte să aibă nevoie de el. 

— Agentul Bevan va sta cu tine până se termină 
formalităţile, i-a zis el cu blândeţe. Şi apoi te va conduce în 
sala de interogatoriu. 

Charlotte a fost scoasă din încăpere, iar Mason a dat 
apreciativ din cap în fața tacticilor psihologice ale lui Jack. 

— Crezi că te pricepi să-i manipulezi pe oameni, nu-i aşa, 
Jack? 

— Ştiu sigur că mă pricep, a zis serios Jack, iar Mason a 
izbucnit în râs. 

— Ce-i aşa de amuzant? 

Mason s-a întors şi l-a văzut pe Gifford stând în spatele 
său. Mason a clătinat din cap. 

— Nimic. 

Gifford a mârâit scurt, făcând un semn cu capul spre 
Vauxhall-ul Corsa. 

— Ai cheile de la hârbul ăla? Ai putea să vii cu mine să ne 
întâlnim cu domnul Barrowman. E un individ important 
prin partea locului şi aş vrea să se simtă băgat în seamă. 

Mason, spre propria-i surprindere şi mai ales spre a lui 
Gifford, a refuzat, spunând că prefera să rămână la secţie cu 
Jack ca s-o interogheze pe Charlotte. 

— Ce mama naibii, Mason, o să fie interogată! De două 
ori! El trece în revistă lucruri deja ştiute, în timp ce noi 
mergem înainte. Mă rog, să nu spui că nu te-am avertizat. 

Gifford s-a urcat în maşina închiriată şi a trântit portiera. 

Annie ieşise val-vârtej din casă după ce Charlotte se 
răstise din nou la ea pentru că-l omorâse pe porcul Alec. 
Apoi îşi umpluse coşul cu produse de livrat şi plecase în sat, 


luând-o pe malul râului. La magazinul cu obiecte artizanale, 
câteva femei fură încântate să-i comunice în premieră lui 
Annie că Charlotte fusese dusă la secţie cu o maşină a 
poliției fără însemne specifice, cu nici cinci minute mai 
devreme. Când a ajuns şi ea la secție, era într-o stare de 
maximă anxietate. Jack a liniştit-o imediat. 

— Charlotte e aici doar ca să discute cu noi, Annie. Cred 
că deseară va fi înapoi acasă... Desigur, dacă ne răspunde la 
câteva întrebări. 

— Pot s-o văd? a întrebat Annie. 

Jack a clătinat din cap. 

— E oficial. A refuzat să discute cu mine acasă, de asta 
am fost nevoit s-o aduc aici. 

Lui Annie i-a sunat mobilul. S-a uitat la ecran şi a lăsat 
să intre mesageria vocală. 

— Mă-ndoiesc că a refuzat să discute cu voi pentru că ar 
avea ceva de ascuns, a explicat ea încercând să ajute cum 
putea. A fost din cauză că l-am omorât pe Alec. Vedeţi, când 
simte că pierde controlul lucrurilor se închide în sine. Aşa a 
fost dintotdeauna. Nu ştie să-şi exprime sentimentele. Ţine 
totul în ea. Vreau să spun că... nu e o persoană rea. E doar 
supărată. 

În timp ce vorbea, lui Annie i-a mai sunat telefonul de 
două ori. Cel care o suna era atât de insistent încât în cele 
din urmă i-a răspuns, răstindu-se: 

— Tată, nu acum! Scuze. Da, în fine, am ceva de făcut, iar 
tu suni ca să te interesezi ce e cu banii tăi, cred. Atunci 
aşteaptă! Lasă-mă cinci minute şi o să te sun eu. 

Apoi a închis. 

Jack a explicat că fusese atent când vorbise cu Charlotte 
şi luase în calcul starea sa profund emoțională. Când a 
înțeles că nu i se va permite s-o vadă şi să discute cu ea, 
Annie a oftat şi a zis: 


— Atunci... transmiteți-i că mă gândesc la ea şi c-o să fiu 
acasă. Aşteptând-o. 

Jack i-a promis şi Annie a plecat, cu mobilul bâzâind în 
buzunar. Jack s-a întors la celulă, unde Mason îl aştepta 
răbdător. A încetinit, încruntându-se. 

— Tocmai mi-am amintit ceva... 

Jack a căzut pe gânduri preț de o clipă. 

— Charlotte şi Annie mi-au spus că tatăl lui Annie a 
murit şi le-a lăsat 200.000 de lire, pe care le-au folosit să 
plătească ipoteca. Dar pe Annie tocmai a sunat-o tatăl ei. 

Mason a rânjit larg. 

— Prin urmare, de unde au primit de fapt banii ăia? 

În mod evident, era convins că banii reprezentau răsplata 
lui Charlotte pentru că era omul din interior al bandei de 
infractori. 

Mason şi Jack se aflau în camera de observare, dincolo de 
geamul dublu care le permitea să le urmărească pe 
Charlotte şi pe Bevan în sala de interogatoriu. Bevan era 
chiar lângă uşă, ca o santinelă, iar Charlotte stătea la masă, 
atingând uşor cu degetele gura unui pahar de polistiren plin 
cu ceai. 

Jack a intrat în sala de interogatoriu şi s-a aşezat față în 
față cu Charlotte. Ea s-a îndreptat ca o şcolăriță când intră 
profesorul în clasă. 

— Ce face Judas? Sunt bune noile potcoave? 

Charlotte părea derutată. Nu se aşteptase deloc ca el să 
discute mărunțişuri. 

— O să-ncere să nu te țin prea mult departe de el. Cred 
că ai multe de făcut înaintea evenimentului hipic. Aşadar... 

Jack a pornit reportofonul şi i-a prezentat pe oamenii ce 
se aflau în sală. Apoi i-a reamintit lui Charlotte că era 
suspectă şi că refuzase un avocat, însă putea să se 
răzgândească asupra acestui aspect oricând dorea. Apoi a 


rugat-o să-i confirme cu glas tare că înțelesese tot ceea ce-i 
spusese el. 

— M-am văzut cu Annie afară. 

Încă o dată, cuvintele lui Jack au derutat-o pe Charlotte. 

— S-a dus acasă să te aştepte. l-am spus că o să te 
întorci deseară, cel mai probabil. De îndată ce o să 
terminăm de discutat. 

În camera de observare, Mason a zâmbit şi a dat din cap 
ca pentru sine. Jack îi promitea lui Charlotte un lucru pe 
care ştia că ea şi-l doreşte: i-o promitea pe Annie. Răsplata 
de a fi din nou acasă alături de femeia pe care o iubea 
atârna în fața ei ca o momeală... Pentru a primi acea 
răsplată trebuia să-i spună lui Jack ceea ce voia el să afle. 
Era o amenințare istet camuflată, pentru că reversul 
nerostit al promisiunii „imediat ce terminăm de discutat” era 
că femeia avea să rămână în arest dacă refuza să vorbească. 
Charlotte devenea moale ca plastilina în mâinile lui Jack, în 
vreme ce acesta juca în continuare, cel puţin în aparenţă, 
rolul „polițistului bun”. 

Când şi-a început interogatoriul, Jack a trecut direct la 
subiect: 

— Mi-ai spus că acum patru ani tatăl lui Annie a murit şi 
v-a lăsat 200.000 de lire. E adevărat? 

Charlotte a încuviințat şi Jack a privit-o fix. 

— Numai că mai devreme, când era lângă secţie, Annie a 
primit un apel telefonic de la tatăl ei. 

Charlotte a răspuns fără să ezite: 

— Era Bob. Tatăl ei vitreg. Tatăl biologic al lui Annie a 
murit acum patru ani. El şi mama ei s-au despărțit demult, 
nici nu ştiu când... Când i-am cunoscut nu mai erau 
împreună. Deşi avea relații proaste cu toată lumea din 
familie, când a murit i-a lăsat totul moştenire lui Annie. 
Mama ei e cu Bob de când îi ştiu. Un om admirabil. Nu mai 
stă bine cu memoria. Bob a sunat-o, cel mai probabil. Cred 


că a sunat-o de mai multe ori, a spus ea zâmbind. De obicei 
aşa face. 

Jack a crezut instinctiv povestea lui Charlotte şi, cu toate 
că subiectul ajunsese brusc într-o fundătură, îi spunea cum 
arăta şi cum vorbea Charlotte când spunea adevărul, aşa că 
nu era deloc timp irosit. Acum ştia cum să recunoască o 
minciună venită din partea ei. 

Jack a trecut la subiectul Maisie Fullworth, urmărind-o 
cu atenție, dornic să observe dacă atitudinea ei încrezătoare 
se transforma în una de teamă. 

— Acum ştim că persoana care a intrat prin efracție în 
casa lui Maisie Fullworth nu era neapărat unul dintre 
membrii bandei de spărgători şi nici nu era neapărat bărbat. 

De atât a fost nevoie. Charlotte s-a făcut albă la față ca o 
fantomă şi Jack şi-a imaginat că pielea îi devenise lipicioasă 
la atingere. Femeia a înghițit zgomotos în sec şi şi-a coborât 
privirea spre paharul cu ceai rece din mâna ei. 

— Persoana aceasta, a continuat Jack, oricine ar fi fost 
ea, a fugit când a văzut o adolescentă. E reacţia cuiva 
capabil de empatie, nicidecum a unui ucigaş lipsit de inimă. 

Charlotte a ridicat ochii spre chipul lui Jack, apoi i-a 
lăsat din nou în jos. S-a uitat la Bevan, apoi spre geam. Nu 
ştia unde să se uite, pentru că acel cuvânt - „ucigaş” — încă 
stârnea ecouri în încăpere. Voia cu disperare să întrebe cine 
fusese ucis, întrebându-se frenetic dacă nu cumva ea era 
cea vinovată de asta. Se lupta cu misiunea imposibilă de a- 
şi ascunde emoţiile şi tot sângele i se urcase în cap, făcând- 
o să roşească. 

— Îl cunoşti pe Jacob Mulhern, Charlotte? 

Privirea lui Charlotte s-a oprit asupra unei mici zgârieturi 
de pe masă, unde placajul laminat se ciobise. Părea 
fascinată de acel mic defect. Jack a continuat, lent şi 
apăsat: 


— Are un grajd în Oxford şi a comandat de curând o 
plantă de la tine. Îți aminteşti să i-o fi livrat? Dacă nu, nu 
contează, încercăm doar să stabilim cine e ultima persoană 
care l-a văzut în viață. 

În clipa aceea, Charlotte a părut că nu mai respiră. 

Cu ochii mari, plini de lacrimi, l-a privit implorator pe 
Jack, iar acesta s-a întins şi i-a cuprins mâinile 
tremurătoare într-ale sale. 

— Ştiu ce rol ai avut până în acest punct, Charlotte, dar 
ştiu şi ce anume urmează. Aşa că am nevoie de ajutorul tău. 
Astăzi. 

În sfârşit, lacrimile au început să i se prelingă pe obraji. 
Parcă în acest fel se elibera, aşa că a început să respire din 
nou. Când Jack s-a întors în camera de observare, Mason 
nu şi-a putut ascunde admirația. 

— Frumos interogatoriu! De-abia aşteaptă să-ți spună tot 
ce ştie. 

Jack nici măcar nu a zâmbit. 

— Nu e vreo infractoare, Colin. Doar că a intrat într-o 
încurcătură din care nu mai poate ieşi. Acum i-am oferit o 
cale de scăpare, aşa că era limpede că va încerca să profite 
de ea. 

Mason a ridicat din umeri. 

— În orice caz, ai adus-o unde ai dorit... Exact aşa cum, 
spunându-mi „Colin”, încerci să mă ţii acolo unde vrei să 
stau. 

Mason şi-a schimbat poziţia, stând cu umerii drepți în 
fața lui Jack. 

— Dă-mi voie să-ți spun ceva, Jack: s-ar putea ca asta să 
funcționeze în ambele sensuri. Desigur, diferența e că eu 
ştiu ce vrei tu să faci. 

Jack i-a oferit lui Charlotte cincisprezece minute să-şi 
pună ordine în gânduri, să se ducă la toaletă şi să bea un 
pahar cu ceai cald. Când a revenit în sala de interogatoriu, a 


pornit din nou reportofonul, a prezentat din nou numele 
celor care luau parte la interogatoriu şi i-a reamintit lui 
Charlotte că se afla în arest. Apoi a mai adăugat şase 
cuvinte - „Spune-mi cum a început totul” — şi s-a rezemat pe 
spătarul scaunului. 


Charlotte a sorbit din ceai şi a început să povestească: 

— Eram în urmă cu plata ipotecii. Ştiam că locuința 
familiei Fullworth e... Credeam că locuința familiei Fullworth 
e goală pentru că doamna Fullworth joacă bridge în fiecare 
marți. 

Următoare cuvinte au venit în şoaptă, ca şi cum Charlotte 
s-ar fi dojenit pentru neglijenta ei: 

— Nu ştiu cum am putut să uit de vacanţa şcolară. 

Apoi a părut să-şi aducă aminte că vorbea cu Jack. 

— Ştiam că doamna Fullworth îşi plăteşte angajaţii cu 
bani gheață, ştiam despre inelul de logodnă cu diamant şi 
ştiam că nu-l poartă, pentru că trebuia ajustat pe 
dimensiunea degetelor ei. 

A tăcut, apoi a început să retrăiască acele momente. 

— Sincer, nu ştiu care dintre noi două era mai speriată 
când am ajuns în capul scării. 

În camera de observare, Mason a zâmbit larg. Au prins-o! 
Ea era răufăcătoarea de la prima spargere şi tocmai 
mărturisise acest lucru. 

— Am aşteptat ca Annie să muncească peste program la 
ferma Soho, a continuat Charlotte, şi am dus inelul de 
logodnă la Londra ca să văd dacă-l pot vinde. Oricine din 
Chipping Norton şi-ar fi dat seama că era al doamnei 
Fullworth. 


Charlotte a explicat că lucrase ca ospătăriță la un bar de 
pe King's Road, în Chelsea, şi că, în drum spre casă, trecea 
pe lângă un anticariat imens aflat la intersecţia cu Lots 
Road. Visa la ziua în care îşi va putea permite nişte cercei 
delicați şi nişte brățări de gleznă din aur pe care le văzuse 
aici — cea mai mare fantezie a ei fiind însă o brățară romană 
pentru antebraț făcută din aur răsucit şi presat în forma 
unor frunze ornamentate. 

— Semăna cu un copac delicat care te învăluie şi creşte 
deodată cu tine. Pe atunci m-ar fi costat salariul pe o 
săptămână; acum poţi s-o cumperi cu zece lire de pe 
Amazon. 

Jack a lăsat-o să povestească fără s-o întrerupă. I se 
părea un lucru bun că femeia îşi asocia trecutul cu o 
puritate pe care acum o pierduse -— îi reamintea cât de 
vinovată se simte. Dar trebuia să recunoască şi că femeia 
trăgea de timp: se pregătea să-i spună lui Jack un nume şi 
lucrul ăsta o băga în sperieți. 

În loc s-o preseze, Jack s-a oprit, întrebând-o dacă mai 
voia un ceai. Când a spus asta, aproape că a auzit oftatul de 
disperare al lui Mason de cealaltă parte a geamului. Bevan a 
plecat să facă din nou ceai, lăsându-i singuri pe Jack şi 
Charlotte. 

— Prostia e că, a spus mai departe Charlotte, dacă aş mai 
fi rezistat câteva luni, tatăl lui Annie ar fi murit şi ne-ar fi 
lăsat toți banii de care aveam nevoie. 

A scuturat din cap, râzând de ghinionul ei teribil. Dar ştia 
că nu se mai putea opri. 

— Michael De Voe, a spus ea, aproape în şoaptă. 

Pe chipul lui Jack nu citea deloc entuziasmul, dar, de 
partea cealaltă a geamului, Mason a deschis uşa camerei de 
observare şi a înşfăcat-o pe Bevan care turna ceaiul dintr-o 
cană de la Barbara în două pahare de polistiren. l-a spus 
că, imediat după ce duce ceaiurile, trebuie să-i anunţe pe 


inspectorul Gifford de la secţia lor şi să-l cheme pe 
inspectorul Lee de la Oxford. Tocmai aflaseră numele 
bărbatului din spatele bandei de spărgători. 

Charlotte l-a privit în ochi pe Jack. Se simțea ciudat de 
relaxată în compania lui, ceea ce era bine, căci nu mai avea 
de ales, trebuia să aibă încredere deplină în el. 

— De Voe era foarte interesat de inelul cu diamante. Dar 
şi-a dat seama imediat ce s-a uitat la mine... A ştiut că nu 
era al meu. M-a întrebat de unde provine, ştiind că nu-i voi 
putea răspunde. Eram pe picior de plecare, gândindu-mă că 
nu va cumpăra bunuri furate sau poate chiar mă va urmări 
şi mă va turna poliţiştilor; în schimb, m-a întrebat dacă mi- 
ar plăcea să fiu plătită cu banii jos! M-am simțit extrem de 
uşurată. Dar eram speriată şi de-abia aşteptam să plec de- 
acolo, aşa că, atunci când mi-a cerut un act de identitate, i- 
am dat permisul de conducere fără să mă mai gândesc. De- 
acum avea numele şi adresa mea. Mi-a spus că totul va fi 
bine. Mi-a spus că nu e genul care-i judecă pe alţii. Vedea 
că sunt un om bun, care se străduieşte să supraviețuiască 
după puterile lui. 

A clătinat cu tristeţe din cap. 

— Am fost atât de proastă... 

Charlotte nu a mai spus nimic, dar a izbucnit în suspine. 
Bevan a intrat cu ceaiurile, le-a aşezat pe amândouă în fața 
lui Jack şi a ieşit din nou. Jack a încercat s-o liniştească pe 
Charlotte. 

— Omul ăsta, De Voe, ţi-a întins o capcană. Cunosc 
indivizi de genul lui, Charlotte. Profită de oamenii nevinovați 
fără niciun regret. Şi nu sunt nici proşti. 

Jack i-a întins lui Charlotte paharul, făcând-o să ridice 
privirea. 

— Te descurci grozav. Tu şi cu mine putem opri banda 
asta din a mai omori pe cineva. Şi pe urmă îţi pot da viața 
înapoi. 


Charlotte şi-a împreunat degetele în jurul paharului cu 
ceai cald şi a găsit puterea să continue. 

— S-a dus într-un birou mic din spate, mi-a zis că trebuie 
să ia banii din seif. Dar când s-a întors era schimbat. Mai 
dur. Brusc am simţit, habar n-am de ce, că era polițai şi c-o 
să mă aresteze. Avea o mutră de parcă luase potul cel mare, 
înțelegeți? Acum mi-aş dori să fi fost polițai. 

Charlotte a plecat din nou capul, copleşită de ruşine şi 
autocompătimire. A explicat apoi că, de fapt, De Voe se 
dusese în birou ca să verifice o listă cu obiecte înregistrate 
drept furate din zona Chipping Norton. Pentru că era un 
bijutier cunoscut şi respectat, polițaiul local trecuse deja pe 
la el şi-l rugase să fie cu ochii în patru după inel, căci era 
puţin probabil să fie vândut în locul de unde fusese furat. 
De Voe pusese 1000 de lire pe birou în fața lui Charlotte, 
sumă mult mai mare decât se aştepta ea să primească. Dar 
în loc să se bucure de bani, ea se speriase. De Voe nu o 
amenințase în mod direct, dar i-a spus că-i va păstra 
secretul atâta timp cât ea pricepea că de acum îi era 
datoare. Nu trebuia decât să-i răspundă la telefon şi să facă 
exact ce-i cerea el, când el avea să decidă că era momentul 
să-şi plătească datoria. 

Bevan stătea acum alături de Mason în camera de 
observare. Gifford, care-l pupase în fund pe Barrowman la 
clubul de golf Wychwood, fusese rechemat de urgenţă la 
secţie, dar Vauxhall-ul Corsa de închiriat îşi dăduse, în cele 
din urmă, obştescul sfârşit, aşa că inspectorul era acum 
izolat în mijlocul pustietății, aşteptând sosirea unui agent 
care să-l recupereze. Toate astea au făcut-o pe Bevan să 
zâmbească în sinea ei. 

În sala de interogatoriu, Charlotte ajungea la punctul 
culminant al implicării sale în activitatea bandei. 

— l-am zis lui De Voe despre excursia anuală cu barca a 
doamnei şi domnului Bright-Cullingwood. Au un iaht 


ancorat în portul Bristol şi... mă rog, nu cred că merg 
nicăieri cu el, de fapt. După infarctul domnului Bright- 
Cullingwood, nu cred că au mai ieşit în larg. Dar tot se duc 
acolo. Casa lor a fost prima jefuită, în vara lui 2018. 

Jack şi-a dat brusc seama de ceva. A bătut în geam şi, 
după câteva secunde, Bevan a apărut la uşă. 

— Bevan, Charlotte ne poate da toate victimele 
spargerilor. Prin urmare, cei care au ales să se ascundă în 
spatele asigurărilor pot fi acum abordați. 

Bevan s-a aşezat lângă Jack, cu pixul în mână. Dar 
Charlotte se albise toată şi începuse din nou să respire cu 
dificultate. Dintr-odată, sări în picioare şi îşi înfipse degetele 
în părul încurcat. 

— O, Doamne! O să afle! O să afle cu toții. Nu pot... 
Annie! Ea nu va face față! E bolnavă. Are anxietate. Nu mă 
va ierta niciodată pentru asta! Va trebui să ne mutăm, iar ea 
nu vrea să se mute. Aici s-a născut. E casa ei! De asta am 
furat de la doamna Fullworth, ca să-i salvez casa lui Annie! 
Ea are nevoie de stabilitate. O, Doamne... Vecinii, prietenii 
noştri, familiile noastre vor afla că i-am trădat pe toți! Eu 
am făcut asta! Jacob Mulhern... eu sunt vinovată! E numai 
vina mea! 

Charlotte s-a dus în colțul încăperii şi s-a lăsat la 
pământ. Tremura din toate încheieturile şi nu avea aer. 

— Nu mai spun nimic! Retractez totul. Vă rog! Vă rog, 
lăsați-mă să retractez! 

Jack şi Bevan au asistat calmi la atacul ei de panică, 
ştiind că era mai bine ca emoţiile să se manifeste în exterior, 
nu pe dinăuntru. Când a simţit că femeia şi-a revenit, Jack 
a spus: 

— Nu mai există drum de întoarcere, Charlotte. 

Glasul îi era plin de o sinceritate simplă. Nu voia s-o 
mintă. 


— Singurul lucru pe care-l poţi face e să îndrepți situația. 
Să accepţi problemele pe care le-ai declanşat şi să colaborezi 
cu mine ca să le punem capăt. 

Jack a făcut o pauză de un minut sau două, permițându-i 
lui Charlotte să-şi înțeleagă pe de-a-ntregul situația. 

— Am încercat să ies singură din încurcătura asta, a spus 
ea, în cele din urmă. Când m-a sunat şi mi-a cerut a doua 
adresă, am zis nu. 

Charlotte îşi ţinea capul plecat în timp ce vorbea. 

— Era atât de calm... Mi-a spus că trebuie să suportăm 
consecințele deciziilor pe care le luăm. Mi-a spus că sunt un 
om bun. Apoi a închis. Eram plecată de-acasă de şase ore, 
cu livrările mele, iar când am ajuns acasă am găsit-o pe 
Annie în lacrimi. Găsise motanul în prag. Mort. Se prinsese 
în sârma ghimpată, a zis ea. Şi venise să moară acasă. 
Trupul lui era într-o cutie de pantofi. În timp ce-l îngropam 
am primit un mesaj: Suportăm consecințele deciziilor pe care 
le luăm... A doua zi m-a sunat din nou şi i-am dat şi cea de- 
a doua adresă. 

Charlotte a ridicat privirea din adăpostul ei din colț. Părul 
ei ud de lacrimi aproape că-i acoperea ochii. Jack a spus 
blând: 

— Când eşti gata, vreau să-i spui agentei Bevan toate 
adresele pe care i le-ai dat lui De Voe. Ştiu că ți le poți 
aminti pe toate, Charlotte, pentru că te apasă. Charlotte, eu 
sunt de partea ta. Dar nu-ţi voi permite să te închizi acum 
în tine, pentru că sunt vieți în joc. Deci gândeşte-te la asta 
cu mare atenţie înainte să-mi răspunzi. Stai acolo şi-mi spui 
că nu mai ai nimic de mărturisit? Că teama ta de părerile 
vecinilor e mai importantă decât o viață de om? Vrei să-mi 
spui că alegi să-l protejezi în continuare pe Michael De Voe? 
Sau ai de gând să faci ce trebuie ca să îndrepți lucrurile? 

Charlotte s-a holbat îndelung la Jack. Bevan se simțea 
stingherită, dar Jack nu era dispus să-şi ia ochii de la 


Charlotte. În cele din urmă, ea s-a ridicat cu greu în picioare 
şi şi-a reluat locul de la masă. Bevan a păstrat tonul oficial 
al interogatoriului, spunând: 

— Se consemnează că Charlotte Miles s-a întors la masă. 

Jack era de-acum un alt om şi Charlotte ştia asta. Dacă 
ea nu şi-ar fi îndeplinit rolul, Jack ar fi trimis-o la zdup 
pentru orice infracțiune pe care o comisese. În felul său, era 
la fel de nemilos ca De Voe, iar ea era la fel de captivă în 
urzeala lui. 

În următoarele trei ore, Jack a pus întrebări şi Charlotte a 
dat răspunsuri. Jack a fost plăcut surprins să descopere că 
femeia nu acceptase niciun fel de răsplată din partea lui De 
Voe pentru informaţiile date, deşi acesta îi oferise bani de 
mai multe ori. Charlotte s-a pornit mai greoi, dar, din 
momentul în care s-a deschis zăgazul, nu s-a mai oprit. A 
explicat cum recomandase diverse grajduri şi îi sfătuise ce 
fel de remorcă pentru cai ar putea căra un ATV şi o 
motocicletă, cum îl informase pe De Voe despre toate străzile 
care nu aveau sisteme de supraveghere video şi despre toate 
rutele care duceau la proprietăţile vizate. Transmisese 
informaţii despre vacanţele localnicilor, despre excursiile de 
o zi, despre nopţile în care urmau să fie plecaţi de acasă, 
despre casele de închiriat, pe atunci nelocuite, despre 
angajaţi şi despre sistemele de securitate. A povestit cum, de 
câte ori era identificată o casă-ţintă, membrii bandei veneau 
în recunoaştere în zonă preț de trei zile înainte să decidă 
dacă o vor jefui sau nu. Charlotte a mai spus că, într-un 
rând, pe când vorbea la telefon cu De Voe, acesta a mai 
răspuns unui apel. Pentru că ei nu-i închisese, a auzit 
despre ce era vorba în cealaltă conversaţie. De Voe vorbea 
despre zboruri şi despre faptul că trebuia să cumpere bilete 
de avion, pentru ca „oamenii lui” să plece din țară înainte ca 
polițaii să-şi dea seama ce se petrecuse. Îl mai auzise 
pomenind de un al doilea magazin de bijuterii în Camden, 


deşi nu menționase adresa exactă a acestuia. A mai spus că 
individul nu avea nicio problemă să fure de la oameni 
înstăriți şi asiguraţi. Ba chiar folosise de multe ori expresia 
„infracțiune fără victime”. 

Când interogatoriul s-a sfârşit, Charlotte şi Bevan păreau 
epuizate, în timp ce Jack era proaspăt ca o panseluţă şi plin 
de entuziasm. Întrebarea finală a lui Jack a fost dacă 
Charlotte ştia unde locuiau membrii bandei în decursul 
celor trei zile de recunoaştere. Ea a clătinat din cap. 

— Ce urmează acum? a întrebat ea, dându-şi seama că 
întrebările se încheiaseră. Adică... pot s-o văd pe Annie, vă 
rog? Va trebui să afle... că nu vin acasă. Vreau să fiu eu cea 
care o anunţă. 

Jack nu i-a răspuns imediat. 

— Săptămâna viitoare începe evenimentul hipic anual. Un 
lucru căruia De Voe nu va fi în stare să-i reziste. Aşa că te 
va contacta în scurt timp ca să-şi aranjeze cele trei zile de 
recunoaştere. Bevan va verifica dacă De Voe e în sistem şi, 
dacă apare acolo, trebuie să-l identifici, te rugăm... 

Jack a făcut o pauză înainte de a lansa bomba. 

— ...şi apoi te va duce acasă. 

Lui Charlotte aproape că i-a căzut fața. La fel şi lui Bevan, 
care se întreba cine îi permisese lui Jack să pună în 
libertate singura persoană care avea vreo legătură concretă 
cu liderul acestei bande alunecoase. 

— Charlotte, am nevoie de tine acolo, nu aici, a mai spus 
Jack. O să am grijă de tine şi de Annie, dar trebuie să ai 
încredere în mine. Ai încredere în mine, Charlotte? 

De data asta, lacrimile au început să curgă în tăcere. 
Charlotte a încuviințat din cap. Jack a pecetluit înțelegerea 
cu o ultimă frază al cărei sens îl cunoşteau doar el şi 
Charlotte: 

— Charlotte Miles, în ultimii trei ani ai fost calul de bătaie 
al lui De Voe; de-acum eşti al meu. 


CAPITOLUL 16 


Jack şi Mason au intrat în sala de şedinţe, unde l-au găsit 
pe Lee, care tocmai sosise de la Oxford şi de-abia aştepta să 
fie pus la curent. 

— Inspectorul Mason şi cu mine vom parcurge detaliile 
interogatoriului şi vom comunica echipei următoarele 
acțiuni ce vor fi întreprinse, a anunţat el. 

În drum de la Oxford spre Chipping Norton, coordonase o 
serie de verificări în cazul lui De Voe, dar se dovedise că 
acesta nu era înregistrat în niciun sistem şi nici nu avea 
cazier. Totuşi, numele stătea scris cu litere mari în mijlocul 
tablei cu dovezi. Jack era îngrozit. 

— Nu ne putem da de gol, domnule! 

Lee a ridicat din umeri. 

— Nu am identificat suspectul, nu avem martori credibili, 
nu avem amprente, nici mostre ADN... s-a băgat în vorbă 
Gifford. Nici măcar amprenta unsuroasă de pe spatele 
scaunului de la biroul lui Barrowman nu aparține cuiva din 
vreun sistem, nici de la noi, nici internațional. Toată lumea 
e curată, Eamonn. 

— Nu avem decât o femeie speriată care a recunoscut o 
spargere ratată de acum trei ani, a continuat Jack. 

Lee l-a ignorat pe Jack şi se uita la Mason ca să vadă 
dacă-l va susține, constatând că Gifford părea să fi trecut 
acum în tabăra cealaltă. Însă Mason a spus pur şi simplu: 

— Ascultă-l, Eamonn. 

Lee s-a încruntat. Nu ştia nimic despre confruntarea 
violentă dintre Mason şi Jack la găsirea cadavrului mutilat 
al lui Mulhern în grajd, dar îşi dădea seama că Jack avea 
acum un soi de putere asupra partenerului său din Oxford. 


Susținut de Gifford şi Mason, Jack a continuat: 

— Dacă-l vânăm acum pe De Voe, pierdem restul bandei, 
şi nu putem permite să se întâmple una ca asta doar pentru 
că vrem să ne grăbim. Îl vreau pe omul care e capabil să 
străpungă creierul unui câine cu un deschizător de scrisori, 
care-l poate bate pe Mathew cu o rangă pentru o pizza şi 
care-l poate tortura şi ucide pe Jacob Mulhern. Îl vreau pe 
domnul Smart. Uitaţi-vă câte lucruri ştim sigur, domnule. 
Am avut dreptate la toate capitolele: cum s-au folosit de 
cineva din partea locului, cum s-au deplasat prin zonă, cum 
au evitat camerele de supraveghere, cum şi-au ales țintele, 
faptul că nu-s de pe-aici... Acum ştim de unde vin şi unde 
dispar. Suntem cu un pas înaintea lor. 

Lee s-a uitat îngrijorat la Jack. 

— Şi ce propui? Nu uita, decizia finală va fi luată de secția 
Jafuri de la Oxford. 

Jack i-a mulțumit lui Lee pentru încredere şi a ieşit în 
față pentru a se adresa tuturor celor prezenţi. Mason se 
bucura că era în aceeaşi tabără cu Jack; îşi dădea seama că 
era periculos să te pui rău cu el. 

— Evenimentul hipic de săptămâna viitoare e o ocazie 
prea bună pentru ei şi nu vor putea rezista ispitei. Avem 
timp să punem totul la punct. Trebuie să avem grijă de 
Charlotte, aşa că eu şi Bevan ne vom ocupa de ea. Bevan 
are o relație bună cu ea şi nu se va lăsa convinsă de 
Charlotte când aceasta se va răzgândi — pentru că e cert că 
se va răzgândi. Singurul lucru pe care nu-l ştim, şi sunt 
sigur că nici Charlotte nu-l ştie, e următorul: unde se 
ascund membrii bandei când sunt în localitate? De ce nu i- 
am observat? 

S-a întors apoi spre Bevan. 

— Mai avem de verificat comunitățile nepermanente şi 
vizitatorii care se plimbă nevăzuţi prin Cotswolds - şoferii de 


autobuze, muncitori cu ziua, drumari, şoferi de camioane, 
turişti... 

Bevan a dat din cap entuziasmată. 

— Da, domnule. Putem verifica permisele de parcare 
pentru vizitatori, contractele pe termen determinat ale 
consiliului local, dar şi achizițiile, sistemele de rezervare a 
locurilor de la pensiuni... 

— Mai ajută-mă cu un lucru, te rog, a întrerupt-o Jack. 
Când am ajuns aici, Oaks şi cu mine ne-am oprit la nişte 
semafoare temporare - sunt foarte multe peste tot, dar de 
ce? Sunt legale? N-am văzut că s-ar executa lucrări pe 
drumurile publice. Banda asta are tupeul să controleze 
traficul ca să-şi elibereze drumul de evadare? Îi cred în stare 
şi de asta... 

Lee a ridicat o mână. 

— Am impresia, domnule sergent Warr, că ne dați tuturor 
ordine, dar că pentru dumneavoastră aveți alte planuri. 

Jack i-a ignorat replica sarcastică. 

— Cunosc lumea în care trăieşte De Voe. Propun să mă 
întorc la Londra şi să pătrund în acea lume. De acolo pot 
face mai multe. Oxfordshire e teritoriul vostru, domnule 
inspector Lee. Londra e teritoriul meu. 

Lui Lee îi era evident greu să pună la îndoială logica lui 
Jack, aşa că acesta a plusat: 

— Fostul premier Cameron va deschide evenimentul 
hipic. Proprietatea lui nu a fost spartă încă - în primul rând, 
Charlotte nu lucrează pentru el —, dar cred că acum nu mai 
putem risca, ce credeți? Nimeni nu va mai fi acasă. Toate 
proprietăţile vor fi vizate. Domnule, dacă dumneavoastră 
credeți că Barrowman ne va fi recunoscător când îi vom 
prinde pe nenorociţii ăştia, închipuiți-vă doar cum ne va 
lăuda o persoană celebră precum Cameron. 


Lee n-a reacționat imediat, rugându-l pe Jack să vină cu 
el la Gifford în birou ca să discute câteva detalii. După ce 
uşa s-a închis în urma lor, s-a dezlănțuit: 

— Aşa mă vezi tu pe mine, Jack? Cu limba pe jumătate 
înfiptă în cel mai important fund din ţară? Nu cred că 
înţelegi: nu sunt aici pentru recunoştinţă; pur şi simplu văd 
imaginea de ansamblu. Şmecherii pe care tu insişti să-i 
ignori sunt aceiaşi oameni care sunt luaţi în seamă de 
inspectorul-şef. Şi asta contează pentru că, fie că-ţi convine 
ție, fie că nu, noi răspundem în fața lor. Unul dintre noi 
trebuie să-şi reamintească asta. 

I-a aruncat o privire tăioasă lui Jack. 

— Aşadar, tu te întorci la Londra, Jack. Dar îmi dai 
raportul zilnic şi nu acţionezi fără aprobarea mea. Totul 
trebuie coordonat sau se duce naibii cât ai zice peşte. Banda 
asta îşi bate joc de noi de trei ani — închiriază remorci 
pentru cai de sub nasul nostru pe numele domnului Smart, 
pentru numele lui Dumnezeu! Suntem diferiți ca poliţişti, eu 
şi cu tine, şi asta e în regulă, dar dacă nu poți lucra sub 
comanda mea, acum e momentul să mă anunți. 

Jack i-a zâmbit cât a putut de sincer. 

— Pot, domnule. 

Lee a dat din cap, dar îl privea în continuare suspicios, 
intuind cumva că Jack era mai deştept ca el. 


Înainte să plece la Londra, Jack a purtat o ultimă 
conversație cu Bevan. 

— O să-i dau lui Charlotte numărul meu de mobil şi 
vreau să i-l dai şi pe al tău. Dar nu Charlotte e cea slabă 
aici: Annie e aceea, iar Charlotte va face orice s-o protejeze. 
Trebuie să se simtă în siguranţă, aşa că vreau ca, înainte de 


toate, să comunice cu noi. Apoi eu voi transmite orice 
informaţie relevantă celorlalți. O să-mi iau şi un telefon cu 
cartelă; o să-ți trimit şi acel număr. Dar numai ţie. 

Deşi Bevan îl asculta cu atenție, Jack vedea că nu era 
deloc convinsă că era foarte etic să-i urmeze instrucțiunile 
înainte de a le urma pe ale superiorilor. 

— Bevan, eşti unul dintre cei mai inteligenți şi meticuloşi 
poliţişti cu care am avut plăcerea să lucrez vreodată. Ne 
apropiem de final. Vreau să fii creierul meu diplomat şi logic 
de aici, cât timp eu sunt la Londra. Te rog. Ajută-mă s-o ajut 
pe Charlotte să scape nevătămată din această poveste. 


CAPITOLUL 17 


Jack a intrat în casa învăluită în tăcere. Nu a strigat, în 
eventualitatea în care Hannah dormea, dar, în timp ce-şi 
agăța haina în cuier, fețişoara zâmbitoare a fetiţei a apărut 
de după cadrul uşii, plutind la vreun metru şi ceva de 
podea! Penny se ascundea cât putea de bine, dar Hannah 
era grea, aşa că mica ei glumă n-a ținut prea mult. Jack s-a 
repezit şi a luat-o pe Hannah în brațe - fetița zâmbea, 
gângurea şi dădea atât de tare din picioare, împingându-se 
departe de trupul tatălui ei. Deşi Jack şi Hannah se vedeau 
zilnic de pe telefonul lui Maggie, nu-şi mai ţinuse fiica în 
braţe de câteva zile bune. 

— S-a schimbat, nu-i aşa? a zis Penny cu mândrie. Nu 
prea îți vine să crezi că se pot schimba atât de mult în mai 
puţin de-o săptămână, dar... Eu o să pun ceainicul pe foc. 
Voi doi aveți de vorbit multe. 

Jack a venit la bucătărie după Penny, care pălăvrăgea 
mai departe. Aşa făcea întotdeauna Penny când urma să 
poarte o discuţie serioasă cândva, în viitorul apropiat. 


Trebuia să-şi ia inima în dinți ca să deschidă subiectul. 
Când s-a simţit pregătită, Penny s-a întors spre el. 

— Aşadar... 

Penny a aşteptat până când Jack i-a acordat întreaga 
atenţie. 

— Maggie e la spital cu Regina. Ţi-a lăsat ție maşina. Poţi 
să te duci şi tu să stai cu ele, dar, dacă nu ai timp, du-te 
măcar s-o recuperezi la întoarcere. Regina a intrat în 
travaliu timpuriu. Copilul era poziționat cu fundul înainte. 

Jack a dat din cap. 

— De fapt, nu prea e vina nimănui. Mă rog, s-ar putea să 
fie, pentru că Regina a fost asistată la naştere de un medic 
începător şi ăştia... 

Penny părea enervată şi a scos un bilet din buzunar. 

— Nu-mi amintesc numele... Şi medicul începător a folosit 
forcepsul şi se pare că i-a cauzat copilaşului paralizia lui 
Erb. Adică i-a făcut praf nervii umărului. Aşa că micuța nu 
e într-o stare prea bună. Ah, şi s-ar putea să rămână surdă, 
dar nu se ştie. Deocamdată e la incubator. 

După ce a reuşit, în cele din urmă, să-i dea lui Jack 
groaznicele veşti despre bebeluşul Reginei, Penny şi-a 
reintrat iute în rolul de bunicuţă. 

— Şi acum, băiță! Du-o tu sus. Apoi o s-o culc şi tu te 
poţi duce la spital, dacă vrei. Vizitele încep la ora şase. 

I-a luat o vreme lui Jack să creadă că scăunelul din 
cădiță putea s-o ţină pe Hannah fără ajutorul său - şi a 
devenit şi mai sceptic când Penny i-a spus că-i poate turna 
fetitei apă peste față şi că ea nu se va supăra. Dar, după ce 
s-a relaxat şi şi-a dat seama că el şi fiica lui vor fi bine- 
mersi, a început să-i placă băița copilului. A fluturat o 
bărcuţă de plastic prin fața ochilor copilei, apoi un peştişor, 
plesnind din buze. Apoi a vârât în apă o caracatiţă, 
pleoscăind. Penny a izbucnit brusc în râs, amintindu-şi ceva 
frumos. 


— Pe asta o ai de la taică-tu! a spus ea. Nici el nu ştia ce 
zgomot scoate caracatița, aşa că a pleoscăit şi s-a gândit că 
sata, e suficient. Uitasem complet! Ar fi putut să-ți spună 
orice şi tu l-ai fi crezut. De-asta nu te-a mințit niciodată 
când a venit vorba de lucruri importante. 

Telefonul a sunat chiar atunci, scutind-o pe Penny de o 
altă porție spontană de plâns. Plângea mult mai puţin 
acum, dar suferința încă o lua, din când în când, prin 
surprindere. 

Din baie, Jack a auzit-o spunându-i lui „Simon” că Jack 
era ocupat cu băița lui Hannah, dar că-l va suna de îndată 
ce va termina. Jack şi-a dojenit cu blândețe mama când 
aceasta s-a întors, spunându-i că Ridley era şeful lui şi că 
avea tot dreptul să discute cu el în timpul orelor de serviciu. 
Însă tot nu şi-a putut stăpâni un zâmbet. 


În drum pe spital l-a sunat pe Ridley. Acesta voia să ştie 
dacă Jack se putea infiltra în siguranță în operațiunea lui 
De Voe în decursul următoarelor câteva zile. 

— Mă voi prezenta drept cumpărător, domnule, l-a 
asigurat Jack. Îl voi cunoaşte pe De Voe şi voi evalua 
situația atunci. Evident, e un tip inteligent care se ține 
departe de pericol, aşa că mă voi plia după el. 

— Destul de corect, a fost Ridley de acord. Ah, şi felicitări 
că nu te-ai dat bătut în privința lui Charlotte, apropo. Dar ai 
grijă, Jack. La tine încăpățânarea e uşor de confundat cu 
insubordonarea. Te simt că zâmbeşti, dar ştii că am 
dreptate. 

Jack chiar zâmbea. 

— Dacă veți fi la birou mâine dimineaţă, domnule, aş vrea 
să trec pe la dumneavoastră pentru o scurtă şedinţă tactică. 


Au căzut de acord ca Jack să fie la Ridley în birou la ora 
şapte. Apoi Jack a închis telefonul şi a oprit în parcarea 
spitalului. 


Maggie îşi juca rolul de medic profesionist în timp ce 
stătea la căpătâiul Reginei în micul salon cu patru paturi, 
vorbindu-i despre potenţialele complicaţii la care se putea 
aştepta în următoarele luni. Dar când l-a văzut pe Jack la 
fereastră i s-a pus imediat un nod în gât, s-a scuzat şi a ieşit 
din rezervă. L-a prins pe Jack de încheietură, l-a tras la o 
parte din raza vizuală a Reginei, apoi s-a sprijinit greoi de 
perete şi a expirat prelung. Jack i-a adus capul la pieptul 
lui, susținând toată greutatea lui Maggie. 

Te-am prins. Nu te obosi, Mags. Nu eşti de folos 
nimănui dacă eşti epuizată. 

Maggie s-a desprins de el, astfel încât să se poată uita 
unul la celălalt. 

— Ce fac Regina şi copilul? Mama a zis ceva despre 
paralizia lui Herb sau ceva de genul ăsta, a spus Jack. 

— A lui Erb. E-R-B. Există varianta unei operații, dar, 
dacă nu, atunci va rămâne paralizată. Şi e bilaterală, adică 
îi afectează ambele brațe. 

Maggie şi-a lipit palmele de pieptul plat al lui Jack. 

— Nu-şi va putea ridica brațele. 

L-a cuprins pe Jack de talie, ca să-l strângă şi mai tare. 

Când Maggie şi Jack s-au întors în salon, Maggie a fost 
surprinsă să vadă că Jack nu-i adresează niciun cuvânt de 
consolare Reginei, ci doar o ia pur şi simplu în brațe. Poate 
nu ştia ce să spună sau poate avea convingerea că gesturile 
erau mai elocvente decât cuvintele - oricum ar fi fost, Regina 
părea să se bucure de bunătatea lui, în timp ce îngrijorarea 


îi inunda gândurile. Apoi Jack a pus o întrebare de care 
Maggie uitase cu desăvârşire. 

— Ce face Mario? 

Regina îşi petrecuse ultimele câteva zile vorbind non-stop 
cu diverşi oameni despre sine şi despre copilaş, dar era 
pentru prima oară când cineva întrebase de Mario, aşa că a 
izbucnit imediat în lacrimi. 

— Munceşte cât poate de mult, pentru că dacă fetița va fi 
în stare gravă, ne vor trebui bani mulți. Adevărul e că ar 
putea munci o viață întreagă fără să poată plăti toate 
tratamentele, asistentele şi medicamentele. Când nu 
munceşte se documentează. leri îmi povestea despre un 
tratament nou şi revoluționar, în State, unde medicii 
antrenează creierul să folosească zonele afectate. Nici măcar 
nu ştiu dacă de asta avem nevoie! Maggie, tu ştii? 

Maggie i-a spus Reginei că nimeni nu ştia în clipa aceea. 
Deocamdată, ea şi copilul aveau să fie supravegheate şi 
îngrijite, în fiecare zi. La fel şi tăticul, a adăugat ea. 

În drum spre maşină, Maggie l-a dus pe Jack pe la secția 
nou-născuţi. Nu era ceva obişnuit să le fie permis accesul 
celor care nu făceau parte din familia celor mici, dar pentru 
că Jack era cu Maggie, asistenta de serviciu a făcut o 
excepție. Erau patru incubatoare într-o singură încăpere, iar 
copilaşul Reginei erai în cel mai apropiat de geamul 
despărțitor. Era micuță, s-a gândit Jack, atât de mică încât, 
în loc s-o admire pentru cât era de drăgălaşă, i s-a făcut pur 
şi simplu teamă pentru viitorul ei. 

— Doamne, Mags! 

Mintea lui Jack a zburat la Hannah, pe care o ţinuse în 
brațe cu două ore mai înainte. Bebeluşul la care se uita 
acum era cel mult pe jumătate cât Hannah. În jurul ei erau 
o grămadă de echipamente, multe tuburi, lumini şi sunete. 
Părea un mare haos. Dar copilaşii de dimensiunile unor 


păpuşi din secția aceea păreau să doarmă buştean, fără să 
aibă habar de fragilitatea vieţii lor. 

— Este... Adică, în afară de braţe şi de surzenie, e OK? O 
să fie OK? 

Maggie l-a luat pe Jack de braţ şi şi-a culcat capul pe 
umărul lui. Nu avea un răspuns. 

În seara aceea, Jack s-a uitat pur şi simplu mai bine de o 
oră la Hannah cum doarme. S-a gândit mult la Mathew şi la 
bebeluşul Reginei şi a tras concluzia că el şi Maggie erau 
incredibil de norocoşi. 


Ridley a ajuns în locul lui de parcare la şase şi jumătate 
şi a petrecut treizeci de minute pregătindu-se pentru 
întâlnirea cu Jack, care a intrat pe uşa sălii de şedinţe la 
ora şapte fix. Ridley a aşezat pe birou două ceşti cu ceai 
proaspăt făcut şi s-au pus pe treabă. 

— Michael De Voe. Pot să confirm că nu are cazier, dar 
asta e tot ce-ţi pot spune despre el. Speram să-ți pot pregăti 
un dosar întreg, dar nu există nicio informație. 

Ridley i-a dat lui Jack o hartă de la Chelsea Emporium. 

— Acest spaţiu găzduieşte treizeci şi patru de magazine şi 
restaurante de lux. Bijuteria lui De Voe se află la etajul al 
doilea. Magazinul numărul 21. Celălalt magazin al lui era în 
Camden, dar s-a închis de curând. Nu am o poză cu De Voe: 
nu are cont pe rețelele de socializare, nu s-au scris articole 
de interes local despre el — nu iese cu nimic în evidență. Nu 
e deloc cum te-ai aştepta de la un individ care tocmai a fost 
acuzat că e capul celei mai mari organizaţii infracționale 
care-şi desfăşoară activitatea pe partea asta a munților 
Penini. Sau poate că exact la asta trebuia să ne aşteptăm? 
Ştiai că solicitările totale de asigurare rezultate din jafurile 


înregistrate în ultimii trei ani în Cotswolds se ridică la 7,6 
milioane de lire sterline? 

— Dar cred că o crimă înseamnă că trebuie să pună 
punct şi să se retragă, a zis Jack. Încă o lovitură de proporții 
şi gata. Dacă-i ratăm la evenimentul hipic anual, s-a zis. Vor 
dispărea pentru totdeauna. 

Ridley a încuviințat. 

— Deci, care-i planul tău de infiltrare în lumea lui De 
Voe? 

Ridley l-a măsurat pe Jack din cap până-n picioare. Purta 
bocancii pe care şi-i cumpărase ca să străbată fermele 
noroioase din Cotswolds, blugi şi un tricou. Jack a zâmbit 
larg. 

— O să arăt cum trebuie, domnule, nu vă faceți griji. 


În seara aceea, Jack avea în față un pui întreg la cuptor, 
cu cinci feluri diferite de legume şi cu două sosuri. Deşi 
Maggie era cea care i-l servise, ştia că puiul e opera lui 
Penny, pentru că nu credea să mai existe cineva pe planeta 
aceasta care să facă sos îngroşat cu pâine, de la zero. Penny 
a stat cu ei la masă, apoi a scos-o pe Hannah la plimbare. 

— Deci... 

Maggie îşi cunoştea soțul ca pe propriul buzunar. 

— ...vă jucaţi frumos acolo, la țară? 

— Păi... I-am cunoscut pe inspectorii de la Oxford, secția 
Jafuri. Unul e arogant, celălalt e un dobitoc şi, până acum, 
amândoi se fac vinovați de omor din culpă. Dar, în afară de 
asta, totul merge bine. 

Maggie a umplut cu vin paharul pe care Jack îl golise. 
Apoi a remarcat cu delicateţe că Jack avea întotdeauna 
probleme cu cei mai mari în grad decât el. I-a adus aminte 


că odinioară îl descrisese pe Ridley drept un funcționăraş 
constipat care nu putea trăi în afara birocraţiei din sistemul 
polițienesc şi judiciar. lar acum, funcționăraşul era naşul 
fiicei lor! 

— Nu Ridley s-a schimbat, Jack. Tu te-ai schimbat. Ai 
ajuns să-l respecţi. Şi ai avut noroc că a fost suficient de 
răbdător încât să aştepte să faci chestia asta. 

Lui Jack îi plăcea la nebunie felul în care Maggie îl punea 
cu atâta blândețe la punct. Când se certau pe nimicuri, cum 
ar fi fost ciorapii murdari făcuți ghem şi aruncaţi în spatele 
coşului de rufe, nu înăuntru, Maggie putea fi zgomotoasă şi 
arțăgoasă ca oricare altă femeie, dar când avea ceva serios 
de spus era calmă şi echilibrată. Asta îl făcea pe Jack să 
asculte cu atenţie fiecare cuvânt pe care-l spunea soția lui. 

— Aşadar, de cine îți place de-acolo? a întrebat ea. 

— De agentul William Oaks. E sincer şi muncitor. Agenta 
Cariad Bevan e o forță a naturii. l-aş transfera pe amândoi 
aici cu mine într-o clipită. Şi mai e o agentă — sergentul 
Fiona McDermott. Ştie oamenii. Şi nu în sensul că ar avea 
pile, ci îşi cunoaşte comunitatea. 

Maggie ştia că Jack nu prea avea conflicte cu poliţiştii de 
rang inferior; se pricepea de minune să instruiască şi să 
învețe de la oameni care nu-i amenințau cu nimic poziția. 
Dar cu superiorii lucrurile stăteau diferit. 

— E vorba doar despre orgoliu, Jack, şi acum mă refer 
inclusiv la tine. Când sunt prea multe personalități 
puternice în aceeaşi încăpere, sar scântei. 

Jack a zâmbit consternat. 

— Cum poți să fii atât de isteață acum şi peste un minut 
să bagi telecomanda de la televizor în maşina de spălat 
vase? 

Maggie a înmuiat o felie de pâine în sos. 

— E un dar. 


CAPITOLUL 18 


Jack a ajuns la parter înaintea lui Maggie pentru prima 
oară de la naşterea fiicei lor. Era îmbrăcat în nişte haine 
care sugerau că se apucase de grădinărit. De fapt, pleca 
într-o misiune de filaj, pentru a-l vedea pentru prima oară 
pe Michael De Voe. 

Pe Google Maps, Jack identificase o cafenea mică, 
amplasată vizavi de Chelsea Emporium, unde se strângeau 
meseriaşii care mergeau sau se întorceau de la serviciu — de 
aici şi alegerea hainelor. Când se mutaseră la Londra, Jack 
şi Maggie nu aveau grădină şi nici nu-şi imaginau că aveau 
să-şi permită una. Aşa că Jack se resemnase cu gândul că 
nu va avea niciodată haine de grădinărit, acel simbol mult 
râvnit al clasei mijlocii! Dar de când lui Jack îi „căzuseră 
banii din copac”, toate astea se schimbaseră. Grădina lor 
era o peluză de opt metri pătrați; avea şi o mică terasă cu 
nişte panouri descentrate care săreau de la locul lor când 
treceai pe lângă ele. Era cu faţa spre nord şi era prea mică 
pentru a fi vreodată scăldată de soare, dar lor le plăcea, şi 
Penny le promisese că la vară avea să pună balustrade, 
transformând-o într-un spaţiu frumos şi sigur pentru 
Hannah. 

Jack s-a aşezat în cafenea, cu o şapcă de baseball veche 
şi jerpelită pe cap şi având în dreptul lui o ceaşcă de ceai. 
De fapt, nu sorbea din ea, deoarece nu ştia cât urma să 
dureze operaţiunea de filaj şi nu voia să se ducă din cinci în 
cinci minute la toaletă. Pe la ora opt, proprietarii 
magazinelor din complexul comercial au început să 
primească diverse comenzi şi să-şi reaprovizioneze rafturile. 
La nouă, majoritatea magazinelor s-au deschis. Complexul 
era o clădire impresionantă cu fațadă de sticlă, având la 
toate ferestrele reclame ale tuturor magazinelor dinăuntru. 
Reclama magazinului de bijuterii al lui De Voe îl prezenta pe 


acesta drept „vânzător de lux şi creator de podoabe noi şi 
recondiționate”. 

La uşa principală era un agent de pază, iar un al doilea 
stătea la intrarea în parcarea subterană. 

Jack ştia descrierea lui Michael De Voe făcută de 
Charlotte, dar nu avea nicio fotografie; văzuse câțiva bărbați 
care ar fi putut fi De Voe, dar nu avea cum să fie sigur decât 
dacă intra şi se ducea la magazinul 21. 

A plecat din cafenea cu intenţia de a se plimba prin tot 
complexul comercial ca să înțeleagă dispunerea magazinelor 
şi să vadă unde se află ieşirile - în situaţia puţin probabilă 
în care ceva ar fi mers rău şi infractorii ar fi aflat de 
prezenţa lui. Nu voia deloc să rămână captiv înăuntru, fără 
nicio cale de scăpare. După ce s-a asigurat, a decis să treacă 
de câteva ori pe lângă magazinul 21 înainte de a intra. Nu 
voia să pară că are un scop precis, ci că doar se uita, fără 
vreo ţintă anume. 

Când a ieşit în stradă, Jack a auzit vuietul inconfundabil 
al unui motor de Ferrari. Ca majoritatea oamenilor de pe 
trotuar, s-a oprit şi s-a holbat la modelul roşu 375 MM 
Coupe Scaglietti care a încetinit şi a intrat în parcarea 
subterană. Gata misterul! O plăcuţță personalizată de 
înmatriculare: VOE 1. În spatele Ferrariului era un 
Mercedes decapotabil alb. Ambele maşini s-au oprit chiar 
înainte de a cobori în parcare şi au aşteptat să se ridice 
bariera. Femeia de la volanul limuzinei germane a ieşit din 
maşină, s-a dus spre Ferrari şi s-a aplecat să discute cu 
şoferul. Rochia scurtă, mulată şi roşie i s-a strâns în jurul 
fundului, abătând pentru scurt timp atenţia bărbaţilor de la 
cele două maşini. A tuturor, în afară de Jack. Ochii lui erau 
ațintiți asupra şoferului din Ferrari, dar de unde stătea el 
nu-i zărea decât ceafa. Apoi tipa s-a întors în Mercedesul ei, 
lăsând Ferrariul să coboare rampa scufundată în întuneric 
şi să dispară în parcarea subterană. A întors cu stângăcie, 


blocând pentru scurt timp traficul de pe ambele sensuri, şi a 
plecat în trombă. 

În timp ce Mercedesul se îndepărta, Jack a făcut rapid o 
poză plăcuței de înmatriculare, apoi a intrat înapoi în 
cafenea şi a comandat încă un ceai. 

Jack a accesat baza de date HOLMES de pe mobil şi a 
verificat detaliile referitoare la Mercedesul alb. Proprietara 
era o braziliancă de 28 de ani pe nume Betina Barro. l-a 
aflat domiciliul de la DVLA? şi apoi a intrat pe contul ei de 
Instagram. Aici a găsit mii de selfie-uri cu Betina în toată 
lumea, pozând lângă locuri sau monumente celebre sau pe 
plaje pitoreşti, în costume de baie minuscule. Era absolut 
uluitoare, dar Jack se întrebă cât din făptura ei era real şi 
câte ore petrecea în fiecare dimineață în fața oglinzii ca să 
arate perfect. 

În orice caz, el prefera înfăţişarea naturală. Maggie se 
dădea jos din pat dimineața fără pic de machiaj pe față şi cu 
părul ciufulit, dar el murea după ea de fiecare dată. Emana 
împlinire şi fericire şi era sexy într-un fel în care Betina, cu 
toată silueta ei desăvârşită, nu era deloc. Părea de neatins, 
ca o operă de artă neprețuită, şi de aceea era senzațională la 
prima vedere, dar nu rămânea interesantă prea mult timp. 

Parcurgând pagina de Facebook a Betinei Barro, Jack a 
aflat mai multe despre mediul din care provenea aceasta: 
tatăl ei deținea în Brazilia o bucată de pământ cât toată 
Țara Galilor. Betina avea şi un frate, Alberto Barro, renumit 
jucător de polo. Alberto părea să fi fost o vedetă a acestui 
sport în tinerețe, dar acum, la 38 de ani, părea un mercenar 
fără prea mare loialitate față de vreo echipă anume; se 
ducea după mirosul banilor şi, de-a lungul carierei, evoluase 
la numeroase echipe din Europa şi din Marea Britanie unde 


2 Driver and Vehicle Licensing Agency, Agenţia pentru înregistrarea 
şoferilor şi vehiculelor (n. red.). 


se pare că jucase chiar împotriva prințului William. Nu 
rămăsese prea mult timp la niciuna dintre echipe, ceea ce 
sugera că poate era un individ destul de dificil. 

În fotografii, Alberto era atletic, cu părul negru ca pana 
corbului. Dar, la fel ca pe sora lui, aspectul fără cusur îl 
făcea să pară fals. Jack s-a gândit la frumoasa stăpână a 
Mercedesului şi la fratele ei cu înfăţişare de playboy - 
amândoi s-ar fi integrat fără probleme în mulțimea de 
oameni fițoşi de la evenimentul hipic anual care urma să 
aibă loc în Cotswolds. 

Jack a traversat spre parcarea subterană. La barieră a 
fost oprit de paznic, care i-a cerut un act de identitate. Era o 
parcare privată, doar pentru magazinele din complex, iar 
paznicul ştia că Jack n-avea ce căuta acolo. Jack a jucat 
rolul trecătorului de bună-credință. 

— Nu-i nicio problemă, frate, doar am zărit un Ferrari 
intrând aici şi voiam să văd dacă e model Scaglietti. N-am 
văzut niciodată unul de-aproape... 

Paznicul l-a asigurat cu fermitate că nici pe acesta n-o să- 
l vadă de-aproape şi l-a rugat să circule. A rânjit la propria-i 
glumă şi amicul său de la intrarea principală în complex i s- 
a alăturat. Jack a remarcat că ținuta lui de simplu 
meseriaş, care-l ajutase mult în cafeneaua de vizavi, acum îl 
lăsa la nevoie. 

Jack a făcut cum i s-a spus, dar fețele ambilor paznici i s- 
au întipărit în memorie. La un moment dat, urma să se 
întoarcă şi să pună lucrurile la punct. 

În drum spre staţia autobuzului către casă, Jack a intrat 
într-un magazin de presă de unde a cumpărat revistele 
Vogue, Tatler şi GQ. Apoi s-a dus la un mic chioşc stradal 
unde se vindeau o grămadă de lucruri de care nu ştiai 
niciodată că ai nevoie. Jack a cumpărat un pachet de țigări 
şi un breloc fals cu Bentley. Îi plăcea la nebunie cum Londra 
le punea la dispoziție toate însemnele bunăstării, la un preț 


redus, celor care voiau să pară bogați. În Londra, totul era 
să arăţi bine: nu trebuia să ai nimic de substanță ca să 
susții aparențele. 

Ajuns acasă, în micul dormitor de la etaj, Jack a împins 
lângă perete toate cutiile care nu fuseseră încă despachetate 
şi a aşezat masa extensibilă deasupra lor, făcându-şi un 
birou temporar. Camera era în totalitate responsabilitatea 
lui Jack, pentru că urma să devină biroul lui. De aceea toate 
obiectele se aflau încă în cutii. 

Singurul lucru care fusese despachetat şi gata de folosit 
era scaunul de piele. După ce şi-a instalat biroul improvizat, 
Jack s-a apucat să transforme peretele mai lung al încăperii 
într-un panou cu probe, ca să-şi poată derula felia de 
operațiune de aici. Exact atunci a intrat Maggie, aducându-i 
o ceaşcă de ceai şi un sandviş. 

— Ce naiba crezi că faci aici?! 

Jack nu-i înțelegea dezaprobarea, pentru că lui i se părea 
că se descurcase de minune. 

— De ce ai pus masa extensibilă peste cutii pe post de 
birou, când în cutii e de fapt biroul? a continuat Maggie. 

Jack habar nu avea că are aşa ceva. 

— A fost unul dintre primele obiecte pe care le-ai 
cumpărat când ne-am mutat aici, Jack. 

Dintr-odată, mobilul lui Jack a început să bâzâie pe 
revista GQ - inspectorul Lee îl suna pentru a patra oară în 
acea dimineaţă. Jack l-a ignorat. 

— E Lee, lasă-l în pace. Uite ce e, Mags, am nevoie de 
ajutorul tău. Am nevoie de acoperire pentru o operaţiune de 
filaj ca să... 

— Inspectorul Lee? l-a întrerupt Maggie. Asta-i arogantul 
sau dobitocul? Nu contează. Dar de ce-l ignori? Ţine minte 
ce ţi-am spus despre orgolii şi despre faptul că trebuie să 
înveți să le gestionezi. Dacă le ignori, probabil nu vei rezolva 
nimic. 


— Nu-l ignor. O să-l sun puțin mai târziu. Ascultă, Mags, 
Ridley şi cu mine ne ocupăm de lucrurile de aici şi vorbim 
tot timpul. Inspectorul-şef al echipei din Cotswold are 
şedinţe zilnice cu Ridley. Nimeni nu e ignorat sau ținut în 
beznă, pe bune. Ah, şi o să-ți placă asta: Ridley şi 
inspectorul-şef, Hearst o cheamă, se simpatizează reciproc. 
Mă rog, la Ridley o să treacă mai multe luni bune până o să 
facă vreo mişcare, aşa că nu se va întâmpla nimic, dar 
măcar ştim că e om. 

După ce a îmblânzit-o pe Maggie, a revenit la subiect: 

— Deci, filajul... Trebuie să-mi creez un anumit aspect. 

Jack i-a trântit toate revistele în brațe. 

— Ajută-mă, Mags. 


Jack nu fusese niciodată foarte interesat de haine, lucru 
care pe Maggie nu o deranja pentru că astfel făceau 
economii. În plus, ea era de părere că Jack arăta bine 
îmbrăcat în orice. Îi plăcea să-i admire muşchii umerilor 
când purta un tricou alb simplu, mulat. 

Maggie l-a dus pe Jack în nişte magazine de existența 
cărora el habar nu avea. Le-a detestat pe toate încă de la 
intrare, pentru că imediat apărea o vânzătoare care începea 
să-i urmărească, în ciuda faptului că Maggie spunea ferm că 
nu au nevoie de ajutor. Jack şi-a zis că vânzătoarele îi 
bănuiau de intenţii necurate şi nu-i puteau lăsa să umble 
nesupravegheați printre rafturi. 

Dintr-un magazin Paul Smith, Maggie a ales o cămaşă 
albă de in, cu guler rotund. Un vânzător a țâşnit de după un 
stand cu pantaloni, şi-a împreunat încântat mâinile şi a 
apreciat că „domnul” va arăta absolut distins în această 
cămaşă, mai ales dacă o poartă pe sub un sacou bleumarin 


Harrington. Maggie a chicotit văzând cât de tare se chinuia 
Jack în ghearele vânzătorului exagerat de conştiincios, dar, 
în cele din urmă, i-a curmat suferința spunându-i 
angajatului că nu au nevoie de sacou, dar că vor cumpăra 
cămaşa. Maggie i-a spus lui Jack că modelul respectiv era la 
reducere, de la 140 de lire la 115. 

— Dă-mă dracului, Mags! a şoptit Jack, stând la coadă ca 
să plătească. Eu nu dau 115 lire pe o cămaşă. 

Maggie l-a liniştit, spunându-i că avea să păstreze bonul 
şi, după ce se termină misiunea de filaj, o va returna. 

Maggie deținea controlul asupra cumpărăturilor, iar ziua 
lui Jack se înrăutăţea de la un minut la altul. În următorul 
magazin l-a pus să-şi cumpere o pereche de pantaloni bej 
din catifea reiată şi nişte mocasini bleumarin de la Hackett. 
Lui Jack nu-i venea să creadă cât de mulți bani cheltuiseră 
în mai puţin de o oră. A fost nevoit să pună punct demenţei 
când Maggie a încercat să-l convingă să-şi cumpere o 
pereche de şosete la 20 de lire, spunând că ultima modă era 
să nu porți şosete deloc. 

Totuşi, în drum spre casă, Maggie a găsit un magazin de 
lux Vivienne Westwood şi a încercat să-l convingă pe Jack 
că are nevoie de o geantă care costa 350 de lire sterline, dar 
el a prins-o ferm de mână şi a luat-o de-acolo înainte să se 
işte o ceartă. 

Acasă, Jack s-a îmbrăcat cu toate hainele noi şi s-a 
admirat în oglinda înaltă de pe uşa dormitorului lor. S-a 
întors şi şi-a privit fundul în pantalonii care i se potriveau 
perfect, iar soţia lui n-a rezistat tentaţiei de a-i mângâia 
fesele. În timp ce ea îi admira noua şi uluitoarea ţinută, 
Jack stătea semeț, cu un picior în față şi unul în spate, aşa 
cum văzuse prin cataloagele de modă. În minte i s-a ivit un 
gând deloc binevenit. O poză veche de-a lui Harry Rawlins, 
făcută la o galerie de artă, cu ocazia unui vernisaj, pe la 
jumătatea anilor '80. Ca de obicei, chipul lui Harry era 


parţial ascuns de obiectivul aparatului cu ajutorul unui 
pahar cu şampanie bine plasat, dar hainele i se vedeau 
limpede. Haina din păr de cămilă îi acoperea cu eleganță 
costumul închis la culoare. În picioare avea nişte pantofi 
maro de la Christian Louboutin, despre care Jack ştia acum 
că probabil costaseră vreo 500 de lire. În acea poză veche, 
Harry stătea exact cum stătea Jack acum, într-o postură 
care spunea: „Ştiu că merit să fiu privit, dar aveți mare 
grijă”. În clipa aceea, Jack şi-a dat seama că înfăţişarea sa 
temporară era perfectă. Bărbatul acela se putea infiltra în 
lumea lui De Voe. Bărbatul acela avea să fie respectat. 
Hainele îl făceau pe Jack să semene cu Harry, dar, mai 
important de atât, îl făceau să se simtă ca Harry. 

În timp ce Jack se tot admira în oglindă, Maggie ieşise din 
dormitor şi acum se întorsese, aducându-i un Rolex fals 
cumpărat de Charlie în timpul excursiei în Santa Lucia. 
Jack s-a trezit brusc din visare: cu un singur gest, Maggie 
subliniase diferența dintre taţii lui Jack. Pe cine încerca el 
să păcălească? Era Charlie Warr, nu Harry Rawlins. 

Maggie l-a cuprins de mijloc şi l-a sărutat. L-a strâns de 
fese şi a şoptit: 

— Ştii ce aş vrea să-ţi fac chiar acum? 


În baia goală, Jack stătea ca Omul Vitruvian al lui Da 
Vinci, îmbrăcat doar în boxerii albi de la Armani, în timp ce 
Maggie îi dădea pe glezne cu spray bronzant. Faţa, gâtul şi 
mâinile îi căpătaseră deja o nuanță arămie. 

— Când te usuci şi te îmbraci la loc, ține-ți mânecile 
nesuflecate, că nu am destul spray ca să te dau peste tot. 

Maggie s-a dat un pas în spate şi şi-a admirat opera. 


— Să mai stai douăzeci de minute dezbrăcat, ca să nu se 
ia. 

— Trebuie să stau aici despuiat timp de douăzeci de 
minute?! 

Maggie s-a gândit la ce variante avea Jack. Apoi a încuiat 
uşa băii şi a început să se dezbrace şi ea. 

— Toată povestea asta cu James Bond e excitantă. 
Oamenii se vor uita la tine, Jack. Femeile îşi vor dori să fie 
ale tale. 

Jack a ieşit din cadă şi a dat să-şi scoată boxerii albi. 
Maggie a preluat controlul şi a făcut asta în locul lui, cu un 
surâs seducător. 

Au făcut dragoste pe jos, în baie, un lux pe care nu şi-l 
mai permiseseră de luni întregi. Au luat-o încet, ca şi cum 
ar fi fost singurii oameni de pe pământ. De fapt, nu erau 
singurii oameni nici măcar din casă, dar nu mai conta. 
Penny şi Hannah moțăiau la parter, iar Jack şi Maggie se 
bucurau în tăcere unul de celălalt, cât timp aveau la 
dispoziţie. La final, Maggie şi-a lăsat capul pe pieptul lui 
Jack şi, ascultându-i inima care revenea la ritmul normal, a 
spus încet: 

— Te iubesc. 

Au mai trecut zece minute înainte ca Hannah să tragă un 
strigăt exasperat de foame, din salonul de sub ei. Lumea 
reală îşi dorea ca amândoi să revină la ea. 


CAPITOLUL 19 


Inspectorul Lee s-a aşezat la biroul care-i aparținuse lui 
Jack şi s-a uitat pe fereastră. Peisajul pitoresc nu-i însenina 
deloc dispoziția. 


Încăperea era ca un stup roind de activitate, unde toți 
încercau să dibuiască ascunzătoarea bandei de spărgători. 
Nu se cazaseră nicicând la vreo pensiune, la vreun hotel, în 
vreun parc de rulote, în vreun camping sau glamping. Nici 
parcurile de camioane nu înregistraseră vreun oaspete 
neaşteptat peste noapte. Proprietarii privaţi nu raportaseră 
niciun musafir nepoftit. Bevan a oferit cea mai bună 
sugestie, speculând că dormeau, probabil, în remorcile pe 
care le închiriau, o idee enervantă pentru Oaks care-şi 
amintea duhoarea de dezinfectant din remorca lui Goodwin. 
Dacă Bevan avea dreptate, atunci le scăpase la mustață o 
remorcă plină cu dovezi! Apoi Oaks a gândit, din nefericire, 
cu voce tare: 

— Noi pur şi simplu nu gândim ca ei. Jack ar putea să 
intre în logica lor. 

Lee a sărit drept în picioare, proiectându-şi scaunul pe 
rotile direct în biroul lui Oaks şi vărsându-i ceaiul. 

— Dacă tu crezi că sergentul Jack Warr ne consideră 
altceva decât nişte servitori de-ai lui de la țară, te înşeli 
amarnic! 

Lee a ieşit în trombă din sala de şedinţe. Oaks a şters cu 
un şerveţel ceaiul vărsat. 

— Sergentul Warr ştie ce face, a mormăit Oaks fără să-i 
pese cine-l aude. 

Mason s-a uitat la el gânditor. Nu-l putea contrazice. 
Dincolo de geam, Lee se plimba nervos prin parcare, cu o 
țigară neaprinsă în gură. Mason ştia că nu mai fumase de 
şapte ani şi nici măcar nu avea brichetă, dar senzaţia țigării 
îl liniştea în momente de stres extrem. Lee simțea că pierde 
frâiele propriei investigaţii şi ura lucrul acesta. Mason ştia 
asta şi mai ştia că nu era un amănunt pe care Lee avea să-l 
tolereze pentru prea multă vreme. 


Jack a luat metroul până la secția de poliție. „Deghizarea” 
lui era bine ascunsă într-o husă pentru costume, împăturită 
în jumătate. 

Nu dormise jumătate de noapte, gândindu-se care ar fi 
fost cea mai bună cale să intre în vorbă cu De Voe. 
Înfăţişarea era doar o parte din bătălie, dar nu avea sens 
doar să se vadă cu acesta prefăcându-se a fi un simplu 
client. Jack voia să-i atragă atenția lui De Voe. Voia ca el să 
fie convins că Jack era un om pe care trebuia neapărat să-l 
cunoască. lar cea mai bună metodă nu era, evident, prin 
intermediul afacerii legale a acestuia. 

Aşa că Jack a intrat în depozitul cu probe. 


Prădătorul de la Wimbledon, Damien Panagos, fusese 
arestat în 2014 şi acum era condamnat la nouă ani de 
închisoare pentru şaptesprezece capete de acuzare de jaf. 
Cu toate astea, nu toate obiectele furate fuseseră 
recuperate, pentru că Panagos avusese timp să vândă 
câteva dintre ele. Ca atare, obiectele remarcabile se aflau pe 
o listă la care dealerii ca De Voe fuseseră rugați să fie cu 
ochii în patru. 

Un astfel de obiect era o brățară veche, de douăzeci de 
centimetri, din platină şi diamante, care valora cam 2500 de 
lire sterline. Brățara fusese găsită, într-un final, la Glasgow, 
cu doar o săptămână în urmă, şi se afla în prezent printre 
dovezi, aşteptând să fie returnată proprietarului de drept. 
Jack era sigur că De Voe nu avea de unde să ştie asta şi 


credea că brățara era încă dată dispărută. Jack a vârât-o în 
buzunar şi a ieşit din depozit — avea s-o pună la loc înainte 
să-şi dea cineva seama că lipseşte. 

S-a îndreptat spre ieşire, conştient că de-acum era contra 
cronometru. Voia să ajungă la complexul comercial cât mai 
repede cu putință. Avea nevoie să se şi schimbe în hainele 
de „camuflaj”, lucru pe care trebuia să-l facă într-o toaletă 
publică, pentru că nu avea cum să iasă din secţia sa de 
poliție arătând ca un playboy plin de bani. A comandat din 
mers un Uber. 

— Ce mai faci, Jack? 

În spatele lui, Laura Wade tocmai închidea uşa unei mici 
săli de şedinţe. Când Jack s-a întors cu fața spre partenera 
sa, aceasta a făcut ochii mari. 

— Doamne Dumnezeule, văd că ai stat ceva la plajă pe- 
acolo! 

Jack uitase complet de bronzul fals. Nu era ceva exagerat 
- Maggie ştia ce face la capitolul ăsta - dar cu siguranţă era 
mai bronzat acum decât atunci când plecase. Jack a râs, 
spunând că uneori prefera să meargă pe jos în loc să 
conducă, mai ales acolo, la țară, în frumosul Cotswolds. A 
adăugat că mai aveau puțin şi rezolvau cazul şi că, da, 
spera să revină curând la Londra, pentru că-i era foarte dor 
de familia lui. Laura a surâs. 

— Mă bucur mult pentru tine şi pentru Maggie. Hannah e 
un copilaş minunat. 

Ridley a apărut o clipă în capătul coridorului, făcând un 
semn scurt înainte să treacă mai departe, dar, pentru acele 
câteva secunde, atenția Laurei s-a mutat asupra lui. 

— Laura? a zis Jack, dar ea nu părea să-l audă. 

Aşadar, i s-au aprins călcâiele după Ridley, şi-a spus el. 

Laura s-a întors din nou spre el, îmbujorată, dându-şi 
seama că a fost prinsă asupra faptului. Lui Jack i-a bâzâit 
mobilul, semn că Uberul lui intrase în parcare. 


— Mişcă-te repede, Laura, i-a spus el, făcându-i cu 
ochiul. A mai pus cineva ochii pe el. 


Lee se afla în faţa lui Hearst, relaxat şi calm. Ştia că 
deocamdată stătea bine. 

— Ultima instrucțiune pe care i-am dat-o, cât de clar am 
putut, a fost să mă ţină la curent, pentru că sunt 
inspectorul lui. Acum, fie are mobilul închis, fie mă ignoră 
cu bună ştiinţă. 

Hearst a oftat. Partea aceasta a meseriei sale era absolut 
epuizantă. Poliţiştii trebuiau să îndrepte relele, nu să se 
ciondănească între ei. Stătea cu coatele sprijinite de braţele 
scaunului ei şi-şi  împreunase mâinile, concentrată. 
Adoptase postura care spunea „te ascult”, şi părea să 
funcționeze, pentru că Lee vorbea în continuare. Discursul 
lui, clar repetat dinainte, a ajuns la final: 

Dacă nu pot controla toate aspectele acestui caz, 
atunci nu pot garanta nici rezultatele, aşa că vă rog să dați 
vina pe altcineva dacă o să meargă totul pe dos. 

Hearst şi-a lăsat mâinile în jos şi le-a lipit de birou. 

— Puteai să vii aici şi să-mi spui o poveste care să nu-mi 
fi lăsat altceva de făcut decât să-l trimit pe Warr înapoi la 
Londra. Dar nu ai făcut asta. Nu vrei, de fapt, să scapi de el; 
vrei ca eu să-i arăt că tu eşti şeful. 

Lee a deschis gura să spună ceva, dar Hearst nu avea de 
gând să-i permită asta. 

— Acum, întrebarea mea e de ce nu eşti în stare să faci 
asta de unul singur. Eamonn, eu văd doar cum te baţi cu 
pumnu-n piept. Vrei să-i arăţi că ai persoanele influente de 
partea ta. Chiar le ai. Dar sunt dezamăgită că te simţi nevoit 
să joci cartea asta. 


Lee a rămas mut, dar simțea cum roşeşte. 

— Nu există o abordare standard pentru cine se află la 
comandă, Eamonn. Tratează fiecare agent cum trebuie, ca 
să obţii ce e mai bun de la ei. Unii sunt disciplinați, ca nişte 
cățeluşi cuminţi, alții au nevoie de o lesă extensibilă, ca să 
le oferi o senzație a libertăţii - dar la celălalt capăt al lesei 
trebuie să fii tu. Deocamdată lasă-l să alerge. Nu-l ţine în 
frâu doar de dragul de a o face. 

Lee a dat scurt din cap şi s-a ridicat în picioare. 

După ce Lee a ieşit de la ea din birou, Hearst a pus mâna 
pe telefon. 


Jack, îmbrăcat în noile sale haine de fiţe, l-a rugat pe 
şoferul Uberului să-l lase în capătul străzii pe care se afla 
complexul comercial. Nu voia ca paznicii să vadă că nu avea 
un mijloc de transport pe măsură - maşina lui, o Skoda 
Octavia absolut respectabilă, le-ar fi spus imediat că noua 
garderobă a lui Jack era doar de ochii lumii, în timp ce 
hainele sale obişnuite erau înghesuite în geanta de la 
Hackett pe care o primise când îşi cumpărase pantofii. 

Jack s-a dus direct la paznicul de la uşa de la intrare în 
complex cu un tupeu firesc şi a dat din cap în semn de 
„bună dimineața”. Paznicul a dat şi el din cap şi a spus: 

— Bine aţi venit, domnule! 

Apoi i-a deschis uşa. Era o răzbunare meschină, însă tot 
savuroasă. 

Pe dinăuntru, complexul era un loc uluitor. Fiecare 
vitrină era plină de obiecte care sclipeau sub lumina 
spoturilor atent plasate. 

După o primă raită la etajul inferior, Jack s-a îndreptat 
spre scara metalică din centru. Ajungând în vârful treptelor, 


a văzut că magazinul din fața ochilor lui avea numărul 14; 
în stânga acestuia era numărul 13 şi în dreapta numărul 
15. Jack a luat-o spre dreapta. Nu se grăbea, oprindu-se să 
se uite în fiecare vitrină şi chiar intrând în câteva magazine, 
ca şi cum ar fi căutat ceva anume. 

Magazinul cu numărul 21 avea o vitrină aranjată destul 
de sobru, cu mai puține obiecte decât altele. Voia să inspire 
calitate, nu cantitate. Când Jack a intrat, de deasupra uşii 
s-a auzit clinchetul unui clopoțel de alamă, iar de pe o uşă 
din spate a apărut o tânără. Magazinul era auster din 
punctul de vedere al obiectelor expuse, fiecare dintre acestea 
având mult spaţiu la dispoziție pentru a fi prezentat 
cumpărătorilor. 

Tânăra s-a postat în spatele tejghelei şi i-a zâmbit 
îmbietor, anunțându-l astfel pe Jack că era acolo dacă avea 
nevoie de ea, apoi a luat o carte şi a început să citească, 
lăsându-l pe Jack să se uite netulburat la produse. 

Unele dintre vitrinele încuiate, care adăposteau cele mai 
scumpe bijuterii, aveau panouri cu oglinzi pentru a permite 
clienților să le admire din toate părţile. În aceste oglinzi, 
Jack a numărat şapte camere de supraveghere, montate 
discret în colțurile magazinului şi pe culoarul central. Era o 
configurație impresionantă. Când a trecut pe lângă tânăra 
care citea, Jack a aruncat o privire în sus, încercând să-şi 
dea seama ce anume se afla dincolo de uşa din spatele ei, 
unde - datorită planului pe care Ridley i-l pusese la 
dispoziție — ştia că se aflau un birou şi o zonă de depozitare, 
care ocupau cam jumătate din magazinul propriu-zis, ca 
dimensiune. 

Partea second-hand a magazinului se mândrea cu câteva 
articole Cartier şi Tiffany. Nişte bilete scrise de mână îi 
invitau pe vizitatori să întrebe dacă îşi doreau ceva anume, 
deoarece în spate exista o selecție însemnată de articole 
Chopard, Vogue şi Bvlgari. Jack bănuia că era vorba despre 


moşteniri de familie care fuseseră, mai pragmatic, 
schimbate pe bani. Jack se plimba prin magazin şi simțea 
cum covorul gros şi maroniu îi alunecă sub tălpile lucioase 
ale pantofilor noi. 

— Spuneţi-mi dacă aveți întrebări. 

Jack a ridicat capul când a auzit glasul de femeie, 
aşteptându-se să o vadă pe tânără uitându-se pe deasupra 
cărții; în schimb, s-a trezit față în față cu Betina Barro. 

Era destul de înaltă, zveltă, îmbrăcată într-o rochie 
mulată fără umeri, cu mâneci trei-sferturi. Părul negru şi 
ondulat i se revărsa pe umerii goi. Singura bijuterie pe care 
o purta era o pereche de cercei mari, cu diamante. De 
aproape, lui Jack i s-a părut mai puțin sexy decât în 
imaginile editate pe care le văzuse pe rețelele de socializare. 
Nu era în niciun caz neatrăgătoare, însă nici nu era vreo 
zeiță - avea fața puţin mai lungă şi nasul mai proeminent 
decât sugerau imaginile glossy. Jack şi-a zis că era păcat să 
încerci să pari ceva ce nu eşti, până când şi-a dat seama că 
şi el făcea acum exact acelaşi lucru. Doar că el nu o făcea 
din vanitate — era parte din meserie. 

Trăsătura pe care Betina nu avea nevoie s-o modifice, 
totuşi, erau ochii — uluitor de mari şi întunecați, cu irisuri 
mari. Betina a ridicat din sprâncene şi a înclinat din cap, 
repetând încetişor întrebarea, în timp ce Jack o privea. 

— Mă uit doar, a zis el, iar ea a zâmbit, bănuind că 
bărbatul se referea şi la ea, nu numai la bijuteriile expuse în 
cutiile din vitrine. 

Apoi s-a întors să lucreze pe laptopul aşezat pe suportul 
din catifea neagră şi piele roşie, destinat examinării 
bijuteriilor. Degetele ei lungi şi subțiri parcă nici nu se 
mişcau când a tastat câteva clipe. 

— De fapt... a spus Jack. 

Betina a închis capacul laptopului şi i-a acordat întreaga 
atenţie. 


— Caut ceva pentru iubita mea. 

Jack credea că Betina îi va arăta instantaneu cel mai 
scump obiect din magazin, în schimb ea l-a rugat să-i spună 
mai multe despre iubita lui. 

— Este... 

Jack a încercat să se gândească la o iubită imaginară, dar 
n-a fost în stare. Nu se putea gândi decât la Maggie. 

— E de-a dreptul perfectă. E frumoasă într-un mod 
reținut. De obicei nu poartă multe bijuterii, doar lucruri 
care au însemnătate pentru ea. Zilele trecute mi-a arătat 
subtil poza asta. Cadoul e pentru o ocazie specială, aşa că 
banii nu sunt o problemă. 

Jack a dus la mâna la buzunar, scoțând „întâmplător” 
brelocul fals de la Bentley. După ce s-a asigurat că Betina 
văzuse atât brelocul, cât şi Rolexul fals, a vârât cheile la loc 
şi s-a scotocit în buzunarul drept. De acolo a scos o pagină 
împăturită din revista Vogue în care era un inel - un 
smarald mare şi pătrat, pe o bandă de platină. Betina l-a 
privit apreciativ. 

— Iubita dumneavoastră are gusturi minunate. Căutaţi 
neapărat un smarald? Avem o gamă superbă de diamante 
roz. Ştiţi cumva dacă îl vrea neapărat pătrat? E cel mai des 
întâlnit, desigur, dar... Dacă e atât de specială precum 
sugerați, poate că nu ar trebui să urmaţi calea deja bătută. 

Jack a clătinat din cap. 

— Smaraldul e piatra lunii ei de naştere, aşa că nu vrea 
altceva. Nu contează dacă e pătrat sau nu, câtă vreme are 
undeva la trei carate. 

Jack vorbea relaxat despre bijuterii care-l costau o treime 
din salariul anual de polițist şi începea să savureze senzația 
de putere pe care i-o conferea acest lucru, ştiind că Betina 
va crede fără probleme în personajul fals pe care-l crease. 
Când un alt client a intrat în magazin, Betina a chemat-o pe 


tânăra de la tejghea să se ocupe de acesta, pentru ca ea să 
se poată concentra asupra lui Jack. 

Betina îşi făcuse o idee despre gusturile iubitei lui, aşa că 
l-a întrebat despre ce ocazie specială era vorba. Era 
întrebarea pe care o aştepta cu nerăbdare Jack. 

— Sărbătorim faptul că unul dintre caii ei arabi pursânge 
a câştigat un titlu european. 

Ochii Betinei au sclipit scurt, interesați, dar era clar că 
nu voia să se abată de la o potenţială vânzare grasă ca să 
vorbească despre cai. 

— Cred că inelul din Vogue poate fi estimat undeva la 
15.000 - 20.000 de lire. Cam asta e suma la care vă 
aşteptaţi? 

Jack a râs uşurel. 

— E mai mică decât suma la care mă aşteptam, sincer să 
fiu. 

Betina a zâmbit, ca şi cum banii n-ar fi fost un detaliu 
important pentru niciunul dintre ei. 

— Avem câteva inele dintre care puteţi alege. Nu sunt 
identice, desigur. Avem şi câteva smaralde rotunde, mai 
rare, şi avem şi câteva exemplare de două carate şi 
jumătate. Vi le pot arăta pe toate. Avem şi câteva în stil 
vintage. Vreți să le vedeți şi pe acelea? 

— Mă bucur că mă aflu pe nişte mâini atât de pricepute, 
a spus Jack, zâmbind la rândul lui. 

Când Betina s-a răsucit să deschidă uşa biroului s-a auzit 
clopoțelul de la intrare şi celălalt client a ieşit, lăsând pe 
altcineva înăuntru. O voce gravă şi catifelată a răsunat 
imediat în micul magazin: 

— Idiotul de frate-tu a tras pe sfoară o echipă de polo din 
Hamptons cu un CV tare creativ. Din nou! Şi apoi n-a fost în 
stare să-şi stăpânească scula, aşa că l-au dat afară. 

Când bărbatul care vorbise a început să dea ocol vitrinei 
centrale, Jack a ieşit la iveală din spatele unui stand înalt. 


Betina i-a aruncat o privire stânjenită, cerându-şi astfel 
scuze. 

— Ah, îmi cer iertare! a spus bărbatul cu voce gravă, 
izbucnind în râs. Credeam că domnul care tocmai a ieşit era 
singurul... Sper că-mi puteți ierta reacția. 

Jack a zâmbit, semn că nu era deloc supărat, şi i-a întins 
mâna. 

— Richard Delaware. 

Jack alesese numele celui mai bun prieten al său din 
şcoala generală. Richard Delaware murise de cancer când 
avea 9 ani. Era un nume pe care Jack îl asociase 
întotdeauna cu puterea şi curajul: cele două calități de care 
avea nevoie din plin în această operaţiune sub acoperire, 
dacă voia să reuşească. 

— Michael De Voe, a răspuns bărbatul. 

A început joaca, şi-a zis Jack, simțind deja cum 
adrenalina îi curge prin vene. 

Michael De Voe era un bărbat cu o înfăţişare de-a dreptul 
impresionantă. Avea peste 1,82 metri înălțime, păr blond, 
des şi ondulat şi ochi de un albastru pătrunzător. La prima 
vedere părea un băiețandru, dar dacă se apropia mai mult 
devenea clar faptul că era trecut de 45 de ani. Tenul bronzat 
era profund ridat, rezultat - a presupus Jack - al anilor de 
plimbări prin toată lumea şi al activităţilor în aer liber. De 
Voe purta o cămaşă bleumarin, largă, şi pantaloni din 
catifea reiată, asemănători cu ai lui Jack. Pe degetul mic al 
mâinii stângii avea un inel mare de aur, cu piatră de 
carneol. De Voe i-a strâns ferm mâna lui Jack şi i-a zâmbit 
larg, dezvăluindu-şi dinţii perfect albi. 

— Îmi cer scuze din nou, Richard. Fratele scumpei mele 
asistente e o pacoste permanentă. Dar nu cred că vrei să-mi 
auzi mie problemele. Vino şi ia loc, cât timp Betina se ocupă 
de tine. Nu-mi place să-mi văd clienții aşteptând în 
picioare... sau fără un pahar în mână. 


Jack l-a urmat pe De Voe în biroul privat, ştiind că nu 
mai exista cale de întoarcere: acum se afla în bârlogul 
balaurului. Cuvintele lui Maggie îi răsunau în minte, clare şi 
tăioase: N-ai cum să ignori ce eşti, cine eşti. Gândeşte ca 
Harry. Poartă-te ca Charlie. 

În mica încăpere erau un birou de dimensiuni reduse, un 
computer, un telefon fix şi câteva încărcătoare pentru 
diverse dispozitive care nu se aflau acolo. 

Un seif impresionant era încastrat în peretele din spatele 
biroului, fără a fi ascuns în vreun fel, lucru care sugera fie 
că nimeni nu intra aici fără a fi invitat, fie că seiful era o 
diversiune. De Voe a pus două pahare cu whisky pe birou şi 
s-a aşezat pe un scaun lat din piele neagră, făcându-i semn 
lui Jack să ia loc în fotoliul de catifea de vizavi. 

— Cum ne-ai găsit? 

Tonul relaxat al lui De Voe nu putea ascunde curiozitatea 
față de „Richard Delaware”. 

— Ca să fiu sincer, a răspuns Jack, nu ştiam că sunteți 
aici. Mă plimbam şi vitrina voastră mi-a atras atenţia. Alte 
magazine erau foarte aglomerate, de parcă ar fi încercat să 
mă convingă să cumpăr cât mai mult. Prefer calitatea, nu 
cantitatea. 

Jack nu folosea vreun accent special pentru urechile lui 
De Voe, dar Penny ar fi numit-o probabil „voce de radio”, 
suficient de elegantă ca să sugereze, vag, că era din Londra 
— şi putred de bogat. 

Conversaţia a deviat de la inelele de 20.000 de dolari cu 
smaralde şi diamante la familia bogată a iubitei lui Jack şi 
la crescătoria de armăsari. Jack voia ca De Voe să creadă că 
averea lui Richard Delaware nu era, de fapt, a lui, bănuind 


că De Voe ar fi mai fascinat de un seducător şmecher care 
trăia pe banii altcuiva. 

Jack a ales acest moment pentru a scoate brățara cu 
diamante din buzunar şi a-l întreba pe De Voe dacă ar lua-o 
în considerare în vederea unui schimb parțial. De Voe a luat 
brățara şi a examinat-o cu o mică lupă în formă de lacrimă. 
Jack ştia, din registrul obiectelor furate, că era o bijuterie de 
înaltă calitate, lucrată manual cu măiestrie, iar când De Voe 
l-a întrebat cui aparținuse brățara şi de ce o vindea, Jack a 
spus că era moştenire de la bunica lui şi că iubitei sale nu-i 
plăcea, fiind cu diamante şi nu cu smaralde, care erau 
preferatele ei. De Voe şi-a mutat rapid privirea la Jack, 
revenind apoi la lupă, iar Jack şi-a dat imediat seama că De 
Voe era convins că minte. Dar acesta nu a mai avut nicio 
reacție bruscă. Nu a verificat nicio listă de-a poliţiei şi nici 
nu a pus alte întrebări. Comportamentul lui Jack îi spunea 
tot ce avea nevoie să ştie. Juca perfect rolul de escroc, iar De 
Voe picase în plasă. Dar bărbatul nu avea de gând să lase 
încă garda jos; pentru asta era nevoie de mai mult decât o 
scurtă conversație la un whisky bun. 

Betinei i-a luat încă zece minute să aducă toate bijuteriile 
despre care credea că l-ar putea interesa pe Jack şi, în acest 
timp, De Voe a profitat de ocazie pentru a sonda mai adânc 
trecutul noii sale cunoştinţe. 

Jack trebuia să aibă mintea limpede. Nu avea deloc 
experiență ca agent sub acoperire şi se baza, pur şi simplu, 
pe instincte pentru a interpreta corect întrebările lui De Voe 
şi pentru a furniza răspunsurile adecvate. 

— Deşi iubita mea mi-a arătat acel inel cu smaralde şi 
diamante, mă gândesc că ar fi frumos să caut şi un colier 
asortat. 

Jack a ridicat din diabolicele sale sprâncene negre şi a 
zâmbit ca un mafiot. 

— La una ca asta nu se aşteaptă. 


De Voe nici măcar nu a tresărit când a venit vorba despre 
colierul de smarald, iar Jack a preferat să nu mai continue 
deocamdată pe drumul acela, căci nu voia să fie prea 
ostentativ. Doar aruncase vorba şi nu se aşteptase ca De 
Voe să pomenească imediat că achiziționase de curând un 
colier de smaralde, unicat, care aparținuse celebrei Barbara 
Hutton. 

Însă De Voe a făcut un lucru care, în opinia lui Jack, îi 
dovedea vinovăția: a schimbat imediat subiectul şi l-a 
întrebat pe Richard în ce domeniu lucrează. 

— Transport maritim. Import-export. E o afacere de 
familie care-mi asigură traiul, dar nu mă interesează cu 
adevărat, a răspuns Jack sigur pe sine. Singura 
ambarcațiune care mă pasionează cu adevărat e iahtul tatei. 

În clipa aceea Betina a intrat în birou cu o mică servietă 
din piele roşie, care-i amintea de cutiile roşii în care se 
transportau documente guvernamentale. A aşezat-o pe birou 
dinaintea lui Jack şi apoi a plecat. De Voe l-a invitat s-o 
deschidă. 

Clapetele erau rigide şi s-au deschis cu atâta forță încât 
servieta a săltat uşor pe masă. Jack a ridicat capacul 
căptuşit cu catifea, cu balamale care se deschideau la 180 
de grade pentru a se transforma într-o tavă de prezentare. 

Patru inele cu smarald, fiecare aşezat pe propriul pat de 
catifea neagră, străluceau atrăgător spre Jack. Erau 
senzaţionale şi ştia, din cercetările sale, că avea în față 
bijuterii în valoare totală de aproximativ 170.000 de lire 
sterline. A exclus rapid inelul din dreapta jos pe motiv că era 
prea mic, apoi a ridicat celelalte trei inele, unul câte unul, şi 
le-a examinat în lumină. Voia să dea impresia că nu e 
convins că vreunul dintre ele era ceea ce căuta cu adevărat. 

— Ştiţi, cu cât mă uit mai mult la inelele astea, cu atât 
mă gândesc mai mult că un colier asortat ar fi calea sigură 
de a o impresiona cu adevărat. Înţelegeţi, domnule De Voe — 


e o femeie obişnuită să capete tot ce cere, aşa că şmecheria 
este să-i oferi şi lucrurile pe care nu le-a cerut. 

Jack a pus inelele înapoi în servietă şi a închis capacul, 
sperând că amenințarea că va pleca din magazin cu mâna 
goală avea să-l determine pe De Voe să treacă la acțiune. 

De Voe i-a umplut din nou lui Jack paharul de cristal cu 
whisky din decantor şi a căzut pe gânduri. Jack s-a prefăcut 
că aşteaptă, răbdător. Aruncase cârligsul - acum trebuia 
doar să vadă dacă De Voe muşca momeala. 

După câteva secunde, care i s-au părut însă lungi cât 
nişte minute, De Voe a oferit în sfârşit informaţia pe care 
Jack aştepta să o audă. 

— S-ar putea să te pot ajuta cu un colier de smarald. Am 
câteva pietre excepţionale, însă colierul în sine ar trebui 
făcut la comandă. Dar asta înseamnă că se va potrivi la fix 
cu inelul pe care-l vei alege. Până când le vrei? 

Jack a spus că nu avea nicio grabă şi că era pregătit să 
aştepte un model personalizat pentru că nu-i trebuiau 
bijuteriile în următoarea lună. Intenţiona să i le dăruiască 
iubitei sale de ziua ei. A deschis apoi mica servietă roşie şi a 
arătat spre inelul care părea cel mai scump dintre toate. 

— Ăsta e ce trebuie, a zis el relaxat, dând peste cap 
ultima gură de whisky din pahar. 

De Voe a explicat apoi că de curând intrase în posesia 
unui colier cu smaralde, dar că montura pietrelor era 
deteriorată şi că sistemul de închidere trebuia înlocuit, aşa 
că hotărâse să-l dezmembreze şi să vândă pietrele individual 
sau să-i creeze un nou design. Jack a zâmbit în sinea sa. 
Normal că lui De Voe îi era imposibil să vândă întreg colierul 
lui Sally Barrowman, care aparținuse Barbarei Hutton, 
pentru că ar fi fost uşor de recunoscut. Aşa că 
dezasamblarea era singura opţiune viabilă. 

De Voe era cât se poate de încântat să încheie o afacere 
atât de profitabilă, mai ales pentru că Richard Delaware nici 


măcar nu-l întrebase de prețul total pentru colier şi inel. De 
Voe i-a cerut numărul de mobil, iar Jack i l-a spus pe cel al 
cartelei din telefonul din buzunar. În plus, i-a dat şi adresa, 
o proprietate imensă din Cotswolds. De Voe a surâs: 

— Frumos colț de lume. 

Jack s-a ridicat în picioare, felicitându-se în gând pentru 
rolul pe care-l jucase. Însă apoi De Voe a făcut o mişcare pe 
care Jack nu o anticipase - a înşfăcat brățara cu diamante 
de pe birou înainte ca Jack să apuce s-o ia înapoi. 

— Dacă o laşi la mine, o s-o evaluez şi o să-ți pot spune 
cât valorează, în vederea schimbului. 

Jack a încremenit preț de o secundă. Cum putea să lase 
în seama lui De Voe un obiect care reprezenta o probă 
pentru poliție? 

— Nu-ţi bate capul, Richard; îți dau o chitanță. Ai 
încredere în mine. 

Jack a înghețat, dându-şi seama că De Voe îl punea la 
încercare. Era rândul lui Jack să facă o mutare şi nu avea 
de ales decât un singur lucru. S-a silit să se relaxeze şi i-a 
zâmbit firesc lui De Voe, ridicând din umeri. 

— Nu sunt genul care să aibă încredere în oricine, 
domnule De Voe. Dar simt că noi doi ne putem înțelege, aşa 
că mă bucur să-ți las ție brățara. N-am nevoie de chitanţă. 
Nu e ca şi cum n-aş şti unde să te găsesc, nu-i aşa? a zis el, 
cu o nuanță amenințătoare în glas. 

Jack a plecat fără vreun alt cuvânt. Când a ieşit din 
complex, a dat rapid un telefon: 

— Eşti liber să ne întâlnim? 


Când Mason a ridicat privirea de la biroul său, o oră şi 
ceva mai târziu, şi a remarcat că Lee nu revenise în sala de 


şedinţe şi nici nu se mai plimba de nebun prin parcare, 
Mason a început să se întrebe dacă nu cumva inspectorul 
Lee era pe cale să facă vreo tâmpenie. Aşa că s-a dus să-l 
caute. L-a găsit la cantină, bând un cappuccino şi cugetând 
la discuţia pe care o purtase cu Hearst. 

— Ar trebui s-o aducem la secție pe Charlotte Miles, a 
spus Lee. 

Mason nu şi-a dat de gol îngrijorarea. 

— Tocmai am sunat-o şi mă ignoră. A preluat acest mic 
obicei enervant de la Jack Warr. Trebuie s-o aducem la 
secție, să-i luăm declaraţia şi s-o plasăm sub protecţia 
noastră, exact aşa cum ar fi trebuit să procedăm de la bun 
început. Aşa vom obține din nou controlul. Când o va suna 
De Voe, putem ghida noi conversaţia în loc s-o lăsăm în voia 
unei nenorocite de grădinărese. 

Mason a apelat la numeroşii lor ani de prietenie ca să-l 
aducă pe Lee înapoi la realitate. 

— Eamonn, dacă De Voe suspectează ceva, îi pierdem pe 
toți. Nu-şi va asuma niciun risc. Şi, fiind atât de aproape de 
evenimentul hipic, cu siguranță are deja oameni aici. Dacă e 
vreunul dintre ei cu ochii pe Charlotte? Îi punem viața în 
primejdie. 

— Iar ea ne pune în primejdie pe noi! 

— Forțaţi sau nu de împrejurări, să nu uităm că a intrat 
prin efracție şi că e complicele unor spărgători de case, care 
au omorât un câine şi au bătut cu bestialitate un puşti 
autist. Şi mai e şi responsabilă pentru moartea lui Jacob 
Mulhern! 

— Asta e o tâmpenie şi o ştii foarte bine! 

Argumentul lui Lee izvora din pura frustrare în fața 
faptului că fusese lăsat pe dinafară şi nu avea sprijinul 
superiorului său, după cum constatase. Mason şi-a coborât 
glasul, continuând în şoaptă: 


— Noi suntem responsabili pentru moartea lui Mulhern. 
Şi nu mă refer la întreaga poliție, Eamonn, mă refer la mine 
şi la tine. L-am lăsat în grija colegilor în uniforme, când de 
fapt ar fi trebuit să ne ocupăm noi înşine de el. 

Mason a privit cum lui Lee i se umflă nările şi cum obrajii 
îi zvâcnesc de nervi. Era furios pentru că ştia că Mason avea 
dreptate şi asta îl durea îngrozitor. 

— Mă doare-n cot dacă-ți place de Jack Warr sau nu, a 
continuat Mason. Are dreptate în privința lui Charlotte. Ar 
trebui s-o vezi, Eamonn. Face ce vrea cu ea. 

— Dar cu tine, Colin? Şi cu tine face ce vrea? 

leşind val-vârtej din cantină, Lee n-a observat-o pe Bevan, 
care stătea cu spatele la masa de la care el tocmai se 
ridicase. Nici Mason n-a observat-o. Agenta şi-a scos 
mobilul şi i-a trimis lui Jack un mesaj pe telefonul cu 
cartelă: 


Cred că avem o problemă. 


Ridley purta o pereche de blugi albaştri clasici, un tricou 
bleu, încălțări negre sport şi o jachetă neagră de piele. Era 
foarte aproape de a arăta cool, dar cumva o dăduse în bară. 
Poate pentru că nu se simțea comod în aceste haine. Pentru 
că în general era îmbrăcat într-un costum care-i venea 
impecabil, acum Ridley se simţea extrem de prost îmbrăcat, 
aşezat în salonul hotelului Franklin din Egerton Gardens. 

— Ai spus că ne întâlnim la cafeneaua de vizavi de 
complex! 

Ridley l-a măsurat pe Jack din priviri din cap până-n 
picioare. Ştia şi el cât costau hainele cu care era îmbrăcat 
Jack. 

— Nici măcar să nu încerci să adaugi țoalele astea la 
cheltuieli! 


În timp ce Ridley sorbea din sifonul cu lime care costa 5 
lire, Jack l-a pus la curent cu evenimentele, trecând rapid 
de la una la alta, pentru că erau multe de spus. Ridley de- 
abia ținea pasul cu el. 

— De Voe e clar omul pe care-l căutăm, a spus Jack. 
Banda lui principală s-ar putea să fie din Brazilia, iar 
membrii ei intră şi ies din țară după cum are nevoie de ei, 
sau poate în calitate de cărăuşi ai obiectelor furate care 
trebuie mutate în Europa. Poate că foloseşte alți oameni la 
fiecare lovitură, dar cred că are un grup de încredere la care 
nu renunță. Cred că Mathew ştia exact la ce se referea când 
l-a descris pe bărbatul care l-a bătut cu o rangă ca fiind 
Oberyn Martell din Urzeala tronurilor. Alberto Barro 
seamănă leit cu el. Trebuie să punem agenţi în civil, de azi, 
să-i supravegheze pe De Voe, pe Betina Barro şi Alberto 
Barro. Şi trebuie să avem suficienți agenți la dispoziție care 
să-i schimbe, ca să nu intre la bănuieli. De Voe are un 
iPhone şi un Samsung, aşa că va trebui să le urmăriţi pe 
amândouă. Mai are şi un cont off-shore pe undeva, unde 
intră încasările de pe urma vânzărilor obiectelor furate. 
Sigur nu e pe numele lui, dar ar putea fi pe numele Betinei; 
sunt apropiaţi şi e evident că are încredere în ea. În Alberto 
nu are însă încredere — e o povară şi probabil e păstrat în 
combinație doar pentru că e dispus să se murdărească pe 
mâini. A, da: dacă-i trimiți lui Oaks poza cu Alberto, îl poate 
întreba pe Justin Estrada dacă el e tipul cu pantofii Adidas 
NMD. Estrada e martorul nostru, băiatul de la grajd. Cred 
că se va dovedi că sunt doi bărbați diferiți, pentru că Alberto 
pare să fie mai scund... 

— Când ai vorbit ultima oară cu inspectorii Lee, Mason 
sau Gifford? 

Întrebarea lui Ridley i-a tăiat brusc elanul lui Jack. Oare 
Ridley chiar îl punea să respecte protocolul pedant, pe cale 
ierarhică, după ce practic i-l oferise pe De Voe pe o tipsie de 


argint? Ridley a observat cum Jack se înfurie şi se înroşeşte 
la față, dar nu a dat înapoi. 

— Nu te uita la mine de parcă eu aş fi cel care greşeşte 
aici, Jack. Un agent care nu răspunde la telefonul mobil e 
cel mai enervant lucru din lume. Atâta lucru ştiu şi eu, ce 
naiba! Mai ales când agentul respectiv e sub acoperire în 
compania unui infractor potenţial periculos. Ţi s-ar fi putut 
întâmpla orice. 

Ridley a făcut o pauză şi a sorbit din pahar, ca şi cum s- 
ar fi pregătit să-şi formuleze următoarea frază, obligându-l 
în acelaşi timp pe Jack să asculte în tăcere. Dar Ridley ştia 
exact ce are de spus şi voia să scuipe totul dintr-o singură 
suflare. 

— Nu te purta cu mine ca şi cum n-aş fi de partea ta, 
Jack. Te aştepţi ca eu să coordonez cea mai mare 
operațiune cu abordare dublă din cariera mea, să echilibrez 
resursele, să dau de urma tuturor oamenilor importanți care 
folosesc poliţişti din tot sud-estul şi sud-vestul Angliei, să 
desfăşor trupe armate, sprijin aerian, unități canine şi 
călare - toate astea în timp ce încerc să-i protejez pe unii 
dintre cei mai celebri oameni din Regat de o bandă 
braziliană de spărgători ucigaşi care vor să dea o ultimă 
mare lovitură. O lovitură care va fi mai amplă decât tot ce 
au făcut până acum, cu riscuri şi o recompensă atât de mari 
încât cu toţii vor fi înarmaţi, extrem de primejdioşi şi îi va 
durea în cot pe cine omoară atâta timp cât ei vor scăpa cu 
viață. 

Ridley a făcut o scurtă pauză ca să respire. 

— Voiai să mă rogi să fac toate astea. În timp ce eu te-am 
rugat să faci un singur lucru, Jack. Să joci frumos! Poţi să 
faci asta de dragul meu? 

Jack a mormăit: 

— Da, domnule. 

De-abia s-a auzit, dar Ridley a dat din cap. 


— Bravo. Pentru că e aiurea pentru toată lumea când 
inspectorul lui şef îl sună pe inspectorul tău şef. 

Lui Jack i-a luat o clipă ca să priceapă. 

— Lee m-a reclamat? 

Ridley a clătinat din cap. 

— Mult nu mai avea. Sunteţi o echipă, Jack. Poate fi 
solicitant, ştiu, dar are avantaje mari. 

Jack îşi cunoştea foarte bine defectele, tocmai de asta nu 
a continuat cearta. Punctele lui slabe proveneau din 
resentimentul față de birocraţia şi linguşeala care-l lăsau 
fără vlagă pe orice polițist. Era cea mai frumoasă meserie 
din lume şi Jack o iubea la nebunie - dar când avea să se 
uite înapoi la acest caz cu siguranță nu avea să-şi 
amintească şedinţele tactice şi documentele ce trebuiau 
întocmite în trei exemplare, ci adrenalina pe care o simţise 
stând faţă în față cu De Voe, deghizat în Richard Delaware, 
faptul că-l silise fizic pe Mason să priceapă că nu fusese 
capabil să protejeze un om nevinovat. Şi avea să-şi mai 
amintească şi dorința din trupul lui Maggie atunci când 
personajul lui sub acoperire a făcut dragoste cu ea pe jos, în 
baie, de parcă ar fi avut o aventură... 

Acum, după ce se calmaseră amândoi, Ridley a propus să 
se întoarcă împreună la secţie, ca să poată discuta 
chestiunile tactice înainte de a convoca o şedinţă pe Skype 
cu restul echipei, pentru a-i pune pe toţi la curent. Jack a 
fost de acord, dar l-a rugat să meargă la el acasă. Pentru că 
în scurt timp urma să plece din nou în vest, voia mai întâi 
să stea cât mai mult cu Hannah. 

Primul lucru pe care l-a făcut Jack când a ajuns acasă 
însoţit de Ridley a fost să-şi ia telefonul personal din 
sertarul de la bucătărie. Avea şapte apeluri ratate de la 
inspectorul Lee, două de la Ridley... şi un mesaj vocal de la 
Charlotte Miles. Rahat! Jack şi-a pus mobilul pe difuzor şi a 
ascultat mesajul. Charlotte părea înnebunită. 


— Domnule Warr! A sunat! Chiar acum! Mi-a spus să 
încep să-mi pun mintea la contribuţie pentru că o să mă 
sune şi mâine şi, de data asta, vrea cinci adrese. Cele mai 
bune ţinte cu bijuterii care-mi trec mie prin cap. De data 
asta nu are nevoie de remorci pentru cai; nu vrea nimic de 
mari dimensiuni. Şi nici nu m-a întrebat despre sisteme de 
securitate sau ceva de genul ăsta: vrea doar să dea lovitura 
în cele mai mari locuințe din Chipping Norton. Părea... 
părea că nu-i mai pasă. Mi-e teamă, domnule sergent Warr! 
Domnul inspector Lee m-a sunat în fiecare zi să mă întrebe 
dacă am primit vreun semn de la De Voe. Am făcut cum mi- 
ați spus şi v-am sunat mai întâi pe dumneavoastră, dar... 
mă tot sună. Nu-l pot ignora la nesfârşit. Sunaţi-mă. Vă rog! 
Trebuie să-mi spuneți ce să fac. Mi-e frică şi... 

Timpul de înregistrare pentru mesaje de pe mobilul lui 
Jack s-a terminat, întrerupând brusc glasul lui Charlotte. 

Întrebarea de pe fața lui Ridley era uşor de citit: de ce o 
pusese Jack pe cea mai importantă persoană din acest caz 
să-l sune pe el înaintea ofițerului superior? 

— E vulnerabilă, domnule, a explicat Jack. Dintr-o 
singură greşeală, a ajuns în miezul acestei porcării, iar eu 
îmi doresc s-o protejez. Ultima oară când un polițist 
nepăsător a încălcat o regulă şi i-a spus unui nevinovat prea 
multe, acel om nevinovat a fost torturat şi ucis în propriul 
grajd. Lee vrea s-o aduc pe Charlotte la secție şi s-o folosesc 
pe post de informatoare - mi-a spus Bevan dar asta o va 
ucide. Trebuie să limităm ceea ce ştie sau îi va spune ceva 
greşit lui De Voe când o va suna şi ne va da de gol. Pentru 
că nu e o mincinoasă profesionistă, domnule. Nu e o 
informatoare experimentată a poliției. E o biată fermieră. 

Ridley i-a ordonat lui Jack s-o sune pe Charlotte şi 
împreună au asigurat-o că, deşi Jack era agentul ei de 
legătură, întreaga echipă avea misiunea s-o protejeze. 
Glasul calm al lui Ridley era exact ce avea Charlotte nevoie 


să audă, iar gradul lui superior a convins-o că, într-un fel 
sau altul, toți poliţiştii erau de partea ei. După ce s-a liniştit, 
Jack a întrebat-o dacă avea deja cele cinci adrese pe care 
urma să i le sugereze lui De Voe. În timp ce Charlotte a 
enumerat zeci de potenţiale ţinte de lux, Ridley le-a 
numerotat şi apoi le-a localizat pe Google Maps. Apoi i-a dat 
lui Charlotte alte instrucțiuni: 

— Charlotte, mâine, când De Voe te sună din nou, vreau 
să-i transmiți adresele cu numerele 1, 3, 4, 7 şi 9. Spune-i 
că ai ales aceste case pentru că acolo se găsesc nişte 
bijuterii extrem de valoroase, aşa cum ţi-a cerut. Nu 
contează dacă e adevărat sau nu, pentru că nu vor ajunge 
atât de departe. 

Apoi, după alte cinci minute în care cei doi au lăudat-o 
pentru cât de bine se descurca, Charlotte a închis. Jack a 
scos două beri din frigider şi i-a dat una lui Ridley, care i-a 
mulțumit şi a spus: 

— De data asta o să încerce să fugă foarte repede. Fără 
remorci pentru cai. Doar motociclete? ATV-uri? Poate 
maşini? Nu ştim ce anume să căutăm dacă schimbă 
mijloacele de transport... 

S-a gândit o clipă, a dat pe gât aproape jumătate de sticlă 
de bere dintr-o singură înghițitură, apoi a vorbit din nou: 

— Noi am redus cât am putut posibilitățile. l-am dat lui 
De Voe câteva case drept momeală, ca să ne fie mai uşor să- 
1 monitorizăm. Vor evita şoseaua A44, cred, şi doar alte 
două străzi leagă cele cinci proprietăți. Având în vedere la ce 
am ajuns să ne aşteptăm din partea lor, e posibil să 
oprească traficul cu semafoare temporare la anumite 
intersecții ca să poată elibera o anumită rută de plecare. Aşa 
că, după ce le vor fi comunicate adresele-țintă, va trebui să 
fim atenţi dacă apar din senin nişte semafoare temporare. 
Asta îi va ajuta să intre şi să iasă din zonă. Apoi mai trebuie 
să aflăm când se vor întâmpla toate astea. Evenimentul 


hipic începe luni şi durează o săptămână. Aşa că trebuie să 
avem răbdare. 

S-a uitat la Jack. 

— ...Şi tu, Jack, trebuie să ai răbdare. 

A doua zi, până la prânz, Ridley şi Hearst au primit echipe 
substanțiale de poliţişti alocate acestei operațiuni-mamut. 
Prima lor misiune era să depisteze diversele agenţii de voiaj 
folosite de Betina Barro pentru zboruri din şi înspre Brazilia 
şi, din când în când, spre ţări din Europa. Folosindu-se de 
aceste informaţii puteau identifica numele de pe paşapoarte 
şi din vize şi, cu toate că era probabil ca acestea să fie false, 
tot puneau la dispoziția anchetatorilor detalii prețioase de la 
ambele capete ale călătoriei. Contul folosit pentru a finanța 
zborurile era pe numele Betinei Barro, deschis la banca 
Coutts, şi, deşi în el intrau constant nişte sume de bani, nu 
exista niciun indiciu despre proveniența lor, pentru că erau 
mereu depuşi cash de însăşi Betina. 

Nu exista nicio dovadă care să-l lege pe De Voe de vreo 
infracțiune, fie ea cât de mică, în afara declaraţiei lui 
Charlotte. În timpul discuţiei pe Skype, Jack a propus ca 
agentul Oaks să fie trimis sub acoperire la ferma lui 
Charlotte, în rolul unui muncitor obişnuit. Oaks crescuse la 
o fermă, deci nu i-ar fi fost greu. Trebuiau să ia toate 
măsurile ca femeia să se simtă în siguranță. 

În seara aceea, Jack şi Ridley se aflau din nou la masa 
din bucătăria lui Jack, împărțind şase sticle de bere. Într-o 
tigaie fierbea nişte chilii, într-o oală aştepta orezul gata gătit 
şi scurs. 

— L-am întâlnit o singură dată pe De Voe, domnule, a zis 
Jack, dar ştiu că poate fi prins. E deştept şi nu avem voie 
să-l subestimăm, dar problema lui e că îşi imaginează că e 
intangibil. E arogant şi lacom. Nu e obligat să-i vândă inelul 
şi colierul cu smaralde lui Richard Delaware, dar o va face. 
Nu se poate abține. Un alt punct vulnerabil e Betina. O 


place, are încredere în ea, dar fata vine la pachet cu Alberto. 
El e veriga lor slabă. Dacă el e ucigaşul, iar eu cred că este, 
atunci acesta are cel mai mult de pierdut şi cel mai mult de 
câştigat dacă va vorbi cu noi. Dar cel mai bun lucru la 
Alberto Barro e egoismul. Dacă-l prindem pe Alberto viu, ni-l 
va servi cu siguranţă pe De Voe. 


CAPITOLUL 20 


Sala de şedinţe din Chipping Norton zbârnâia de 
activitate. Bevan se ocupa de actualizarea informaţiilor de 
pe table: una era dedicată desfăşurării cronologice a 
evenimentelor, iar cealaltă identificării potenţialilor membri 
ai bandei. Cea de-a treia tablă era rezervată punerii la punct 
a tacticii operaționale prin care urmau să prindă banda în 
flagrant, în timp ce jefuia cele cinci case vizate în acelaşi 
timp. În timp ce toată lumea o bombarda pe Bevan cu 
informaţii pe diverse subiecte, ea asculta fiecare cuvinţel şi 
nota fiecare detaliu, adăugându-l la locul potrivit, pe tabla 
potrivită. 

Când Jack a intrat în sală, Oaks a venit repede lângă el, 
nerăbdător să-l pună la curent cu misiunea pe care o 
primise de curând. 

— Justin Estrada nu a putut să-l identifice pe Alberto 
Barro drept bărbatul cu încălțările Adidas pe care l-a văzut 
luând remorca din curtea lui Goodwin. Eu cred, domnule, 
că dacă lumina de securitate din curte era suficient de bună 
încât să vadă o pereche de pantofi cu talpă roşie, atunci 
poate că Estrada are dreptate. Oricum, încălțările Adidas nu 
par deloc stilul lui Alberto Barro, dacă mă-ntrebaţi pe mine. 
E mai degrabă genul ce poartă haine de firmă, nu-i aşa? 

Inspectorul Lee s-a apropiat şi a ascultat încruntat. 


— Domnule Oaks, aş prefera să împărtăşeşti informaţiile 
importante pe canale corespunzătoare, nu să vii cu firimituri 
numai pentru urechile celor aleşi. Raportarea inadecvată e 
motivul pentru care se destramă multe cazuri - nu-i aşa, 
domnule sergent Warr? 

Proaspăt ieşit din instructajul lui Ridley, Jack nu a 
muşcat momeala. 

— Oaks nu voia să mai pierdem vremea cu o pistă care 
nu se verifică, dar da, ai dreptate. Oaks, ştim că tipul cu 
Adidas e un membru important al bandei, aşa că acesta e 
amănuntul pe care trebuie să-l reținem de aici. 

Oaks a spus că va adăuga această informație pe tablă şi a 
dispărut. Apoi Jack, zâmbind prietenos, l-a rugat pe Lee să 
conducă şedinţa de informare alături de el. Lee putea 
transmite toate descoperirile din Chipping Norton, iar Jack 
urma să povestească despre întâlnirea cu De Voe. În ciuda 
atitudinii împăciuitoare şi dornice de colaborare, intenția lui 
Jack era, de fapt, să-l irite pe Lee. Şi a reuşit. 

— A, deci acum crezi că e cazul să mă tratezi cu respect? 
a întrebat Lee. Ţi-am zis cât se poate de clar să mă ţii la 
curent cu ce faci la Londra. 

Jack a zâmbit. 

— Da, inspectorul-şef Ridley a menţionat că nu eşti 
mulțumit de comportamentul meu. 

Apoi Jack s-a întors şi a început şedinţa. După ce toţi cei 
prezenți i-au acordat atenţia necesară, l-a invitat pe Lee să i 
se alăture şi să vorbească primul, în speranța că gestul 
acela condescendent îl va enerva şi mai tare. 


În sala de şedinţe aveau loc atât de multe activități, încât 
la informare au fost lăsați să contribuie mai mulți oameni. 


Cercetările efectuate până în prezent asupra lui Alberto 
Barro fuseseră ample. Îşi pierduse toată averea moştenită 
din cauza polo-ului - jucând, socializând şi pariind —, astfel 
încât acum era dependent financiar de sora sa mai mică. O 
verificare a conturilor celor doi arăta că ea ar fi deblocat 
intermitent fonduri pentru a-l ajuta să-şi „repare cariera”. 
Dar pentru toată lumea era evident că, de îndată ce banii 
Betinei îi intrau în buzunar, Alberto se întorcea imediat la 
viața de lux. În 2008 plătise o sumă substanţială ca să 
cumpere tăcerea unei chelnerițe din Virginia pentru că 
aceasta refuzase să-l mai servească după ce el vomitase 
într-o frapieră tot ce băuse în ultima oră. Femeia îi ceruse să 
plece, iar el reacționase împingând-o peste o masă plină de 
pahare. Chelnerița îl hărțuise pe Alberto pe rețelele de 
socializare, amenințându-l că-l va denunța la poliție dacă nu 
o despăgubeşte. El îşi dezactivase conturile vechi, dar nu le 
ştersese, aşa că Hearst obținuse permisiunea de a le 
reactiva, iar mesajele private le  completau acum 
investigația. Se pare că femeia îşi ținuse gura, în cele din 
urmă, pentru 30.000 de lire sterline. 

O altă acuzaţie de agresiune fizică la adresa lui Alberto, la 
fel de tulburătoare, survenise în 2007, când un membru al 
echipei naționale canadiene de polo, împotriva căreia Alberto 
urma să joace într-un amical din timpul iernii, îşi găsise 
calul căzut pe jos, în grajd. Tendonul de la piciorul stâng din 
spate îi fusese tăiat. Deşi poliția fusese chemată imediat, 
vinovatul nu fusese niciodată identificat, însă chiar a doua 
zi Alberto fusese exclus din echipă şi plecase din Canada. 
Părea să fie ultima dată când o echipă de polo îi permisese 
lui Alberto să se apropie de vreun cal. 

În cel mai bun caz, Alberto Barro era sociopat. În cel mai 
rău caz, era psihopat. 

Michael De Voe era conectat la o rețea de mici companii 
care-i permitea să mute bani dintr-o parte într-alta. Pe 


panoul suspecților era prinsă o imagine cu De Voe dintr-o 
reclamă veche de vreo şapte ani, de la lansarea uneia dintre 
aceste firme. Nu era o poză ideală, deoarece fusese cu 
siguranță editată pentru a-l face să pară mai tânăr şi mai 
slab, dar era singura pe care o aveau. 

Fluxurile de numerar ale lui De Voe fuseseră greu de 
descoperit, dar, în cea mai mare parte, toate păreau să 
reprezinte plăți şi achiziții legitime. Descoperiseră că, 
aproximativ cu o săptămână înaintea fiecărui jaf, în contul 
Betinei intrau între 30.000 şi 50.000 de lire sterline. Lee se 
folosise de influența sa de la Oxford şi însărcinase un ofițer 
al Brigăzii Antifraudă cu misiunea extrem de complexă de a 
urmări traseul banilor, dar până acum tentativa de a 
demonstra că banii proveneau dintr-un cont al lui De Voe şi 
că el era cel care făcea aceste plăți nu dăduse niciun 
rezultat. 

Imediat după ce Barbara de la cantină i-a reaprovizionat 
pe toți cu ceai şi pateuri, Jack a primit un mesaj de la 
Ridley. Ascultările telefonice surprinseseră o conversație 
aparent nevinovată între De Voe şi Betina. Înregistrarea 
începuse cu trei minute de discuţie despre turele angajaţilor 
de la complexul comercial, urmate de alte cinci minute 
despre bijuterii. Dar, după aceea, De Voe a început să 
vorbească într-un mod cifrat, specific infractorilor vicleni, 
conştienţi că e posibil să fie ascultați. 

— Câinele ăla al tău, Betina - trebuie să-l controlezi 
cumva, să ştii. Eu n-am fost muşcat în viața mea şi asta 
pentru că recunosc o corcitură nedresată când îmi apare în 
fața ochilor. Îi stă în fire să se întoarcă şi împotriva ta, draga 
mea. N-aş vrea să văd asta. 

Betina şi-a apărat apoi „câinele” şi l-a asigurat pe De Voe 
că-l poate controla. De Voe a vorbit cu sinceră îngrijorare 
despre siguranța ei, subliniind că unele animale sunt atât 
de rele încât nimeni nu le poate controla cu adevărat; vor să 


fie apreciate şi iubite, dar, în cele din urmă, nu ştiu cum să 
facă asta. 

Când Betina a luat din nou apărarea „câinelui”, De Voe a 
izbucnit: 

— S-a lăudat că Angelo era în viață când a fost aruncat în 
lacul ăla nenorocit, Betina! Trezeşte-te! 

Apoi conversaţia s-a întrerupt brusc. 

Această unică izbucnire spontană şi necugetată a lui De 
Voe schimba întreaga situație. Scoasă din context, nu 
însemna nimic, dar alăturată lucrurilor pe care poliţiştii deja 
le ştiau, putea însemna că Alberto îl strânsese de gât pe 
bărbatul din remorca pentru cai până când îi strivise osul 
hioid, după care îl aruncase în lac. lar dacă acest lucru se 
dovedea adevărat, atunci izbucnirea lui De Voe tocmai 
dovedise că el era la curent cu situația. Amănuntul lega 
toate personajele principale de prima crimă comisă. La 
tribunal, înregistrarea nu le-ar fi fost de mare folos, dar 
acolo, în sala de şedinţe, era de neprețuit. Le oferea un 
posibil nume al victimei din remorcă: Angelo. Imediat cum a 
auzit înregistrarea, Bevan s-a oferit să participe la această 
parte a anchetei fără să i-o ceară cineva, mânată de dorința 
de a face dreptate bărbatului mort, despre care ea fusese de 
la bun început convinsă că avea legătură cu cazul. 

Această nouă perspectivă dramatică era pe cale să fie 
surclasată când Oaks a anunţat că dăduse de un alt nume: 
Miguel Delgardo. Acesta era un argentinian pe la 50 şi ceva 
de ani care ispăşise o condamnare într-o închisoare 
braziliană pentru trafic de droguri. Era un infractor versat 
care, în cea mai mare parte a carierei sale, le scăpase 
autorităților printre degete. Fusese condamnat doar pentru 
o mică parte a fărădelegilor de care fusese găsit vinovat în 
faţa sistemului juridic din Brazilia, ispăşind şapte ani dintr- 
o condamnare care ar fi trebuit să fie pe viață. Delgardo 
avea o legătură îndepărtată cu Luiz Barro, un om de afaceri 


miliardar din Brazilia, tatăl Betinei şi al lui Alberto, dar, 
pentru că nu a găsit nimic care să indice că bărbații 
comunicaseră de curând, Oaks s-a hotărât să pună 
fotografia din arest a lui Delgardo, de la începutul anilor '90, 
pe cea de-a patra tablă, denumită „posibile legături”, şi a 
mers mai departe. 

Jack a fost imediat atras de poza veche de două decenii. 
La început nu era sigur exact de ce. A studiat-o până când 
şi-a dat seama ce-l deranja, apoi a mutat fotografia lui 
Delgardo pe tabla denumită „ţinte primare”, lângă poza lui 
De Voe. Oaks a rostit apoi întrebarea care stătea pe buzele 
tuturor: 

— De ce e țintă primară când noi nici nu ştim cine e? 

— Uită-te la ochii lui. 

Zâmbetul lui Jack îl neliniştea pe Oaks, pentru că 
însemna că era un lucru evident chiar sub nasul lui, iar el 
nu-şi dădea seama ce anume. Toţi cei prezenți în sala de 
şedinţe se concentrau acum să priceapă ce văzuse Jack. 
Bevan a fost prima care s-a prins. 

— E tot el! 

Era atât de fericită încât nu şi-a putut înăbuşi un strigăt 
victorios: 

— Michael De Voe este Miguel Delgardo! 

Jack a zâmbit. 

— A fost. Oaks, trebuie să aflăm tot ce putem despre 
Delgardo. Mai ales cum lucra, modul lui de operare şi cum a 
fost prins. Toată lumea, fiți atenți la mine! Numele real al lui 
De Voe este Miguel Delgardo. Nu are 40 spre 50 de ani, aşa 
cum scrie în CV-ul lui, ci se apropie de 60 de ani şi e un 
traficant de droguri celebru. Se pricepe de minune să treacă 
diverse obiecte neobservat peste graniță. Agentul Oaks a 
făcut o treabă excelentă, pentru că acum ne cunoaştem 
ținta. Bravo, William! Te-ai descurcat de minune. 


De pe margine, Gifford aprecia modul liber în care Jack 
îşi lăuda subalternii. La început, atitudinea relaxată a lui 
Jack față de aceştia îl enervase, însă acum îşi dădea seama 
de importanța ei. Dacă - sau, mult mai probabil, când — 
Hearst va primi următoarea tură de reclamaţii în privința lui 
Jack, Gifford va spune că profită de gradul lui superior, dar 
deocamdată se mulțumea să participe la atmosfera cordială 
din sala de şedinţă, rezultatul direct al eforturilor susținute 
din partea tuturor. Nici măcar Lee nu găsise vreun motiv de 
nemulțumire, lucru care, judecând după mutra extrem de 
acră, îl irita la culme. Nu suporta felul relaxat de-a fi al lui 
Jack, era sigur că sub masca aceea se ascundea o persoană 
mult mai încrâncenată. 

— Bevan, a întrerupt-o Gifford înainte ca agenta să se 
apuce să cerceteze cine era Angelo, ia patru agenți şi 
informează-i cu privire la înregistrare, la bărbatul din 
remorcă, la numele Angelo şi la orice alt detaliu relevant. Să 
încerce să-l identifice. Nu vreau să derapezi de la linia 
principală a anchetei. Avem nevoie de tine în miezul 
acțiunii. 

Când i-a sunat mobilul, Jack s-a uitat la ecran. CM. A 
răspuns, iar Charlotte a început să vorbească înainte ca el 
să apuce să spună alo. 

— Şi-a schimbat planul, domnule sergent Warr. Şi mi-e 
teamă că ştie că am vorbit cu dumneavoastră. Hai să ne 
întâlnim la King's Stone. Doar noi doi. Vă rog. Veniţi acolo 
peste o oră. 

Apoi a încheiat convorbirea. 


Roliright Stones de lângă Long Compton sunt o serie de 
megaliți din Neolitic şi din Epoca Bronzului, ale căror origini 


misterioase le-au adus o faimă apropiată de cea a 
complexului de la Stonehenge. Legendele populare erau 
multe: ba că pietrele ar fi fost cândva Regele şi cavalerii săi, 
preschimbaţi în stane de piatră de o vrăjitoare, ba că erau 
mormântul Regelui - nimeni nu spunea însă la care dintre 
regi se referă povestea. Oricum ar fi fost, legendele atrăgeau 
turişti şi echipe de filmare de la sute de kilometri. „Oamenii 
Regelui” stăteau într-un cerc; „Cavalerii Şoaptei” formau un 
grup compact de pietre, iar „Stânca Regelui” se înălța 
singuratică dincolo de un gard circular înalt de un metru. 
Jack aştepta în câmp deschis şi vântul rece îi pătrundea 
prin palton, intrându-i parcă direct în oase. Ignora frigul, 
căci se gândea la o mie de lucruri în acelaşi timp. Îşi făcea 
griji mai ales că prestaţia în rolul de Richard Delaware nu 
fusese atât de convingătoare pe cât crezuse inițial şi acum 
De Voe bănuia că poliția e pe urmele sale şi ale întregii 
bande. Era îngrijorat că, prin urmare, o va pune pe 
Charlotte în primejdie - singurul lucru pe care jurase să nu- 
l facă nici în ruptul capului. 

Exact atunci Charlotte a se ivi dintr-o lizieră îndepărtată, 
apropiindu-se grăbită de el. Şi-a amintit prima lor întâlnire 
de la ferma din miezul acestei părți minunate de lume, pe 
care femeia o numea cu atâta drag „acasă”... Era stăpâna 
acelui spațiu, având o încredere care provenea din credința 
că se contopeşte cu mediul ei de viață. Charlotte nu mai 
părea la fel de încrezătoare acum. Nu mergea, ci zbura. Nu 
mai era stăpâna spațiului din jur, ci se temea de el. Un 
singur telefon din partea lui De Voe şi, psihologic vorbind, 
căminul i se sfărâmase dintr-o lovitură. Era atât de 
înspăimântată încât ar fi fost în stare s-o ia la goană şi să 
lase totul în urmă. 

— l-am dat cele cinci adrese pe care mi-ai spus să i le 
dau, a început Charlotte. Dar n-o să le jefuiască în timpul 
evenimentului hipic de săptămâna viitoare. 


Charlotte era atât de disperată să-i transmită cât mai 
repede toate informaţiile pe care le avea în cap şi apoi să 
plece cât mai repede încât de-abia mai putea respira. 

— În seara dinaintea ceremoniei de deschidere va avea loc 
o petrecere de lansare a evenimentului. De obicei nu se 
numără printre activităţi, dar a organizat-o Barrowman. O 
să fie un dineu cu multă lume, desfăşurat într-un cort, în 
vederea strângerii de fonduri pentru St. Barnabas din 
Gloucester - asta fiind fosta şcoală a lui Mathew. Vine toată 
lumea bună. După atacul asupra lui Mathew, cred că 
Barrowman se simte vinovat, iar acum compensează cum 
ştie el mai bine - aruncând cu bani. Aşadar, atunci va 
sparge De Voe casele cu pricina. Cu o zi înainte să înceapă 
evenimentul hipic. Adică poimâine! 

Jack voia s-o întrebe cum mama naibii ştia De Voe despre 
dineul filantropic organizat în ultimul moment, dar nu mai 
era nevoie; în mod clar Charlotte simțea cum o apasă 
vinovăția pentru că-i scăpase informaţia în timpul 
convorbirii lor telefonice. Genul acela de greşeală de 
începător era exact motivul pentru care Jack se străduise 
din răsputeri s-o țină pe Charlotte departe de secția de 
poliție, departe de ghearele lui Lee şi de alte amănunte 
importante ale cazului. Jack îşi putea închipui ce i-ar fi 
putut spune lui De Voe femeia dacă Lee ar fi reținut-o şi s- 
ar fi folosit de ea aşa cum intenționase. 

— Am stricat totul? N-o să fiți pregătiți, nu-i aşa? Annie şi 
cu mine plecăm. Nu pot să rămân aici, domnule sergent 
Warr. l-am spus că ne luăm o vacanţă, dar nu o pot aduce 
înapoi aici. Nu mai pot trăi aici, când vieţile altor cinci 
prieteni vor fi distruse de... O, Doamne, invadarea, violarea 
intimităţii... Nu mă mai pot suporta şi, dacă află, Annie nu o 
să mă mai suporte nici ea. lar singură... nu se descurcă. 
Chestia asta o va omori. Vă rog să nu mă arestați! Vă rog să 
mă lăsați să plec acum, înainte să... 


Jack şi-a pus ferm mâinile pe umerii lui Charlotte, ca s-o 
liniştească, pentru că tremura din toate încheieturile. Era 
profund tulburată. 

— Charlotte, ascultă-mă! Mă asculți? 

Jack i-a făcut apoi o promisiune pe care ştia că nu are 
cum s-o respecte: 

— Spargerea dată acasă la familia Fullworth va dispărea 
din dosar. 

Jack a privit-o pe Charlotte în ochii uluiți, ştiind că 
femeia crede fiecare cuvințel pe care i-l spune. 

— O să mai spun acest lucru unei singure persoane, 
bine? O să-i spun inspectorului-şef Simon Ridley, cel cu 
care ai vorbit la telefon zilele trecute. Am încredere totală în 
el, aşa că poţi avea şi tu. Nu pleca. Dacă pleci, De Voe se va 
prinde şi va dispărea. Adu-ți aminte ce ţi-am spus: aceasta e 
şansa ta să-ți ispăşeşti greşeala. Te pot proteja. De Michael 
De Voe, de oamenii legii. Pot s-o fac. Charlotte, nu arunca 
totul pe fereastră doar pentru că ţi-e frică. Nu poți trăi fără 
ispăşire. Ştiu că nu poți. 

Apoi Jack şi-a luat mâinile de pe Charlotte, lăsându-şi-le 
pe lângă corp. 

— Dar, dacă hotărăşti să fugi, eu nu te voi opri. 

De la adăpostul întunecat al lizierei, Lee privea întreaga 
scenă. A scuipat ţigara neaprinsă din gură şi s-a încruntat. 
Buzele i se preschimbaseră într-o linie subţire, lucru care-l 
ajuta să nu facă o criză de nervi. Deocamdată. Era prea 
departe şi nu auzise nimic din discuţie, dar simplul fapt că 
Jack era aici, întâlnindu-se de unul singur cu 
informatoarea, fără ştirea nimănui, îi făcea sângele să-i 
fiarbă în vine. 

Şi-a reamintit metafora rostită de Hearst despre câinii 
ținuți în lesă şi asta l-a făcut să zâmbească. Şefa lui habar 
nu avea ce se petrecea. 

Dar urma să afle cât de curând. 


Pentru că numele Regina era de la sine înțeles ce 
înseamnă, fetița ei căpătase, în mod firesc, porecla de 
„Prinţesa”. Cu numai câteva zile mai devreme, asistenta-şefă 
îi întrebase pe Regina şi pe Mario dacă nu voiau să-şi boteze 
copila, dar ei refuzaseră direct - ştiau că se insista pe acest 
aspect doar pentru ca, dacă lucrurile începeau să meargă 
rău, fetița să moară având un nume oficial. Prin refuzul lor, 
Regina şi Mario susțineau cu încăpățânare forța fiicei lor 
nou-născute de a învinge soarta, în ciuda şanselor mici care 
i se dădeau, şi de a fi botezată atunci când ar fi fost 
pregătită. 

Regina avea brațul în incubator, ținând degetele Prințesei 
în mâna ei. Fetița cântărea acum aproape un kilogram şi 
patru sute de grame. Respira cu ajutorul ventilației 
artificiale şi diverse aparate îi monitorizau funcţiile celorlalte 
organe. Dar Regina nu mai acorda atenţie acelor cabluri; nu 
vedea decât bebeluşul care preluase nasul şi bărbia de la 
Mario, părul de la ea şi, în rarele momente când îi 
deschidea, ochii de la tatăl Reginei. Vedea o persoană în 
miniatură, în timp ce Maggie vedea o provocare medicală 
care avea să dureze cel puțin câţiva ani sau care, obiectiv 
vorbind, era posibil să nu se termine niciodată. S-a aşezat în 
tăcere lângă Regina, citind foaia de observaţie a Prințesei. 

— Sunt gata să primesc orice veste, să ştii, a zis Regina, 
fără să-şi ia ochii fascinaţi de la Prințesă. Orice spun 
medicii. 

Maggie a închis dosarul şi a zis că era prea devreme ca 
medicii să aibă vreo certitudine. 

— Mai ţii minte când ai lucrat pe secția mea, Maggie? a 
întrebat Regina. Toţi bătrânii aceia care se îndreaptă spre 


finalul vieţii, care în drumul lor pierd atât de multe lucruri 
şi devin incontinenți sau nu se mai pot mişca sau nu mai 
ştiu cine sunt... Cât de îngrozitor trebuie să fie să pierzi cu 
bună ştiinţă lucrurile pentru care merita să trăieşti! Prințesa 
va fi oricum fericită, pentru că nu-i poate lipsi ceea ce nu a 
avut niciodată. Îi voi umple viața cu atât de multă bucurie, 
Mags... 

Pe măsură ce vorbea, Reginei i se prelingeau lacrimile pe 
obraji, dar, în acelaşi timp, zâmbea larg şi drăgăstos. 

— „atingerea mea, vocea mea, sărutările mele. Vor fi 
singurele lucruri de care va avea vreodată nevoie. O să 
creadă că e cea mai norocoasă fetiță din lume. Va avea parte 
de multă dragoste, aşa cum cei mai mulți oameni nici nu-şi 
pot imagina. 

Regina şi-a şters lacrimile şi a adoptat un ton mai grav. 

— Înţeleg că poate rămâne cu paralizie şi retard mintal, 
Maggie, să nu crezi că ignor asta. Doar că... Doar că... Când 
eram mică aveam un câine cu trei picioare, iar el nu a simțit 
niciodată lipsa celui de-al patrulea picior, pentru că nici nu 
ştia că ar fi trebuit să-l aibă. 

Maggie s-a străduit să nu râdă de analogia Reginei, dar 
apoi au izbucnit amândouă în râs, făcând-o pe asistenta din 
colțul încăperii să-şi ridice ochii din hârtiile ei. Pe Regina o 
aşteptau vremuri grele, dar avea credința nezdruncinată că 
iubirea nețărmurită avea să aducă lumină pentru întreaga ei 
familie. 

Dosarul Prințesei nu aducea deloc veşti bune. Naşterea ei 
traumatizantă şi hipoxia semnificativă puteau duce, cel mai 
probabil, la insuficiență renală şi hepatică, dacă nu chiar la 
deces. În plus, medicul neonatolog bănuia că exista un risc 
crescut de enterocolită necrozantă, deşi de asta nu puteau fi 
siguri decât după câteva săptămâni. O monitoriza cu 
atenție, pentru că scopul lui era să evite o intervenţie 
chirurgicală invazivă măcar cât timp era atât de micuță. 


Dar epuizarea fizică şi emoţională, pe lângă efortul de a-şi 
ascunde adevăratele temeri, le făcuseră pe Maggie şi Regina 
uşor isterice — de aici şi criza lor de râs. Şi, preț de câteva 
clipe preţioase, cele două prietene şi-au permis să fie 
fericite. 


La Fox Hunters, Jack a luat loc la o masă ferită, sorbind 
dintr-un bitter local cu nume dubios. Îi lăsa un gust 
neplăcut în gură, dar bolta palatină a lui Jack se obişnuia 
din ce în ce mai mult cu licoarea după fiecare înghițitură. 
Vorbea la telefon cu Ridley, punându-l la curent cu lucrurile 
pe care tocmai i le spusese Charlotte. Cât timp Jack fusese 
cu Charlotte la Piatra Regelui, Gifford îl informase pe Ridley 
despre descoperirea De Voe/Delgardo, aşa că acum acesta 
ştia tot ce trebuia să ştie. Jack a avut grijă să scoată în 
evidenţă aspectele pozitive: 

— Cu resursele mobilizate de tine şi de Hearst într-un 
timp atât de scurt, putem acționa când acţionează şi De 
Voe. Nu ne destabilizează faptul că el se va grăbi. 

Dar, după ce l-a liniştit pe Ridley, a aruncat bomba: 

— I-am promis lui Charlotte clemenţă. A lucrat pentru De 
Voe sub amenințare extremă şi acum a devenit 
informatoarea noastră; eu îi voi lua apărarea. 

Ridley a subliniat că Charlotte se făcea evident vinovată 
de spargerea casei familiei Fullworth. 

— Pot s-o rog pe Elli să nu trimită cazul în judecată. Ştiu 
că asta nu o va exonera complet pe Charlotte, dar va ajuta 
puțin. 

Ridley era la el în birou, savurând un pahar de single 
malt. 


— Niciuna dintre deciziile astea nu-ți aparțin, Jack, a zis 
el, încruntându-se. 

S-a uitat afară, la oraşul care, la acea oră a serii, era un 
dans amețitor de lumini. Ridley nu prea se delecta cu 
whisky dacă nu avea companie, dar în timpul discuţiei 
telefonice cu Hearst aceasta îl rugase să bea ceva cu ea, aşa 
că se conformase. 

Jack se aşteptase la acest răspuns din partea lui Ridley. 

— Poate că nu. Dar nici n-o să le permit s-o calce în 
picioare. Asta o s-o facă să-şi abandoneze căminul şi să-şi 
piardă iubirea vieţii ei. L-a identificat pe De Voe şi acum o să 
ni-l servească pe tavă. Îi suntem datori - e calul nostru de 
bătaie, îi suntem datori. 

— Ce e? 

— E un cal pe care-l prinzi şi-l dresezi să facă aşa cum 
spui tu. Apoi îl eliberezi şi, pentru că alți cai au încredere în 
el, îi poate trăda şi-i poate aduce înapoi la tine. Caii nu se 
aşteaptă la asta. În asta constă toată frumuseţea: De Voe o 
va urma în capcana întinsă de noi, pentru că are încredere 
în ea. 

— Deci de-asta o ţii sub aripa ta şi nu o laşi să-i dea 
raportul lui Gifford sau lui Lee înainte să te informeze pe 
tine? Ai prins-o şi ai dresat-o, deci îți aparține. 

— Da, îmi aparține. Şi când toate astea se vor sfârşi, 
vreau s-o eliberez, a spus ferm Jack. 

— Ei bine... 

Ridley şi-a îngăduit o clipă ca să-şi golească paharul şi 
să-şi mai toarne unul. 

— De-abia aştept s-o cunosc pe femeia asta, Jack. Cred 
că e o mare figură. 

Telefonul cu cartelă a bâzâit în buzunarul lui Jack. Ridley 
i-a propus să închidă ca să poată răspunde, dar Jack a 
refuzat şi a lăsat să intre mesageria vocală. 


În barul pustiu, Jack a pus apoi mesajul pe difuzor, ca 
să-l audă şi Ridley. 

— Richard! Michael De Voe sunt. Aşadar, am obținut 
smaraldele pentru colierul pe care l-ai comandat. Se 
lucrează la el chiar în acest moment. Se va potrivi perfect cu 
inelul pe care l-ai ales. În paralel, asistenta mea mi-a spus 
că te ocupi de cai, că unul dintre caii iubitei tale tocmai a 
câştigat ceva sau ceva de genul ăsta. În fine, dacă tot cheltui 
atâția bani cu mine, pot şi eu să petrec măcar o zi cu tine la 
curse. Ce zici? Ah, iar brățara pe care mi-ai arătat-o - am 
evaluat-o şi ajunge pe la 800 de lire. Sună-mă când poţi ca 
să punem lucrurile la punct. 

Ridley şi-a dat seama că Jack zâmbeşte larg. 

— Ai mare grijă, Jack. Are jocul în sânge. Şi e obişnuit să 
câştige. 

— De data asta nu, domnule. De data asta va pierde. 

Ridley a profitat de ocazie ca să-i dea un sfat lui Jack. 

— Am fost timp de şapte ani agent sub acoperire. Să nu 
devii prea încrezător. Unii poliţişti sub acoperire se complac 
şi încep să perceapă lumea interlopă ca pe a doua lor casă. 
Dar adevărul periculos este că oamenii ca De Voe sunt 
conştienţi că putem apărea oricând. Nu facem, de fapt, parte 
din universul lor. Nu ştim să vorbim pe limba lor. Aşa că nu 
fi tentat să te joci cu De Voe. Păstrează relația cât mai 
simplă şi menţine distanța, pentru că, dacă bănuieşte că 
eşti polițai, te va ucide. 

Jack a mai stat la masa din cârciumă încă o oră. 
Avertismentul lui Ridley nu-l afectase cu nimic, după cum 
bănuia şi Ridley că se va întâmpla. Dar asta nu pentru că 
Ridley îl înțelesese greşit pe De Voe - nu; îl înțelesese greşit 
pe Jack. Acesta ştia că-şi va găsi perfect locul în lumea 
infractorilor fără să fie prins. Ştia cum să joace acest joc. Îl 
avea în el. Nu-l atrăsese şi nici nu-l încurajase, dar îi 
permisese să intre în viața lui, pentru că-i oferea o senzație 


de putere absolut ameţitoare. Era detaliul care-l ajuta să-i 
controleze şi pe Charlotte, şi pe De Voe, deşi aceştia se aflau 
în tabere diferite. Jack ştia că binele şi răul erau mai strâns 
legate între ele decât bănuia majoritatea. 


CAPITOLUL 21 


Toată lumea aştepta. Era cea mai grea parte a unei 
operațiuni de filaj. 

Evenimentul caritabil al lui Barrowman trebuia să 
înceapă în următoarea zi la prânz şi urma să dureze până 
seara. Întreaga comunitate avea să fie acolo şi, date fiind 
noile informații de la Charlotte, poliţiştii ştiau că toate cele 
cinci spargeri urmau să aibă loc la ora 12, desfăşurându-se 
simultan. 

Cele cinci adrese selectate de Ridley urmau să se afle sub 
supraveghere din clipa în care proprietarii lor plecau spre 
Barrowman. Aceştia nu ştiau ce urma să se întâmple. 
Hearst hotărâse că răspândirea informației i-ar fi pus în 
pericol şi, ca urmare, ar fi pus succesul operaţiunii în 
pericol: banda trebuia să intre în casele cu pricina şi să fie 
prinsă în flagrant. 

Şi la evenimentul caritabil prezența poliției era însemnată. 
Mai mulți agenţi în uniformă trebuiau să se amestece 
printre miile de localnici şi de vizitatori într-o adevărată 
desfăşurare de forțe. Hearst voia ca membrii bandei să 
creadă că toate resursele erau concentrate în locul greşit; 
însă faptul că evenimentul lui Barrowman avea loc într-un 
spaţiu atât de central însemna că agenţii puteau fi chemaţi 
ca întăriri într-o clipită. 


Lee s-a cocoțat pe marginea chiuvetei, holbându-se la uşa 
închisă a singurei cabine de toaletă. S-a auzit apa, uşa s-a 
deschis şi de-acolo a ieşit Mason. 

— Doamne, Eamonn! M-ai speriat de moarte! 

În timp ce Mason se spăla pe mâini, Lee a început să 
vorbească. 

— Pe tine te-o fi păcălit, dar pe mine nu. 

Mason a priceput imediat că se referea la Jack. 

— S-a dus să se întâlnească în mijlocul pustietăţii cu 
Charlotte Miles. Pun ei ceva la cale. 

Mason a deschis gura ca să protesteze, dar Lee l-a oprit: 

— Amândoi ar putea fi oamenii lui De Voe, dacă e să ne 
gândim mai bine! Tot mai crezi că noul tău amic e şmecher? 
Încă ai încredere în el? 

— Da, am. 

Dar în cuvintele lui Mason se strecurase acum un tremur 
de îndoială, alimentat de paranoia lui Lee. 

— Atunci unde e el acum, Colin? Aici, cu echipa, 
străduindu-se să se asigure că toate detaliile sunt puse la 
punct? Sau la Londra, „sub acoperire”, cu De Voe? Sub 
acoperire pe dracu”! 

Mason şi-a uscat mâinile. 

— Uite, ştiu că nu e foarte uşor de lucrat cu el, dar nu 
joacă la dublu, Eamonn. 

Mason a simţit dintr-odată nevoia să-şi  descheie 
nasturele de sus, pentru că îl copleşise amintirea cu Jack 
care mai avea puțin şi-l strangula în hambarul lui Mulhern. 

— E hotărât. Şi e bun la ce face, nu poți nega asta. 

Lee a clătinat frustrat din cap. 


— Atunci de ce se întâlneşte cu Charlotte în mijlocul 
câmpului dacă nu au nimic de ascuns? 

— Acelaşi motiv pentru care ne întâlnim şi noi la toaletă, 
a răspuns Mason. Intimitate. Uneori oamenii au nevoie să-şi 
spună problemele unei persoane în care au încredere. Iar 
Charlotte a ales un loc mult mai plăcut decât tine! 


În sala de şedinţe se auzea un zumzet surd în timp ce 
poliţiştii de la Oxford şi Chipping Norton puneau la punct 
ultimele detalii pentru a-l prinde pe De Voe în flagrant. 
Davidson nu se întorsese, ci fusese lăsat la Oxford, ca să 
lucreze la ancheta privitoare la uciderea lui Mulhern. Aşa 
cum prezisese Oaks, Davidson nu mai văzuse lumina zilei 
din clipa în care fusese detaşat acolo şi pus să monitorizeze 
înregistrările camerelor de supraveghere, comparând 
detaliile cazurilor în baza de date HOLMES. Cu toate astea, 
total neaşteptat, Davidson se dovedise excepțional. Îşi 
dezvoltase pasiunea pentru detalii şi era pe care să devină 
noul Bevan. Cu toții erau mândri de cel mai tânăr membru 
al colectivului. Gifford chiar l-a sunat pe FaceTime ca să-l 
laude. Gifford nu avea să se transforme brusc într-un mare 
conducător de oşti, dar se bucura de realizările noii sale 
echipe, dându-şi seama, în sfârşit, că nu avea nişte abilități 
noi care-i răsăreau acum din senin, ci unele mai vechi pe 
care nu se obosise să le pună la treabă până acum. 

— Aşadar...! a strigat Hearst, atrăgându-le atenția. Un 
coleg a raportat pe B4437, la sud de Chilson, că a fost 
instalat un semafor temporar, şi că alte două au apărut pe 
London Road, lângă gara Ascott-under-Wychwood. Aceste 
semafoare nu au nicio treabă cu consiliul local. Aşa că, 
doamnelor şi domnilor, se pare că tocmai am descoperit ruta 


de sosire şi de plecare a bandei. Cu accent pe „se pare”. Să 
nu luăm nimic de bun. Domnule inspector Gifford, dacă iau 
şase agenți de la evenimentul caritabil, îi îmbrac în haine 
civile şi-i trimit spre voi, mă puteți ține şi pe mine la curent 
cu evoluția situației? Trimiteţi-i în pereche la fiecare 
semafor. Spuneţi-le ca în niciun caz să nu abordeze vreun 
vehicul suspect. Trebuie să pornim de la premisa că 
membrii bandei sunt înarmați şi periculoşi şi nu vreau să- 
mi moară niciun polițist de mâna lor. 

A făcut o mică pauză şi toţi ochii au rămas aţintiți asupra 
ei, atenţi la fiecare cuvințel. Niciun agent din Chipping 
Norton nu o văzuse vreodată conducând o şedinţă, dar era 
clar că se pricepea să le capteze atenţia. 

— De Voe rămâne sub strictă supraveghere la Londra, 
grație eforturilor inspectorului-şef Ridley. Agenţii sub 
acoperire sunt cu ochii pe el, telefoanele îi sunt ascultate şi 
toți cei care se opresc chiar şi numai o clipă în apropierea 
lui sunt fotografiați şi verificați. 

S-a oprit din nou, apoi a spus: 

— Suntem stăpâni pe situație. Gata de acțiune. 


Ridley s-a aplecat peste spătarul de la scaunul Laurei, 
uitându-se la ecranul computerului ei. Mirosea vag a 
parfum bărbătesc, cu mosc, iar Laura a simţit că roşeşte. 
Ridley citea transcrierea ultimei convorbiri telefonice 
înregistrate dintre Michael De Voe şi Alberto Barro. Deşi 
niciunul dintre ei nu făcea vreo referire la ceea ce urma să 
se întâmple la Cotswolds, vorbeau despre faptul că Alberto 
va trebui să-şi ia cu el „punguța cu bunătățuri” ca să 
primească un cadou de adio. 


Înregistrarea cu pricina urma să completeze cele 137 de 
ore de probe audio. Când cazul avea să ajungă în cele din 
urmă în fața instanţei, toate aceste dovezi aparent inofensive 
aveau să capete un nou înțeles, devenind esenţiale pentru 
acuzare. Poliția avea nevoie de orice dovadă, oricât de mică, 
pentru că, deocamdată cel puţin, De Voe nu făcuse niciun 
pas greşit. 

După ce a terminat de citit, Ridley s-a dus în biroul lui 
fără să se uite în urmă. 

Laura l-a privit, spunându-i în gând toate lucrurile pe 
care nu i le putea spune cu voce tare. Era jalnic, inclusiv ei i 
se părea aşa. De la revelația pe care o avusese la tribunal 
luase două decizii importante: că Ridley era singurul bărbat 
pe care-l dorea - şi că nu-i va spune niciodată asta, ştiind că 
el nu va simţi niciodată pentru ea ceea ce simțea ea pentru 
el. Nu mai dorise pe nimeni în felul acesta, deşi era convinsă 
că visul ei nu avea să se îndeplinească niciodată. lar asta o 
durea cumplit. 


Ridley privea pe fereastră, aşteptând ca Jack să-i 
răspundă la telefon. În cele din urmă, i-a răspuns Maggie, 
cu glas şoptit. Asta îi spunea lui Ridley că Hannah dormea 
pe undeva, prin apropiere. 

— Bună, Simon. Nu ştiu unde s-a dus Jack, dar iar şi-a 
lăsat telefonul în sertar, la bucătărie. 

Asta îi spunea lui Ridley exact unde se afla Jack - cu De 
Voe! Ridley a mai făcut o scurtă conversație politicoasă cu 
Maggie, apoi a închis şi a plecat din sala de şedinţe. 


Jack s-a aplecat relaxat, sprijinindu-se cu o mână de 
birou în timp ce cealaltă se afla în buzunarul pantalonilor 
săi de catifea care costaseră 200 de lire. În drum spre 
complexul comercial îşi cumpărase un tricou alb de 40 de 
lire, ştiind că nu trebuia să fie văzut în aceleaşi haine ca 
data trecută. Spera să treacă de inspecție cu bine. 

Şi-a încrucişat într-un gest nonşalant gleznele bronzate 
artificial şi a început să discute cu Betina despre rasele de 
cai. A lăsat-o mai mult pe ea să vorbească, ca să nu se dea 
gol că nu stăpânea subiectul. Se străduia din răsputeri să 
pară interesat. La ultima lor întâlnire, ea fusese destul de 
vorbăreață; acum nimic n-o mai putea opri. 

Când a venit rândul lui să vorbească, Jack s-a trezit 
începând o conversație prin care voia pur şi simplu să-şi 
pună la încercare capacitatea de a minți convingător. 

— Iubita mea s-a cam îndepărtat de mine, Betina. E mai 
mult în străinătate, cu afacerile familiei, decât cu mine. Am 
iahtul weekendul ăsta dar, în fine, n-am cu cine-l împărți, 
aşa că mai bine îl las în plata Domnului. La Monaco. Ţi-am 
spus asta? Parcat fix lângă barca lui Philip Green. Mare 
figură. L-ai cunoscut? 

Betina a spus că nu avusese plăcerea să-l cunoască pe 
domnul Green, deşi îl zărise o dată într-un cazino din 
Monaco. 

— Dacă mă inviți pe iaht, Richard, va trebui să te refuz. 
Plec din oraş în weekend. 

— Undeva drăguţ? a întrebat Jack, regretând instantaneu 
că vorbise ca o coafeză guralivă. 


— Prin Cheltenham, a răspuns Betina. lar de acolo mă 
duc direct în Argentina, la moşia familiei mele, pentru 
câteva săptămâni. Nu mi-am mai luat de mult concediu. 

Jack se convinsese de-acum că Betina era o membră 
activă a bandei de tâlhari şi că, de mâine, se va afla în 
Cotswolds. Mai ştia şi că, dacă nu o arestau, avea să ajungă 
în Argentina înainte ca poliția să-şi dea seama ce se petrece, 
iar de acolo era imposibil de extrădat. 

— Asta e, pierderea e a mea. 

Jack începea să-şi dea seama că nu se pricepe deloc să 
flirteze. Dar nici nu exersase prea mult, având în vedere că 
el şi Maggie erau împreună din adolescență. 

— Spune-i lui Michael că-mi pare rău că l-am ratat. Şi că 
de-abia aştept să ne vedem la curse. 

Plecând din magazinul 21, Jack se simțea mulțumit de el 
însuşi. Imediat după ce clopoțelul de alamă i-a anunțat 
ieşirea, Jack a dat nas în nas cu Ridley, care se prefăcea că 
se uită în vitrină. Ridley nu a spus nimic - s-a îndepărtat 
pur şi simplu, obligându-l pe Jack să-l urmeze, la o distanță 
sigură. S-au reunit, în cele din urmă, pe o bancă de lângă 
Embankment Gardens. 

— Dă-mi numărul celuilalt telefon, i-a spus Ridley imediat 
ce s-au aşezat. Când te afli în contact cu un suspect trebuie 
să stai în permanentă legătură cu cineva. Trebuie să ai 
sprijinul cuiva care ştie unde eşti. Nu poţi să... N-ai decât să 
încalci unele reguli, Jack, dar pe astea nu. Dacă te 
descoperă? Dacă n-aş fi sunat-o pe Maggie şi dacă ea nu mi- 
ar fi răspuns la mobilul tău şi dacă eu n-aş fi ştiut că asta 
înseamnă că eşti cu el? Du-te acasă. 

Apoi a plecat, ca un tată dezamăgit care aproape ajunsese 
la capătul răbdării. 


CAPITOLUL 22 


Drumul înapoi spre Chipping Norton ar fi fost unul 
obositor — jumătate cu trenul, jumătate cu autobuzul — dacă 
Oaks nu s-ar fi dus la gara Banbury să-l recupereze pe 
Jack. Cele douăzeci de minute cu maşina i-au dat ocazia lui 
Oaks să-l pună la curent pe Jack cu faptul că Gifford şi Lee 
colaborau strâns, în vreme ce Mason aştepta revenirea lui 
Jack, că Davidson îşi schimbase cu totul personalitatea şi 
devenise neprețuit în ancheta privind uciderea lui Jacob 
Mulhern şi că Bevan era acum singura responsabilă ca 
tablele cu dovezi şi însemnările despre caz să aibă logică. 
Oaks s-a oprit din vorbit când şi-a dat seama că rolul lui se 
diminuase oarecum şi că redevenise şofer de taxi pentru 
sergentul Warr-de-la-Met. A fost salvat de țârâitul mobilului 
lui Jack. 

Charlotte era, după toate aparențele, într-o stare jalnică. 
Jack i-a ascultat cuvintele pline de nelinişte. 

— Jessica Yardley a căzut de pe cal şi e la pat, într-un 
corset. 

Jack a aşteptat-o să ia o gură de aer şi să pună 
informaţia într-un soi de context. 

— Domnule Warr, mâine va rămâne acasă. Locuieşte într- 
una dintre casele pe care i le-am spus lui De Voe şi acum 
toată familia va fi acasă! 

Lui Jack au început să i se învârtă rotițele, în încercarea 
de a găsi o soluție. 

— Jess are un frate de patru ani, Anthony, şi apoi sunt şi 
părinții ei, David şi Anne. Nu-l mai pot lăsa pe De Voe să se 
ducă acolo! 

Faptul că Charlotte folosise persoana întâi singular, în loc 
de „noi” sau „voi”, l-a zgâriat pe Jack pe urechi. Părea că 
femeia încearcă să preia controlul asupra modului în care 
urma să se reabiliteze. Din teamă şi disperare, părea decisă 


să pună piciorul în prag. Jack a inspirat profund, i-a 
acordat prezumția de nevinovăție şi a hotărât să rezolve 
această problemă urgentă. 

— O să-i mutăm, nu-ți face griji. O să-i ducem în 
siguranţă la un hotel şi astfel casa lor va rămâne goală. 

Charlotte nu a lăsat-o deloc mai moale. 

— Nu, nu, nu, nu pricepeţi. Lui nu-i pasă că o să fie 
cineva acasă! 

Jack a simţit un fior pe şira spinării. Îi spusese! Doamne 
Dumnezeule, de ce nu putea ţine pentru sine aceste 
informaţii? Îi spusese lui De Voe despre petrecerea 
neaşteptată a lui Barrowman şi acum îi spusese şi că una 
dintre case va avea oameni în ea. 

— Charlotte... a zis Jack străduindu-se să rămână calm, 
când ai vorbit cu De Voe? 

— N-am vrut să-i spun nimic, jur că n-am vrut. Pur şi 
simplu mi-a zburat porumbelul. M-a sunat... ca să-mi 
mulțumească. A spus că a fost o plăcere să lucreze cu mine, 
dar că după săptămâna asta nu voi mai auzi de el niciodată. 
Apoi a zis „La revedere, duduie Miles de la ferma Miles de 
lângă Little Compton”, reamintindu-mi că ştie unde 
locuiesc! În orice caz, atunci am spus-o. Am zis: „Într-una 
dintre case o să fie o fetiță bolnavă, aşa că nu puteți...” Şi 
mi-a tăiat-o scurt, zicând că nu-i pasă. A spus că dacă 
pățeşte cineva ceva e vina mea, pentru că eu i-am dat 
adresele. A spus că sunt băgată în chestia asta până-n gât. 
Deci trebuie să faceți ceva, domnule sergent Warr! Nu 
pentru mine, ci pentru familia Yardley. Faceţi ceva sau o să- 
i spun lui De Voe că e o capcană şi n-o să mai vină deloc! 

Jack a oftat. 

— Charlotte, calmează-te. Te sun eu într-o oră. Nu mai 
face nimic, mă auzi? Aşteaptă doar să te sun. 

— O oră, a acceptat Charlotte cu reticenţă. 


Apoi a închis. Oaks nu ştia ce se vorbise. Şi, văzându-l pe 
Jack încruntat, nici nu îndrăznea să întrebe. 

În timp ce străbăteau încet centrul din Chipping Norton, 
mergând la deal pe lângă avizierul unde se făcea reclamă la 
tot şi toate, de la cursuri la seral la lecții de călărie, Jack a 
observat că numărul de persoane crescuse aproape peste 
capacităţile zonei. Cafenelele şi birturile îşi întinseseră 
mesele pe trotuare, cântăreții ambulanți răsăriseră de peste 
tot şi mulțimea de turişti se mişca la fel de lent ca traficul. 

Membrii bandei lui Jack puteau fi deja bine-mersi printre 
aceste chipuri, pregătindu-se. Cercetând din priviri 
mulțimea, Jack şi-a imaginat cum ar fi s-o vadă pe Betina 
stând afară, pe terasă, şi sorbind dintr-un cappuccino. Se 
gândea că banda asta, care le scăpase printre degete de 
atâta vreme, îşi bătea joc de el. lar senzaţia aceea neplăcută 
l-a îndemnat să vină cu o soluție ingenioasă pentru noua 
problemă pe care i-o adusese Charlotte la cunoştinţă. 


Sala de şedinţe nu era făcută să găzduiască atât de mulți 
poliţişti. În timp ce el şi Oaks şi-au croit cu greu drum pe 
lângă scaunele suplimentare şi au ajuns în fața celor 
prezenți, Jack a observat că imaginile de la sistemul de 
supraveghere din gara Wychwood erau transmise pe câteva 
ecrane mari, iar semafoarele temporare de pe B4437 erau şi 
ele filmate cu nişte camere ascunse. Şi-a amintit de filajul 
din natură, din Wimbledon Common, când camerele 
fuseseră instalate în copaci şi lăsate apoi să observe 
bufnițele şi vindereii care veneau şi plecau din cuiburile lor. 
Acelaşi principiu era folosit acum pentru a supraveghea 
semafoarele. 


Jack s-a oprit lângă Bevan. Aceasta muncea din greu, 
alcătuind un tabel cu cifre şi nume care pentru altcineva nu 
ar fi avut, probabil, niciun sens. Materialele erau răspândite 
peste tot pe biroul ei, incluzând extrasele de cont ale Betinei 
şi o listă cu nume de pasageri, aeroporturi şi zboruri dinspre 
Rio. Trebuie că era vorba despre ajutoarele de care trebuie 
Betina să facă rost pentru cele cinci spargeri într-o singură 
zi. Bevan reuşise să obțină toate pozele lor de paşaport; însă 
adevărul era că, dacă se tundeau şi se bărbiereau, cu toții 
ar fi putut deveni de nerecunoscut. 

Când a ajuns în față, Jack a cerut să discute între patru 
ochi cu Gifford, Lee şi Mason. Oaks li se putea alătura, 
pentru că ştia despre telefonul primit de la Charlotte. 
Această „convocare” l-a iritat imediat pe Lee, dar era hotărât 
să-şi controleze nervii ca să audă cu ce minciuni mai venise 
Jack şi de data asta. 

— Bevan a mai lucrat sub acoperire? a întrebat Jack. 

După mutrele inexpresive ale lui Gifford şi Oaks şi-a dat 
seama că nu. 

— Casa familiei Yardley nu va fi goală în ziua 
evenimentului caritabil organizat de Barrowman. De Voe ştie 
asta şi a spus că nu-i pasă, aşa că nu-i putem servi altă 
adresă... 

Lee nu şi-a mai putut ţine gura. 

— Vrei să spui că gurista ta a stat la taclale cu principalul 
nostru suspect fără ca tu să ştii? 

— Nu e deloc vreo guristă, şi el a fost cel care a sunat-o, a 
spus Jack ferm. E speriată. 

— Nu avem decât cuvântul ei, a ripostat Lee, pentru că 
nu se află sub controlul nostru. Nu se află în arestul poliției 
şi apelurile ei telefonice nu sunt monitorizate. 

Jack a ignorat privirea furioasă a lui Lee. Deocamdată era 
mai preocupat să le transmită soluția la care se gândise. 


— Propun să-i ducem pe membrii familiei Yardley la un 
hotel şi să-i lăsăm pe Oaks şi pe Bevan în locul lor în casă. 

— Nici gând. 

Răspunsul lui Gifford a venit instantaneu. 

— Sunt mult prea neexperimentați ca să fie aruncaţi aşa 
în pericol. 

Jack s-a uitat spre Oaks, sugerându-i că era perfect 
capabil să ia această decizie şi singur, dar Gifford a rămas 
ferm pe poziție, înfruntându-l pe Jack. 

— Răspunsul e nu. 

Lui Jack nu-i venea să creadă. Ce moment îşi alesese 
Gifford să devină vertical! 

— Subscriu, a adăugat Lee. Eu cred că nimic ce vine din 
partea lui Charlotte Miles nu trebuie crezut. Şi încep să am 
îndoielile mele şi în privința sergentului Warr. 

Până acum, Jack se străduise să evite un conflict, dar Lee 
tocmai întrecuse o limită. 

— Dacă ai ceva de spus, domnule inspector Lee, spune-o 
direct! Sau ai nevoie de inspectorul-şef Hearst să ducă 
bătăliile pentru tine? 

Lee l-a ignorat pe Jack, întorcându-se spre Gifford ca să-l 
sprijine. 

— S-a întâlnit cu Charlotte Miles în secret. Ţi-a spus 
asta? Ea sună şi el dă fuga să se vadă cu ea. 

Apoi s-a răsucit spre Jack: 

— Ceva se întâmplă aici şi vrem să ştim şi noi ce anume. 
Asta nu mai e protecţia informatorului, ci tăinuire de probe. 
E complicitate. 

— Este control! a mârâit Jack simțind că-l lasă nervii. 
Trebuie s-o conving să ne ajute, în ciuda faptului că ar vrea 
mai degrabă s-o protejeze pe cea mai importantă persoană 
din viața ei. Fac asta împingând-o să creadă că şi eu îmi 
asum unele riscuri. Aşa că dacă numai cu mine vrea să 
discute, e-n regulă. lar dacă vrea să ne întâlnim numai noi 


doi în mijlocul câmpului, nu e nicio problemă. Nu am 
ascuns niciodată informaţii relevante pentru cazul de față... 

Lee a deschis gura larg, pentru că tocmai îi venise o idee. 

— Ţi-o tragi cu ea, Jack? 

Jack a sărit la Lee, trăgându-i un pumn zdravăn în falcă 
şi trimițându-l înapoi, peste Oaks. În timp ce Lee se culegea 
de pe jos, Oaks l-a prins, ţinându-l strâns, şi Gifford a 
intervenit între ei, țipând: 

— Încetaţi! 

Când lucrurile o luau razna, accentul lui din Midlands 
ieşea la suprafață. 

— Dacă aşa vreți să stea lucrurile, unul dintre voi pleacă 
din secția mea şi nu-mi mai intră pe uşă niciodată! Tu, 
Eamonn? Jack? Pen'că io n-o să tolerez asta! V-aş spune să 
vă duceți să vă încăierați afară, dar nu avem timp pentru 
tâmpeniile voastre copilăreşti de curtea şcolii. Discutam pe 
care dintre agenții mei să-i punem în primejdie, iar dacă 
povestea asta nu merită atenţia voastră, atunci n-aveţi decât 
să vă duceţi dracului cu toţii! 

Gifford a tăcut preţ de zece secunde, provocându-i cu 
privirea sa încruntată să îndrăznească că spună ceva. 

— Inspectore Lee, crezi că mie mi-a spus Warr că s-a 
întâlnit cu Charlotte între patru ochi? Nu, nu mi-a spus. Mi- 
a spus Hearst, după ce ei îi spusese inspectorul-şef Ridley. 
Iar tu, sergent Warr, pune-ţi mintea la contribuție şi găseşte 
altă idee decât să-i pui în pericol de moarte pe Bevan şi 
Oaks, pentru că asta, fiule, nu se va întâmpla. 

Soluția haosului a venit dintr-o direcție neaşteptată. 
Mason a ieşit în față. 

— De Voe se aşteaptă să găsească pe cineva în casa 
familiei Yardley, deci asta trebuie să-i oferim. Am participat 
la numeroase operațiuni sub acoperire. Aş putea să merg eu 
cu Bevan? O să am grijă de ea, Joe. Ai cuvântul meu de 
onoare. 


Gifford s-a înmuiat gândindu-se la asta, iar Oaks a 
considerat că era sigur să-i dea acum drumul lui Lee. 

Nimeni nu a mai rostit vreun cuvânt, dar Jack şi Lee încă 
îşi aruncau priviri mânioase. Ambii întrecuseră nişte limite 
şi nu mai era cale de împăcare. Gifford i-a ignorat, 
considerând că singurul om din încăpere care merita atenția 
lui era Mason. 

— Bine. Întreab-o pe Bevan dacă e pregătită să joace rolul 
de momeală în casa familiei Yardley. Decizia trebuie să-i 
aparțină. 

În cele din urmă s-a întors spre Jack. 

— Sergent Warr, trimite-o pe Bevan la mine. Inspectore 
Mason, te rog să rămâi ca să-i răspunzi la eventualele 
întrebări. 

Era primul ordin pe care i-l dădea Gifford lui Jack, iar 
acesta l-a executat fără să şovăie. 

— Oaks, du-te şi fă altceva, te rog. Şi închide uşa în urma 
ta. Şi, Lee — nici de tine nu mai am nevoie aici. 

Lee şi Oaks au ieşit, Bevan a intrat şi au petrecut 
următoarea jumătate de oră explicându-i cu calm ce 
aşteptau de la ea, dacă era de acord să participe la 
operațiunea sub acoperire alături de Mason. 


CAPITOLUL 23 


Evenimentul caritabil era o întâlnire luxoasă care se 
desfăşura parțial în casă, parțial într-un cort. Mirosul de 
grătar se răspândea pretutindeni afară, în timp ce înăuntru 
atmosfera era păstrată cât mai „necontaminată” cu putință 
pentru vegetarieni şi vegani. 

Peste tot, şi în interior, şi în exterior, se putea intra cu 
scaunul cu rotile. Poate că în afaceri Barrowman era un 


arogant, dar în viața privată era extrem de sensibil la 
diversele nevoi ale oamenilor - fiul lui îl învățase toate aceste 
lucruri. 

Oaks, în civil, stătea pe un podium în afara cortului, 
supraveghind mulțimea relativ restrânsă de vreo sută de 
oameni care veniseră primii şi care se învârteau pe lângă 
chioşcul cu bere. 

Podiumul era compus din şaisprezece blocuri, aranjate de 
obicei în două şiruri de câte opt în biserică. Azi erau aşezate 
pe două niveluri, în două şiruri de câte patru, cu trepte în 
spate, pentru ca atunci când Barrowman deschidea oficial 
evenimentul să poată fi văzut pe deasupra celor trei copii 
aleşi de la o şcoală locală de echitație care urmau să intre 
călare. 

Oaks se simțise uşurat şi totuşi dezamăgit când Mason îi 
luase de sub nas operaţiunea sub acoperire, aşa că Jack îi 
oferise un rol central la evenimentul lui Barrowman. De 
fapt, Jack nu ştia dacă banda va folosi adunarea pentru a 
se ascunde, dar dacă exista această posibilitate trebuiau s-o 
monitorizeze pentru ca întreaga comunitatea să rămână în 
siguranţă. 

Dacă vreunul dintre membri le-ar fi scăpat printre degete, 
s-ar fi putut amesteca printre oamenii de aici şi nu l-ar mai 
fi găsit niciodată. Mii de străini, grupuri de oameni fără 
cazier... nu trebuia decât să-şi schimbe hainele şi să 
dispară. 

Dincolo de rotisoare şi grătare, câteva zeci de corturi mai 
mici fuseseră instalate ca adăpost şi umbră pentru cai. 
Câţiva erau deja acolo, exersând săriturile şi obişnuindu-se 
cu diversele zgomote pe care urmau să le experimenteze de- 
a lungul următoarelor zile: claxoane de maşini, anunțuri 
prin megafoane, copii ţipând în locul de joacă îngrădit şi 
patru trupe muzicale locale savurându-şi jumătatea de oră 
de celebritate, de două ori pe zi, timp de patru zile. 


În manejul principal, Judas, condus de Charlotte, galopa 
uşurel pe podeaua plină de rumeguş, împrăştiind în urma 
lui o pulbere galbenă. Pentru Jack, era o privelişte 
minunată. Judas era un cal impresionant, înalt şi masiv, cu 
muşchi puternici, care îi fremătau pe sub pielea perfect 
îngrijită. Era remarcabil că femeia era capabilă să controleze 
un astfel de animal, ştiind că acesta ajunsese să aibă 
încredere în ea şi să renunțe la independenţa lui. 

Legătura dintre ei se vedea cu ochiul liber. Jack îi privea, 
fascinat de forța şi autoritatea lui Charlotte: cum putea 
femeia aceea uluitoare să controleze un animal ca Judas şi 
să pice totuşi în plasa unui nemernic ca Michael De Voe? A 
tras concluzia că avea legătură cu faptul că 
necuvântătoarele nu erau capabile de o asemenea cruzime 
înşelătoare şi mincinoasă, în vreme ce oamenii erau capabili 
de asta şi de multe altele, mai rele. Jack a plecat iute, 
înainte să-l observe Charlotte. 

Dincolo de corturile pentru cai, intrarea în biserică fusese 
temporar transformată într-o bază a poliției şi a ambulanței. 
Aşa se întâmpla de obicei la evenimentele locale la care 
participa multă lume, aşa că nu era ceva ieşit de comun să 
mişune prin zonă mulți agenți şi paramedici. La prima 
vedere, evenimentul fusese organizat ca oricare altul — aşa şi 
trebuia să fie, pentru că, din moment ce în ultimii trei ani 
dăduseră spargeri prin zonă, cu anumite intervale de timp 
între ele, era posibil ca membrii bandei să fi participat şi la 
alte concursuri hipice din trecut. Ştiau la ce să se aştepte şi 
ar fi observat dacă ar fi fost ceva nelalocul său. 

Ultima zonă pe care a inspectat-o Jack a fost un câmp de 
la capătul opus la amplasamentului, departe de cai, care 
fusese transformat în heliport. Asta chiar era ceva mai puţin 
obişnuit: în ultimul moment, un elicopter fusese închiriat în 
secret de la o şcoală de zbor de la sud de Swindon. Gifford 
descoperise că persoana care închinase elicopterul era o 


celebritate care voia să le ofere oaspeţilor o vedere din aer a 
regiunii. Dar Gifford nu ştia cine era vedeta cu pricina şi nici 
unde în Cotswolds urma să stea. Era exemplul perfect de 
zădărnicire a activităţii poliției în acea zonă: invocarea 
intimităţii. Oamenii plăteau mult pentru intimitate, aşa că 
se simțeau îndreptățiți să şi-o păstreze. Dar exista şi un 
avantaj: câmpul putea să fie folosit şi de elicopterul poliției. 

Jack a trecut pe lângă biserică, îndepărtându-se de locul 
evenimentului de-a curmezişul numeroaselor terenuri care 
fuseseră transformate în parcări. Masa caritabilă oferită de 
Barrowman urma să se deschidă oficial în treizeci de 
minute, mulțimea se aduna şi atmosfera era una de 
nerăbdare colectivă. 

Jack a privit şirurile de maşini ghidate în parcările 
improvizate de nişte adolescenți în veste fluorescente. Sute 
de oameni, binecuvântaţi de sfânta necunoaştere, care nu 
bănuiau nimic din ce urma să se întâmple: o serie 
coordonată de spargeri simultane. 


Pe al treilea rând din față, a şaptea maşină din stânga, 
Mercedesul alb al Betinei se pierdea printre celelalte 
vehicule. Antena era ridicată şi o panglică roşie flutura în 
bătaia vântului. La momentul potrivit, Betina urma să-şi 
găsească maşina şi să plece înainte ca poliția să afle ce se 
petrecuse. 


La pensiunea Fox Hunters exista un apartament. De fapt, 
era un dormitor de două ori mai mare decât celelalte, cu 


canapea şi scaune în jurul televizorului. Era orientat tot cu 
faţa spre sud, iar uşa din spate dădea spre o alee ferită de 
ochii lumii, cu răsaduri îngrijite de flori, o fântână elegantă 
şi o trambulină, pe care micul Anthony Yardley nu o mai 
părăsise de când familia lui se instalase aici. Se distra de 
minune, în timp ce Jessica, lungită în pat, îşi ocupa timpul 
cu jocuri video şi bunătăți comandate la room service. 
Numai pentru părinți nu era deloc o vacanţă: David şi Anne 
Yardley îşi făceau griji în tăcere pentru casa lor, care urma 
să fie devastată de nişte străini, chiar dacă ştiau că e atent 
protejată de poliţişti şi pe dinăuntru şi pe dinafară. În cele 
din urmă avuseseră încredere în inspectorul Gifford şi-i 
încredințaseră casa, convinşi că se afla pe mâini bune. 

David Yardley avea un lanţ de magazine de materiale de 
construcții lângă Croydon. Lăsase afacerea în seama 
băieţilor săi foarte capabili, care aveau acum peste 25 de 
ani. Anne era a doua lui soţie, iar David se mutase în 
Cotswolds datorită profesiei ei de instructor de călărie. 
David era exact opusul lui Jack: un bărbat care-şi urmase 
soția în cariera ei de la est spre vest, nu de la vest spre est, 
cum făcuse Jack. Niciunul dintre ei nu regreta nicio 
secundă hotărârea de a-şi urma soția în celălalt capăt al 
țării. Amândoi erau fericiți în noile cămine, alături de 
oamenii pe care-i iubeau cel mai mult pe lume. Jack îl 
cunoscuse pe David şi-l simpatiza sincer; era un tip 
inteligent şi echilibrat, care cântărea riscurile şi 
recompensele fiecărei decizii. Spre deosebire de oamenii ca 
Barrowman, nu avea pretenția să aibă mereu succes. David 
era un om care eşuase de multe ori înainte să ajungă în 
vârf, învățând din fiecare ratare şi devenind din ce în ce mai 
puternic. 

David era recunoscător că Jack trecuse pe la ei, chiar 
dacă venise doar ca să le repete instrucțiunile. 


— Casa voastră va fi în siguranță, cu atâția poliţişti în 
interior şi în exterior. Vă rog să nu sunați pe nimeni şi vă 
rog să nu spuneți nimănui ce se întâmplă. Unul dintre 
agenții mei va veni şi vă va readuce acasă cât de repede va fi 
posibil. 


Mason şi Bevan stăteau la barul din bucătăria casei 
Yardley, bând apă şi mâncând sandvişuri cumpărate de la 
magazin. Încercau să nu lase nicio urmă, pentru ca atunci 
când membrii familiei se întorceau acasă locul să pară 
neatins. Bevan avusese multe întrebări despre misiune 
prima dată când Gifford şi Mason discutaseră cu ea; nu 
pentru că ar fi fost înspăimântată, ci pentru că voia să 
cunoască toată detaliile şi să ştie exact ce se aştepta de la 
ea. Îl întrebase deschis pe Gifford dacă el credea că „va fi 
destul de bună şi nu-i va dezamăgi”, iar el o asigurase că 
era unul dintre cei mai capabili agenţi cu care lucrase 
vreodată, deşi, în sinea lui, era convins că polițista era prea 
tânără şi prea neexperimentată. 

Mason şi Bevan se instalaseră în bucătărie pentru că 
existau trei căi de ieşire. O uşă interioară ducea în hol, o 
altă uşă dublă dădea într-o grădină interioară vastă, iar a 
treia uşă, din lemn masiv, se deschidea înspre aleea laterală 
- cel mai probabil punct de intrare, pentru că era ferit de 
ochii curioşilor. Totuşi, cea mai importantă uşă din 
bucătărie era cea de sticlă, care dădea spre curte şi oferea o 
privelişte deschisă agenților care se ascundeau în fundul 
grădinii. Era deja descuiată şi larg deschisă, permițându-le 
să intre în viteză. Felul cum Mason şi Bevan se aşezaseră la 
bar făcea parte din plan: în clipa în care totul se punea în 
mişcare, fuseseră instruiți să aibă constant masa uriaşă din 


acolo nici să provoace pe cineva, nici să-i aresteze. Erau 
momeli. Pentru că, în timp ce spărgătorii urmau să-i oblige 
pe înspăimântațţii „soți Yardley” să li se supună, ceilalți 
poliţişti trebuiau să intre prin uşile dinspre grădină, 
surprinzându-i din spate. 

Deocamdată însă, Mason şi Bevan beau apă şi mâncau 
sandvişuri. 

— Deci, ce s-a întâmplat între tine şi sergentul Warr? 

Întrebarea lui Bevan a venit din senin şi Mason a adoptat 
instinctiv o expresie întrebătoare, de parcă n-ar fi ştiut la ce 
se referă colega lui. 

— Erai alt om când te-ai întors de la Oxford, a continuat 
Bevan. Te-a câştigat de partea lui. Pe mine m-a cucerit 
pentru că mi-a vorbit ca şi când aş fi lucrat cu el, nu sub 
comanda lui. A văzut ce contribuţie pot avea şi a spus: „Te 
pricepi de minune la detalii, Bevan”. Fără alte vrăjeli. Asta 
îmi place la el. Nu bagă deloc vrăjeală. 

Bevan şi-a îndesat în gură ultimul sfert de sandviş, 
transmițând că se oprise din vorbit şi acum era rândul lui 
Mason să se exprime. 

— Am avut un diferend de opinie. 

Mason a luat o gură din sticla de apă ca să aibă timp să- 
şi aleagă cuvintele cu atenție. 

— El avea dreptate, eu mă înşelam, a spus râzând. Ştiu 
asta pentru că aşa mi-a spus el. 

Când Mason a râs, ridurile fine din jurul ochilor şi 
zâmbetul sincer l-au transformat, în ochii lui Bevan, dintr- 
un coleg temporar într-o persoană pe care polițista şi-ar fi 
dorit s-o cunoască mai bine. 


Microfonul lui Barrowman s-a trezit la viață, atrăgând 
atenția tuturor celor din cort. Din biserică, Gifford îi auzea 
cuvântarea de deschidere, cu un ecou puternic. 

— Doamnelor şi domnilor, nu o să vă plictisesc prea mult. 
După cum mulți dintre voi ştiu deja, licitația caritabilă 
anuală de la clubul de golf, de acum două săptămâni, s-a 
încheiat brusc pentru că Sally şi cu mine a trebuit să 
plecăm pe neaşteptate. La evenimentul acela se strâng bani 
pentru şcoala specială St. Barnabas din Gloucester, la care 
a mers într-o vreme Mathew. Însă evenimentul de azi nu 
reprezintă o strângere de fonduri, ci un gest de mulțumire 
pentru că ați fost alături de noi când am avut nevoie de voi. 
Însă dacă, totuşi, doriți să dați 20 de lire pentru o halbă de 
bere, oamenii de la St. Barnabas vă vor fi recunoscători. Şi, 
cel mai important, distraţi-vă! În ultima vreme am avut 
parte de numeroase momente sumbre, aşa că merităm cu 
toţii o zi frumoasă. 


Toate cele cinci case vizate se aflau pe o rază de şapte 
kilometri în jurul gării Ascott-under-Wychwood şi toate erau 
supravegheate de echipe de poliţişti ascunşi. Jack făcea 
parte din echipa de lângă casa familiei Yardley. 

În capătul grădinii, familia Yardley avea două coteţe cu 
găini. Erau nişte construcţii joase şi cenuşii, de vreo trei 
metri lățime şi şapte lungime. Nu aveau ferestre, dar aveau 
două uşi care dădeau spre o porţiune cu iarbă, îngrădită, 
cam de mărimea unui coteţ; iar în spatele adăposturilor 
pentru găini mai exista o uşă mică, folosită pentru 
strângerea ouălor când păsările erau afară. În fiecare coteţ 
încăpeau câteva zeci de găini care puteau umbla libere toată 


ziua, dar erau închise noaptea, ca să fie protejate de vulpi şi 
de alte animale carnivore. 

În acel moment, găinile erau toate într-un coteţ, ceea ce 
însemna că echipa lui Jack avea destul loc în celălalt. Deşi 
nu existau ferestre, David Yardley le dăduse permisiunea să 
facă nişte găuri în panourile laterale de lemn. 

Din interior, Jack îi vedea pe Mason şi pe Bevan 
pălăvrăgind şi râzând în bucătăria discret luminată. A 
observat că păreau sincer interesaţi de ce avea fiecare de 
spus şi că-şi luau veseli unul altuia vorba din gură, dând 
dovadă de o uşurinţă în conversație care, de obicei, venea 
doar cu timpul. Jack s-a gândit fără să vrea că ar forma un 
cuplu simpatic, dacă Mason s-ar fi putut ridica vreodată la 
standardele extrem de înalte ale lui Bevan. 

În fața casei, un singur agent urmărea filmările de la cele 
trei camere de supraveghere ale familiei Yardley, aflate chiar 
sub sistemul de jgheaburi, care se roteau şi acopereau astfel 
tot terenul. 

Asta se întâmpla cu două ore înainte ca Jack, laolaltă cu 
celelalte patru echipe ascunse, să primească apelul pe care-l 
aşteptau cu toții. 

Camerele de supraveghere de la gara Wychwood şi cele 
montate în copaci de-a lungul drumului B4437 pentru a 
monitoriza semafoarele temporare neautorizate au surprins 
o secvență de imagini interesante. În jurul orei 13:00, un 
Mercedes argintiu A-Klasse a luat trei bărbaţi, toți purtând 
şepci de baseball, de la trenul de Oxford. În momentul în 
care a trecut pe lângă camerele ascunse de pe B4437, 
Mercedesul era însoțit de doi indivizi urcați pe o motocicletă 
Ducati Streetfighter V4 roşie, cu genţi de şa personalizate. 
Acest lucru a fost observat, dar nu a fost considerat relevant 
până când exact aceeaşi secvenţă a avut loc şi în jurul orei 
14:00. Un Mercedes argintiu A-Klasse a luat trei bărbați, toți 
purtând şepci de baseball, de la trenul de Worcester. La fel, 


când a trecut pe lângă camerele ascunse de pe B4437, 
Mercedesul era însoțit de doi indivizi urcați pe o motocicletă 
Ducati Streetfighter V4 roşie, cu genţi de şa personalizate. 
Pilotul celui de-al doilea Ducati purta, se vedea foarte clar, 
pantofi Adidas NMD cu talpă roşie. 

Era ora 14:37 şi doisprezece oameni din exterior, care 
aveau la dispoziţie patru vehicule de fugă, se aflau acum 
undeva în interiorul zonei monitorizate din jurul celor cinci 
case vizate. Jack bănuia că nici Betina şi nici Alberto nu ar 
fi sosit împreună cu subalternii lor, mai mult ca sigur se 
aflau deja acolo de câteva zile, aşa că numărul membrilor 
din bandă trebuie că era de paisprezece. Jack a trimis un 
ultim mesaj înainte să interzică orice comunicare prin 
stațiile radio: 

— Trebuie să presupunem că ceilalți membri ai bandei 
sunt deja aici şi că vor fi folosite şi alte vehicule. Nu luați 
nimic de bun! Rămâneți alături de echipele voastre! Nu vă 
despărțiți! Mult noroc! 

Nimeni n-a răspuns, potrivit protocolului, dar, în coteț, 
sergentul McDermott, secunda lui Jack, i-a repetat în 
şoaptă cuvintele - „mult noroc” —, făcându-i şi pe ceilalți 
poliţişti să le repete. Jack ştia că toate celelalte echipe 
implicate în operaţiune făcuseră acelaşi lucru. 

Apoi... tăcere. 

Polițistul care urmărea filmarea de la camerele de 
supraveghere ale familiei Yardley a raportat că în fața casei 
totul era în ordine, la fel şi pe laterale. Iar Jack vedea bine 
toată partea din spate. 

Dar dacă ar fi privit imaginile CCTV de la casa de alături, 
agentul ar fi văzut patru umbre înaintând rapid, folosind 
frunzişul des ca ascunzătoare. Nu se grăbeau. Au sărit 
gardul lateral, pe sub crengile bogate, şi apoi s-au strecurat 
de-a lungul acestuia până au ajuns pe aleea secundară a 
casei Yardley. Erau, aşa cum îşi propuseseră, invizibili. 


Umbrele dansânde ale crengilor ascundeau o pereche de 
bocanci greoi, un braț, o rangă... 

În stânga uşii de la bucătărie era o mică fereastră opacă, 
de vreo treizeci de centimetri înălțime şi cincisprezece 
lăţime. O lumină s-a aprins în încăperea respectivă şi s-a 
auzit sunetul distinct al cuiva care urina. Mason se dusese 
la toaletă. 

În bucătărie, Bevan stătea la bar, împăturindu-şi ordonat 
punga de chipsuri şi vârând-o în cutiuța pentru sandviş. 
Uşa micii toalete s-a deschis şi Mason a apărut de-acolo 
ştergându-şi mâinile ude pe pantaloni. În aceeaşi fracțiune 
de secundă, uşa laterală s-a deschis brusc şi un bărbat înalt 
şi uscăţiv l-a lovit pe Mason în cap, pe la spate, cu o rangă, 
lăsându-l lat la pământ. Mascatul s-a repezit apoi la Bevan 
înainte ca ea să-şi dea seama ce se întâmplase, a prins-o de 
gât şi a trântit-o de uşa congelatorului atât de tare încât 
frigiderul s-a zgâlțâit în firida lui. 

Bevan îşi concentra privirea asupra individului din faţa ei, 
dar, cu vederea periferică, a observat încă trei mascaţi dând 
trupul lui Mason din drum ca să poată închide uşa - iar 
apoi l-a văzut pe Jack alergând în fruntea echipei şi intrând 
pe uşile descuiate care dădeau în curtea interioară, în timp 
ce din stația radio se auzea glasul disperat al agentului care 
supraveghea sistemul de securitate video: 

— Au intrat! O, Doamne, au intrat! Sunt patru înăuntru. 
Repet, patru înăuntru. 

Toate astea păreau să se întâmple cu încetinitorul şi, 
până când creierul ei a fost în stare să evalueze situația în 
ansamblu, Bevan s-a pomenit cu spatele la individul 
mascat, care o strângea de gât şi o împungea cu ranga atât 
de brutal, încât simțea că aceasta îi străpunsese pielea şi i 
se blocase dureros între coaste. 

Trei dintre mascaţi au ieşit în fugă pe uşa laterală, urmați 
de toată echipa lui Jack, în afară de un singur agent. 


McDermott s-a dus direct la Mason, a verificat dacă mai 
trăieşte, l-a întors pe o parte şi a apăsat pe rana deschisă 
din craniul acestuia, ca să oprească sângerarea. Balta care 
se scursese din capul lui Mason acoperea din ce în ce mai 
mult din podeaua bucătăriei şi era presărată cu aşchii mici 
şi albe, despre care Bevan bănuia că sunt fragmente de 
craniu. Expresia ei îi spunea lui Jack că Mason e în pericol 
de moarte şi trebuie transportat urgent la spital. 

Jack stătea în fața uşii deschise şi vorbea direct cu 
individul mascat din spatele lui Bevan. 

— Acum totul depinde de mine şi de tine - pentru că tu 
eşti cel care poate face ca lucrurile s-o ia razna, iar eu sunt 
cel care te poate lăsa să scapi. Am prins celelalte patru 
bande, aşa că sunt mulțumit. Dar, dacă ai de gând să scapi, 
să ştii că timpul se scurge, pentru că în câteva secunde vor 
sosi întăririle. 

Deşi Jack emana aerul celui mai încrezător om din lume, 
era conştient de faptul că bărbatul care amenința s-o 
strângă acum de gât pe Bevan putea fi foarte bine acelaşi 
care, cu vreo opt luni mai înainte, îi strivise osul hioid unui 
tovarăş de-al său. Mascatul a făcut un pas spre uşa laterală, 
iar Jack s-a mişcat odată cu el, tăindu-i calea. 

— Dacă pleci, pleci singur, a zis Jack. Nu te las să ieşi de- 
aici cu ea. 

Ochii întunecați şi amenințători ai lui Jack aproape că nu 
clipeau, în timp ce individul mascat se uita ba la el, ba la 
uşa deschisă. Jack ştia că infractorul se băgase singur la 
colț, dar mai ştia şi că aceea era o poziție periculoasă pentru 
un animal înspăimântat. Dacă era să se comită vreo 
greşeală, acela era momentul. Mascatul a mai făcut câțiva 
paşi spre uşa deschisă, ținând-o pe Bevan atât de strâns de 
gât încât era nevoită să se mişte pe vârfuri. Bevan a întors 
puţin capul, creând un mic spaţiu între traheea ei şi brațul 


îndoit al bărbatului, ca să poată înghiți cu disperare o gură 
de aer. 

Bărbatul a ridicat ranga, a întins-o spre Jack şi a şoptit 
trei cuvinte: 

— Eu sunt şeful. 

În clipa aceea, lui Jack i-a îngheţat sângele în vene, 
amintindu-şi glasul tremurător al lui Mathew care povestise 
cum fusese bătut, la nesfârşit, de „Oberyn Martell”. Ultimele 
cuvinte pe care i le adresase lui Mathew fuseseră „Eu sunt 
şeful”. Bărbatul care ţinea brațul în jurul gâtului lui Bevan 
şi avea în mână o rangă era Alberto Barro. Individul era 
veriga slabă de care aveau nevoie ca să-l zdrobească pe De 
Voe. Jack a încercat să-şi păstreze calmul de dragul lui 
Bevan. 

Mascatul şi-a luat brațul de pe gâtul lui Bevan şi a prins- 
o zdravăn de păr. Mişcarea a durat mai puţin de o secundă, 
dar un polițist mai experimentat ar fi folosit-o ca să se 
elibereze. În schimb, Bevan a rămas încremenită, holbându- 
se la Jack, aşteptând ca acesta să-i spună ce să facă. Nu 
avea deloc instinct de polițist, instinct de supraviețuire. Se 
baza în întregime pe Jack ca s-o salveze. Şi-a dat seama că o 
judecase greşit. Îşi dorea ca poliţista să se afle în continuare 
la computerul ei, înconjurată de pateuri. 

Mascatul a tras-o pe Bevan în spate şi apoi a smucit-o în 
față, ținând-o în continuare de păr. Fata s-a strâmbat de 
durere, dar a reuşit să nu urle. 

Jack nu era îndeajuns de aproape ca să încerce s-o 
apuce, nici pe ea, nici pe bărbatul despre care acum era 
convins că e Alberto Barro. Mascatul a făcut semn cu ranga 
întinsă în lateral, transmițându-i lui Jack că trebuia să se 
dea la o parte din uşă. Jack s-a prefăcut că se supune, dar, 
mişcându-se spre stânga, a înaintat discret. Când 
infractorul a văzut că poate ieşi fără probleme, a tras-o pe 
Bevan cu violenţă la piept, apoi a aruncat-o din nou înainte, 


de data asta dându-i drumul. Ea a ajuns în braţele lui Jack, 
forțându-l s-o prindă şi oferindu-i mascatului timp să fugă. 
Jack a stabilizat-o pe Bevan, repunând-o pe picioare, apoi s- 
a repezit afară. 

Casa familiei Yardley se afla la capătul unei alei scurte cu 
pietriş de-a lungul căreia Jack vedea clar până în stradă. În 
direcția aceea nu fugea nimeni. În schimb, o poartă încuiată 
din spatele casei se zgâlțâia ca şi cum cineva tocmai ar fi 
sărit peste ea. Jack a sărit şi el poarta şi a luat-o la fugă pe 
drumul desfundat din spatele ei. După ce a alergat preț de 
vreo treizeci de secunde în linie dreaptă, Jack şi-a dat 
seama că nu ajungea niciunde. Habar nu avea unde ducea 
drumul şi, la stânga şi la dreapta, câmpurile erau pline de 
căpițe de fân, nişte ascunzători perfecte. Era pe urmele unei 
fantome. 

Furios pe sine însuşi, Jack a dat să se întoarcă pe unde 
venise. Cu o secundă prea târziu, dintr-un tufiş din spatele 
lui a auzit un foşnet de frunze, iar când s-a întors s-a izbit 
direct de ranga greoaie. Jack a căzut pe spate, cu ochii la 
silueta mascatului care plutea acum deasupra sa. Bărbatul 
şi-a rotit ranga în mână. Se juca, îşi tachina prada - jocul 
lui favorit. Apoi şi-a scos telefonul mobil şi i-a trimis Betinei 
un mesaj: 


E o capcană. Fugiți. 


Apoi, în timp ce infractorul a ridicat ranga ca să-l omoare, 
Jack a şoptit ceea ce credea vă vor fi ultimele sale cuvinte: 

— Alberto Barro. 

Mascatul a rămas cu ranga ridicată, în mijlocul loviturii. 
Bărbatul şi-a dezvăluit figura şi a izbucnit în râs: 

— Bravo ţie! Şi ce-o să faci, o să mă arestezi? 

În timp ce vederea i se tulbura, singura speranță de 
supraviețuire a lui Jack era acum ca individului să-i placă 


atât de mult să se audă vorbind încât să continue să-l ia 
peste picior până când soseau întăririle. Agresorului i-a 
bipăit mobilul. Era Betina: 


În siguranță. 


Alberto a zâmbit. 

— Să-ţi spun înainte să te omor. Nu ne-ai prins deloc. Ai 
prins carnea de tun. Oameni neînsemnați, care nici măcar 
nu ştiu pentru cine lucrează. 

Lui Jack i s-a limpezit oarecum vederea şi, cu adrenalina 
curgându-i în mare viteză prin corp şi amorțindu-i durerea 
de la cap, a spus direct: 

— Michael De Voe. 

A văzut cum silueta din fața lui se îndreaptă şi se 
tensionează. Jack a zâmbit. Nu-i vedea expresia, dar acum 
Alberto aflase că poliția ştia, de fapt, pentru cine lucrează 
acei oameni neînsemnațţi. lar dacă ştia asta, ştia tot. Deşi 
Alberto ținea ranga în mână, glasul i-a tremurat de frică: 

— Cine eşti tu? 

Jack a rostit pe un ton profund şi egal: 

— Jack Warr. 

Jack încă îşi închipuia că va muri, dar era hotărât ca 
numele lui să devină o stafie care să-l bântuie pe Alberto 
Barro pentru tot restul vieţii. Acum, când ranga nu-l mai 
amenința imediat, timpul a încremenit suficient de mult 
pentru ca Jack să şi le imagineze cu claritate pe Maggie şi 
pe Hannah. A zâmbit şi s-a concentrat asupra ultimei lui 
amintiri, atât de frumoasă şi de plină de iubire. 

Dintr-odată, cineva l-a strigat pe nume pe Jack, 
determinându-l pe Alberto să o ia la fugă pe câmp, urmat în 
goană de mai mulți agenți mânați de un val de adrenalină. 
Cineva a îngenuncheat lângă Jack - habar nu avea cine —, 
iar oamenii săi l-au asigurat că totul va fi bine. 


Evenimentul caritabil organizat de Barrowman era 
zgomotos şi agitat: exact lucrul de care avea nevoie această 
comunitate traumatizată în mod sistematic. La cortul cu 
bere era înghesuială, formaţia de pe scenă cânta o melodie 
cunoscută şi zumzetul surd al vocilor umplea aerul din jur. 
Apoi, atmosfera s-a deteriorat brusc, acoperită de zgomotul 
a două tipuri de sirene venind din mai multe direcții. Maşini 
de poliție şi ambulanțe. Totul s-a oprit dintr-odată şi 
oamenii au privit cum zeci de girofaruri albastre treceau în 
trombă pe lângă ei. 

Barrowman a dat fuga, instinctiv, spre biserică - era 
singura persoană care se mişca din toată marea de oameni 
încremeniți, care se întrebau ce naiba se întâmplă. 

La un kilometru distanţă, pe unul dintre câmpuri, Betina, 
îmbrăcată ca o turistă, cu o eşarfă şi cu ochelari de soare, 
îşi croia drum prin mulțimea de maşini spre Mercedesul ei, 
cu panglica roşie de la antenă fluturând în vânt. 

În timp ce Barrowman se ducea glonț într-o direcţie, 
agentul Oaks fugea cu sufletul la gură în cealaltă, 
străbătând arena de dresaj, urmărind un bărbat îmbrăcat 
tot ca un turist, dar cu nişte încălțări distincte, nişte pantofi 
de sport cu talpă roşie. 

Individul o luase imediat la goană atunci când Oaks îl 
abordase în legătură cu încălțările. 

Oaks era fascinat de dungile roşii pe care le avea în fața 
ochilor la fiecare pas. Ăsta era Omul cu Adidas! 

Barrowman l-a văzut pe Oaks, a schimbat direcția şi a 
pornit direct spre acesta. Arena era acoperită de un strat 
gros de rumeguş şi avea pe margini căpiţe de fân ca să 
amortizeze eventualele căzături ale călăreţilor. Dincolo de 


căpițe, gardurile metalice erau prinse între ele cu sârmă. 
Din cinci în cinci garduri, unul era lăsat liber ca să permită 
trecerea ambulanțţei, la nevoie, şi a maşinii primarului când 
acesta urma să  înmâneze câştigătorilor medaliile. 
Barrowman ştia unde se aflau gardurile libere pentru că era 
preşedintele comitetului de sănătate şi securitate. S-a 
strecurat printr-un spațiu liber din îngrăditura arenei şi a 
mers calm prin spatele căpițelor de fân, intrând pe 
traiectoria bărbatului pe care-l alerga Oaks. Când a ajuns 
pe căpița de fân de lângă Barrowman, Omul cu Adidas era 
atât de concentrat să sară peste gradul de metal încât nici 
nu a văzut pumnul lui Barrowman până nu l-a izbit în falcă. 
Individul a căzut pe spate, în rumeguş, inconştient. Oaks s- 
a oprit brusc, sprijinindu-şi mâinile pe genunchi, încercând 
să-şi recapete răsuflarea. 

— Ei sunt? a întrebat furios Barrowman. 

Oaks a dat din cap. Barrowman nu mai avea întrebări 
pentru un subordonat ca Oaks, aşa că şi-a continuat 
drumul spre biserică. Gifford urma să-şi mănânce papara 
pentru că nu-l informase! 

Omul cu Adidas a început să se zvârcolească şi să geamă, 
apoi şi-a dus o mână la cap. Oaks i-a pus repede o cătuşă, l- 
a răsucit cu fața în jos şi i-a imobilizat ambele mâini. 

— Cum te cheamă? a zis Oaks. 

— Nu engleză, a răspuns bărbatul. 

— Bravo, a zis Oaks. Nu mi-ar plăcea să-mi faci 
reclamaţie pentru că te-am făcut jegos mic şi urât. 

Într-un acces de furie, Omul cu Adidas a ridicat un 
genunchi şi a încercat să se întoarcă înapoi cu fața în sus, 
dar Oaks l-a țintuit la pământ. 

— Deci ai înțeles ce-am spus, a rânjit polițistul. 

Oaks i-a citit drepturile, apoi a aşteptat întăriri, ştiind că 
nu era prudent să-l mute pe arestat de unul singur. 


Biserica era împărțită în două zone. Când a intrat hotărât 
pe uşa principală, Barrowman a fost întâmpinat de o 
atmosferă de eficiență calmă - poliţiştii se ocupau de copiii 
pierduţi şi oamenii de pe ambulanţă îi îngrijeau pe cei care 
făcuseră insolație şi pe bătrânii cărora li se făcuse rău. Dar 
Barrowman auzea zumzetul discuţiilor din cea de-a doua 
zonă, aflată în spatele încăperii respective şi ascunsă de 
ochii curioşilor în spatele unei perdele. Aşa că s-a dus într- 
acolo. 

A tras perdeaua la o parte şi a văzut un şir de ecrane 
conectate la sistemele de supraveghere video din 
împrejurimi, monitorizate de o echipă de şase poliţişti, în 
timp ce Gifford stătea în fața câtorva table pe care erau 
aşternute o mulțime de informaţii. Barrowman nu pricepea 
nimic din toate astea - până când a descoperit o hartă cu 
cele cinci proprietăți vizate încercuite şi cu cele mai 
probabile drumuri de evadare marcate. Cinci case urmau să 
fie jefuite şi lui nu-i spusese nimeni nimic! 

Barrowman plănuia să-i tragă o săpuneală serioasă lui 
Gifford, dar s-a oprit brusc când l-a văzut pe Jack intrând 
val-vârtej, învinețit şi plin de sânge. Avea un bandaj 
însângerat la ceafă şi gulerul cămăşii îi era şi el pătat. 

— Am prins-o pe Betina Barro? a urlat el. Pe cine am 
arestat? Nume! Haideţi! Dar pe tipul cu Adidas NMD l-am 
prins? 

S-a oprit preţ de o clipă ca să-şi recapete suflul, în timp 
ce Barrowman şi Gifford se uitau la el uluiți. 

— Alberto mi-a scăpat. A spus că nu i-am prins pe toți... 
i-a dat mesaj... 

Jack s-a clătinat pe loc, dar apoi şi-a revenit iute. 

— Nu-i pasă decât de... N-ar fi scris altcuiva. Trebuie să fi 
fost Betina. 

Gifford a luat un scaun, l-a prins pe Jack de braț şi l-a 
aşezat lângă un polițist aflat în dreptul ecranelor cu 


imaginile CCTV. Acesta a arătat pozițiile caselor vizate şi 
locurile unde avuseseră loc arestările. Cu excepţia lui 
Alberto Barro, toți ceilalți membri ai bandei aflați la casele 
vizate fuseseră arestați. 

— N-are niciun sens, a mormăit Jack mai mult pentru 
sine încercând cu disperare să pună informaţiile cap la cap. 
Era aici. El i-a trimis un mesaj, sunt convins de asta. Şi ea 
i-a răspuns. Aşadar, unde e? Dacă nu a fost la niciuna 
dintre casele vizate, unde mama dracului era Betina Barro? 

Apoi şi-a amintit ceva esențial şi i-a venit o idee 
îngrozitoare. 

— Barro a zis că oamenii lui sunt „carne de tun”. 
Doamne! Dacă totul a fost o înşelătorie? 


Emil Borreson era un suedez care se ocupa cu vânzarea de 
Bitcoin şi locuia într-o vilă cu şapte dormitoare, aflată pe o 
moşie de 20.000 de metri pătrați de lângă Chipping Norton. S- 
a aşezat la birou, cu degetele tremurându-i deasupra 
tastaturii laptopului. Rezemată de veioza în stil Art Nouveau 
era o fotografie polaroid a unei femei plângând 
înspăimântată, care stătea pe podeaua unei încăperi scăldate 
în întuneric. Pozele înrămate de pe birou sugerau că femeia 
era soția lui Borreson, sau cel puţin partenera lui de viață. În 
imagine se mai vedea o pereche de picioare, încălțate cu nişte 
pantofi Adidas NMD. Acelaşi bărbat stătea acum lângă Emil, 
privind cercul care se rotea în mijlocul ecranului laptopului. 

Betina era la câțiva metri mai încolo, cu mobilul în mână, 
dar ignorând faptul că acesta bâzâia. Avea douăsprezece 
mesaje vocale de la Alberto şi, în cele din urmă, a ascultat 
unul dintre ele. 


„— Răspunde când te sun! Eu am scăpat. Tu? Ai spus că 
eşti în siguranță — de ce nu-mi răspunzi?” 

Apoi altul: 

„— Poliția ne aştepta la fiecare casă, trebuie doar să ştiu 
că eşti OK. De ce nu... Dacă sunteţi poliţişti, răspundeți. 
Răspundeţi sau... o să omor pe cineva. Care eşti acolo? Unde 
e sora mea?!” 

Şi încă unul: 

„— Betina, dacă nu eşti cu polițaii şi te afli în siguranță, 
răspunde! Sau m-ai trădat cumva, Betina? Ştiai că vin? Te 
rog, nu-mi spune asta... Te rog! Asta face nenorocitul de De 
Voe! Şi tu îi permiți! Când am devenit eu carne de tun, târfă 
nemernică? Poliţia are numele tău, Betina. Au numele tău, 
aşa că nu eşti deloc în siguranță. Roagă-te să te găsească ei 
înaintea mea, surioară dragă. Pentru că, dacă m-ai trădat, o 
să-ți tai gâtul, lua-te-ar dracu, aşa soră cum îmi eşti tu!” 

Betina a ascultat mesajele vocale fără nicio expresie pe 
chip. 

Omul cu Adidas i-a făcut semn Betinei de la birou. Cererea 
lui Borreson de a încasa cele 20 de milioane de lire în 
criptomonede fusese aprobată şi banii erau acum în curs de 
transfer spre un alt cont. Betina i-a scris lui De Voe: 


Ajung la tine în scurt timp. 


— Vă rog... 

Glasul lui Borreson era o şoaptă. Bluza i se pătase la 
subsuori de transpiraţție. Se holba la chipul înspăimântat al 
soției sale din fotografie. 

— Vă rog! Daţi-mi-o înapoi. 

Betina l-a asigurat pe Borreson că soția lui era în viață. 
După ce plecau de la el de-acasă, urmau să se întoarcă în 
locul unde era prizonieră şi să-i dea drumul. Betina i-a luat 


laptopul şi telefonul mobil şi a pus pe birou, în faţa lui, o 
cameră mică de filmat. 

— Dacă te mişti de la birou până intră soția ta pe uşă, am 
s-o omor. Dacă suni la poliție, am s-o omor. 

Borreson a răspuns că pricepuse. A repetat-o la nesfârşit. 

— Sunt convinsă că ai priceput, domnule Borreson, a spus 
Betina. 

Betina şi Omul cu Adidas auzeau în depărtare sirenele, dar 
Jrunzişul des nu le permitea să vadă girofarurile albastre. 
Betina l-a instruit pe Omul cu Adidas să arunce hainele pe 
care le purta şi să se întoarcă la motocicleta lui. El a întrebat 
când îi vor da drumul femeii, dar Betina a subliniat că nu mai 
era timp. 

— Sunt pe urmele noastre. Trebuie să fugim. Acum. Să-i 
găsească poliția pe amândoi. 


Agentul care monitoriza camerele de supraveghere trecea 
de la un ecran la altul, de-a lungul drumului de plecare 
prestabilit, care trecea pe lângă gara Ascott-under- 
Wychwood şi pe lângă semafoarele temporare. 

Nimic. 

Jack a scuturat din cap. 

— Nu, nu vor pleca pe acelaşi drum pe care au venit. Mai 
ales acum, când ştiu că suntem pe urmele lor. 

Nu se putea gândi decât că Betina, Alberto şi Omul cu 
Adidas se îndepărtau din ce în ce mai mult, cu fiecare clipă. 

— Găsiți-mi un alt drum! 

Cadrele s-au tot schimbat până când... 

— Stop! 

Lui Jack nu-i venea să creadă ce vedea. Mercedesul alb al 
Betinei! 


— Urmăriţi maşina aceea şi trimiteți-mi în permanență 
coordonatele pe mobil. Avem un elicopter? 

Gifford s-a uitat la el ruşinat şi a spus că elicopterul 
fusese redirecționat spre un alt caz mai urgent, în ultima 
clipă. 

— Atunci contactaţi elicopterul pentru turişti de pe 
terenul cel mai îndepărtat! s-a răstit Jack. Am nevoie de el 
la sol până ajung acolo! 

Jack a luat-o la goană de parcă viața lui depindea de asta. 
Nu avea de gând să se lase păcălit de Betina şi Alberto 
Barro, şi nici de Omul cu Adidas, indiferent cine urma să se 
dovedească a fi acesta. În timp ce alerga, se trezea din 
amețeală şi apoi mintea i se tulbura la loc. Craniul îi 
zvâcnea sub bandajul însângerat şi gândurile i se mişcau la 
fel de repede ca picioarele. Cum mama dracului banda lui 
De Voe o luase înaintea poliției? Ştiau oare că sunt 
supravegheați sau pur şi simplu jucaseră la noroc? Dacă 
Betina îl văzuse pe Jack în Cotswolds - nu astăzi, ci cu 
câteva zile sau săptămâni mai devreme - şi-l recunoscuse 
când el se dusese sub acoperire la magazin sub identitatea 
lui Richard Delaware? Dacă De Voe ştiuse de la bun început 
că Jack era polițist şi tot eşecul era din vina lui? 

În faţă, Jack a zărit elicopterul rotindu-se în bătaia 
vântului înainte de a cobori vertical şi a se balansa cuminte 
până pe iarbă. 


O motocicletă Ducati Panigale de culoare bleu s-a 
apropiat de o intersecție de pe un drum lăturalnic pustiu. În 
stânga ei era o curbă strânsă, aşa că pilotul s-a gândit că 
nu are încotro decât să se oprească, deşi drumul era liber. 
Înainte de a porni din nou, l-a văzut pe Alberto ieşind în fața 


lui, cu o mână ridicată şi un zâmbet larg pe față. 
Motociclistul a ridicat instinctiv vizorul, presupunând că 
Alberto avea nevoie de ajutor. Alberto părea spăşit, ca şi 
cum s-ar fi rătăcit şi avea nevoie să afle încotro s-o apuce, 
dar când a ajuns aproape de pilot l-a pocnit prin casca 
întredeschisă. Trupul pilotului s-a cutremurat repetat, 
pradă unor convulsii. Apoi Alberto şi-a retras mâna în care, 
între arătător şi degetul mijlociu, avea un cuțitaş. Alberto a 
prins apoi motocicleta în timp ce cadavrul pilotului se 
prelingea uşor la pământ. I-a scos casca, a şters sângele din 
interior, s-a urcat pe motocicletă şi a demarat în trombă. 


În timp ce coordonatele Mercedesului erau actualizate, lui 
Jack îi bâzâia telefonul în buzunar. Jack s-a urcat în spatele 
elicopterului şi şi-a pus căştile pe urechi. Pilotul nu avea 
nicio idee despre ce se întâmpla: i se spusese doar că 
elicopterul fusese rechiziționat de poliție şi că trebuia să 
urmeze instrucțiunile ofițerului de la heliport. Nu se 
aşteptase să-l vadă pe Jack, cu rana lui de la cap şi cu 
gulerul îmbibat de sânge. 

Jack i-a întins telefonul mobil şi a rostit trei cuvinte pe 
care, în şaptesprezece ani de poliție, nu le rostise niciodată: 

— Urmăreşte maşina aia! 


CAPITOLUL 24 


Norvegianul Bjarne Kristiansen era un pilot de elicopter 
rezervist care, în ultimii câțiva ani, îşi câştigase existența 
zburând pe acelaşi petic de cer, repetând acelaşi text despre 


atracțiile locale şi locurile de interes sau ducându-i pe 
oameni dintr-un loc într-altul, ca un taxi. Nu se putea 
plânge de bani, dar munca i se părea frustrantă, pentru că 
aparatul său EC120 Colibri era capabil de multe alte 
lucruri. Era mândru de abilitățile lui şi putea face mult mai 
multe cu aparatul de zbor, însă nu avusese niciodată ocazia 
- până în seara aceea. 

Bjarne a vârât mobilul lui Jack între coapse, ca să vadă 
ecranul, şi a decolat, cuprins de un val de adrenalină pe 
care nu-l mai simțise de foarte mult timp. După ce a ridicat 
elicopterul de la sol, a accelerat, zburând atât de jos încât 
Jack ar fi putut să jure că elicea o să decapiteze oamenii din 
mulțime. Bjarne a urmat coordonatele actualizate în 
permanenţă de-a lungul drumurilor lăturalnice paralele cu 
A429. 

— Presupun că se îndreaptă spre M4, a zis el. 

— La asta ne şi aşteptam. Dar ar fi bine să-l ridici puţin. 
Nu vreau să se prindă că suntem aici, i-a spus Jack. 

— Nu-ţi face griji, e silențioasă ca un şoricel. Nici nu vor 
şti ce-i loveşte, l-a asigurat Bjarne. 

După ce Mercedesul Betinei a intrat pe M4, sistemul 
CCTV de la biserică a început să recepționeze imagini mai 
clare cu maşina. Jack i-a spus lui Bjarne să-i trimită lui 
Gifford datele sale de contact, pentru ca Jack să-şi 
recupereze mobilul şi să sune pe cineva. 

Ridley era într-una dintre cele patru maşini fără însemne 
polițieneşti de lângă intersecțiile aflate la vest de M25. Şi el 
primea actualizările trimise direct de Gifford şi, deşi 
deocamdată se părea că Mercedesul va rămâne pe M4 până 
la intersecția cu M25, Ridley nu voia să-şi concentreze toate 
resursele către această variantă până când nu ştia cu 
certitudine. Betina avea foarte multe ocazii să iasă de pe 
autostradă şi să dispară. După scurta lor şedinţă strategică, 
Jack a schimbat repede subiectul. 


— Vă rog să-mi faceți o favoare, domnule... 

Însă Ridley ştia ce voia să-l roage Jack. 

— Inspectorul Mason se află în comă indusă. Are o 
fractură de craniu - are capul zdrobit; i se va pune o 
plăcuţă. Dar e stabil, îl vor ţine sedat până când se va 
reduce inflamaţia cerebrală, apoi vor vedea ce e de făcut. 
Bevan e cu el şi e OK. 


Din uşa secţiei de terapie intensivă, Lee privea cum 
medicii se învârt în jurul lui Mason. Bevan stătea într-un 
colț, ca să nu-i încurce. Mai multe aparate monitorizau 
semnele vitale ale lui Mason, unul îi sufla aer în plămâni şi 
altul îl hidrata. Corpul lui nu avea altceva de făcut decât să 
se vindece. 

Lui Lee îi era imposibil să-şi ascundă furia. Cazul îi 
scăpase din mână pentru că se lăsase distras de conflicte. 
Toată chestia era numai din vina lui Jack pentru că... ei 
bine, dacă nu era, atunci era din vina lui Lee, iar el nu 
putea suporta acest gând. Faptul că Mason aproape că-şi 
pierduse viaţa nu putea fi vina lui. 

O asistentă a intrat în salon cu un aparat portabil pentru 
radiografii şi Lee a zărit-o pe Hearst venind spre el pe 
coridor, într-o clipă, inspectorul şi-a recăpătat atitudinea 
profesionistă. 

— Mai bine mă întorc la secție, i-a spus şefei sale. 

Hearst i-a pus o mână hotărâtă pe umăr. 

— N-am venit ca să te târăsc înapoi. Stai aici cât vrei. 

De fapt, Lee nu mai voia să rămână lângă Mason, pentru 
că se simțea vinovat. Şi furios. Voia să se întoarcă la muncă. 
A clătinat din cap. 


— Deocamdată îl veghează Bevan. Sunt convins că dacă 
se trezeşte preferă s-o vadă pe ea decât pe mine. 

Hearst a încuviinţat. 

— E-n regulă. 

În drum spre ieşire, Hearst i-a oferit lui Lee cele mai 
recente informații: 

— Avem şapte dube, dintre care două cu gratii, aflate în 
parcare, pline cu arestați. Va trebui să-i înghesuim în celule, 
dar asta e situația. Avem şi câțiva fugari, pe care-i urmărim 
spre Londra. Dar până pleacă de la noi şi ajung la Met, va 
trebui să-i luăm la întrebări. 

— Cine sunt fugarii? a întrebat Lee. 

— Fraţii Barro, a răspuns Hearst. Iar dacă aş fi fost genul 
suspicios, aş bănui că lucrul ăsta era plănuit dinainte. 

Din nou bănuielile lui Lee s-au îndreptat spre Jack. 
Instinctul lui nu se putea debarasa de ideea că Jack se afla 
în tabăra răufăcătorilor sau, poate, în ambele tabere. Hearst 
i-a ghicit gândurile. 

— Verific personal toți oamenii pe care-i las să intre la 
mine în secție, inspectore Lee. Inclusiv pe tine şi pe Mason. 
Jack Warr e soi bun. Dar ştii şi tu cum sunt băieții ăştia de 
la Londra: nu cunosc sensul cuvântului diplomație. Haide, 
am nevoie de un ofițer superior care să conducă 
interogatoriile. 


Noile informaţii pe care Ridley i le transmitea lui Jack au 
devenit dintr-odată extrem de sumbre: 

— Stai puţin, Jack, primesc veşti noi. 

Jack a aşteptat în timp ce inima îi bătea din ce în ce mai 
repede. 


— Doamne Dumnezeule! Jack, eşti pe recepţie? Tocmai 
am aflat că o motocicletă a fost furată. Pilotul a murit. 

Jack nu-l auzise niciodată pe Ridley atât de posomorât. A 
oftat profund. 

— Ăsta e Alberto. N-are cum să fie altcineva. 

— E o Ducati Panigale blue, a continuat Ridley pe un ton 
resemnat. Acum o căutăm. 

— Se îndreaptă spre De Voe, a zis Jack. Ştie că De Voe l-a 
trădat, pentru că aşa i-am spus eu. 

— Şi Betina? a întrebat Ridley. 

— Nu, ea e mai deşteaptă. Ea va... mi-a spus când eram 
la magazin, domnule! Mi-a spus că pleacă în Argentina. 
Dacă e adevărat, atunci se îndreaptă spre Heathrow! 
Domnule, opriți-o pe Betina; eu mă duc după Alberto. 

La sol, Ridley îşi croia drum spre Betina, în timp ce 
Bjarne încerca să obțină permisiunea de aterizare pe 
heliportul din Battersea. La stația radio s-a mai auzit un 
mesaj: 

— Motocicletă Ducati abandonată lângă stația de metrou 
Ealing Broadway. Repet, motocicletă Ducati abandonată 
lângă Ealing Broadway. 

Unde e cea mai apropiată maşină a poliției? se întreba 
Jack înnebunit. E oare cineva la sol, în Ealing? Ştia că dacă 
Alberto intra la metrou îl puteau pierde - indiferent dacă 
acolo existau camere de supraveghere sau nu. 

Jack s-a răsucit spre Bjarne, disperat să-l prindă pe cel 
care încercase să-l omoare. 

— inta noastră se urcă în metroul de pe magistrala 
District Line şi se duce spre Chelsea. 

Bjarne s-a încruntat. 

— Nu pot ateriza decât pe heliportul Battersea, amice. De 
la podul Battersea mai ai de alergat vreo cinşpe minute. 

Jack a simțit cum se descurajează. Normal! Era într-un 
nenorocit de elicopter zburând deasupra unei metropole; 


Bjarne nu putea ateriza pur şi simplu în mijlocul unei străzi 
aglomerate. Jack l-a sunat pe Ridley şi a cerut o maşină, 
orice maşină, care să-l aştepte la heliport. Era mai aproape 
decât oricare dintre echipele lui Ridley, care acum ieşeau 
din Londra, cu destinația Heathrow. Ridley a trimis cea mai 
apropiată maşină de patrulare spre Battersea, exact când 
Bjarne a primit permisiunea să aterizeze. 


Alberto Barro era într-un tren de pe magistrala District 
Line, flirtând cu o femeie est-europeană care arăta 
senzațional şi stătea vizavi, trăgând cu ochiul la el pe 
deasupra telefonului mobil. Bărbatul şi-a întins picioarele 
peste intervalul dintre scaune ca s-o atingă, apoi şi-a ridicat 
lent ochii spre fusta ei scurtă. Avea picioare incredibil de 
lungi, frumoase, zvelte şi perfect bronzate. 


Jack a sărit din elicopter, mulțumindu-i lui Bjarne. 
Acesta a zâmbit larg şi a strigat: 

— Du-te şi prinde-l! 

Aceasta fusese, fără îndoială, cea mai palpitantă zi din 
viața lui de civil, şi-a spus el în timp ce Jack sărea într-o 
maşină a poliției fără însemne, dar care a demarat imediat 
cu girofarul pornit. 

Traficul era lejer până când au ajuns în partea de sud a 
podului Battersea. Aici au dat de un ambuteiaj. Şoferul a 
pornit scurt sirena, dar nimic nu se clintea. Însă lui Jack 
zgomotul sirenei parcă îi sfredelise craniul şi îi ajunsese 
drept în creier. A avut impresia că-i plesnise timpanul. A 


dus mâna la spate şi şi-a pipăit bandajul. Acesta avea un 
mic joc şi Jack s-a gândit că nu-i mai era de niciun folos. A 
tras de ultima fâşie lipicioasă şi a aruncat-o pe bord. Şoferul 
s-a uitat la ea cu o scârbă mută. 

— Scuze. 

Jack a lăsat-o să-i cadă la picioare. Staţia s-a trezit la 
viață, cu un val de informații proaspete: 

— Mercedes alb la ieşirea spre Heathrow. Suntem pe 
urmele lui. Ne îndreptăm spre Terminalul 5. E terminalul 
pentru Argentina. Securitatea aeroportului a fost anunțată şi 
o va opri... Ne apropiem de Terminalul 5. Bariera e coborâtă. 
Văd patru, ba nu, cinci agenţi de securitate... Mercedesul 
virează stânga, stânga, stânga, încearcă să întoarcă... Da, 
pare să revină pe autostradă. Câteva maşini, rămâneți în 
urmă ca s-o opriți, vă rog! 

Mai multe staţii au prins viață dintr-odată şi s-au alăturat 
discuţiei prin radio, echipajele mobile confirmând că sunt pe 
urmele Betinei, încercând să-i blocheze fuga. 

— Opriţi-vă. Opriţi-vă! Şoferul fuge! Şoferul fuge! Urmărirea 
continuă pe jos. 

Apoi s-a aşternut o tăcere chinuitor de lungă. Jack a 
deschis portiera de pe partea pasagerului şi a ieşit în cadrul 
acesteia, încercând să evalueze cu exactitate cât de departe 
erau de complexul comercial. În depărtare, aproape de 
celălalt capăt al podului, şoferului unui taxi negru stătea în 
mijlocul drumului certându-se cu doi agenți de la poliția 
locală. Aceştia păreau să-l fi reținut pe un client beat care 
probabil refuza să plătească. Jack a ieşit din maşină şi a 
ciulit urechea la stație. Haide! Haide! 

— Şofer reținut. 

Jack a trântit portiera în urma lui şi a luat-o la fugă pe 
pod, spre Chelsea. 

Răvăşit, plin de noroi şi de sânge, Jack alerga în paralel 
cu maşinile, atrăgând o grămadă de priviri mirate. Oamenii 


se zgâiau după el, aşteptându-se să vadă şi câţiva poliţişti 
pe urmele lui. Plămânii îi ardeau. Şi-a zis: Dacă mă 
plachează acum cineva ca la rugby, nu mă mai ridic 
niciodată! 


De Voe s-a aşezat la micul lui birou, răsfoind o revistă 
auto. Părea interesat în special de un Bentley Continental 
GT decapotabil. În fața lui era un mic rucsac negru, deschis, 
având înăuntru un sac de bani albastru, din bumbac, plin 
cu teancuri de bancnote de 50 de lire. 

Când uşa biroului s-a deschis, De Voe a ridicat privirea şi 
s-a albit instantaneu la față. Alberto n-a spus nimic, 
aşteptând ca De Voe să-şi revină. 

— Betina e în siguranță? a întrebat în cele din urmă 
Michael. 

Alberto a ridicat din umeri. 

— Sincer, nu ştiu. 

A arătat spre bani. 

— Ăştia erau pentru ea? Atât de mult valorez? Uite ce ştiu 
însă, Michael. Ştiu că tu ai pus la cale o serie de spargeri ca 
să abați atenția poliției în timp ce Betina dădea marea 
lovitură. Nu ştiu ce anume, dar presupun că era destul de 
importantă ca să merite să mă trădați. I-ai mituit pe polițai 
sau pur şi simplu te-ai gândit că până acum aveau să fie 
deja pe urmele noastre? 

Alberto a văzut cum De Voe se albeşte la față. 

— Nu că ar mai avea vreo importanţă. Ce contează, însă, 
e că la un moment dat eu am devenit dispensabil. 

A scuturat din cap. 

— După tot ce-am făcut pentru tine, Michael... 

— După tot ce-ai făcut... 


De Voe s-a ridicat în picioare, rămânând totuşi în spatele 
biroului, ca după un scut. 

— Ai bătut un băiat de era să-l omori! 

— Dacă ăla era băiat, atunci să ştii că era unul foarte 
mare, a rânjit Alberto. Avea gusturi bune la pizza, totuşi. 

A zâmbit ca pentru sine. 

— Ce spuneam? A, da... Ţi-o tragi cu soră-mea? Aşa ai 
convins-o să mă abandoneze? Apropo, chiar dacă reuşeşte 
să scape de poliție, de mine nu va scăpa niciodată. Şi nici 
tu. 

De Voe a strâns din dinţi, nările i s-au umflat şi a început 
să gâfâie uşor. Într-o fracțiune de secundă, s-a gândit că 
Alberto nu era înarmat şi a făcut câţiva paşi spre uşă. Însă 
Alberto a sărit imediat la el, pocnindu-l în gât. 

Viteza loviturii l-a năucit pe De Voe, însă l-a nedumerit 
cât de uşoară fusese - până când a simţit ceva umed 
curgându-i pe piept. Sângele îi păta cămaşa. Apoi a zărit 
cuțitul, de obicei la centura lui Alberto, pe care acesta îl 
ținea acum strâns în pumn, astfel încât lama să-i iasă 
printre degete. 

De Voe şi-a dus mâna la gât şi a făcut un pas în spate, 
dar Alberto nu părea deloc interesat să-l înjunghie din nou. 
Nu-şi dorea decât să-l vadă sângerând până la moarte. De 
Voe apăsa atât de tare pe rana de la beregată încât se 
înroşise teribil la față şi nu prea mai putea respira. Alberto a 
privit cum De Voe se poticneşte mergând cu spatele până 
când ajunge la uşă. De Voe a pus mâna pe clanță şi a 
apăsat cu toată greutatea. Atunci Alberto s-a mişcat, în cele 
din urmă, lovindu-l pe De Voe, de mai multe ori, cu 
repeziciune, în partea cealaltă a gâtului. De Voe s-a prins cu 
ambele mâini de gât, împleticindu-se la loc în încăpere. De 
sub degete îi țâşneau jeturi de sânge. S-a prăbuşit la podea 
şi, în câteva secunde, a murit. 


Când a ajuns la complexul comercial, Jack mai avea 
puţin şi leşina. Îşi simţea inima bătându-i undeva în craniu. 
Rana de la cap îi zvâcnea, umplându-l de o durere 
insuportabilă. 

A trecut pe lângă uşa principală şi a intrat în parcarea 
subterană. Spera să-l găsească pe paznicul cel voinic 
undeva, într-un cotlon întunecat, dar parcarea era goală. La 
naiba! Acum singurul sprijin al lui Jack era blocat într-un 
ambuteiaj cu mulți şoferi furioşi pe podul Battersea. Jack a 
încercat uşa dinspre scări şi a găsit-o deschisă. S-a oprit o 
clipă în spaţiul întunecos dintre un aparat de tichete de 
parcare şi un zid cenuşiu de beton ca să-şi recapete suflul şi 
să-şi analizeze opțiunile. Ferrariul lui De Voe era la locul lui. 
Mintea lui Jack era asaltată de o mulțime de gânduri 
confuze: dacă Alberto era aici, aşa cum bănuia el, şi intrase 
fără niciun ajutor, înseamnă că urma să aibă loc o 
confruntare inegală, doi la unu. Avea nevoie de paznicul 
acela! Dar dacă şi el era pe ştatul de plată al lui De Voe? 
Atunci aveau să fie trei la unu. Jack s-a aventurat pe scări 
de unul singur şi s-a dus la etajul al doilea. 

Alberto se afla în mica garderobă din biroul lui De Voe. 
Înăuntru erau mai multe umeraşe cu cămăşi albe şi curate. 
Şi-a scos-o pe a lui, acum pătată de sânge, şi s-a spălat pe 
mâini şi pe corp. Apoi s-a îmbrăcat cu una dintre cămăşile 
lui De Voe şi, în timp ce-şi încheia nasturii scumpi, de sidef, 
a privit cum se încheagă balta de sânge din jurul trupului 
lui De Voe. Alberto şi-a revenit, a înşfăcat sacul cu bani de 
pe birou şi a dat să iasă. Atunci a auzit uşa magazinului 
deschizându-se. 


Jack a întredeschis uşa, apoi a întins mâna ca să ţină de 
clopoțel, să nu se dea de gol. Uşa biroului era închisă şi, pe 
sub uşă, se vedea o fâşie subțire de lumină. 

Lipit de perete era un băț telescopic de metal cu ajutorul 
căruia se deschidea lucarna - Jack l-a înhățat, apoi a 
deschis cu precauţie uşa, văzând cadavrul lui De Voe 
zăcând în balta de sânge. Nu avea nicio îndoială că era 
opera lui Alberto, dar nici nu-şi imagina că acesta era încă 
acolo; era convins c-o ştersese demult, îndreptându-se spre 
Heathrow, unde nimerise direct în mâinile poliţiştilor. 

Totuşi, a rămas prudent când a deschis uşa şi a lipit-o 
încet de perete. Camera era goală. A aşteptat câteva clipe ca 
să se asigure că poate intra, apoi a văzut că seiful încastrat 
în peretele din spatele biroului era deschis. Înăuntru a zărit 
brățara cu diamante pe care o sustrăsese din depozitul de 
dovezi al poliției. S-a simţit atât de uşurat la gândul că o 
poate recupera încât a străbătut încăperea fără să arunce 
nicio privire uşii dinspre garderoba alăturată. A lăsat bățul 
pe birou, s-a dus direct la seif şi a vârât brăţara în buzunar. 
În seif mai era un sac de catifea neagră care conținea mai 
multe smaralde mari despre care Jack a presupus că provin 
din colierul furat care-i aparținuse odinioară Barbarei 
Hutton. 

În timp ce Jack examina smaraldele, Alberto a ieşit pe 
furiş din garderobă şi s-a apropiat de el, ridicând deasupra 
capului mâna în care ţinea cuțitaşul. Când Alberto se 
pregătea să lovească, Jack i-a auzit răsuflarea şi, instinctiv, 
a înşfăcat bățul metalic şi s-a răsucit, încercând să 
nimerească silueta încețoşată din fața ochilor săi. Bățul însă 
nu şi-a atins ţinta, iar Jack s-a dezechilibrat şi a văzut stele 
verzi, pentru că mişcarea bruscă i-a stârnit un val de greață. 
S-a împiedicat de un fişet metalic scund, agățându-şi 
dureros glezna, însă rana de la cap îi pulsa atât de intens 
încât nici nu a băgat de seamă. S-a întors şi a încercat să se 


concentreze asupra atacatorului, deşi ştia că nu are cum să- 
i facă faţă lui Alberto în halul în care era, în ciuda faptului 
că scăpase o dată de el. 

Alberto a zâmbit în sinea lui când a observat cât de slăbit 
era Jack, înaintând încrezător şi încercând să-l lovească tot 
la nivelul gâtului. Nu era pregătit să fie lovit brusc peste 
antebraț cu bățul, ceea ce-l proiectă în spate, în birou. Dar 
forța impactului l-a făcut pe Jack să scape băţul, care a 
alunecat pe podea până în celălalt capăt al camerei. 

Pe Alberto, deja însetat de sânge, lovitura dureroasă l-a 
scos din minți. 

— Haide, Jack Warr! a urlat el. Hai să terminăm odată 
povestea asta! 

Alberto a atacat din nou şi timpul parcă s-a oprit în loc. 
Dezarmat, Jack ştia că-i rămăsese un singur lucru de făcut. 
A ridicat antebraţul stâng, sperând ca Alberto să-i pice în 
plasă, apoi a simţit o durere sfâşietoare când cuțitul i-a 
pătruns în muşchi. Ignorând-o, Jack şi-a răsucit brațul şi 
Alberto a slăbit strânsoarea cuţitului, apoi i l-a luat din 
mână înainte să-i tragă nemernicului un pumn zdravăn 
drept în falcă. A auzit cum oasele lui Alberto trosnesc, apoi 
acesta a căzut lat la podea. Jack şi-a dat imediat seama că 
Alberto era genul de nenorocit arogant şi încrezut care se 
pricepea de minune să bată oameni, dar nu ştia deloc să 
încaseze. Jack s-a târât deasupra lui Alberto şi nu a încetat 
să-l lovească până nu i-a ajuns la urechi zgomotul 
îndepărtat al sirenelor. 

S-a oprit, mai mult din pricina epuizării - n-ar fi dorit să-l 
scutească pe Alberto de pedeapsa fizică. A închis ochii şi a 
început să devină conştient de durerea din antebraţul rănit. 
Dintr-odată a simțit o mână care-l strângea de gât. Până la 
urmă, Alberto nu-şi pierduse cunoştinţa. L-a înjunghiat pe 
Alberto în umăr şi acesta şi-a slăbit strânsoarea. Apoi însă a 
simțit cum îi explodează capul, pentru că Alberto îl lovise cu 


pumnul în rana pe care i-o făcuse mai devreme cu ranga. A 
simțit cum se rostogoleşte într-o parte, pe jos. Sângele îi 
țâşnea pulsând din rană şi un val întunecat îl copleşea, 
ameninţător. 

După câteva clipe care i s-au părut minute întregi, Jack a 
reuşit să deschidă ochii şi l-a zărit pe Alberto chinuindu-se 
să se ridice în genunchi. Cu un efort supraomenesc, a reuşit 
şi el să facă acelaşi lucru, până când amândoi, obosiţi şi 
resimțind tot felul de dureri fizice, au ajuns să stea 
îngenuncheați de o parte şi de alta a cadavrului lui De Voe. 
Alberto stătea cu gura deschisă şi sângele îi picura pe 
cămaşa de-acum mai mult roşie decât albă. S-a ridicat cu 
greu în picioare, apucând bățul metalic. Jack l-a imitat, 
chinuit de durere, şi cei doi au ajuns faţă în față, în picioare, 
fiecare dintre ei având în mână arma celuilalt. Alberto a 
ridicat bățul cât de mult a putut deasupra capului şi a dat 
să lovească. Jack a încercat şi el să ridice cuțitul, dar brațul 
nu părea să-l asculte. S-a pregătit pentru impact, ştiind că o 
altă lovitură zdravănă la cap îi va aduce sfârşitul... 

Apoi Alberto a înțepenit brusc şi a căzut la podea ca un 
turn de cărămizi. Două fire duceau de la omoplaţii lui 
Alberto la taser-ul din mâna şoferului lui Jack, care, din 
fericire, reuşise să iasă din ambuteiajul de pe podul 
Battersea. 


Jack crezuse că Ridley era pitit undeva în aeroportul 
Heathrow, gata să-l aresteze pe Alberto dacă acesta hotăra 
să fugă în acelaşi fel ca sora lui. Însă la şapte minute după 
ce „toate unităţile”, „două ambulanţe” şi „medicul legist” 
fuseseră trimişi la complexul comercial, Ridley urca în 
goană scările ca să intre în biroul lui De Voe. 


Ajungând în capătul acestora, l-a văzut pe Jack stând pe 
jos, pe coridor, ţinându-şi câteva feşe de tifon lipite de rana 
de la antebraț. Cadavrul lui De Voe încă zăcea în mijlocul 
biroului, cu ochii deschişi şi cu o mână dusă la gât. 

— Alberto l-a ucis. 

Jack s-a gândit să clarifice imediat acest detaliu, în cazul 
în care Ridley ar fi crezut cumva că fusese opera lui. Era alb 
la față ca hârtia şi părea că i se va alătura lui De Voe în 
orice moment, însă a continuat să raporteze, printre gâfâieli 
sacadate. 

— L-au dus la spital. L-am înjunghiat. M-a înjunghiat şi 
el pe mine. Sunt bine. 

— Mie nu mi se pare deloc că eşti bine, a mârâit Ridley. 
De ce mama dracului nu eşti şi tu la spital? 

Jack s-a strâmbat. 

— Sigur aveţi întrebări. Credeam că... Cred că... 

Faţa lui albă a căpătat brusc o nuanţă verzuie. 

— ...mi se face rău. 

Ridley l-a ajutat să se ridice în picioare şi, înainte ca şeful 
lui să apuce să-l oprească, Jack a ieşit împleticindu-se pe 
uşa biroului. 

— Unde e baia, să pot să... 

Din garderobă, Jack l-a auzit pe Ridley strigându-i: 

— Te duc chiar acum la spital! Tu fă-ți un control şi eu o 
să-l arestez oficial pe Alberto. Mă găseşti la parter. 

Jack s-a sprijinit greoi de marginea chiuvetei, privind cum 
apa de la robinet îi duce în scurgere conținutul stomacului. 
Se simțea atât de ameţit încât i se părea că o să leşine. S-a 
lăsat în jos, agățându-se în continuare de chiuvetă ca să nu 
alunece pe podea. Simţea cum ceva îl apasă în buzunarul 
din față al pantalonilor. Jack a îngenuncheat, şi-a băgat 
mâna în buzunar şi a scos brățara cu diamante. Aruncând o 
privire în jur, a văzut o umbră în cabina de duş. A deschis 
uşa şi acolo, ascuns într-un colț, se afla micul rucsac negru. 


Singurul care a vorbit în drum spre spital a fost Ridley, 
care l-a informat pe Jack despre cele întâmplate cât timp el 
îl urmărea pe Alberto Barro. 

— Ai avut dreptate, toate spargerile erau nişte diversiuni. 
Tinta reală era o casă aparținând lui Emil Borreson şi soției 
sale. Vinde şi cumpără bitcoin. Un om de afaceri împlinit. 

— Charlotte... 

Jack era atât de ostenit încât nu putea rosti mai multe 
cuvinte. Parcă întregul trup i-ar fi fost târât printr-un gard 
viu şi apoi călcat în picioare, dar se străduia din răsputeri 
să nu sângereze pe banchetele din piele de culoare deschisă 
din maşina lui Ridley. 

— Le livra şi lor fructe şi legume. Betina ne-a dat numele 
şi adresa lui Borreson când şi-a dat seama că ştim totul. Ne- 
a asigurat că ea nu a rănit pe nimeni şi n-ar face-o 
niciodată. Când a ajuns acasă la Borreson, Gifford l-a găsit 
stând la birou într-o baltă de urină, holbându-se la o 
cameră care nici măcar nu era pornită şi aşteptându-şi soția 
să intre pe uşă. I se spusese că, dacă se mişcă, soţia lui va 
muri. Şi ea e în siguranță acum. Era legată într-un hambar 
dezafectat de pe proprietatea unui vecin. 

Jack şi-a lăsat capul pe spate şi a închis ochii. Avea multe 
lucruri la care să se gândească. 

În primul rând la faptul că, în timp ce stătea alături de 
omul pe care-l respecta cel mai mult pe lume, ținea undeva, 
între picioare, parțial ascuns sub sacou, micul rucsac 
negru, având înăuntru brățara de diamante furată, alături 
de o mare sumă de bani, deşi deocamdată habar nu avea 
cât de mare. 


— I-am prins pe toţi, a încheiat Ridley. Tu i-ai prins, Jack. 
Bravo ţie! Mâine am o întâlnire cu inspectoarea-şefă Hearst 
şi intenționez să-i spun că i-am promis lui Charlotte Miles 
că va fi protejată. 

— Tu i-ai promis? a spus Jack. 

Ridley a ridicat din umeri. 

— Pare o lipsă de subordonare mai mică decât dacă 
sergentul meu ar fi trecut peste mine. 

Jack nu şi-a rostit gândurile cu voce tare: lar ea te place, 
aşa că o să te ierte. În schimb, i-a mulțumit lui Ridley că l-a 
crezut când a susținut că participă fără voia ei la 
operațiune. 

— Hearst e o tipă pragmatică, Jack. Va fi indulgentă cu 
Charlotte, pentru binele tuturor. Gifford se va pensiona cu 
un succes înregistrat, cei de la Oxford vor pune mâna pe 
criminal şi noi... mă rog, nu ştiu noi cu ce ne vom alege, în 
afară de o cordială strângere de mână şi de senzația plăcută 
că ne-am descurcat extraordinar. Dar nu aşa se întâmplă 
mereu? 

Pe chipul lui Ridley se citea în mod autentic mulțumirea 
după un lucru bine făcut. Era ceva admirabil. Demn de 
invidiat. Ridley era, la urma urmelor, un polițist adevărat. 
Jack începuse din acelaşi loc, cu aceleaşi intenții bune, şi se 
bucura de aceste victorii la fel de mult ca Ridley; dar avea 
nevoie de mai mult. 

A strâns din glezne, pipăind săculețul negru ca să se 
asigure că nu avusese halucinaţii din cauza durerilor care-i 
chinuiau tot corpul şi că-l luase cu el de-adevăratelea. Nu 
visase. Săculețul era acolo, fără îndoială. 

Jack nu-l luase pentru că acolo erau foarte mulți bani; îl 
luase pentru că lumea funcţiona într-un mod greşit. 
Sistemul legal ar fi luat banii şi i-ar fi închis pe un raft 
dintr-un depozit cu dovezi al poliției pentru Dumnezeu mai 
ştie câți ani. Probabil nimeni nu urma să aibă nevoie de ei 


ca probă, pentru că-i prinseseră pe toți prin alte dovezi. Iar 
când ar fi ieşit, într-un final, din depozit, nu ar fi putut fi 
utilizați sub formă de compensaţii pentru victime, pentru că 
acestea ar fi primit de mult banii din asigurări. Aveau să fie 
ori returnați băncii, ori distruşi, ori vărsațţi în contul Poliției 
Metropolitane, pentru a fi folosiți în diverse operaţiuni. Jack 
nu vedea dreptatea în niciuna dintre aceste opţiuni, când 
atâția oameni pe lumea asta munceau din greu zugrăvind 
camerele bebeluşilor altora şi tot nu câştigau suficient 
pentru a-şi ţine în viață propriul copil. 

Viața era nedreaptă şi, cu toate că Ridley n-ar fi încălcat 
niciodată regulile, Jack ar fi făcut-o fără să clipească. Viața 
nu însemna să te mulțumeşti cu strângeri cordiale de mână 
şi cu senzaţii plăcute; şi, mai ales, nu însemna să faci un 
pas în spate şi să-ți aştepţi răsplata cerească. Jack îşi voia 
răsplata imediat. Dar numai pe cea pe care o merita. 


CAPITOLUL 25 


În timp ce Jack era împins rapid pe coridorul spitalului, 
scaunul cu rotile trăgea spre stânga, iar el simțea cum 
infirmierul smucea din când în când de mânerul drept şi 
împingea în cel stâng pentru a pentru a menține vechitura 
în linie dreaptă. Această uşoară răsucire îl zguduia şi-l făcea 
să se simtă şi mai rău, la fel şi denivelările şi scrâşnetele 
roții din spate. Benzile luminoase de pe tavan erau atât de 
strălucitoare încât Jack ţinea ochii aproape închişi ca să 
facă față durerii de cap. 

A încercat să ignore toate astea ascultând ce-i povestea 
Ridley medicului de la Urgenţe. 

— Acum cinci ore a fost lovit în cap cu o rangă. A fost 
consultat de paramedici, care au spus că are o comoţie 


cerebrală şi nu au exclus o posibilă fractură. Apoi a sărit 
într-un elicopter şi a plecat la Londra, unde s-a luptat cu un 
suspect, iar asta i-a redeschis rana de la cap. În plus, a fost 
înjunghiat în antebraț. Mă rog, altceva nu ştiu dacă mai e. 

Jack nu vedea fața medicului, dar i-a auzit oftatul 
profund. 

La terapie intensivă, Jack a fost ajutat să se aşeze pe un 
pat, iar rucsacul, care fusese agăţat pe spatele scaunului cu 
rotile, a fost pus într-un sac transparent şi vârât dedesubt. 
Apoi i-au scos hainele şi asistentele i-au ataşat diverse 
aparate pe corp. Medicul a înşirat o sumedenie de litere şi 
cuvinte care nu însemnau mare lucru pentru Jack. Ştia ce 
reprezintă „EKG” şi „PA”, şi auzise de multe ori „SCG”, 
„hemogramă” şi „uree şi electroliți” când se uita la Casualty 
cu Maggie, dar habar nu avea ce însemnătate aveau toate 
astea. Şi-ar fi dorit ca ea să fie acolo. 

Un infirmier cu ochelari model John Lennon şi care, după 
părerea lui Jack, avea cam 13 ani, s-a aplecat deasupra lui, 
în timp ce toți ceilalți îşi făceau de lucru primprejur. 

— Eu sunt Noah. Acum o să ne asigurăm că nu există 
probleme grave, cum ar fi hemoragia internă. Apoi te vom 
duce să-ți facem o tomografie la cap. Trebuie să-ți pun 
câteva întrebări, Jack. Eşti pregătit pentru asta? Pot să-ți 
spun Jack? 

Jack habar nu avea câte mâini erau pe el, dar i se părea 
că sunt de ordinul zecilor. Cineva îi apăsa cu siguranță 
abdomenul şi spunea că are o „zonă dureroasă pe partea 
stângă”, iar altcineva încerca pentru a treia oară să-i 
introducă un ac în vena de la braț. Dincolo de capul lui 
Noah l-a zărit pe Ridley, care flutura mobilul în aer, şoptind 
„Maggie”. Jack a ridicat degetul mare şi Ridley a ieşit din 
salon ca să o sune pe Maggie. Jack l-a auzit apoi pe Noah 
întrebându-l dacă în familia lui existau antecedente 


medicale şi Jack şi-a dat seama că nu ştia ce să răspundă. 
S-a auzit spunând: 

— Tatăl meu a murit de cancer... Nu, nu, a fost împuşcat. 
Prima mea mamă a fost ucisă de o tumoare pe creier. Dar 
noua mea mamă e în viaţă. 

Auzind asta, Noah a lăsat-o baltă: 

— Morfina şi-a făcut efectul. O să vorbesc cu el mai 
târziu. 

Ridley vorbea liniştit şi calm, astfel încât Maggie să nu se 
îngrijoreze, pentru că nu era cazul. 

— Nu te grăbi, Maggie. Acum e la Urgenţe şi trebuie să 
meargă la tomografie înainte să aibă voie să primească 
vizite, aşa că... Scuze, am uitat că lucrezi aici. Trebuie să ştii 
doar că e bine şi că nu o să plec de lângă el până nu ajungi 
tu. 

Maggie nu a întrebat nimic despre rănile lui Jack sau 
despre cum le dobândise. Nu voia să-l împovăreze pe Ridley 
cu responsabilitatea acestor explicații. 

O oră mai târziu, patul lui Jack ajungea într-un spaţiu 
semideschis de la Urgenţe, unde i s-a spus că va rămâne 
până când soseau rezultatele tomografiei. Avea pe el doar un 
halat cu fundul la vedere, iar Noah, care îi împăturise 
hainele distruse şi i le vârâse în sacul transparent, chiar 
deasupra micului rucsac negru, zâmbea inexplicabil. Jack, 
aflat acum sub efectul unor analgezice puternice, se simțea 
mai bine. Capul şi corpul parcă-i erau de plumb, dar 
durerea se retrăsese mult. Noah nu s-a mai putut abține. 

— V-am admirat cu toţii bronzul, domnule detectiv. 

Jack a râs slab, iar Noah a luat asta ca pe o permisiune 
de a continua. 

— Capul, mâinile şi picioarele arată de parcă ar fi fost în 
vacanță! a chicotit Noah, punând la loc sub pat geanta lui 
Jack. OK, Jack, mai ai de aşteptat puţin până primim 
rezultatele, dar - în avanpremieră - doctorul Okoya, 


specialistul nostru, nu e prea îngrijorat. Arăţi de parcă ai fi 
căzut într-un puț de mină părăsit, dar, una peste alta, eşti 
în stare bună. 

Noah s-a aplecat din nou spre Jack şi şi-a coborât glasul: 

— Băţosul la costum care a venit cu tine e şeful tău? 

Jack a recunoscut imediat descrierea — era Ridley. 

— Am auzit tot felul de lucruri bune despre el de la 
asistente! E adevărat că le cântă bebeluşilor? 

Exact atunci, Ridley s-a apropiat. Noah s-a îndreptat 
brusc de spate, i-a dat lui Jack butonul de alarmă şi apoi a 
plecat, fredonând acelaşi cântec de leagăn pe care îl cântase 
Ridley la ceremonia de botez a lui Hannah. Singura 
diferență era că Noah nimerise toate cuvintele! 

— Tocmai l-am arestat pe Alberto, inclusiv pentru 
tentativă de omor împotriva ta, l-a anunțat Ridley. 

Acum, de când era sigur că Jack va supraviețui, Ridley 
recăpătase aceeaşi atitudine oficială ca înainte. 

— O să-l duc la secție când va fi în stare să se mişte. 

— Nu-l lăsa s-o vadă pe Betina, i-a spus Jack. Ea îi dă 
putere. Şi irită-l, pentru că stă prost cu nervii. Dar să mai 
fie cineva în cameră cu tine când faci asta. 

Ridley a dat din cap că a înțeles. Jack nu-l văzuse 
niciodată pe Ridley într-o confruntare fizică, dar îşi 
închipuia că majoritatea răufăcătorilor probabil l-ar fi 
subestimat. Majoritatea oamenilor, mai bine zis. 

Jack a întrebat apoi cum primise Maggie vestea că el e la 
spital. 

— N-am intrat în amănunte, a răspuns Ridley. l-am zis că 
ai fost rănit, dar că te simți bine. Am pomenit şi de 
tomografie. Poţi să-i povesteşti tu restul când ajunge aici. 
Nu voiam să se îngrijoreze prea tare la volan. 

— L-aţi găsit pe Omul cu Adidas? a întrebat Jack. 

Ridley a chicotit. 


— Oaks l-a găsit. Abia aşteaptă să-ți povestească totul. 
Mâine mă întorc la Chipping Norton ca să discut cu 
inspectoarea-şefă Hearst. 

Jack a zâmbit larg când a auzit cuvintele „să discut cu 
inspectoarea-şefă Hearst”. Ridley a observat, dar s-a 
prefăcut că nu pricepe. A pus surâsul lui Jack pe seama 
morfinei şi a continuat: 

— O să vorbesc cu Hearst şi despre eliberarea calului tău 
de bătaie. 

Zâmbetul lui Jack a dispărut şi, cu toate că nu a spus 
nimic, ochii lui i-au trădat sincera recunoştinţă. 

— Mă tem că Charlotte nu va scăpa chiar basma curată. 
O să fac tot ce pot pentru ea, dar... i-a dat lui De Voe 
numele familiilor vizate. Îți promit totuşi un lucru, Jack: 
singura persoană în fața căreia Charlotte va trebui să dea 
explicații este Annie. O voi proteja de orice reacție ostilă din 
partea comunității. 

Jack a încuviințat. 

— Mulţumesc. 

Zona cenuşie a moralității nu era un loc unde Ridley să se 
simtă în largul lui, dar, de dragul lui Jack, urma s-o facă şi 
pe asta. 

În următoarea jumătate de oră, Jack i-a vorbit lui Ridley 
despre ce se întâmplase în biroul lui De Voe. Nu era o 
declarație oficială, dar Ridley ştia că Jack îşi amintea acum 
detalii pe care mai târziu avea să le uite cu uşurinţă. Mai 
ales dacă ajungea să fie sedat complet, dintr-un motiv sau 
altul. Conversaţia s-a încheiat odată cu sosirea lui Maggie. 
Aceasta l-a strâns în braţe pe Ridley cu toată puterea. 

— Îţi mulțumesc că ai avut grijă de Jack al meu, a spus 
ea. 

El a dat uşor din cap, apoi i-a lăsat singuri. 

Maggie l-a cercetat pe Jack din priviri, observând fiecare 
tăietură şi vânătaie, fiecare pansament care ascundea o 


rană, fiecare branulă înfiptă în trupul lui. Când ochii i s-au 
oprit asupra feţei învineţite şi obosite, a aflat tot ce era de 
aflat. A coborât balustrada patului, l-a sărutat pe frunte, s-a 
aşezat pe scăunelul de plastic de lângă el şi l-a luat de 
mână. 

— Vrei să vezi un filmuleţ cu Hannah zâmbind? 

Văzând acele imagini, toată presiunea, stresul şi teama pe 
care le trăise s-au evaporat, iar Jack s-a simţit copleşit de 
bucuria de a fi în viață. Amândoi au început să plângă. 

Două ore mai târziu, Noah a sosit ca să-l ducă pe Jack 
într-un salon. Aşa cum prevăzuse, tomografia nu dezvăluise 
nimic îngrijorător — dar doctorul Okoya îl internase pe Jack 
pentru o noapte ca să-l țină sub observație. Maggie şi-a 
deschis geanta şi i-a dat lui Noah câteva articole de toaletă 
şi o pijama nou-nouţă. Noah i-a zâmbit lui Maggie. 

— Veniţi cu noi, doamnă doctor? Jack e la acelaşi etaj cu 
bietul copilaş al Reginei. 


CAPITOLUL 26 


Jack a dormit toată noaptea cu intermitențe. Erau atât de 
multe sunete în jurul lui, încât nu mai ştia ce era real şi ce 
nu: sonerii, şoapte ale asistentelor, uşi care scârțâiau, 
pantofi care bocăneau pe podeaua acoperită cu linoleum. 
Din două în două ore, pacientului din patul de alături i se 
lua tensiunea, iar zumzetul produs de umflarea manşetei îl 
făcea pe Jack să se gândească la elicopterul EC120 Colibri 
al lui Bjarne, „silențios ca un şoricel”. Lui Jack i se lua 
tensiunea din patru în patru ore. De fiecare dată se trezea 
pe jumătate şi întreba cât e ceasul. Şi, tot de fiecare dată, 
asistenta răspundea: 

— Prea devreme ca să fii treaz, Jack. 


Apoi închidea ochii şi o auzea fredonând ceva blând şi 
liniştitor. 

Când Jack s-a trezit complet pentru prima dată, Maggie 
stătea la picioarele patului său şi vorbea cu Mario. 

— Hei, iată-l! 

Mario s-a uitat la Jack. 

— Mags mi-a spus ce s-a întâmplat. Prietene, eu n-aş 
putea fi niciodată polițai. O meserie pentru nebuni! Dar 
plimbarea cu elicopterul... Frumos! 

Mario a mai pălăvrăgit o vreme despre un episod de 
bungee jumping care îl speriase de moarte când fusese cu 
Regina la Victoria Falls, aşa că nu mai sărise de atunci. 

— Era legată de mine, aşa că nici ea n-a sărit. Frate, 
înălțimile astea! Se pare că nu-mi prea plac. 

Jack, care nu gândea limpede, a interpretat dispoziția 
vorbăreață a lui Mario ca pe un semn bun şi a întrebat 
despre Regina şi bebeluş. Dar Mario vorbea dinadins atât de 
mult, pentru ca nimeni altcineva să nu scoată vreun cuvânt 
şi să-i pună cumva întrebări la care nu voia să răspundă. 
Jack şi-a dat seama de greşeală în clipa în care Maggie i-a 
pus uşor mâna pe umăr lui Mario, iar combinaţia dintre 
stângăcia lui Jack şi blândețea lui Maggie l-a făcut pe Mario 
să izbucnească în lacrimi. 

— I-a rămas numele Princess, a spus el plângând. După- 
amiaza asta o operează pentru prima oară, aşa că avem o 
întâlnire cu neonatologul acum, dimineață. 

Mario s-a uitat la Maggie, ştiind că ea înțelegea despre ce 
era vorba. 

— Până când împlineşte trei luni o să treacă prin încă 
două operaţii. Asta dacă totul merge bine! E atât de mică, 
Mags... Dar acum zâmbeşte, ţi-a spus Regina? Zâmbeşte la 
orice, imaginează-ți... Am auzit părinți la maternitate 
spunând chestii de genul: „Sper să avem un copil deştept” 
sau „Sper să semene cu mama lui” sau „Sper să fie înalt”. 


Eu sper doar ca bebeluşul meu să trăiască. Nu trebuie să fie 
deştept sau înalt. Trebuie doar să rămână printre noi. 

Mario şi-a şters fața cu mâneca bluzei şi i-a zâmbit din 
nou lui Jack. 

— Îmi pare rău, frate, îmi pare rău. Am venit să te întreb 
ce mai faci şi eu bat câmpii. E doar stresul de azi, înţelegi 
tu. O să fie bine. Doar că e greu, pentru că nu ştim nimic. 
M-am documentat în legătură cu un nou tratament 
senzațional din State, care ajută la stimularea părților de 
creier care nu funcționează. Le aduce înapoi la viață. Dar 
costă sute de mii de lire! La fel de bine ar putea să spună: 
„Ca să vă vindecațţi fetița, trebuie să ne aduceţi inima unui 
unicorn”. 

Mario a lăcrimat din nou. 

— E aproape imposibil. Dar dacă nu încerci e şi mai 
imposibil. Aşa că o să vindem tot ce avem. 

Mario, încercând să glumească, i-a zâmbit lui Jack şi şi-a 
dus uşor mâna la nas. 

— Poate şi ce nu avem. Glumeam doar, domnule sergent 
Warr. În fiecare seară stau pe internet şi învăţ cum ar trebui 
să-i fac fizioterapie la braţe, pentru că... 

Mario a tras o gură de aer printre dinți. 

— Ai văzut cât costă, Mags? Vom avea nevoie de ajutor 24 
de ore din 24 atunci când Prințesa se va întoarce acasă. 
Sora Reginei se va muta la noi şi vor face cu schimbul. Şi-a 
cumpărat un pat extensibil ca să poată dormi în sufragerie, 
draga de ea. 

Jack asculta, dar mintea lui era la kilometri distanță. 
Alături de Hannah. O îmbăia şi îi arăta ce zgomot face o 
caracatiță, îşi imagina că fetița lui n-ar fi putut să-l ia în 
brațe, să-i zâmbească, să-i asculte fiecare cuvânt. O lacrimă 
i s-a rostogolit pe obraz şi a ajuns pe pernă. Nici Maggie şi 
nici Mario nu au văzut-o. 

— În orice caz... 


Mario a luat-o de mână pe Maggie. 

— Acum că v-am deprimat pe amândoi, mă duc la 
şedinţă. Rugaţi-vă pentru noi, bine? 

După ce Mario a plecat din salon, salutând ca la armată, 
Jack s-a uitat la Maggie. 

— O să moară? 

— Nu ştiu. În momentul de față medicii se zbat s-o ţină în 
viață un an, o lună, o săptămână. De fapt, Jack, dacă nu te 
superi, aş vrea să-i prind înainte de întâlnirea cu 
neonatologul şi să le urez multă baftă. 

— Du-te, i-a spus Jack. 

Maggie a ieşit, apoi asistenta a apărut lângă Jack cu 
suportul pentru instrumente medicale, anunțându-l că 
trebuie să-i ia tensiunea pentru a cincea oară în tura aceea. 
Dar, înainte să-şi termine misiunea, a intrat Ridley. 
Asistenta l-a privit cu un soi de dezaprobare camuflată. 

— Tu cum ai trecut de portar? Aş vrea să ştiu şi eu. Ăsta 
e al treilea vizitator clandestin, Jack! a spus ea, 
îndreptându-se spre suport. Cinci minute, domnule 
detectiv-cântăreț, apoi pleci. 

Ridley străbătuse un coridor lung şi urcase două etaje pe 
scări ca să ajungă în salonul lui Jack, iar acela era al 
patrulea comentariu cu  „detectivul-cântăreț” pe care-l 
auzea. Când asistenta i-a făcut cu ochiul şi a plecat cu un 
zâmbet pe buze, Ridley a jurat pe roşu că nu va mai bea 
niciodată Pimm's. 

Ridley a rămas în picioare, explicându-i lui Jack că i-a dat 
concediu medical o săptămână. Când se întorcea, urma să 
rămână la muncă de birou pentru cel puţin încă o 
săptămână, timp în care avea să fie supus unei evaluări 
medicale, înainte de a i se permite să revină la serviciul 
activ. Jack, care ştia deja că toate astea urmau să se 
întâmple, a fost de acord fără să comenteze. 


Atunci şi-a amintit ceva care l-a făcut să încremenească. 
Uitase de brățara cu diamante! Dacă nu avea cum să intre 
în secție timp de o săptămână, nu avea cum s-o pună loc, 
printre probe. 

Ridley l-a privit pieziş. 

— Eşti bine, Jack? Te-ai albit la față. 

Jack a încercat să-şi adune gândurile haotice. 

— Domnule... 

Ridley s-a pregătit să-l asculte. 

— Domnule, când am fost sub acoperire la De Voe, aveam 
nevoie de o intrare. Trebuia să-l fac să aibă încredere în 
mine. Şi am reuşit. De aceea m-a invitat la o zi la curse pe 
banii lui. Vă amintiți? 

Jack a ajuns apoi la miezul problemei, fără să piardă firul 
logic. 

— I-am câştigat lui De Voe încrederea propunându-i să-i 
vând o brățară cu diamante furată. 

Ridley a ridicat din sprâncene şi a deschis uşor gura. 

— Nu am furat o brățară special în acest scop, 
bineînţeles, a adăugat Jack rapid, dar am împrumutat una 
despre care ştiam că e furată. 

Jack i-a acordat lui Ridley un răgaz să-i proceseze 
mărturisirea. Jack a văzut expresia din ochii lui Ridley şi a 
ştiut că-şi pierduse sprijinul. Ridley îşi dăduse seama că 
Jack luase brățara din depozitul de dovezi şi că nu avea 
încotro decât să i se spovedească acum, pentru că avea 
nevoie de cineva care s-o returneze în locul lui. Ridley a pus 
apoi singura întrebare la care Jack nu voia să răspundă: 

— Mi-ai fi spus dacă nu erai obligat s-o faci? 

Jack nu putea să spună „da”, pentru că ar fi fost o 
minciună evidentă. Şi nici nu putea să spună „nu”, pentru 
că ar fi fost jignitor şi lipsit de respect. 


— Intenţia mea nu a fost să vă implic deloc, domnule. 
Intenţia mea a fost să mă insinuez rapid în viaţa lui De Voe, 
pentru că nu aveam timp de altceva. 

Ridley s-a aşezat pe scaun şi a clătinat din cap, 
stăpânindu-şi cât putea de mult furia. 

— Unde e brățara acum? 

Jack a încercat să se aplece ca să deschidă dulăpiorul de 
lângă pat, dar spatele i s-a blocat instantaneu şi s-a chircit 
de durere. Ridley a tras uşa dulapului, a scos rucsacul şi a 
dat să desfacă fermoarul compartimentului principal. 

— În buzunarul din față! a spus Jack repede. 

Mâinile lui Ridley s-au îndreptat spre compartimentul cu 
pricina. A scos brățara cu diamante, a îndesat rucsacul 
înapoi în dulap şi s-a ridicat în picioare. 

— Domnule... Vă mulțumesc. N-am vrut niciodată să vă 
pun în situația asta. Sper că ştiţi. 

— Ştiu asta, da. 

Ridley a strâns brățara în pumn. 

— Pentru că ştiu că, atunci când ai luat-o, nu te-ai gândit 
la mine nici măcar o secundă. lar asta e o problemă, Jack. 
De fiecare dată când încalci regulile care ne ghidează pe noi, 
ca poliţişti, semeni din ce în ce mai puţin cu acel om din 
Totnes pe care l-am angajat acum doi ani. 

Jack, ştiind că tocmai făcuse cea mai mare greşeală din 
carieră şi că acum nu mai avea nimic de pierdut, a vorbit 
fără filtrul lui obişnuit. 

— Mă bucur. Nu mai vreau să fiu ca el. Sunt mai bun 
decât el. Încă de la început mi-aţi dat misiuni de rahat, 
forțându-mă să conştientizez faptul că vreau mai mult. Apoi 
m-aţi făcut să lupt pentru acest lucru. Deci, nu, nu mai 
sunt omul pe care l-aţi angajat acum doi ani, domnule. Dar 
pentru asta trebuie să vă asumaţi şi dumneavoastră o parte 
din vină. Sau poate vă asumaţi doar meritul? 


Ridley a rămas împietrit, fără să spună nimic, iar Jack a 
fost sigur că o dăduse în bară. Şeful lui nu avea să ascundă 
în veci sustragerea brățării. 

Aşa că Jack a făcut singurul lucru pe care-l putea face: a 
lovit sub centură. 

— Dacă decideţi să vă descotorosiți de mine, domnule, vă 
rog să vă asiguraţi că sunt concediat. Să nu mă transferați. 
Dacă voi mai fi polițist, nu vreau să fac parte din echipa 
altcuiva. 

Ochii i-au zâmbit lui Ridley de sub fruntea încruntată. 

— Păi... dat fiind că transferul ar necesita o recomandare 
din partea mea, nici asta n-ar fi o alegere prea fericită, nu? 

Apoi Ridley a strecurat brățara cu diamante în buzunarul 
de la pantaloni şi a plecat. 


CAPITOLUL 27 


Jack îşi savurase săptămâna de concediu, deşi o scosese 
din minţi pe Maggie pentru că nu se odihnise deloc cât ar fi 
trebuit. În a doua zi de stat acasă, ea l-a surprins 
construindu-şi, în sfârşit, biroul. Cu două ore mai înainte, 
Jack spusese că se va întinde pentru că-l durea capul, iar 
când ea venise să-l trezească pentru prânz, el era, de fapt, în 
camera de oaspeţi, montând încuietoarea de la sertarul 
biroului. În timp ce Maggie îl mustra cu blândețe, el a pitit 
discret cureaua micului rucsac negru care atârna afară din 
sertar, l-a încuiat şi şi-a prins cheița la breloc. Apoi a 
sărutat-o pe Maggie şi s-au dus împreună la culcare. 

La câteva minute după ce s-au întins în pat, Jack sforăia 
deja în ceafa lui Maggie. În perioada aceea îi era foarte la 
îndemână să doarmă profund. În acele câteva zile frumoase, 
despre care Maggie ştia că se vor sfârşi imediat ce Jack se 


va întoarce la serviciu, dormea buştean. Nici măcar telefonul 
care sunase brusc nu reuşise să-l trezească. 

Maggie a răspuns şi Regina a început instantaneu să 
toarne o poveste lungă şi foarte puţin coerentă despre 
culoarea salopetei Prințesei. 

— M-am dus la magazinul de la parter dar nu aveau decât 
albe, iar eu voiam galben. Ştiam că există un magazin 
caritabil la doar două străzi distanţă - asta a fost ieri, ţi-am 
mai zis? Oricum îmi doream o culoare diferită pentru că 
voiam o schimbare, ceva mai luminos şi mai puţin clinic, 
înţelegi? Mai puţin „de spital”. Şi-mi place galbenul. Aşadar, 
ieri nu am deschis deloc dulapul de lângă pat, pentru că era 
plin de salopete albe pentru bebeluşi, iar eu voiam galben. 
Nu l-am deschis toată ziua de ieri, pricepi? 

Maggie nu pricepea nimic, dar a zis „da”, iar asta a făcut- 
o pe Regina să continue cu explicațiile: 

— L-am deschis abia azi-dimineață, a spus Regina 
izbucnind în plâns. 

Când Regina începuse să bată câmpii, Maggie se gândise 
la ce era mai rău. Dar acum habar nu mai avea ce să 
creadă. Nu înțelegea nimic din ce-i povestise Regina până 
atunci. Nu putea decât să aştepte şi să vadă dacă, în cele 
din urmă, ceva din toate astea căpăta un sens. 

Regina s-a adunat, a inspirat profund şi a continuat: 

— Am deschis dulapul din noptieră ca să iau cutia cu 
bani şi s-o duc la loc în biroul asistentelor. Au făcut chetă 
pentru Prințesa, ştiai asta? Mă simt groaznic că trebuie să 
cerşesc, dar am deschis dulapul ca să scot cutia şi acolo 
era... un sac plin cu... Eu n-am mai văzut niciodată o 
singură bancnotă de cincizeci de lire, darămite atât de multe 
la un loc! Era un bilet pe care scria: „Pentru Prințesă”. Ar 
trebui să vezi cu ochii tăi, Maggie. Ar trebui să vezi ce a 
făcut cineva pentru fetița noastră! 


În săptămâna petrecută la munca de birou, zilele de lucru 
ale lui Jack au fost de la nouă la cinci, menite să-i facă 
revenirea mai uşoară. Aşa că, în fiecare seară, la ora 17:30, 
era acasă, relaxându-se. 

Jack şi Maggie stăteau pe terasa lor minusculă, pe nişte 
scaune vechi de grădină, unite astfel încât Maggie să-şi 
sprijine capul pe umărul lui Jack. Scaunele îşi petrecuseră 
cea mai mare parte a vieţii lor în grădina lui Charlie, aşa că 
erau cam jerpelite, dar Jack putea să jure că simțea în ele 
mirosul de aftershave al lui Charlie, aşa că nu se îndura să 
le arunce. 

Hannah era întinsă pe o pătură la picioarele lor, în timp 
ce Penny planta, în sfârşit, florile ce urmau să străjuiască 
locul de joacă în aer liber. 

— Cu toţii avem nevoie de nişte limite clare, a insistat 
Penny. Ne conferă senzația de siguranță. lar Hannah va şti 
întotdeauna că aici se află în siguranță. 

Maggie simțea pe obraz atingerea moale a tricoului de 40 
de lire al lui Jack. Returnase pantalonii de catifea reiată şi 
pantofii de la Hackett, dar Jack întrebase dacă putea păstra 
tricoul Paul Smith - începuse să-l intereseze mai mult cu ce 
se îmbrăca de când descoperise sentimentul de autoritate pe 
care i-l ofereau hainele. Era în continuare acelaşi om, doar 
că o versiune ceva mai bine ambalată. 

Maggie s-a uitat la rana care avea să se transforme în 
curând într-o cicatrice pe brațul lui Jack. Făcea deseori 
acest lucru, aproape ca o consolare, ca să-şi aducă aminte 
cât de norocoasă era că încă îl mai avea lângă ea pe 
bărbatul pe care-l iubea atât de mult. 

— Cicatricile se vindecă mai uşor la soare, a zis ea. 


Mintea lui Maggie se afla acum la mii de kilometri 
distanță, în Santa Lucia. În luna de miere. 

— O să-ți cumpăr o cremă cu factor de protecție 50. 

Maggie a ridicat capul şi i-a spus lui Jack că-l iubeşte. 

— Orice ar fi, a adăugat ea. 

Jack a simţit brusc că i se dădea permisiunea să-şi 
mărturisească păcatele, dar nu era convins că era pregătit 
pentru asta. 

— Ştiu că banii erau de la tine. 

Maggie s-a uitat fix în ochii lui Jack, citindu-i gândurile. 

— De fapt, nu ştiam că erau de la tine. Dar expresia ta 
din clipa asta îmi spune că am dreptate. Şi mai e şi luna de 
miere pe care nu credeam că ne-o vom putea permite până 
la anul. 

Jack şi-a ferit privirea, ca nu cumva Maggie să pătrundă 
prea adânc în mintea lui şi să vadă ceva ce nu trebuia 
văzut. 

— Eu şi cu tine, Jack, doctorița şi polițistul - vedem 
multe lucruri care merg prost în viețile oamenilor. Ştim cum 
arată pierderea, durerea şi nedreptatea. Ştim că oamenii răi 
îşi pot cumpăra existențe pe care nu le merită, în timp ce 
oamenii buni mor de foame. Jack, viața poate fi foarte 
nenorocită uneori. 

Maggie a început să plângă. 

— E foarte frumos ce ai făcut pentru Regina şi Mario. 

Jack a luat-o repede pe Maggie în braţe şi a strâns-o cu 
putere. Ea i-a şoptit la ureche: 

— De oriunde ai avea banii ăia, nu trebuie să-ți faci griji 
că te voi lua vreodată la întrebări. Nu o s-o fac. Te iubesc şi 
am încredere în tine. 

Maggie s-a desprins de Jack, ca să-i poată vedea fața. 
Apoi şi-a trecut degetele peste fruntea lui încruntată şi peste 
ochii lui plini de lacrimi. 

— Acesta este Harry. 


Apoi degetele ei au coborât, drăgăstoase, spre gura lui 
Jack şi atingerea ei l-a făcut să zâmbească. 

— Acesta este Charlie. 

Maggie i-a cuprins fața şi l-a sărutat. Când s-a 
îndepărtat, o lacrimă i se prelingea lui Jack pe obraz. 

— Să nu crezi că nu ştiu cine eşti, Jack Warr. Vă văd pe 
amândoi. Şi vă iubesc pe amândoi. 

Mâna micuță a lui Hannah l-a apucat pe Jack de piciorul 
gol. Fetița l-a privit cu o mutriță luminoasă şi zâmbitoare. 

— Bun... Asta e tot pentru azi, a spus Penny epuizată şi a 
luat-o în braţe pe Hannah. A cam făcut pe ea. Mă duc s-o 
schimb. 

Penny a ridicat privirea exact când Jack încerca să-şi 
şteargă subtil lacrima de pe obraz. 

— Băiatul meu... a spus Penny sărutându-l pe frunte şi 
încercând din răsputeri să nu plângă şi ea. Mă bucur atât 
de mult că ai scăpat cu bine! Nu există pe lume părinte mai 
mândru decât mine. 

Apoi a intrat în casă cu Hannah. Jack şi Maggie au rămas 
unul lângă celălalt pe scaunele şubrede într-o tăcere 
desăvârşită şi tihnită. Ea şi-a rezemat din nou capul de 
umărul lui. 

— Ştiu că mă vezi, Mags. Aşa cum sunt. Aşa cum trebuie 
să fiu. Eşti singura persoană din lume care mă vede. 

— Uneori simt... a început Maggie alegându-şi cu grijă 
cuvintele. Nu tot timpul, dar din când în când, simt 
pericolul... a ceea ce eşti tu. Dar nu-i nimic, pentru că 
amândoi ştim că viața nu e în alb şi negru. Dar dacă aduci 
vreodată pericolul în casa asta, Jack... 

Jack a strâns-o în brațe, iar Maggie ştia că nu mai era 
nevoie să-şi termine ideea. 

— Jur pe viața mea. Niciodată nu voi face nimic care să te 
rănească. Sau care să te facă să-ţi fie ruşine cu mine. Sau 
să te îndoieşti de mine. 


Jack a simțit din mişcarea obrazului ei că Maggie 
zâmbeşte. Lacrimile ei reci i se prelingeau de-a lungul 
mânecii. 

Şi-a împletit degetele cu ale lui, iar între ei s-a aşternut 
din nou tăcerea aceea tihnită, perfectă. 

În Irlanda, le mulțumesc lui Simon Hess şi Declan Heeney 
pentru toată munca depusă în privința vânzării şi 

Tuturor  librarilor şi comercianților cu amănuntul, 
cronicarilor şi bloggerilor care-mi citesc şi promovează 
cărțile, le mulțumesc din nou pentru sprijinul, timpul şi 
cuvintele lor. 

În cele din urmă, le mulțumesc cititorilor mei, cu care 
păstrez legătura prin intermediul rețelelor de socializare şi 
pe care i-am întâlnit pe Facebook Live în ultimul an. Sper că 
v-aţi bucurat de discuţiile noastre la fel de mult ca mine. 


Dragi cititori, 


Vă mulțumesc foarte mult că ați cumpărat Calul de 
bătaie, a doua carte din noua serie cu Jack Warr. Sper că v- 
a plăcut să citiți cartea la fel de mult cât mie mi-a plăcut s-o 
scriu. 

Jack e un personaj care a pus stăpânire pe imaginația 
mea şi mi-a plăcut să mă întorc la el în acest nou episod al 
seriei. E un personaj complex, care încă încearcă să-şi dea 
seama cine vrea să fie cu adevărat. În cartea de față el 
învață să fie părinte, dincolo de cariera lui din poliție. Acest 
lucru mi-a permis să explorez sentimentele lui Jack față de 
propriii părinţi şi modul în care e modelat atât de tatăl său 
biologic, Harry Rawlins, cât şi de Charlie Warr, bărbatul cu 
inimă bună care l-a crescut. 

Dacă v-a plăcut Calul de bătaie, atunci vă rog să fiți cu 
ochii în patru la veştile despre următoarea carte din serie, 
care va apărea în curând. Între timp, în cursul acestui an va 
fi publicată următoarea carte din seria Jane Tennison, 
Unholy Murder, în care eroina trebuie să rezolve cel mai 
înfiorător caz de crimă din cariera ei de până acum... 

Primele şase romane din serie, Tennison, Hidden Killers, 
Good Friday, Murder Mile, The Dirty Dozen şi Blunt Force 
sunt disponibile acum în format tipărit, ebook şi audio. Am 
fost foarte încântată de reacția numeroşilor cititori curioşi să 
afle despre începuturile carierei lui Jane! M-am distrat de 
minune explorând traseul lui Jane, aşa cum o cunoaştem 
din serialul Prime Suspect. 

Dacă doriți mai multe informaţii despre operele mele, 
despre seria Jack Warr sau despre seria de thrillere Jane 
Tennison, puteţi intra pe www.bit.ly/LyndaLaPlanteClub, 
unde vă puteţi înscrie în Clubul Cititorilor. Înscrierea 
durează doar câteva secunde, nu există capcane sau 
costuri, iar noii membri vor primi automat un mesaj 


exclusiv din partea mea. Zaffre va păstra confidenţialitatea 
datelor dumneavoastră, care nu vor fi niciodată transmise 
unei terțe părți. Nu vă vom inunda cu e-mailuri, doar vă 
vom contacta din când în când cu noutăţi despre cărțile 
mele şi vă puteți dezabona oricând doriţi. lar dacă doriți să 
vă implicaţi într-o discuție mai amplă despre cărțile mele, vă 
rog să scrieți o recenzie a volumului Calul de bătaie pe 
Amazon, pe Goodreads, pe site-ul oricărui alt magazin 
electronic, pe propriul blog şi pe conturile de socializare, sau 
să vorbiţi despre ea cu prietenii, familia sau grupurile 
voastre de cititori! Îmi face întotdeauna plăcere să aflu ce 
părere au oamenii despre ceea ce scriu. 

Multe mulțumiri încă o dată pentru că ați citit Calul de 
bătaie şi sper că veți reveni pentru următorul volum al 
seriei. 


Vă doresc numai bine, 
Lynda 


Lynda ta Plante 


calul de bătaie 


„La început, Mark nu a văzut exact ce era, dar treptat, pe 
măsură ce se ridica mai mult la suprafaţă, la câțiva centimetri 
distanţă de ceafa lui Jamie, obiectul se sucea şi se răsucea în apă 
până când a devenit, din nefericire, uşor de recunoscut. Craniul 
uman nu mai avea multă carne pe el, dar era suficientă pentru a 
le innebuni pe ciorile amatoare de cadavre care se roteau în 
văzduh, atât de aproape şi totuşi atât de departe de ospățul 
ispititor. 

Jamie 

Glasul serios al lui Mark s-a făcut pe Jamie să se oprească din 
râs şi să fie atent 

— Prinde-te de vâslă. O să te trag eu într-o parte și de acolo 
inoțipână la barcă, 

Cadavrul vechi și descompus tot ieşea şi intra la loc sub apă 
iar Jamie dădea din picioare, tresărind la atingerea unui lucru 
rece și nămolos care se lipise de el. Simţind că i se face din nou 
rău, şi-a răsucit capul ca săvadăcee 

Urletul lui Jamie a răsunat atât de zgomotos încât a risipit, 
în final, stolul de ciori de pe cer” 


Lynda La Plante — Calul de bătaie 


„Lynda La Plante a inventat, practic, genul thriller.” 
Karin Slaughter 


„O tramă convingătoare, inteligentă şi o panoplie excelentă de 
personaje. Absolut captivantă.” Rachel Abbott 

